
Gheorghe Vlăduţescu 


Neconvenţional, 
despre filosofia românească 


PAIDEIA 


Câteva cuvinte... 


Sunt de înţeles (cât şi de acceptat?) şi aceia care se îndoiesc de existenţa 
(bănuiesc că doar valorică) a filosofiei româneşti, chiar când n-o contestă, dar şi 
aceia care o apără, mai cu îndârjire, mai cu detaşare. Adversari, unii trăiesc însă 
prin ceilalţi. Aceia care o apără, o apără pentru că o neagă cei care o neagă, aceia 
care îi contestă (din imprudenţă?) existenţa chiar istorică (se mai întâmplă, la război, 
doar, ca la război) o fac provocaţi de ceilalţi care spun că prea este. Astfel încât 
aceştia din urmă pornesc cam de la daci şi, trecând adesea în „teritorii“ învecinate, 
revendică, pentru filosofie, şi poeţi, şi revoluționari, şi oameni de ştiinţă, şi politicieni. 
Mai nou, fireşte, şi teologi! Dacă i-am număra pe filosofii astfel identificaţi, probabil 
că numai cei morţi ar bate către 150 dacă nu peste. Cam mulţi! 

Francezii, când îşi scriu istoria filosofiei lor, nu încep cu Rogelin sau cu 
Abélard, nici spaniolii cu Seneca şi se pare că până la urmă au mai puţini filosofi 
decât noi. Problema însă nu este aceasta. Ea este alta ori probabil că este alta. 
Anume, cum gândim în această filosofie (cu ea), atâta cât este, cât pare a fi. 

Să spui că este sau, dimpotrivă, că nu este, de ce ar fi şi prin ce ar fi greu? 
Operaţiuni lesnicioase, pe cât sunt mai la îndemână, pe atâta aduc şi nume bun. 
Acelora ce o apără că sunt patrioţi, acelora care o contestă că sunt europeni, cel 
puţin. Nimic de zis, bine şi aşa, bine şi aşa. Problema însă tot rămâne, din nou, 
cum gândim în filosofia autohtonă şi/sau cu ea, dacă chiar putem gândi. Dar ca să 
fim siguri de da ori de nu, este bine să dăm de la noi şi s-o mai citim o dată 
(bănuind că filosoful român contemporan, ca şi acela foarte contemporan, a mai 
citit-o, fie şi din curiozitatea pe care o are mai oricine pentru lucrurile şi lucrările 
exotice: măştile africane, totemurile australiene, bucătăria chinezească, erotica 
indienească etc.). 

Ceea ce urmează este o a doua citire, dar ceea ce speră acest cititor, care se 
întâmplă să fie şi scriitorul acestor note de lectură, este ca această a doua lectură 
să fie ca o a doua scufundare, de care vorbea Platon, în dialogul său Despre suflet. 
Este doar speranţa cititorului-autor. Ce va face dacă se va convinge că a ratat 
scufundarea aceea, a doua? Dar de ce să punem răul înainte? 


I Despre cele trei începuturi 


„Iară unde lipseşte în limba noastră cea românească şi nu avem 
cuvinte cu care să putem spune unele cuvinte mai ales întru învățături şi 
în ştiinţe, atunci cu socoteală, şi numai cât iaste lipsa, putem să întindem 
să luăm cuvinte ori din cea grecească, ca din ce mai învățată, ori din 
cea latinească, ca de la a noastră maică, pentru că limba noastră cea 
românească iaste născută din limba cea latinească. “ 

(Samoil Micu, Loghica, p. 58) 


1. Preliminarii 


Ca din nimic, în Europa cel puţin, filosofia apare numai în Grecia, aceasta, 
deopotrivă „material“ şi „formal“, morfologic şi sintactic. Următoarea în serie 
istorică, aceea romană, pornea de la o experienţă şi, ceea ce pare mai important, 
de la un limbaj. 

Deşi credea că latina „nu numai că nu este săracă, după cum se consideră în 
general, dar este chiar mai bogată decât limba grecilor“, Cicero n-a ezitat să recurgă 
la aceasta: „pentru a nu mă referi la domeniile de elită proprii oamenilor liberi, 
nici meşteşugarii nu şi-ar stăpâni meseria dacă n-ar utiliza termeni necunoscuţi 
nouă, dar proprii meseriei lor. Astfel, agricultura, de care s-ar înspăimânta orice 
om rafinat şi elegant, a desemnat situaţiile proprii ei cu termeni noi. Cu atât este 
mai necesară terminologia pentru filosof. Căci filosofia este meşteşugul vieţii, iar 
cei care discută despre ea nu pot să-şi extragă cuvintele din for. Stoicii au inventat 
în acest domeniu cel mai mult dintre toţi filosofii, iar Zenon, magistrul lor, n-a 
descoperit idei propriu-zise, ci mai degrabă cuvinte noi“ (De finibus, 1, 3; III, 2). 

Dar, în acest fel, pericolul mimetismului pândea mai peste tot. În cazul în 
care se împrumuta (dacă nu chiar se copia) limbajul grecilor, nu se transfera însăşi 
filosofia lor în spaţiu roman? „Este legitim să utilizăm un cuvânt grecesc în lipsa 
unui cuvânt latin potrivit.“ Însă „nu va fi cazul să traduci, ca traducătorii nepricepuţi, 
un cuvânt grec printr-unul latin, dacă există un termen consacrat pentru ideea 
respectivă. Eu unul utilizez, de obicei, dacă n-am altă posibilitate, mai multe cuvinte 
latineşti pentru a exprima o idee desemnată de greci printr-un singur cuvânt“. 
Totul cu mari precauţiuni însă, pentru a nu sacrifica precizia şi claritatea. Între a 

vorbi imprecis, dar neapărat latineşte, şi a folosi cu profit maxim în ordinea 
limpezimii şi a rigorii termenii greceşti, este preferabilă cea de a doua variantă. 
Căci „într-o expunere de felul acesteia“, filosofică deci, înclinarea „către un limbaj 
colorat... mi se pare puerilă“. Numai „capacitatea de a vorbi clar şi precis este 
proprie omului învăţat şi inteligent“ (De fin, IMI, 4, 5). 

Din latina romană se constituia aceea medievală, a scolasticii, în prelungire, 
aceasta, dar în altă paradigmă. Cel puţin ca „lingua philosophica“ a şcolii, filosofică 
şi teologică, sub dublă auctoritas: divina (Sf. Scriptură şi Sfinţii Părinţi) şi humana 
(tradiţia profană) şi astfel, pentru vera philosophia seu fides christiana, dar şi 
pentru philosophia saecularis, ea se configura pe măsură (Springhetti, Latinitas 
fontium..., p. 74-77). Iar din latina şcolii aveau să se extragă limbajele „moderne“, 
în limbile „vulgare“ (şi, deci, în culturile „naţionale“). Primii „moderni“, formaţi 
în limba şcolii, săvârşesc însă marea ruptură lingvistică, scriind şi în „vulgară“. 
Francis Bacon îşi scrie Eseurile (Essays or counsels civil and moral) în engleză, 
dar le traduce el însuşi, cu mici excepţii, în latină, după cum se indică pe coperta 
ediţiei din 1638 (Tomus ab ipso honoratissimo auctore, praeterquam in paucis, 
latinitate donatus). S-ar prea putea ca, pentru verificare, Descartes, la rândul său, 
să meargă mai departe. După 7 ani de la apariţie, Discours de la methode era 
tradus în latină de abatele de Courcelles, mai curând „literal“. „Eu însă, prevenea 
Descartes într-o «urare» cititorului său, am modificat adesea cugetările însele, 
căci m-am străduit peste tot să-mi îndrept propria gândire...“ Apoi, în 1641, apăreau, 
la Paris, Meditationes de prima philosophia, pentru ca în 1647 să fie (parţial) 
publicate în traducere franceză. „Verificarea“ virtuţilor limbii franceze era, astfel, 
în două mişcări: dinspre ea către latină şi invers. În Germania, Sebastian Brant 
scria poemul satiric-moralizator Corabia nebunilor (Das Narrenschiff) în germană, 
pentru ca în 1497 să fie tradus în latină. În 1521, Luther începea să aducă Biblia, 
cum spunea el însuşi, „în limba mamei de acasă“. 


2. Dimitrie Cantemir (1673-1723) scrie Divanul în româneşte (ediţia este 
însă însoţită de textul grecesc), apoi în latină Sacrosanctae scientiae indepingibilis 
imago, Compendiolum universae logices institutiones, pentru ca în 1705 să revină 
la limba autohtonă, în Istoria ieroglifică, aceasta ca un „certificat de naştere“ al 
filosofiei noastre. Faptul nu ţine de scrierea ca atare, aceasta, cum zicea Călinescu, 
„un Roman de Renard românesc, însă cu scopuri polemice“ (Istoria literaturii..., 
p. 38). Ea, oricâtă bunăvoință, dacă totuşi Cantemir are nevoie de bunăvoința 
cuiva, nu este operă de filosofie, iar filosofia, câtă este, nu pare a fi relevantă. 
Cantemir dădea semne în Divanul, în Imago..., în Compendiolum... că ştie filosofie, 
oricum mai multă decât este în... roman. Concepţie? S-a căutat cam hagiografic şi 
încă mai rău, urmându-se o metodă (dacă era ceva metodic aici) de raportare la 
Istorie narativist-rezumativ, reconstituirea „concepţiei“ filosofice („elemente“ de 
ontologie, de gnoseologie, de logică, de etică, de psihologie) cât mai „rotundă“, 
adesea chiar, cât mai convenabilă paradigmei de interpretare. Numai că Istoria... 

nu doar că este roman, dar aduce cu un sui generis „symposion“ care îl aminteşte 
pe acela ciceronian, din Despre supremul bine şi supremul rău. Ca personaje, 
L. Manlius Torquatus vorbea despre filosofia epicureană, Cato cel Tînăr despre 
stoicism, N. Pupius Piso despre aristotelism şi academici. Din umbră, Cicero apără 
stoicismul, dar respinge epicureismul. „Discursurile“ neprietenilor din Istoria... 
lui Cantemir (Struţocămila, Vidra) se poate presupune că nu dădeau seamă de 
părerile autorului, pe când acelea ale apropiaților (Ciacalul, Bitlanul, Lupul), da. 
Însă, oricum, deşi se poate vorbi de o filosofie chiar în roman, ea nu dă măsura 
exactă a contribuţiei decisive a lui Cantemir, în genere, a Istoriei..., în special, la 
întemeierea şi ridicarea filosofiei româneşti. Locul său este similar celui al lui 
Cicero, care nu avea o concepţie bine individualizată şi, totuşi, era întemeietorul, 
gestul său fiind hotărâtor nu numai pentru cultura romană, dar, indirect, pentru tot 
ceea ce a urmat, în Europa, în ordinea filosofiei. Aceasta, în măsura în care trecerea 
de la limbajul grecesc la acela latin era opera sa. 

Cantemir de bună seamă că se putea exprima filosofic mai bine în latină, 
numai că astfel ar fi făcut filosofie în limba latină. Or, ca literatura, şi filosofia 
este fenomen în limbă. 

„Nu ştii, iubitule, că nu pentru cei carii într-aceste pomenite limbi pedepsiţi 
sânt scara acii am supus, ce, pentru ca de împrumutarea cuvintelor streine cei mai 
nedeprinşi lovind, vreare-aş ca aşe a le înţălege şi în dialectul strein să să desprindză. 
Că aşe unul după altul nepărăsit urmând, spre cele mai adânci învățături, prin 
hirişă limba a noastră a purcede a se îndrăzni, cu putinţă ar fi, precum alalte limbi 
de la cea elinească îndămnându-să cu deprinderea îndelungă şi a limbii supţiiere 
şi a cuvintelor însămnare ş-au agonisit.“ (Istoria..., Iarăşi cătră cititoriu, p. T) 

Intenţia este clară şi sporeşte în limpezime cu atât mai mult, cu cât Cantemir 
aşeza la începutul Istoriei... o „Scară a numerelor şi cuvintelor streine tâlcuitoare'“, 
un fel de dicţionar de numai 280 de cuvinte, dintre care cam 40 sunt ale filosofiei. 
Aduse în limba română, ele erau şi explicate, adesea exact. „Discursurile“ în care 
cuvintele în cauză apar aduc cu tot atâtea exerciţii sau încercări de a le proba 
virtuțile. 

Astfel, Cantemir zice „activitas“ şi explică: „Făcătoriia, lucrarea lucrului“, 
„aporia“ era „Întrebare cu prepus, carea pofteşte dezlegare“, „argument“, apoi, 
„Dovadă, cuvânt, voroavă doveditoare“. „Atomiştii — Filosofii carii sânt din ceata 
epicurilor şi dzic că toate în lume sunt tâmplătoare.“ „Atomuri — lucrul carele 
într-alt chip sau parte nu să mai poate despărţi, despica, tăia, netăiat.“ „Axioma — 
o zisă filosofască carea în loc de canon, de pravilă să ţine“. „Atheist — Fără 
Dumnedzău, om carile vreunui Dumnedzău nu să închină.“ „Barbara — este o 
formă de siloghismuri, carile să face din toate protasele adeveritoare şi părtniceşti.“ 
„„Gheneralis — de niam, cel mai de frunte, cel ce cuprinde chipurile supt sine.“ 
„Dialectic — cela ce ştie a să întreba după canoanele loghicăi“. „Energhie — Putinţa 
a să face, făcătorie, lucrare.“ „Enthimema — Siloghism ritoricesc.“ „Experienţia 
— Dovadă, ispită carea să face cu lucrul, cu simţirea.“ „Ithica — Învăţătură carea 
tocmeşte obiceile oamenilor, cetăților.“ „Idea — Chipul a fietecui lucru pre carile 

mintea plăzmuindu-l ca cum ieste il înformuieşte.“ „Categorii — Sînt zece forme 
supt carile Aristotel toate fiinţele lucrurilor cuprinde“. „Cfinditas! — Ceinţa, singură 
fiinţa lucrului, ceia ce ieste.“ „Materie — orice supt formă s-ar supune, precum 
materia lumânării ieste ceara, sul.“ „Metamorfosis — Schimbarea feţii, preobra- 
jenie schimosire.“ „Metafizic — Cela ce are ştiinţă a celor peste fire.“ „Metafizica 
— Învățătura carea arată lucruri mai sus de fire.“ „Praxis — Facere după învăţătură, 
urmarea lucrului.“ „Probă — ispită, dovadă, cântare, lucru adeverit.“ „Pronie — 
maidenainte cunoştinţa dumnedzăiască, orânduiala vecinică.“ „Protasis? — înainte 
punere, din trii să face un siloghizm dialecticesc.“ „Schipticesc — cuvânt carile 
pururea supt prepus rămâne; era filosofi schipticii carii în toate prepus avea.“ 
„Stihie* — începătura lucrului din materie, unii dzic să fie patru, alţii trei, alţii 
mai multe, alţii numa una.“ „Sofisma — ştiinţa înşelătoare, ştiinţă mincinoasă în 
locul a cei adevărata vândută.“ „Siloghismos — Socoteală adevărată, carea la 
dialectici din trii protase să face.“ „Tropuri-chipuri, mijloace, lesniri, împodobiri 
ritocriceşti.“ „Fantezie — Părere, închipuirea minţii.“ „Fizic — cela ce ştie ştiinţa 
fizicii.“ „Theorie — Privală, ştiinţă, vederea, cuprinderea minţii.“ „Ypothetică — 
întrebare supusă, carea dzicem: de va fi ac, va fi aş6.“ „„Ypochimen — Lucrul ce 
dzace supt altul, ca cum iaste materia supt formă, linia supt văpsală.“ „Ypothesis 
— Supunere, lucrul pre carile altele să sprijinesc. Aşisjderea, ypothesis să înţelege 
arătarea şi materia, carea cele mai de treabă capete supt dânsa strânge...“ (Istoria..., 
p. 8-26). 

La acestea se mai adaugă altele câteva din „Scara...“ de încheiere: „Cinci 
glasuri a lui Porfirie — Temeiul loghicăi, neamul, chipul, deosăbirea, hiriş şi 
tâmplarea“, „Şcoala lui Dioghenis — Să cheamă filosofia câinească, carii toate 
lucrurile fireşti dzicea că n-au ruşine“, „platonicesc“ („„Dobitoc platonicesc — 
Omul, dobitoc în doaă picioare“) ca şi în cuprinsul Istoriei...: adevăr, adevărat, 
adevereală, adeveri, adevericiune, adeverit, adeveritor, „a fi a lucrului“ (firea lui), 
„firea în lucruri care le face ce sânt şi a lucra ce poruncă au a lucra“, „pricina 
săvârşitoare“ (II, p. 173), „a sa hiriză clătire“, mişcare proprie (II, p. 38) „pricina 
dintâi“ (I, p. 258), cele „patru pricini“ (aristotelice), „pricinile fireşti“: „pricina 
formei“, „partea materiască“ — „pricina din ce“, „pricina făcătoare“ — „pricina 
săvârşitoare“, „a patra pricină carea ieste a săvârşitului“ — „pricina săvârşitului“ 
— „pricina pentru ce“ (II, p. 183; I, p. 110, 113, II, p. 173, I, p. 114, 111, I, p. 173), 
„ceinţa“ şi „câtinţa“, pentru calitate (ce) şi pentru cantitate (cât): „nu ceința, ce 
câtința materii cearcă“ (I, p. 177), „filosofi fiziceşti“, „filosofi ghimnosofişti“ 
(I, p. 42, 185), filosofia, „ce fiinţa lucrului“ trebuie să tâlcuiască (I, p. 83), „materie“ 
(I, p. 113, 175) ş.a. Exercitarea, în limbă, începuse însă mai înainte, cu Divanul 
(1698), unde foloseşte „arhetip“ („cap pildelor“), „ceinţă“ („omului întreg şi cu 
minte slujindu-se trebuie a lor izvor şi începătură, firea şi ceinţa, puterile şi slujirea 


' Ouidditas, quid est. 
> Premisă. 
3 Stoicheion (gr.), elementum (lat.). 

căutând şi pricină apucând...“), „câtinţă“ („câtinţa ceriului“, „numai cu câtința a 
ne asămăna nu putem, căci tu eşti mai mare, eu sânt mai mic“), „fiinţa cea ascunsă“ 
(a lui Dumnezeu), „fiinţa cea din lontru“ („a bunătăţii şi a curăţirii“), „firea cea 
omeniască“ („să o schimb pre firea dobitociască?“), „firea focului“, „substanţie“ 
(„înţelepciunea iaste substanţie, adecă suptstare a tot lucrul cu cinste a face“) ş.a. 
(199 V, 107 V, IV — 35 V, 104 V, 129 V, 28 V, 39 V, 108 V). Transcrie şi nume de 
filosofi: „Arhita“ (Archytas), „Aristotel“, „Avgustin sfântul“, „iţeron“ (Cicero), 
„Epictet“ — „Epictetos“ — „Epictitos“ — „Epictitus“, „Epicuros“, „Eraclitus“, 
„Pithagora filosoful“, „Platon“, „Plutarcus“ — „Plutarhus“, „Seneca“, „Socrates“, 
„Stoici“ („Ale stoicilor porunci...“, 138V), „Thalis filosoful“. 

Gândul, aşadar, era mai vechi şi, ceea ce este mai important, stăruitor. În cel 
de al doilea cuvânt „cătră cititoriu“ („iarăşi...“) se ruga să poată aduce şi „învăţătura 
Loghicăi pre limba noastră“ (storia, p. 7). Dar împrejurările aveau să hotărască 
altfel. Oricum, calea era tăiată; „primul început“, pentru a folosi o sintagmă încă 
antică aplicată filosofiei greceşti, pornise. 


3. Cel de al doilea, cu Samoil Micu (1745—1806), nu întârzie prea mult. 

Ştiutor şi de limbă latină, Cantemir, cultural, era de formaţie preponderent 
greacă şi neo-greacă. În partea de vest şi dinspre catolicism (era greco-catolic), 
Micu vine cu cealaltă componentă, de tot complementară. De altfel, fie şi în parte, 
Micu l-a citit pe Cantemir. A putut să ia cunoştinţă de Divan, care figurează în 
Inventarum Librorum Balasfoldae, întocmit în 1747. Cu siguranţă a citit Hronicul... 
şi Descriptio Moldaviae. 

Cu multă ştiinţă de carte, cam asemenea înaintaşului său, a lăsat ca şi acesta 
urme adânci în varii teritorii. „Un spirit cu adevărat universal“, era „întâiul mare 
scriitor român din Transilvania“ şi, totodată, „cel mai harnic tălmăcitor pe care l-a 
cunoscut literatura noastră“ (Lucian Blaga, Gândirea românească..., p. 136, 137). 
Între altele, porneşte la traducerea (adaptată) a unui manual de filosofie, mult 
folosit în epocă, Elementa philosophiae recentioris usibus inventatis scholasticae 
accomodata et pluribus sententiis exemplisque ex veterum scriptorum romanorum 
monumentis ilustrata (1747), al wolffianului Friedrich Christian Baumeister. În 
prima parte, manualul expunea Philosophia rationalis sive Logica, în cea de a 
doua, Institutiones metaphysicae, pentru ca ultima să fie Philosophia moralis 
institutiones. Ca oricare altul, şi acest manual era o expunere cât mai „impersonală“ 
a sistemului unor „ştiinţe“: logica, metafizica, filosofia morală şi politică. Nu 
înseamnă că, mai cu seamă atunci când este vorba de metafizică, în felul geometriei. 
Totuşi, Baumeister era un wolffian de şcoală, iar „filosofia lui Wolff este o 
sistematizare a celei leibniziene“. El însă „este primul care în Germania a 
transformat în proprietate generală nu chiar filosofia, dar gândul în forma gândului... 
Aceasta este... o latură a culturii... Această filosofie a devenit cultura generală: 
gândirea determinată, rezonabilă, a fost principiul fundamental; ea a fost extinsă 

asupra întregului cerc al existentului...“ (G.W.F. Hegel, Prelegeri de istorie a 
filosofiei, IL, p. 520-521). 

Alegând un manual, şi încă dintr-o şcoală având cultul sistemului, Micu făcea 
primul mare pas nu doar în impunerea unui limbaj, dar şi într-o ordine 
didactică-pedagogică: propunea filosofia ca filosofie, şi nu într-o determinaţie. 
Poate de aceea traducerea este pe alocuri adaptată, Micu folosindu-se şi de alt 
manual, de această dată al iezuitului Carol Steinkellner (1720-1776): Institutiones 
philosophicae in ussum auditorum philosophiae conscriptae. În al doilea rând, nu 
mai puţin important, Micu traducea din latină care ajunsese, după atâtea secole de 
exerciţiu filosofic în ea, parcă, limba însăşi a filosofiei. Gestul lui aduce cu acela 
al lui Bacon, al lui Descartes, la vremea şi în spaţiul lor de cultură. 

Putem presupune că Samoil ar fi fost în măsură să scrie, după a sa putere, un 
manual — două în care să apară ca filosof nu neapărat original, ci, fie şi doar 
didactic, individualizat într-o şcoală, într-o direcţie. Însă era interesat de limbaj, 
ceea ce aducea aproape cu o creaţie, dacă nu, în context, era şi mai mult. Samoil 
Micu „scrie singur vreo 60 de cărţi, în cele mai diferite domenii: cărţi de teologie, 
bisericeşti, de istorie, de filosofie..., traduce Biblia. Desigur, cele mai multe cărţi 
ale sale sunt traduceri, dar traducerile echivalau pe atunci aproape cu o creaţie, 
căci trebuie să ţinem seama de lupta pe care autorul avea s-o dea cu cuvântul şi 
mai vârtos cu cuvântul absent!“ (L. Blaga, Gândirea..., p. 129). 

În 1799, la Buda, în „Crăiasca tipografie“ apărea Loghica, adecă partea cea 
cuvântătoare a filosofiei, iar în 1800, în două tomuri, la Sibiu, Legile firei, itica şi 
politica sau filosofia cea lucrătoare în patru părți împărțită şi în acest chip aşezată 
pre limba românească. Învățătura metafizicii şi A filosofiei cei lucrătoare. Partea 
a III-a. Etica sau învățătura obiceiurilor. j nvățătura politicească (apărute postum, 
în 1966, sub îngrijirea lui Pompiliu Teodor şi Dumitru Ghişe) încheiau traducerea 
Elementelor... lui Baumeister. 

Tradusă încă din anul 1881, la sfârşitul celei de a doua variante, din 1786, a 
Loghicii, „ieromonahul de la Blajiu“ nota „Sfârşitul filosofiei cei cuvântătoare, 
adică a loghicii, scrisă întâi pre limba românească de mine...“. În text, la p. 84, 
vorbea de mult osteneala sa: „Samoil Clain mult au ostenit până au făcut Loghica 
pre limba românească“ (vd. Serafim Duicu, Pe urmele lui..., p. 261). 

Şi de importanţa, dar şi de dificultatea întreprinderii era îndeajuns de convins: 
„Iară unde lipseşte în limba noastră cea românească şi nu avem cuvinte, cu care să 
putem spune unele cuvinte, mai ales întru învățături şi în ştiinţe, atunci cu socoteală, 
şi numai cât iaste lipsa, putem să ne întindem să luăm cuvinte ori din grecească, ca 
din cea mai învățată, ori din cea latinească ca de la a noastră matcă, pentru că limba 
noastră cea românească iaste născută din limba cea latinească“ (Loghica, p. 58). 

Fixează chiar un fel de canon: „Îndreptările stilului filosoficesc acestea sunt: 
a) Nimica să nu se zică cu cuvinte întunecate, ci mai înainte de toate filosoful să 
aibe grijă, ca cât se poate, mai luminat şi mai chiar să vorbească şi să scrie, că nu 
să cade ca filosoful să zică vreun cuvânt de nu-l va tâlcui şi hotărî mai înainte... 
b) Oricărui cuvânt şi graiu înţelegere statornică trebuie a-i da, care totdeauna să 

rămâie... c) Tuată podoaba, care cu sila oarecum iaste vîrîtă în vorbă nu fireaşte, 
după cum e firea vorbei şi care întunecă vorba, din vorba filosoficească trebuie a 
o scoate“ (Ibid., p. 15). 

Filosofia era, „cu cuvânt grecesc“ (theoria), „teoretică, adecă: privitoare cu 
mintea“. „Iară învăţăturile care dau porunci cum să-şi îndrepteze acum faptele, 
obiceiurile şi moravurile sale“ tot „cu cuvânt grecesc se zice practică filosofie, 
adecă lucrătoare“. Prima se subîmparte în „filosofia cea firească, adică fizică, 
care tâlcuieşte puterea şi virtutea trupurilor celor fireşti; Metafizica, carea Ideile şi 
cele ce cu mintea se socotesc, şi adevărurile cele mai preste tot le tâlcuieşte“. La 
rândul său, aceasta subîntinde: „ontologhia, cosmologhia, psichologia, theologhia 
firească“. „De Filosofia practică“, apoi, se ţine: Filosofia practică cea preste tot 
sau deobste; Dreptul firei, în care se dau legi cum trebuie să ne îndreptăm faptele; 
Itica, în care se arată calea cum putem să ascultăm de cele ce se poruncesc în legi; 
Politica, în care se dau porunci cu care oamenii, vieţuind întru însoţire, să ştie ce 
să cade să facă, ca să-şi îndrepteze viaţa spre fericirea cea adevărată. Dreptul firei 
învaţă legile dreptăţii. Itica legile cuviinţei. Iară politica legile omeniei“ (bid., 
p. 16-18). 

În Loghică, „Ideea iaste închipuirea în minte a vreunui lucru“. „Chiare şi 
luminate sau întunecate“, ideile „le spunem altora prin cuvinte“; „cuvintele sunt 
semnele ideilor...“ (Ibid., p. 41, 50). Adevărul este „„metafisicesc“, „eticesc“ şi 
„logicesc“, una este „speriinţa“ alta să faci „sperimenturi“ (Ibid., p. 124, 143). 

„Învățătura aceia, cu care închipuirile cele preste tot se tâlcuiesc să zice 
metafizică.“ În termen de „ontologhie“ ea se aplică „începuturilor“, „cele de obşte 
ale cunoştinţăi““; „cosmologhia“ este „ştiinţa despre lume preste tot“; „psihologhia“ 
despre „cele ce cu speriinţă le cunoaştem despre suflet“; „theologhia firească“, în 
fine, „arată cum că este Dumnezeu şi săvârşirile şi lucrurile lui“ (Învățătura 
metafizicii, p. I, par. 5, 6). 

Trebuind să pună „începuturile sau temeiurile a toată cunoştinţa omenească“, 
„ontologhia“, ca o logică, presupune, deodată, „începutul zicerii împrotivă“ 
(noncontradicţia), ca şi pe acela al „pricinei destule“ (raţiunea suficientă). 
Echivalenţele sunt, fără îndoială, frumoase în plasticitatea lor. Nu aveau să facă 
„istorie“ în accepţie strictă, dar că nu sunt sugestive, nimeni nu poate zice. Blaga 
avea să regrete (parcă mai mult sentimental) că „limba noastră“ filosofică n-a 
luat-o pe drumul „propus“ de Samoil Micu, ci pe acela al „neologismelor“. „Prin 
acceptarea sistematică şi masivă a neologismului, graiul nostru câştiga enorm, cât 
priveşte precizia...“, dar „îşi pierdea plasticitatea, seva, savoarea, adâncimea“. 
„Încercarea de auroră a lui Samoil Micu“ ar fi „eşuat“, însă mereu putea să sugereze 
„cam pe ce cale ar putea limba românească să fie îmbogăţită“. Prin „asimilarea 
terminologiei filosofice de origine îndeosebi franceză“ (încă în vremea când Blaga 
scria ce scria), dar de atunci tot mai mult şi, de această dată, periculos de mult s-a 
impus engleza, îndeosebi americană, încât impresia este, zicând astfel după 
Etiemble, de... romgleză, prin aceea aşadar, „gândirea românească şi-a însuşit 
unelte de impresionantă precizie“. „Dar câtă plasticitate, câtă viaţă, câte nuanţe şi 

câtă savoare, ce adâncime şi ce perspective s-ar putea introduce în graiul filosofic 
românesc“ (Gândirea..., p. 169). Problema, într-adevăr, nu era, nu avea să fie de 
pus în logica lui ori-ori. Nici „autohtonismul“, nici „cosmopolitismul“ nu erau 
calea. O arătau încă Dimitrie Cantemir şi Samoil Micu şi aveau s-o întărească 
Maiorescu, Rădulescu-Motru, Blaga însuşi, D. D. Roşca, acesta prin traducerea 
din Hegel, care, în anii materialismului dialectic, a reînnoit limbajul. Aşadar, nu 
ori-ori (pe o cale s-ar ajunge la închidere, pe alta la deschidere, până ce o filosofie, 
oricare, de oriunde, totuşi într-o cultură, în cel mai bun caz, dacă bun este, s-ar 
provincializa), ci şi-şi. Fireşte că în grade diferite, de la un timp la altul, de la un 
referenţial la altul. Bunăoară, în filosofia limbajului şi a ştiinţei domină, poate, 
paradigma engleză, dar cine se aplică metafizicii, stilului, culturii în genere, în 
particular, unei culturi sau alteia, celei greceşti, de pildă, urmează să fie „conti- 
nental“, dacă e să vorbim astfel. Nediferenţiind, se riscă revenirea la o filosofie 
unică, nu interesează care, dar faptul este cu atât mai grav, cu cât mişcarea este 
autodeterminată, iar nu impusă. 

Revenind, Samoil era totuşi cumpănit în încercarea lui de adaptare, ca mai 
după el şi Eufrosin Poteca (1875-1858) sau Eftimie Murgu (1805-1870). În 
Elementuri de metafizică, primul zice că „ontologhia“, fiind „cuvântare“ despre 
„estimi“, „nu era altceva decât un şir de hotărâri de fiinţă şi făptură, estime şi 
neestime, săstanţă şi mod; de uniune, adevăr, bunătate, rânduială şi săvârşirea 
estimilor, de aceiaşime (rautotes) şi deosăbime, asemănare şi neasemănare, de tot 
şi parte, estime semplice şi composte, de lăţime, tărime, spaţiu (deşert), loc, vreme, 
mişcare, putere mişcătoare, putinţă, împotrivire, inerție, mărginit, cauză şi efect, 
putincios, neputincios, necesar şi întâmplător, facere şi periciune ş.a.“ (Elemen- 
turi..., după M. Mâciu, Antologie de filosofie românească, I, p. 47). Murgu, apoi, 
traducând ca Samoil (tot un wolffian, pe lanoş Imre, şi tot din latină: Philosophia, 
în patru părţi, Buda, 1830 şi urm.), aduce în limba română o scurtă Istoria literarie 
a filosofiei, de la cei „mai vechi“ până la Kant, cu (savuros redată) Critica socotinței 
curate, evocaţi fiind „Tales Milezius“, din „şcoala ionică“, „Pitagoras“ din aceea 
„italică“, „Xenofanes“, „Socrat“, „Aristip“, „chinicii“, „Platon“ şi „academicii“, 
„Zenon“ şi „stoicii“, „Epicur“ şi „epicureii“. Apoi, „Lucreţius“, „Ţiţero“, 
„Orighen“, „Augustin“, dintre bizantini, Mihail Pselicul (Pselos), dintre primii 
scolastici, „Alcuin“. După acesta, „Abelard“, „Petru Lombardu“, „Albert cel 
Mare“, dintre moderni, cum zicem noi, „Petru Ramo“, „Laurus Vala“, „Agricola“, 
„Vives“, mai întâi, „care deşi ne-au lăsat învățături încă tinere şi slabe, totuşi 
osteneala lor este vrednică de „laudă“; apoi „Baco Verulam“, „Cartezie“, „Loche“, 
„Laibniţ“, „Kristian Volf“, „David Hume“, „Malbranş“, „Spinoza“, 


A 


„Monteschieu“, „Baumeister“, „Emanuil Kant“, în fine, care „ca un Copernic“ 
găsea, în „socotinţa teoretică“, două forme „sieşi înnăscute“ (timpul şi spaţiul) şi 
„12 categorii“. Filosofia sa „vrea Kant ca să se numească filosofie critică“. Lui 
i-au urmat „Fihte“ cu „idealismul transţendental“, „Şeling“ cu „realismul 


panteistic“. Pe scurt, „cele mai de căpetenie sisteme filosoficeşte“ erau 

„materialismul“, „spiritualismul“, „scheptiţismul“, „dogmatismul“, „formalismul“, 
„empirismul“, „idealismul“ (cu „Berchele“), „raționalismul“, „realismul“, 
„eclectismul“. 

„Metafizica“ vine de la meta ta physika, la început ca nume pentru „cărţile 
cele puse în urma fizicii“, ca mai apoi, să semnifice cunoştinţa „deasupra de“ 
(meta) „natură“ (physis). Ea este „ştiinţa ideilor şi prinţipiilor universale“ şi se 
împarte în „arhologhie“ („învăţătura prinţipiilor“), „ontologhie“ („cea a fiinţelor“), 
„cosmologhie“ („învăţătura despre lume“) „psicologhie“ („despre suflet“) şi 
„teologhie“ („despre Dumnezeu“) (Curs de filosofie, p. 79-90; 212-214). 

Revenind însă, cumpănit, Samoil Micu izbutea să scrie într-o limbă care, în 
semantica sa de bază, era a filosofiei timpului. „Ontologhia“ era „ştiinţa însului 
preste tot sau încât este îns“, adică „ce este“. Pentru că „ce grecii on, latinii ens, 
noi l-am putea zice: ce este, ci mai pre scurt le vom zice cu un cuvânt chiar 
românesc, adică îns, care vine de la ens latinesc“. Îns, fiinţa, cum se zice azi, 
nefiinţa era neîns(-ul). Apare, totuşi, şi „fiinţă“: „Adecă ale totului tot este cu 
neputinţă ca omul să fie fiinţă nemărginită“, „fiinţa lucrului“ („aceia prin care 
orice lucru este numai acela şi nu altul“), „ceia ce mai întâi se gândeşte cu mintea 
de lucru“, „făptura încât este făptură“ (p. I, par. 7, 19, 27). 

Îns şi fiinţă se raportează analitic, dacă fiinţa este conținută analitic de îns: 
„însul trebuie să aibă fiinţa sa“, „fiinţa însului“ care, parmenidian, „trebuie să fie 
şi nu poate să nu fie“. Şi încă, mai „este trebuincioasă“, nemărginită, „nemutată şi 
neîmpărtăşită“. În deosebire de „estere“ („cum că este lucrul“, „adecă pământul 
are estere pentru că este, iar muntele cel de aur nu are estere, că nu este“), care „să 
poate muta şi împărtăşi“ (p. I, par. 28). Estere, deci, ar fi existenţa, termen secund 
(prin ex- şi part. prez., sistens, de la sisto, sistere, adică „ceea ce vine din, stă în“). 
Micu prelua şi împământenea distincţia necesară între termenul prim („fiinţa“) şi 
acela secund („existenţa“), fără de care ontologia n-ar mai fi posibilă. Fiinţa lucrului 
are „asăuiri“ care sunt „trebuincioase“, neputându-se despărţi de aceea; „de s-ar 
putea despărţi, cum ar putea rămâne fiinţa“? „Alcătuind“ „fiinţa“, atributele 
(asămuirile) sunt prin sine, a se, şi nu prin altceva (ab alio) sau prin accident (per 
accidens). Numai „modurile sau întâmplările se pot despărţi de lucru“, prin urmare 
nu sunt „trebuincioase“ (p. I, par. 33). „Trebuincios“ este „acela lucru care caută 
să fie şi nu poate să nu fie“. „Ce noi zicem trebuincios, latinii zic necesarium, şi 
ce zicem noi trebuinţă, ei zic necesitate“. Şi tot aşa, cu întâmplarea, căreia latinii 
îi zic „contingenţie“ (p. I, par. 52, 54). 

Micu mai zice „spatio“ („noi îi putem zice loc gol“) şi preia definiţia de 
şcoală leibniziană, relaţionistă: „este rândul celor ce deodată sânt“, ca „vremea“ 
să fie „rândul cel din lucrurile cele următornice“. „Mişcarea este mutarea locului“, 
iar „rămânerea“, „odihna“ (repausul, adică). „Materia sau pricina materialnică 
este aceia din care stă insul alcătuit“. „Forma o fac toate hotarăle şi semnele cele 
frăţeşti care asibesc un lucru de alt lucru.“ 

„Semnul este aceia a căruia idee stârneşte ideia altuia“ şi el „însemnează“ 
(p. I, par. 88, 92, 93, 132, 133). Ceea ce vrea să spună că semnifică, în forma de 
mai târziu.* 

Mai vorbeşte despre „cunoaştere“ şi „cunoştinţă“; „ce zicem noi cuvânt, grecii 
zic logos, latinii ratio “. lar de la „Leibnitie filosoful“, „obiectiv“, „cuvântul cel 
înainte pus“, şi „subiectiv“, „cuvântul cel dedesupt pus“, acesta, de bună seamă, 
urmând sensurile primare: obiectus, punere în faţă, opunere, obiaceo, a se afla în 
faţa..., iar subiectus, învecinat, supus, subiaceo, a fi pus dedesubt, a fi sub... 
(p. III, par. 208, 212, 213). 

În „cosmologhie“, apoi, cum este „situaţia preste tot sau mai deobşte despre 
lume“, „speriinţa ne învaţă cum că trupurile nule pier, altele răsar...“. „„Mărunţişurile 
cele mai dintâi din care se alcătuiesc trupurile să zic stihiile sau elementurile 
trupurilor“ (p. II, 139, 140, 166). 

Mereu tentat de calea autohtonistă (cât era şi aceasta), Micu se temperează 
propunând, în variantă, şi cuvântul în mai mare măsură consacrat. Astfel, stihii 
(tot neologism, de la ro stoicheion — stoicheia, dar situat în limbajul comun) şi 
elementuri (de la lat. elementum, elementa), „loc gol“, dar şi „spaţiu“, „figură“ şi 
„chip“, „faţă“ şi „persona“, „duh“ şi „suflet“, „fantasmă“ şi „nălucă“, „cuvânt 
înainte pus“ şi „obiectiv“, „cuvânt dedesupt pus“ şi „subiectiv“. Dintre variante, 
se putea alege şi, cel mai adesea, s-au ales termenii intraţi în limbajul filosofic 
(specializat). 


4. Cel de al treilea „descălecător“, Titu Maiorescu (1840-1917), avea să 
desăvârşească ceea ce începuse Cantemir şi reîncepuse Micu. 

Având pregătire filosofică sistematică şi metodică (doctorat la Giessen, se 
pare, cu Das Verhältnis, Relaţia — ca şi la Paris, cu La Relation. Essai d'un nouveau 
fondement de la philosophie), scriind despre înainte de revenirea în ţară: Einiges 
philosophische in gemeinfasslicher Form (Ceva filosofic în formă populară, Ber- 
lin, 1861), bine primită în Germania, în Franţa, la noi, totuşi Maiorescu nu va 
persevera pe măsură. Peste mulţi ani, unul dintre primii săi elevi, este vorba de 
C. Rădulescu-Motru, explica faptul prin aceea că „Titu Maiorescu, pe care eu am 
avut ocazia să-l cunosc bine personal, nu era prea muncitor... N-a urmărit niciodată 
cu patimă o problemă în toată amănunţimea“ (Revizuiri şi adăugiri, 17 martie 
1943, vol. I, p. 35). Poate că da, el cunoscându-l bine. Dar că părerea acelora care 
ziceau că Maiorescu nu s-a aplicat creator pentru că a preferat să-şi îndrepte 
„activitatea în vederea pregătirii unui viitor culturii române“ era falsă este cel 


4 Adnotând un „Descântec pentru băşica cea rea“, în partea sa de început, 
„sănicatu-m-am/Sculatu-m-am/Mânecatu-m-am“, episcopul Melchisedec explica: 
„Semnicatu-s-a, semnificatu-s-a, însemnatu-s-a, cu semnul Sfintei Cruci. Aceasta o face 
românul înainte de a întreprinde ceva şi cum se deşteaptă din somn“ (în Revista pentru 
istorie, arheologie şi filologie, vol. 1/3, anul II, 1884, p. 383). 

puţin discutabilă. Este posibil să fi fost „departe de el orice idee revoluţionară“, 
dar era chiar aşa de rău că „perspectiva lui era prezentul“ (Jbid.)? Noi, cei din anii 
mai din urmă, ştim că tocmai de aceasta am fost lipsiţi! 

P. P. Negulescu credea altceva: „Titu Maiorescu a trăit şi a lucrat în vremile 
cele mai grele ale culturii noastre naţionale, în vremile romantice..., în vremile 
zbuciumate când toţi alergau, cu înfrigurarea începuturilor entuziaste, după adevăr, 
bine şi frumos, dar nu ştiau încă pe ce căi să-şi îndrepteze paşii grăbiţi... Atunci 
s-a ridicat Maiorescu, arătând tuturor calea cea dreaptă, care ducea îndărăt către 
firea adevărată a poporului nostru, către limba lui adevărată..., către adevăr în 
cugetare şi simtire, către simplitate şi temeinicie ca forme ale adevărului, în vorbă 
şi scris“ (Profesorul Maiorescu, în „Convorbiri literare“, LIX, 1927; după Amintiri 
despre Maiorescu, p. 149). Se prea poate să exagereze şi unul, şi celălalt, dar nu în 
proporţii egale. Negulescu, orice s-ar zice, mai puţin. Este greu de prezumat asupra 
lui Maiorescu (în cazul în care ar fi ales să profeseze în Germania sau, dacă nu, în 
ţară să lucreze cu metodă) ca posibil filosof cu sistem. Avea ştiinţă, intuiţie, vocaţie. 
Probabil că ar fi ridicat o construcţie cel puţin onorabilă. Cât de distinctă (originală) 
şi cât de trainică este mai greu de spus. Dar fie şi originală, fie şi trainică, în epocă 
şi nu numai, ci şi în durată lungă, nu era de însemnătatea istorică a ceea ce a 
făcut, cât a făcut şi în ce fel. 

Depinde cum citim Direcţia nouă în poezia şi proza română (1872). Polemică 
literară, critică ocazională? Este şi una, şi alta, dar cu cât între timpul ei şi acela al 
generaţiilor următoare distanţa s-a mărit, percepţia pare a fi alta, tot mai mult alta. 
Anume, cu depărtarea de context, Direcţia nouă... aduce mereu în mai mare măsură 
cu un program de politică şi de construcţie culturală, în ordinea instituţiilor, ca şi 
în aceea a domeniilor de exercitare. Mai cu seamă însă a limbii sau în primul rând 
a acesteia. Căci „noi, scriitorii, cari printr-o sosire făr'de veste în dezvoltarea 
poporului ne vedem siliţi a introduce o sumă de idei nouă, pentru care limba noastră 
de pân-acum nu are cuvinte, suntem liberi să alegem acele forme care ne par mai 
potrivite cu geniul limbei, şi anume, fără nici o monotonie şi uniformitate“. 
„Direcţia nouă a făcut dar un pas spre progres când, dezrobindu-se de acele sisteme 
greşite, ne-a îndreptat luarea-aminte spre o limbă mai potrivită cu vorbirea poporului 
de astăzi...“ (Critice, p. 137, 142) 

În bătălia pentru limbă erau prinse nu numai literatura sau istoria, ci şi filosofia, 
într-un fel chiar mai mult, de vreme ce ea, bine articulată, era condiţia cea dintâi 
pentru comunicaţia contemporană. Europa, în timpul lui Maiorescu, trăise 
experienţa kantiană, pe aceea hegeliană, era în plin pozitivism, cu Auguste Comte, 
cu Herbert Spencer. O filosofie determinată (naţională) nu mai avea cum s-o ia de 
la început. Trebuia, deci, să pornească de la aceste cote, ca să fie sincronă. Pentru 
aceasta însă, din nou, prima condiţie era limba pe măsură. În aceea a lui Cantemir, 
ca şi în aceea a lui Micu, în aceea a lui Eftimie Murgu, asemenea filosofii pierdeau 
din sens. Faptul se impunea nu atât, poate nu în primul rând, din raţiuni pur 
scripturare, de expunere (interpretare) a filosofilor timpului sau de creaţie în spiritul 
lor (pornind de la ele), ci din acelea de ordin didactic şi în vederea lor. 

Învăţământul filosofic în limba română nu începe, se ştie prea bine, cu 
Maiorescu şi nici nu este el primul autor de manuale sau primul profesor de logică, 
de istoria filosofiei. Existau deja structuri şcolare şi universitare, comiliton fiind şi 
tatăl lui Maiorescu. La Iaşi, la Academia Mihăileană, la „facultatea filosofică“ se 
învăţa: „1. Introducerea în filosofie, istoria filosofiei, logica şi metafizica cea curată; 
2. Algebra şi geometria; 3. Istoria pragmatică universală“. Acestea în prima clasă, 
iar în cea de a doua: „1. Fizica, cu toate ramurile ei; 2. Metafizica cea aplicată şi 
filosofia morală; 3. Încheierea istoriei universale“ (V. A. Urechia, Istoria 
şcoalelor..., IV, p. 419). Filosofia era predată de Eftimie Murgu, pentru oarecare 
timp (1834-1835; 1835-1836). Din 1837 vine Petru Cîmpeanu Maler, cu studii de 
filosofie la Pesta, mult însă sub valoarea lui Murgu. „Adaog convingerea că pentru 
Ion Ionescu de la Brad şi pentru Vasile Popescu-Scriban şi chiar pentru D. Gusti a 
fost un noroc să fi apucat profesor pe un îndrăzneţ ca Murgul; să nu fi fost siliţi a 
aştepta «filosofia» lui Petru Cîmpeanu-Maler“ (Cs. Bogdan-Duică, Eftimie Murgu, 
p. 69-70). Nu erau pe atunci prea mulţi „şcoleri“; în 1835, numai 12. Printre ei, 
Dimitrie Gusti, acela ce avea să scrie o Ritorică pentru tinerimea studioasă (1852), 
„Ioan Ionescu“ (Ion Ionescu de la Brad), Vasile Popescu-Scriban, viitorul episcop, 
Filaret Scriban (Victor "Ţârcovnicu, Studiu introductiv la Eftimie Murgu, Curs de 
filosofie, p. 22-23). La Bucureşti, la „Sf. Sava“ şi la facultatea de litere şi filosofie 
(1864), mai prestigios fusese Ioan Zalomit (1810-1885), care publicase la Berlin, 
în 1848, Principes et merite de la philosophie de Kant — Dissertation inaugurale. 

Maiorescu, după un „curs public şi popular despre educaţiunea în familia 
fondată pe psihologie şi estetică“, ţinut la Bucureşti (1861-1862), din anul 1862 
începe să „propună“, cum îi scria tatălui său, la Iaşi, „logica şi pedagogia“ 
(Epistolarium, II). În 1863-1864, la anul I predă „Filosofia“, iar la anul II, 
„Metafizica“ lui Kant, introducere istorică; Critica raţiunii pure, în 1865-1866, 
etica şi psihologia, în 1866-1867, antropologia şi estetica, în 1867-1868, filosofia 
istoriei şi logică, în 1868-1869, introducere în metafizică (cf. M. Popescu-Spineni, 
Instituţii de înaltă cultură). 

În 1876 publică manualul de Logică, „punctul de plecare teoretic al filosofiei 
româneşti“ (I. Brucăr, Introducere la Logica, p. 17). 

De atunci s-a vorbit bine şi rău despre manual, găsindu-se că nu e decât de 
folosinţă şcolară, dar că, fie şi în aceste limite, este exemplar, că este o imitație, 
că este eclectic, după unii, că este o sinteză superioară, după alții. 

Fireşte, nu e mai mult decât un manual. Bun sau rău, este într-un fel sau altul 
numai un manual. Că autorul avea o filosofie a logicii, nici o îndoială, numai că 
aceasta, aşa cum se cuvenea într-o carte şcolară, este sever dozată. Pe seama 
manualului poate fi reconstituită o filosofie anume. Totuşi, nu aceasta dă măsura 
exactă pentru Maiorescu. În epocă apăruseră în lume mari tratate de logică, nu 
numai cuprinzătoare, ci şi individualizate ca viziune: în 1811, Jacob Friedrich 
Fries publicase un System der Logik, John Stuart Mill, în 1843, A System of Logic, 
Alexander Bain, în 1875, Logic, în două volume. În 1873 (1878) Christoph Sigwart 
apare şi el cu o logică (Logik, două vol., Tübingen). Wilhelm Wundt pregătea 

cele trei volume, Logik (Stuttgart, 1880-1883), Benno Erdmann, apoi Heinrich 
Maier; în al doilea deceniu al veacului XX îşi publică şi Edmond Goblot cunoscutul 
său Traité de logique (1918). 

Prin urmare, expuneri ale sistemului logicii erau şi multe, şi, în felul lor, de 
performanţă şi personale. Sistemul... lui Mill, bunăoară, dă seamă de o concepţie 
şi participă la rotunjirea acesteia. Apoi, cam fiecare, mai mult, mai puţin, aducea 
ceva inedit în logică sau în filosofia logicii. 

Manualul lui Maiorescu nu are cum să stea alături de acestea. Şi încă: oricine 
vrea azi să vadă care era starea logicii europene în deceniul al optulea al secolului 
XIX se duce la marile tratate, care au lăsat o urmă în istoria şi în sistemul logicii. 
Dar şi în timpul lui Maiorescu, cei ce se interesau de o problemă sau alta de logică 
aveau o bibliografie lămuritoare. Şi încă ceva: cu siguranţă că Maiorescu ştia cu 
mult mai mult şi mai multe decât punea în manual, acesta, cum prevenea autorul 
însuşi (în ediţia din 1898), fiind „un rezumat scurt al prelegerilor asupra Logicei 
ţinute la Universitatea din Iaşi în anii 1863-1872 şi la cea din Bucureşti, de la 1884 
încoace... Aşa cum este manualul, el poate fi întrebuințat şi la cea dintâi învăţare a 
Logicei, prin urmare în Licee“ (Logica, p. 177). 

Astfel încât, dacă nu-şi află locul într-o istorie a logicii europene, ce este (ce 
poate fi) valoric ţine doar de limbaj, ca şi de rolul didactic pe care l-a jucat în 
proiectul maiorescian, acela de a crea „filosofi“. Maiorescu, avea să zică D. Drăghi- 
cescu, a fost „un creator nu de filosofie, ci de filosofi“, „un creator de creatori“ 
(Titu Maiorescu, p. 10, 44). 

Într-un manual, ca Şi într-un dicţionar, datorită difuziunii, limbajul trebuie să 
fie precis, fără de ezitări, fără de ambiguităţi. Maiorescu are ceva cartezian în 
această Logica, de tot comparabilă, ca loc şi rol, cu Discursul lui Descartes. 

Problema fiind: cum se spune, şi nu ce se spune, Logica (text scris), ca şi 
lecţiile mai ales de „istoria filosofiei contimporane“ (germană, franceză, engleză, 
de după 1884), intră în istoria limbajului filosofic (ca şi, de altfel, în aceea a unei 
paideia filosofice). 

De admirat (şi încă de învăţat de) la Maiorescu este nu numai morfologia, ci 
şi sintaxa, poate că în primul rând aceasta. Fraza are o cadență clasică, mai nimic 
nu este de prisos, mai nimic nu lipseşte. Logica, trebuind şi să producă „în auditorii 
unui discurs“ „convingerea“, convinge şi prin evidenţa şi claritatea limbajului 
(ntrod., par. 1). 

Logica, în româneşte, chiar dacă traduceri (faptul nu contează) vor mai fi 
fost: aceea a lui Samoil Micu (după Baumeister), aceea a lui Kir Grigorie, episcopul 
Argeşului (după Sf. loan Damaschinul), aceea a lui Eufrosin Poteca, după „lăudatul 
profesor arh. Gottlieb Ainekie“ (Heineccius), aceea a lui „Simeone Barnutiu“, nu 
este „mărturia unei gândiri sistematice originale“. „Necesare în momentul apariţiei 
lor“, ele, totuşi, nu au decât „o valoare trecătoare“, ceea ce ar face să fie „o 
greşeală“ din considerarea lor ca „premergătoare Logicei lui Titu Maiorescu“. 
Aşa cel puţin credea I. Brucăr (op. cit., p. 21). Prinsă în istoria limbajului, ea ţine 
însă de aceeaşi istorie, ca poeziile lui Eminescu, alături de care Brucăr, nu 
exagerând, o pune, faţă cu ceea ce totuşi le-a premers („„Logica lui Maiorescu, ca 

şi poeziile lui Eminescu sunt două culmi ale creaţiei româneşti, acestea din urmă 

Aceeaşi limpezime şi siguranţă şi în lecţiile de istorie a filosofiei 
„contimporane“: germană (Kant, Fichte, Schelling, Hegel, Herbart, Schopenhauer), 
franceză (Royer-Collard, Maine de Biran, Jouffray, Cousin, Comte), engleză (şcoala 
scoțiană, J. St. Mill, Spencer, Carlyle). 

Maiorescu a fost hotărâtor pentru impunerea lui Kant în cultura română. 
Aceasta nu pentru a fi fost kantian sau pentru a fi adus ceva nou în interpretarea 
Kantianismului. 

Maiorescu avea ideea exactă şi suplă, totodată, a criticismului, chiar gândea 
kantian, fără să fie doctrinaristic kantian, adică de şcoală. De aici şi determinarea 
unei autentice mişcări kantiene în gândirea românească. Eminescu începea să 
traducă Critica rațiunii pure, P. P. Negulescu îşi lua licenţa cu Critica apriorismului 
şi empirismului, iar C. Rădulescu-Motru cu Realitatea empirică şi condițiunile 
experienţei, pentru ca în 1893, în Germania, la Wundt, să treacă doctoratul cu Zur 
Entwickelung von Kant's Theorie der Naturcausalităt. Ion Petrovici avea să publice 
un Kant, la fel şi Mircea Florian, cel al acestuia, poate, exegeza încă nedepăşită, la 
noi cel puţin. Probabil şi dintre cele mai bune din Europa. Dacă n-ar fi fost (şi n-ar 
fi încă sau încă mai mult) atâta dezinteres al nostru (al filosofilor, vreau să zic) 
pentru celălalt, poate, acum, Kant-ul lui Mircea Florian ar „călători“ prin Europa. 
Dar filosoful român (ca şi politicianul, şi nu de ieri, de azi) cam are ezitări, are 
amnezii faţă de ce e autohton şi tropisme (devenite aproape ticuri) către altceva, 
din altă parte, din Est, din Vest (vântul bate), de unde o fi, şi cât mai nou. Ceea ce 
nu e rău, nu însă şi în totul bine. Revenind însă, Kant, cu „faimoasa teorie a 
apriorităţii“, era „un spirit de o lumină extraordinară şi de o profunzime fără 
seamă...“ Pentru a fi fost, cum zicea Moses Mendelsohn, „atotdistrugătorul“ (însă 
întrucât intenţional era „atotconstructorul“), Kant provoacă reacţii de împotrivire, 
dar şi, mai ales, entuziasme. „Materialiştii, bunăoară, se încearcă a răsturna teoria 
apriorităţilor kantiene susţinând că spațiul, timpul şi cauzalitatea se dobândesc 
prin experiență“ (s.n.), dar, mai mult, „geniala construcţie“, ridicată prin Critica 
rațiunii pure, prin Critica raţiunii practice şi Critica puterii de a judeca (acestea 
sunt variantele de echivalare folosite de Maiorescu), se impunea ca „nepieritoare“ 
(storia filosofiei germane contimporane, în Prelegeri de filosofie, p. 7,9). Estetica 
transcendentală şi logica transcendentală, privitoare, prima la „elementele con- 
stitutive ale cunoştinţei“, a doua la „judecată“, sunt fundamentale pentru „critică“, 
altfel spus pentru filosofia lui Kant, căci „am putea chiar să zicem că cuvântul 
«critica» caracteriza timpul lui Kant“. 

„Calificaţia de «transcendentală», ea e o noţiune de la scolastică şi fusese în 
urmă aplicată de Leibniz în matematică... La Kant, transcendental însemnează o 
judecată înaltă, chintesenţa cugetării, formele gândirii cari rămân într-o sferă curat 
abstrasă şi cari se ridică deasupra experienţei...“ (Ibid., p. 9, 10). 

Pentru nevoile cursului, Maiorescu traducea şi din Estetica transcendentală, 
„Expoziţia metafizică a acestui concept“ (despre spaţiu) şi „Expoziţia metafizică 

a noţiunilor timpului“ (Jbid., p. 20-28). Mici fragmente (cât nişte citate) mai 
traducea şi din Schelling, din Hegel. Limbajul acestuia din urmă este bine stăpânit: 
„«A fi» (das Sein) este imediatul nedeterminat; este liber de determinarea faţă de 
esenţa... Acest «a fi» lipsit de reflecţiune este «a fi» aşa cum este imediat numai în 
sine însuşi, fiindcă este nedeterminat...“; „În imediatitatea sa nedeterminată este 
numai egal cu sine însuşi...“ (bid., p. 64). 

În anii 1885-1886, 1889-1990 şi 1891-1892 preda „Istoria filosofiei franceze 
contimpurane“ (sec. XIX), cu oprire mai pe îndelete la „pozitivismul lui Auguste 
Comte“. Într-una din primele „lecţiuni“ explică o seamă de termeni: „eclectism“ 
(„împreunarea diferitelor argumente scoase din diferite sisteme filosofice...“), 
„Spiritualism“ („modul de a înţelege lumea conform căruia se admit adevăruri de 
la sine evidente prin afirmarea lor din partea conştiinţei noastre şi se stabileşte 
astfel existenţa unui Dumnezeu personal“), „senzualism“ („un mod de a înţelege 
lumea după care orice idee... nu este decât un derivat din senzaţiuni...“). „Sub 
numele de materialism el pretinde a dezlega acele ultime probleme filosofice în 
felul său“ (bid., p. 127). Filosofia lui Comte era prezentată de-a lungul a cinci 
lecţii, aplicate şi în limbaj sigur. La sfârşit, o „Scurtă critică“ observa „naivitatea“ 
cu care Comte „confundă aprecierile sale subiective... cu adevărurile pozitive“, 
dar şi faptul că „importantă rămâne din concepţia lui Comte ideea generală a unei 
sociologii ca ştiinţă pozitivă“ (în Prelegeri..., p. 173). 

Lecţiile de filosofie engleză, în fine, au ca „protagonist“ pe Spencer, pe atunci 
celebru, deşi în mişcare pozitivistă şi acesta (ca Auguste Comte, ca Mill). Maiorescu 
Kantianul totuşi, nu ezită să-l prezinte în cadre mari. Era, dacă se poate spune aşa, 
pe creasta valului şi Maiorescu se simţea dator să-l facă bine cunoscut şi să-şi 
îndemne studenţii să-l citească. Fapt care se întâmplă, dovadă P. P. Negulescu, 
Mihail Dragomirescu (Relaţiunea dintre premisele şi ultimele conclusiuni ale 
filosofiei lui Herbert Spencer, 1892). Era, de altfel, oarecum la modă: îl citeşte şi-l 
citează Conta, Pompiliu Eliade scrie Silogismul şi adversarul său Herbert Spen- 
cer (1892). Maiorescu, ce-i drept, nu era deloc entuziasmat de el: „Obositor, 
descurajator. Ce vorbărie despre lucruri banale“ (Însemnări, II, p. 114), dar l-a 
citit şi l-a prezentat cât de obiectiv putea fi. Cedare în faţa „modei“? Impercepţie? 
Nici una, nici alta, probabil, sau în nici un caz a doua. Dacă însă era sub presiunea 
modei, la urma urmelor nimic rău. Peste ani, într-o prelegere din 1930-1931, după 
Goblot, P. P. Negulescu deplângea faptul că „din cauza modei am ajuns astăzi să 
avem o estetică de sezon“ (Problema epistemologică, II, p. 79 şi urm.). Prin 
extindere, şi o filosofie sau filosofii. „Căci, din nefericire, există făuritori de mode 
şi în filosofie şi mecanismul care determină pe unii oameni să-şi ia acest rol, este 
acelaşi ca şi în domeniul material al modei. Sunt filosofi... care doresc să se distingă 
cu orice preţ...“ (Ibidem). Poate, dar una e una, alta e alta. Sunt, au fost şi vor mai 
fi asemenea filosofi, numai că de aici nu rezultă şi că moda în sine e pernicioasă, 
cultural, cel puţin. Tocmai unde este trecătoare, indică modificări în sensibilitate, 
în interese, şi provoacă, poate să ducă la mutații de esenţă. Spencer a trecut repede 
ca modă, însă ca hipertrofiere a unui tip anume de filosofare a îndreptat indirect 

către zone temporar ocultate. Antimetafizic, pozitivismul a trezit interesul pentru 
metafizica intrată regenerator într-un orizont de aşteptare. 

Astfel încât Maiorescu, percepând dominanta (relativ dominantă, în epocă), 
a semnalat-o; gestul era necesar, gestul a fost binefăcător. 


Il „Direcţia nouă“. Maiorescienii 


„Va avea România un viitor? Se mai află în poporul ei destulă 
putere primitivă pentru a ridica şi a purta sarcina culturii? Căci cultura 
e o sarcină care cere şi consumă neîntrerupt puterile vitale ale unei 
naţiuni. Va putea să păşească în lucrare pașnică pe aceeaş cale pe care 
civilizația apuseană a adus atâta bine omenirei? 

O parte a răspunsului atârnă de la direcția spiritelor din societatea 
de astăzi...“ 

(Titu Maiorescu, Direcţia nouă în poezia şi proza română, 1872) 


1. Preliminarii. Maiorescu după Maiorescu este o istorie mai accidentată, 
poate, decât oricare alta din cultura română. 

„Azi dimineaţă, la ora 5, Maiorescu s-a stins subit.“ Era în 18 iunie/l iulie 
1917 (Al. Marghiloman, Note politice, III, p. 10). Înmormântarea, „de o simplicitate 
absolută. Mulţime multă şi mare reculegere. Multe flori... Singur Carp s-a abținut 
de la orice semn de simpatie, Paul Theodoru şi Golescu l-au rugat cu insistenţă; el 
le-a răspuns cinic: «de ce aş face lui Maiorescu o politeţă pe care el nu poate să 
mi-o întoarcă»? 

„O carieră «strălucită», dar întunecată de multe «duşmănii» şi «persecuţii»“ 
(E. Lovinescu, T. Maiorescu, II, p. 372). În „posteritatea critică“, încă mai mult. 

Un „descălecător“ în ordine culturală, poate cel mai de seamă, impunând 
„direcţia nouă“, Titu Maiorescu trebuia să fie pe cât de lăudat, pe atâta de contestat, 
din varii situări, în timpuri diferite. Ieri, azi, probabil şi mâine. 

Mai „apologetică“, prima generaţie (P. P. Negulescu, I. Rădulescu-Pogoneanu, 
D. Evolceanu, M. Dragomirescu, S. Mehedinţi) dădea reamintirii de Maiorescu 
un „caracter de exaltare şi de idealizare“, întreţinând „un adevărat cult“ (E. Lovinescu, 
T. Maiorescu şi posteritatea lui critică, p. 13). „... Ilustra pe atunci, cu mai multă 
strălucire decât oricine, învăţământul nostru superior“; „era un om viu, mobil, 
prevenitor, afectuos...“; „Atunci s-a ridicat Maiorescu, arătând tuturor calea cea 
dreaptă“; „s-a străduit mai întâi să trezească la ascultătorii săi interesul pentru 
filosofie, care i se părea nu numai condiţia de căpetenie a transmiterii cu succes a 
cunoştinţelor filosofice, dar şi mai important prin el însuşi decât aceste cunoştinţe“ 
(P. P. Negulescu, Ceva despre Maiorescu, Profesorul Maiorescu, în Amintiri despre 
Titu Maiorescu, p. 141, 145, 151, 153-154). „Adevărul numai din gura lui Titu o 

să-l aflăm“, este pus Caragiale să zică în cel de al doilea dialog din Integralismul 
lui Mihail Dragomirescu (p. 23). 

Mai rezervat, la bătrâneţe chiar critic în exces, din prima generaţie (în 
„clasificarea“ lui Lovinescu) era C. Rădulescu-Motru: „de când am început a 
scrie filosofie, nu m-a putut suferi“; „nu era prea muncitor şi nici prea bun la 
suflet“; „avea cunoştinţe solide“, dar „puţine“; „unii dintre colaboratorii săi au 
aerul de a crede că T. Maiorescu şi-a dirijat toată activitatea sa în vederea pregătirii 
unui viitor culturii române. Perspectiva de viitor preocupa foarte puţin pe 
Maiorescu. Perspectiva lui era prezentul“ (Revizuiri şi adăugiri, 1943, I, p. 20, 
35). Ceva mai înainte, în public însă, C. Rădulescu-Motru îşi evoca dascălul mai 
mult decât cu deferenţă: „am avut un ajutor şi un exemplu în Titu Maiorescu“. 
Acesta „mi-a indicat problema cea mare a culturii româneşti. Şi de la el am câştigat 
încă ceva mai preţios: tactul de a păstra etnicul românesc, adevărata sa frontieră în 
câmpul filosofiei“ (Răspunsul d-lui prof. C. Rădulescu-Motru la sărbătorire, în 
Revista de filosofie, nr. 1/1933, p. 122). Probabil că nu se poate vorbi de o 
duplicitate, decât cel mult inestetică. Jurnalului, filosoful îi încredința fără pic de 
reţinere tot ceea ce simţea, credea şi ştia despre oamenii şi evenimentele din viaţa 
sa. Punea ceva rousseauist în „confesiunile“ sale. Public însă (nu neapărat pentru 
că era în public), judecata era alta şi, poate, mai dreaptă. De acuma, nu mai erau în 
discuţie relaţiile omeneşti cu Titu Maiorescu, ci acesta ca personaj în istorie, ca 
istorie, la urma urmelor. „Generaţia“ a doua (cu Ion Petrovici, E. Lovinescu însuşi, 
Paul Zarifopol, D. Caracostea, la care s-ar mai putea adăuga Mircea Djuvara), 
mai depărtată în timp, era, poate, mai exactă în măsurare. Cursurile lui, 
„extraordinar“ de frecventate, exercitau „o mare atracţie intelectuală, în care 
profesorul căuta să explice sistemele mai ales psihologiceşte“. Examina filosofiile 
istorice „în mod critic“ şi prin „câteva sugestii“ arăta „în ce chip s-ar putea depăşi 
în viitor“. „A contribuit în cea mai mare măsură la crearea în ţara noastră a 
posibilităţii viitoare de studii şi de mişcare filosofică“ (Ion Petrovici, Titu Maiorescu, 
p. 36, 38, 44). „Noi nu-i putem uita armonia şi echilibrul, dar ne exprimăm teama 
că, o dată cu dispariţia generaţiei ce l-a cunoscut, s-ar putea ca imaginea lui să se 
aburească pentru posteritate, căci acum şi-a dominat opera; omul a fost întreg, şi 
opera fragmentară. După cum din activitatea lui politică n-a rămas nici o lege, din 
activitatea literară nu avem nici o operă concepută unitar.“ În afară de Einiges..., 
scriere de tinereţe, aceeaşi stare de lucruri şi în filosofie. Decât să te ocupi cu 
„teoria percepţiei“ într-o ţară în care speculaţia nu are încă trecere mai folositor 
este, zicea el, să scrii o gramatică română pentru şcoalele elementare sau un manual 
de filosofie pentru bacalaureat. Renunţarea sa la filosofia sistematică este „o pier- 
dere pentru noi şi filosofie în genere“? Cine ştie ce cale i-ar fi luat viaţa în Germania? 
Probabil că n-ar fi fost creator de sistem: „i-au lipsit totuşi imaginaţia şi spiritul 
creator“. Dar este o prezumție. Sigur este că, rămânând în ţară, potrivit părerii lui 
Petrovici, rolul lui Maiorescu „a fost neasemuit mai folositor pentru noi, în criza 
de creştere a culturii noastre“ (E. Lovinescu, T. Maiorescu, II, p. 382, 401-402). 

Cu judecată cumpănită este şi „generaţia“ a treia (Şerban Cioculescu, Vladimir 
Streinu, Pompiliu Constantinescu, Perpessicius, Tudor Vianu; dintre filosofi, Mircea 
Florian). „Privită în întregul ei, activitatea publicistică a lui Maiorescu în prima ei 
perioadă apare ca o masivă încercare de a sparge complexul dominant al culturii 
noastre în acel moment şi a-l înlocui cu unul nou, conţinând valori de care cultura 
noastră avea mare nevoie“ (Tudor Vianu, Junimea, în Şerban Cioculescu, Vladimir 
Streinu, Tudor Vianu, Istoria literaturii române moderne, p. 147-148). 

Reacţiile n-au întârziat, nu neapărat la om şi la imaginea lui, fiind „ideologice“. 
Prima, corespunzătoare primei „generaţii“, era sămănătoristă cu Iorga şi moder- 
nistă cu O. Densuşianu. Cea de a doua era de sursă poporanistă (Ibrăileanu). Cea de 
a treia era aceea a „generaţioniştilor“, pe care Lovinescu n-o mai cerceta. Pornită 
de la Nae Ionescu, era susţinută de Eliade, de Cioran, de Vulcănescu, de Noica. 

Dincolo de ideologie, Iorga punea şi multă patimă. „D-l Petrovici a făcut 
declaraţia că... Maiorescu putea face anumite lucruri, dar, fiindcă Ţara Românească 
era cam proastă, n-a vrut s-o jignească făcându-le... Astfel ajungem la comemoraţia 
oamenilor pentru ce ar fi trebuit să facă..., dar au făcut ţării sacrificiul de a nu le 
face.“ A fost „un admirabil profesor, care îşi ţinea foarte frumos lecţiile“. Dar 
„organizator al Ministerului de Instrucție“, „nu el a întemeiat Junimea şi nu el a 
întemeiat Convorbirile literare...“; „îşi pierduse sufleteşte naționalitatea internă“ 
(O încercare zadarnică de reînviere, Conferinţă, în Cuget clar, nr. 37/1948, 
p. 578 şi urm.). 

„În seria de articole pe care le-am scris în vremea aceea (1931-1932)... am atacat 
posteritatea moartă a lui Titu Maiorescu“ (Mircea Vulcănescu, Nae Ionescu, p. 69). 

„Cearta“ nu era pentru Maiorescu şi „posteritatea“ sa critică. Vrem — nu 
vrem, Maiorescu impusese o paradigmă culturală. „Direcţia nouă“, „în contra 
direcţiei“ statornicite, era o opţiune istorică, discutabilă ideologic; aşa cum este 
orice ideologie. Dar că principiile erau abstracte sau potrivnice intereselor naţionale, 
în nici un caz. Esenţei programului junimist, după ce făcuse istorie, avea să-i fie 
dată expresia doctrinară cea mai potrivită de E. Lovinescu, deşi în „critica formelor 
fără fond“ identifica tendinţe sau tentaţii autohtoniste: „Principiul se poate fixa în 
formula sincronismului vieţii contemporane, care, cu toate abaterile aparente, este 
realitatea însăşi, pe când credinţa unei dezvoltări proprii împotriva spiritului 
veacului nu e decât punctul de plecare al unor perturbări trecătoare“ (Istoria 
civilizației române moderne, p. 419). 

Critica tezei formelor fără fond nu avea finalitate antimodernă: „Înainte de a 
avea partid politic care să simtă trebuinţa unui organ şi public iubitor de ştiinţă, 
care să aibă nevoie de lectură, noi am fondat jurnale politice şi reviste literare şi 
am falsificat şi disprețuit jurnalistica. Înainte de a avea învăţători săteşti, am făcut 
şcoli prin sate şi înainte de a avea profesori capabili, am deschis gimnazii şi 
universităţi şi am falsificat instrucţiunea publică. Înainte de a avea o cultură crescută 
peste marginea şcoalelor, am făcut atenee române şi asociaţiuni de cultură...“ În 
aparenţă, „românii posed astăzi aproape întreaga civilizare occidentală“. Avem 
toate formele, „dar toate sunt producţiuni moarte, pretenţii fără fundament, stafii 

fără trup, iluzii fără adevăr...“ (În contra direcţiei de astăzi în cultura română, în 
Critice, p. 80-81). 

O cultură nu este ca o oglindă care oglindește „de oglinditul“ în prezenţa lui. 
Nu este nici „copie“. Ca pe piatră o sămânță, influenţa, indiferent de ce natură şi 
intensitate, nu prinde dacă nu află câmpul de germinare. Înainte deci de a fi într-un 
fel sau altul, ceva trebuie să fie el însuşi. Formele presupun un fond, acesta cu 
semnificaţie existenţială. Re-formele sunt posibile pe un fond, ca ele însele să 
treacă în ontologia acestora. „Dacă e ca Junimea să nu apară ca un neînsemnat 
minister de tranziţie şi să nu se uzeze, ea trebuie să înfăţişeze ţării acea operă 
unitară de reforme de care tu vorbeai mereu. Într-asta e a sa raison d'être, şi 
anume cea mai esenţială“, scria Maiorescu lui Carp în 1870 (storia contemporană 
a României, p. 185). 

Ca în economie, în politică, în cultură în genere, şi în filosofie, căreia, mai 
înainte de orice, pentru a fi la noi, îi trebuia un limbaj propriu şi o reţea de învățământ 
menită să-i asigure fondul necesar. „Când am văzut că studenţii scriu nam într-un 
singur cuvânt, am înţeles că în ţara noastră trebuie s-o las mai domol cu filosofia... 
Ce Kant! Ce Spencer! Ce Comte! Gramatica şi logica elementară mai întâi“, ar fi 
zis Maiorescu (Soveja, Titu Maiorescu, p. 109). 

Termeni într-un complex dialog în anii douăzeci-treizeci ai veacului, atunci 
când, peste o vreme, o ideologie devenea unică, fiind de stat, Maiorescu şi tradiţia 
maioresciană aveau să fie respinse cu aceeaşi duritate cu care erau judecate politicile 
şi doctrinele de dreapta, de extremă dreaptă, cum se spune. 

Mai de timpuriu, făcând „proces“ estetismului, Ion Vitner îl punea pe Maiorescu 
cap de serie, urmându-i Densuşianu, Lovinescu, Dragomirescu, Caracostea. 
„Oamenii aceştia nu au făcut numai critică literară, ei au căutat să facă prin critica 
literară o adevărată politică a culturii. Şi au făcut-o în înţelesul cel mai reacţionar 
al cuvântului“ (Critica pseudoştiințifică, în Contemporanul, nr. 65/1947). 
„Nevertebrată“, gândirea critică a lui Lovinescu, având nevoie de „sprijinul 
înaintaşilor“, a recurs la „edificii... îmbătrânite, şubrezite de timp — fie că e vorba 
de Maiorescu, de Faguet, de Taine sau de Tarde (E. Lovinescu sau impasul 
subiectivităţii, în Contemporanul nr. 68 şi 70/1948). Însă acela care a stabilit poli- 
tic termenii de discuţie şi pentru multă vreme a fost Leonte Răutu: ,.... din păcate, 
istoria culturii româneşti din secolul al XIX-lea şi al XX-lea, istoria literaturii, 
artei, filosofiei, ştiinţei n-a fost încă reexaminată în mod critic, din punctul de 
vedere al demascării tendinţelor cosmopolite... Să luăm un domeniu care ne 
interesează îndeaproape: filosofia... Filosofii burgheziei şi moşierimii româneşti 
nu s-au limitat să se închine celor mai obscure stele ale firmamentului filosofiei 
reacționare din străinătate. Ei nu s-au mărginit să-i imite şi să-i plagieze. Ei au 
ajuns să teoretizeze plagiatul şi imitaţia servilă. Titu Maiorescu a fost acela care 
afirma că «noi trebuie să imităm»“. Nae Ionescu „face şi el parte dintre plagiatorii 
cei mai sârguincioşi ai filosofilor reacţionari germani, precursori ai nazismului... 
Etnicismul nu-i împiedica să cultive cea mai reptilică prosternare în faţa 
reprezentanţilor rasei teutonice, îmbrăcaţi în uniforme naziste...“ Blaga însuşi 

calomnia poporul român, ascunzând „putregaiul cosmopolit în carapacea 
verbiajului despre specificul național“. Pentru că „Blaga atribuia poporului român 
un specific «mioritic», adică specific al resemnării în fața duşmanului“. Într-o 
carte „cu titlul semnificativ, Reconstrucţie filosofică“, Mircea Florian, apoi, 
nesocotind „influenţa... poporului sovietic“, îndemna la „o nouă atitudine faţă de 
cultura Occidentului“. Era „comandamentul culturii noastre...“ (Împotriva 
cosmopolitismului şi obiectivismului burghez în ştiinţele sociale, în Lupta de clasă 
nr. 4/1949 şi în broşură). 

Se dădea astfel semnalul de declanşare a violentei campanii de „demitizare“, 
cum se zice mai nou, a culturii. În istorie, „pionierul“ era Mihail Roller. 

Operaţiunea aceasta ţine, în dimensiunea ei „obiectivă“, de ritmurile istoriei 
însăşi. Orice „ruptură“ impune delimitări de tot felul şi în toate compartimentele: 
politic, filosofic, religios, artistic, moral, chiar ştiinţific. Sunt de conştiinţă comună 
reacţiile (demitizante) din spaţiul creştinismului primar faţă de cultura tradiţională, 
greacă şi romană, acelea (numite — istoriografic) renascentiste şi luministe mai 
apoi faţă de „evul mediu“. Orice timp vine cu alt tip de percepţie, cu alte grile, cu 
alte sisteme de valori, cu alte criterii. Ce este major într-o vreme trece în minorat 
în alta. Pictura academizantă de sfârşit de veac XIX este aproape aneantizată prin 
punerea în umbra aceleia a pictorilor „blestemaţi“. Puvis de Chavannes, bunăoară, 
faţă cu Gauguin sau cu „Vameşul“ Rousseau. În 1936, Liviu Rebreanu nota în 
Jurnal: „Matei Caragiale, mort deunăzi... Ca să poată trăi lenevind, s-a însurat 
îndată după război cu o femeie de două ori mai bătrână decât el şi a trândăvit până 
la moarte, mulţumindu-se să mănânce şi să bea bine, de altfel era şi foarte beţiv. În 
sfârşit, pare a nu fi moştenit de la tatăl său decât cele rele“ (vol. II, p. 2-3). Atât! 
Peste ceva vreme, un sondaj literar din anul 2000 alegea Craii... ca romanul 
secolului! 

Mitizarea şi demitizarea sunt mişcări, se pare, fireşti. Dacă mitul este „viu“, 
se mitizează continuu. Există o mitologie medievală, alta modernă. Mitologiile 
contemporane sunt, poate, încă mai diverse şi mai bogate, fie doar în ordinea 
extensiunii. Dacă actorul era, în evul mediu, aproape ca leprosul, printre cei 
marginalizaţi (des écarts), azi este „star“. Sportivul îl întrece în glorie şi (vai!) şi 
ca bunăstare pe savant. Un câştigător de medalie olimpică la o probă sportivă, nu 
interesează care, este recompensat regeşte, pe când un elev, şi el tânăr, medaliat cu 
aur la Olimpiada de Matematică sau la aceea de Limbi Clasice, primeşte ceva 
felicitări şi urări de bine, eventual şi câţiva lei, aşa! (În treacăt fie spus, nu este rău 
că sportivul primeşte mult, este monstruos că viitorul savant, care la Olimpiadă 
este doar la începutul carierei, primeşte puţin sau puţine: bani, încurajări etc.) 

Aşadar, mitizând, urmează să şi demitizăm, ceea ce se întâmplă, adesea, fără 
să ne dăm seama. Ne poartă structurile, ar zice un foucaultian. Nimic grav, dacă 
totul şi toate sunt în şi prin firea lucrurilor. Grav este însă dacă (atunci când) 
firescul este instrumentat ideologic sau, mai potrivit, ideologist. Adică atunci când 
demitizarea trece în mijloc, politic-politicianist, ca şi în scop. Istoria R.P.R., cum 
îi plăcea lui Roller s-o numească, era în concept ideologic (ideologist), adică epurată 

de ceea ce nu se potrivea cu o paradigmă politică de interpretare. Era, cum s-ar 
zice, demitizată. 

„Studierea istoriei patriei pe baza marxism-leninismului cere valorificarea 
critică a moştenirii din trecut, trasa el sarcini. Munca deosebit de grea — şi de 
cinste — a istoricilor constă în fundamentala restructurare a cercetărilor din trecut, 
„.. în atacarea şi rezolvarea cu curaj a unor probleme neatinse sau falsificate de 
istoriografia burgheză, în publicarea unor lucrări care să lămurească ştiinţific...“ 
Adică să demitizeze, pentru a face loc altor mituri. Între altele, „regimul burghezo- 
moşieresc a împiedicat cercetările cu privire la rolul slavilor în istoria poporului 
român“. Or, trebuie „să acordăm o atenţie deosebită slavilor de Răsărit“ (Cu privire 
la unele probleme din domeniul cercetărilor istorice, în Studii. Revistă de istorie 
şi filosofie, nr. III, 1952, p. 149, 151-152). 

Sub pretextul „valorificării critice“ s-a trecut şi la „demitizarea“ în cultură. 
Şi a rezultat ce a rezultat. E cultural, de aceea, ca orice ispită de acest fel să fie 
bine (adică moral) supravegheată de cei ce se simt dornici de mărire prin slujire, 
de oricând şi de oriunde, oricum. Pentru că vina faţă de adevăr este împărţită de 
cel ce comandă cu cel ce execută, dacă nu în mai mare măsură este a acestuia din 
urmă. Roller, pentru a face doar istorie „trecută“, ispăşeşte cam singur (din 
parteneriatul: cel ce dictează — cel ce execută); la fel şi Leonte Răutu, care încă 
din acei ani dacă chiar nu dirija, îndeplinea, cu rol şi rost paradigmatic, programatic, 
sarcinile luptei „împotriva cosmopolitismului şi obiectivismului“ în cultura 
românească, adică împotriva culturii însăşi. Sau, altfel spus, acelea ale demitizării 
în vederea instituirii altor mituri. Se ştie care şi cum. Doar în 1949, pentru Ion 
Vitner, bietul de Neculuţă (victimă şi el, prin hipertrofiere) era superior lui 
Eminescu, acesta nefiind în stare „să invoce“ cu acelaşi „patetism soarta nefericită 
a omului în societatea burgheză şi moşierească“. Dându-se „semnalul“ şi repetat 
adesea, se porneşte campania de „valorificare critică“. Prima mare victimă este 
Titu Maiorescu. Astfel, în 1955, în volumul colectiv Din istoria filosofiei în 
România, |, C. I. Gulian apărea cu Titu Maiorescu — exponent ideologic al regimului 
burghezo-moşieresc. „Din perspectiva lor cosmopolită, lacheii fideli ai capitalului 
şi ideologiei burgheze apusene au crezut că nu pot evidenția mai bine «abnegaţia» 
lui Maiorescu decât lăudându-i pretinsa lui renunțare la cariera de filosof euro- 
pean“, „ ... dacă poporul trebuie sau nu să-i poarte recunoştinţă... urmează să 
răspundă analiza ideilor lui filosofice şi social-politice“ (p. 71). 

„ ... Participant activ la lupta de clasă, un duşman al maselor“, Maiorescu „a fost 
hotărât împotriva revendicărilor progresiste...“ şi , a făcut toate sforţările ca ţara 
noastră să nu meargă înainte pe linia cuceririlor democratice, ci să meargă îndărăt“. 

„Poziţia lui în logică şi teoria cunoaşterii, în psihologie şi sociologie, în estetică 
şi critică literară nu putea fi decât idealistă, agnostică şi confuzionistă, în concor- 
danţă firească cu poziţia lui politică reacționară.“ „După Maiorescu, realitatea 
obiectivă nu există... decât atunci când se îndreaptă constant asupra ei... Teza 
aceasta idealistă a luat-o din idealismul german, care la rândul lui o moştenise de 
la idealistul englez, cel mai reacţionar în epoca modernă, episcopul Berkeley.“ 

„Maiorescu şi junimiştii au practicat cu sârguinţă un cosmopolitism servil, 
îndemnând la ploconire în faţa culturii burgheze.“ „EI a format discipoli pe care 
i-a ajutat să se adape la izvoarele idealismului şi misticismului. Datorită acţiunii 
lui a crescut servilismul filosofilor burghezi din ţara noastră faţă de cele mai 
obscurantiste doctrine din Apus“ (p. 73, 76, 79, 80, 89, 91). Între aceştia 
C. Rădulescu-Motru, care „bătătorind drumul deschis de înaintaşul său în 
răspândirea filosofiei kantiene în România, reacţionarul Titu Maiorescu, exprimă 
ideea că lumea şi legile ei nu pot fi cunoscute“, dar tezele lui „au fost definitiv 
stigmatizate ca false şi neştiinţifice de către materialismul filosofic marxist“. Alături 
de Rădulescu-Motru, „criminalul de război Ion Petrovici“, elev „preferat“ al lui 
Titu Maiorescu, „încerca să convingă masele care sufereau de foame şi mizerie că 
viaţa pământească este de disprețuit“ (N. Bolboaşă, Filosofia burgheză din 
România, duşmana materialismului, în op. cit., p. 249, 248). 

Filosofia lui Schopenhauer şi „interpretarea kantianismului în spiritul lui 
Schopenhauer“, „după cum se ştie, au fost susţinute de T. Maiorescu, C. Rădulescu- 
Motru şi alţii ca o fundamentare teoretică... a politicii reacționare burghezo- 
moşiereşti“ (P. Apostol, Distrugerea rațiunii — recenzie, în Cercetări filosofice 
nr. 1/1956, p. 116). Continuă să fie „reprezentantul unei filosofii idealiste eclectice, 
ale cărei rădăcini sociale le reprezintă coaliția burghezo-moşierească“ şi în Proiectul 
de periodizare a istoriei filosofiei din România prezentat de Mircea Ioanid 
(Cercetări filosofice, nr. 5/1957, p. 184). Rămâne reacţionar, idealist, eclectic, 
agnostic şi antimaterialist şi în Istoria gândirii sociale... din 1964 (p. 232-238). 
Asemenea lui, şi continuatorii: C. Rădulescu-Motru „a urmat în filosofie o linie 
din ce în ce mai reacționară“, Ion Petrovici — „popularizator zelos al concepţiilor 
antimaterialiste“ (p. 416, 418). P. P. Negulescu, „în linii generale materialist în 
concepţia despre natură, a fost idealist în filosofia artei“, în polemica Gherea- 
Maiorescu „luând partea acestuia din urmă“ (p. 438-439). „Realismul“ lui Florian 
„era tot idealist, chiar dacă ocolea dificultăţile idealismului subiectiv“ (p. 439). 

Între timp se întâmplase totuşi ceva. În nr. 5 din 1963 al Vieţii româneşti 
apărea studiul, aşa îi zice autorul însuşi, este vorba de Liviu Rusu, Însemnări 
despre Titu Maiorescu. „Studiul“, ca să apară, a făcut ocolul devenit ritual pentru 
asemenea situaţii mai puţin obişnuite. Anume a trecut pe la C.C., de unde a primit 
aprobare. 

După ce face istoria cazului, arătând că „în vechile istorii literare“ „ideologul 
Junimismului“ era „elogiat fără rezerve“, ca apoi să se treacă de partea cealaltă, 
Liviu Rusu, cu precauţie, dar aplicat şi ferm, spune ceea ce trebuia spus şi era 
limpede ca lumina zilei; dar dacă trebuia ca albul să fie negru, era mai negru decât 
negrul însuşi. 

Până şi într-un manual, cum era cel de clasa a X-a, Maiorescu se împotrivea 
„cu înverşunare... progresului cultural“ (ed. 1961, p. 9). „Cele spuse în manual 
sunt reflexul fidel al opiniilor curente asupra lui Titu Maiorescu. Aceste opinii le 
găsim mai amplu expuse în două studii: acad. C. I. Gulian: T. Maiorescu — expo- 
nent ideologic..., şi N. Tertulian, Caracterul reacţionar al teoriei «autonomiei 

esteticului». I. Ideile estetice ale lui Titu Maiorescu“ (Viaţa Românească, nr. 2, 
1956). Pe scurt, „acuzaţiile“ erau, după Liviu Rusu, în număr de patru: 1. Maiorescu 
dispreţuia creaţia naţională, dispreţuia poporul, încuraja imitaţia şi plagiatul, ca 
exponent cum era al cosmopolitismului; 2. proclamând ideea formelor fără fond, 
încuraja decadentismul şi depravarea morală; 3. era împotriva patriotismului şi 
politicii în poezie; şi 4. era adversar al progresului (Însemnări... în Liviu Rusu, 
Scrieri despre Titu Maiorescu, p. 9-11). 

Să dovedeşti evidenţa este mai curând greu decât uşor, fiind inutil. În timpuri 
normale însă. Reprimându-şi, probabil, sentimentul de oarecare inconfort sufletesc, 
profesorul clujean pornea la treabă şi o ducea la capăt cu metodă, rigoare şi eleganţă. 
Nu pare nici iritat, nici excedat de situaţie. Făcuse dreptate, numai că „războiul“ 
nu fusese câştigat încă. De fapt, reîncepea. Primul reacţionează C. I. Gulian, cu 
Valorificarea critică şi necritică a lui Maiorescu (în Contemporanul, nr. 24/1963). 
Peste puţină vreme şi G. Călinescu în aceeaşi revistă (Eminescu şi contemporanii 
săi, în nr. 26). Când în Istoria literaturii... scria uşor persiflant despre Maiorescu, 
faptul putea să treacă drept o chestiune de gust. Şi, la urma urmelor, Maiorescu 
din Istorie... chiar că nu este minimalizat. Poate că era întrucâtva demitizat, ceea 
ce îl reumaniza. Mai cunoscut „în lumini false, fixat în formula simplistă a 
«seninătăţii»“ operaţiunea demitizării nu strica în nici un fel imaginea criticului, 
dimpotrivă (storia literaturii... p. 397). 

În anii 60, judecata lui Maiorescu, cel puţin, nu mai putea fi estetică, nici 
chiar sentimentală, de gust, de frondă; era ideologică şi astfel exterioară actului 
critic. Orice act similar era, deci, politic, de comandă politică şi cu finalitate politică, 
simţite acestea sau nu, directe sau indirecte. În asemenea cazuri, abţinerea, dacă 
din varii motive intervenţia pozitivă n-ar fi fost în nici un chip posibilă, era cea 
mai (iarăşi) estetică (pentru a nu pune problema în plan moral), era mai la îndemână. 
Totuşi, se putea şi îndrăzni. Tudor Vianu, de pildă. Era printre puţinii, alături de 
Liviu Rusu, cum de altfel fusese mereu, în această bătălie fără rost (când evidenţa 
este evidenţă) pentru Înțelegerea lui Maiorescu. Acesta era şi titlul intervenţiei 
sale din Viaţa Românească, nr. 8, 1963. Şi Paul Georgescu, în Titu Maiorescu — 
critic literar (Viata Românească, nr. 12/1963) abordează „problema într-un spirit 
de largă înţelegere, cu o foarte lăudabilă obiectivitate“ (Rusu, op. cit., p. 59). Cu 
totul „negativă“ însă, cum zice blând Liviu Rusu, a fost însă poziţia lui Paul Cor- 
nea (Titu Maiorescu şi paşoptismul, în Viaţa Românească, nr. 9/1963). „În articolul 
său, Liviu Rusu nu-şi pune nici un moment problema substratului de clasă al 
activităţii lui Maiorescu, separă în mod cu totul arbitrar pe critic de filosof şi omul 
politic... În fond, tendinţa de căpetenie a lui Liviu Rusu e de a vida oceanul ce-l 
desparte pe Maiorescu de ideile noastre, de a-l spăla pe critic de petele lui veniale 
şi a-l face membru în familia socialistă...“ (p. 104). De la „procesul“ lui Maiorescu 
la „procesul“ lui Liviu Rusu! Nici Horia Bratu nu era mai cumpănit şi, la fel, de la 
incriminarea lui Maiorescu trecea la aceea a lui Liviu Rusu (Titu Maiorescu, V.R., 
nr. 8). Doar, primul murise încă de mult. Articolul său „este plin de imputări că 

n-am pus cutare problemă, n-am răspuns la cutare întrebări, n-am făcut cutare şi 
cutare, căutând la fiecare pas nod în papură“ (Rusu, op. cit., p. 58). 

După atâtea pătimiri, Maiorescu însă este mai el însuşi ca oricând. 
Demolatorii? 


2. P. P. Negulescu (1872-1951). Preferat lui C. Rădulescu-Motru, deşi mai 
tânăr, ceea ce, în sine, nu prea avea importanţă, fără doctorat, numai formal pro- 
blematic, la Iaşi, în 1894, P. P. Negulescu era numit conferenţiar şi peste doi ani 
profesor pentru istoria filosofiei şi logică. ,....Făcându-se liberă o catedră de filosofie 
la Facultatea de Litere din Iaşi am voit să mă duc acolo... Atunci (Maiorescu) a 
fost curios. M-a chemat şi mi-a spus lămurit că se va opune la reuşita mea...“ 
Promisese „această catedră lui P. P. Negulescu... Bineînţeles, la concurs a reuşit 
P. P. Negulescu, cu câteva sutimi dintr-un punct; eu fiind recomandat în al doilea 
rând...“ (C. Rădulescu-Motru, Revizuiri şi adăugiri, I, p. 66-67). 

Începând cu 1910, după retragerea lui Maiorescu, P. P. Negulescu este titular 
al catedrei de istoria filosofiei şi enciclopedia filosofiei de la Universitatea din 
Bucureşti, până în 1940, când este pensionat, ca şi Rădulescu-Motru, cam silnic. 

Protector, totuşi, nu prin exces de subiectivitate, Maiorescu i-a fost, poate, 
fără de ocultări, şi model, chiar de viaţă şi de retorică universitară. N-a prea fost în 
linie cu Maiorescu doar prin travaliul scriitoricesc stăruitor, fără ca, prin aceasta, 
dascălul să fie lăsat în urmă valoric. P. P. Negulescu a scris mult şi în mai toate 
exerciţiile filosoficeşti (logică, istoria filosofiei, filosofie, aşa zicându-i, sistematică, 
filosofia culturii, estetică, filosofie politică), însă cam inegal. Debuta în 1892, cu 
teza de licenţă Critica apriorismului şi empirismului, publicată la Carol Göbl, şi 
cu o seamă de articole-studii în Convorbiri literare, multe strânse în volume: 
Polemice. Impersonalitatea şi morala în artă. Socialismul şi arta, în 1895, şi Psiho- 
logia stilului, în 1896. Peste o vreme (1910 şi 1914), scrisă pe seama unui curs, 
apare Filosofia Renaşterii (ed. a II-a, în trei vol., 1945-1947), cu siguranţă lucrarea 
de căpătâi a filosofului, aproape singura care, fie şi parţial, se mai poate citi nu 
doar pentru ea în epocă sau pentru refacerea unei concepţii cu intenţionalitate 
istorico-istoriografică ori, simplu, didactic, pentru informare indirectă cu privire 
la un timp anume. Celelalte cărţi care i-au urmat, tot cursuri, unele tipărite, altele 
litografiate doar, într-o formă oarecum primară, sunt şi ele de interes, însă, într-un 
cuvânt, istoric (sau preponderent istoric). Geneza formelor culturii (1934) era de 
pe atunci chiar cam înapoia timpului filosofiei culturii, viciată cum pare de 
evoluţionism şi psihologism. Istoria filosofiei contemporane, în cinci volume 
(1941-1944), reface, nominalist şi narativist, itinerarul gândirii europene de la 
Kant la Spencer. Istorie este mult spus, fiind accentuat ad narandum, succesiune 
de monografii, mai mici, mai mari (nu întotdeauna după importanţă), biograficiste- 
psihologizant şi rezumative, în ordinea operei. Lui Kant i se rezervă un volum 
întreg, ceea ce era şi pe măsură, dar narativismul ucidea ideea. Ceea ce N. Balca 
i-a şi reproşat, în epocă (1941): Hegel însă era cam expediat în 122 de pagini; 

mai grav e că acestea sunt de o incomprehensiune stupefiantă. În schimb, Spencer 
se lăţea pe 389 de pagini, disproporționat chiar pentru timpul său (a doua jumătate 
a veacului al XIX-lea) şi pentru anii imediat următori morţii (1903), când era în 
oarecare vogă, la care, surprinzător, dar nu de neexplicat, contribuise nu numai 
Vasile Conta, ci şi Maiorescu. Într-un curs de „Istoria filosofiei engleze contim- 
porane“, pe care îl ţine începând cu anul 1886, Maiorescu însuşi rezervă lui Spen- 
cer cele mai multe lecţii; în 1888-1890, douăzeci. Conceptul scris al acestora nu 
prea dă seamă de părerile profesorului. Intenţia era numai să „rezume filosofia lui 
Herbert Spencer“, ca în acest fel să se capete „oarecare cunoştinţă despre ideile 
generale ale acestei filosofii“. Câteodată pare încântat („Capitolul frumos asupra 
religiei“) sau, din contra, raportat. „După H. S. (contestabil) raporturile subiective 
percepute de noi presupun raporturi obiective între lucrurile în afară de conştiinţă, 
raporturi nepercepute şi nereprezentabile pentru noi, dar existente“ (Prelegeri de 
filosofie, p. 201, 204, 226). Oricum, cu toate că rece, Maiorescu expunea exact şi 
neprecizător o filosofie care pe atunci interesa nu numai pe aceia care găseau că 
şansa filosofiei stătea în ştiinţificitate (ceea ce i-a adus şi-i mai aduce încă grave 
atingeri), dar şi minţile speculative, cum era el însuşi. 

Contaminat, Negulescu nu doar îl „expune“ pe Spencer, ci, în oarecare măsură, 
cel puţin prin scientism şi evoluţionism, se cam pune în umbra aceluia, chiar dacă 
mai spre margine. În partea rezervată din Istorie..., V, (care urma să fie continuată 
în „volumul următor“, nemaiapărut) se simte un oarecare freamăt emoţional: 
vorbeşte despre „rolul însemnat pe care l-a jucat Herbert Spencer în mişcarea 
filosofică din a doua jumătate a veacului al XIX-lea“, vede în el salvatorul 
empirismului englez „ameninţat să se înece în apele idealismului“. Având nevoie 
„de un colac de salvare“, Spencer „s-a grăbit“ să i-l arunce prin „realismul 
evoluționist“ (p. 675, 371, 368). Uşoara ieşire din „impersonalism“, pe care încă 
din Filosofia Renaşterii îl teoretizase, zicând că istoricul filosofiei nu trebuie să 
aibă o filosofie, o explică, poate, convingerea că „un eveniment de o însemnătate 
deosebită în istoria cugetării filosofice... a fost nu apariţia, ci dezvoltarea şi întărirea 
evoluţionismului ca (0) concepţie generală a lumii“. La aceasta ar fi contribuit 
considerabil Spencer, care l-ar fi transformat „într-o teorie generală a lumii“, 
dezvoltându-l „într-un întreg sistem filosofic“ (p. 367, 384). 

Atras de evoluţionism ca „teorie generată“, Negulescu îl aplică naturii, ca şi 
vieţii spiritului şi istoriei omeneşti (antropologică, socială, culturală), cam asemenea 
lui Spencer. Astfel, „problema cosmologică“ (împreună cu aceea ontologică şi 
aceea epistemologică, alcătuind „enciclopedia filosofiei“) avea să cerceteze 
originea, natura şi scopul „pentru care ar exista“, dacă este un scop. O serie de 
„schimbări necontenite“ ce „se întinde la infinit, în trecut şi în viitor“ ar fi „viaţa 
universului“. „Un vast complex, un complex infinit de fenomene în veşnică 
desfăşurare, în neîntrerupta curgere“, universul este însă o ordine dinamică. Pentru 
a şti în ce constă aceasta ar trebui să se afle „principiul suprem“ căruia i se supune 
„mecanismul cosmic“ „al schimbărilor ce au alcătuit viaţa universului până în 
momentul de faţă şi de care va atârna desfăşurarea tuturor schimbărilor ce vor 

alcătui viaţa universului de aici înainte“. Pentru că apariţia oricărui corp este „o 
integrare de materie însoţită de o pierdere de mişcare“, iar dispariţia — „0 
dezintegrare de materie însoţită de o câştigare de materie“, „la aceste două 
operaţiuni fundamentale şi opuse se reduc toate, dar absolut toate schimbările ce 
alcătuiesc astăzi viaţa universului. Aceste două aspecte fundamentale ale 
schimbărilor din univers au primit numele de evoluţie şi disoluţie...“ (Enciclopedia 
filosofiei. Problema cosmologică, 1928-1929, prel. VII, XXVI). 

Stăpânind „astăzi ca metodă cel puţin întreaga desfăşurare a cugetării ştiinţifice 
şi filosofice a timpului nostru“, principiul evoluţionismului ar fi stabilit că „în 
natură nu există începuturi absolute: nici un lucru, oricât ar fi de neînsemnat, nu 
poate lua naştere ieşind din neființă“. Aşa corpurile, aşa viaţa, aşa chiar ideile care 
„nu constituie niciodată un început absolut“, ele având „o istorie, adică un trecut...“. 
Privitoare la „natura existenţei în genere“, în particular, problema ontologică se 
aplică originii vieţii, morţii naturale, constituţiei materiei vii şi a aceleia „moarte“. 

Dominată multe veacuri de ipoteza fixistă, „la începutul timpurilor moderne“, 
cu heliocentrismul mai întâi, apoi cu ipoteza lui Laplace, mintea omenească se 
îndreaptă către o altă paradigmă de explicaţie „a lumii organice în genere, în 
mijlocul naturii fizice“ şi a vieţii, în particular. Cum tot ceea ce este vine din 
altceva, deşi „materia primară“ „a nebuloasei primitive“ „nu putea cuprinde nici 
o urmă de viaţă“, totuşi aceasta „n-a putut să apară pe suprafaţa pământului decât 
ieşind din transformările fizico-chimice ale materiei moarte“. Iată răspunsul pe 
care pare a-l da ştiinţa contemporană la întrebarea care este originea vieţii. Ceea 
ce înseamnă că evoluționismul contemporan, după ce s-a constituit ca soluţie 
ştiinţifică a problemei cosmologice, a căutat să îndrepte cugetarea ştiinţifică înspre 
o soluţie corespunzătoare a problemei ontologice, şi anume spre monism. 
„Într-adevăr, dacă tot ce există azi pe suprafaţa pământului, inclusiv lumea fiinţelor 
vii, a ieşit din una şi aceeaşi substanţă primordială, atunci întreaga realitate este 
una şi aceeaşi natură“ (Enciclopedia filosofiei. Problema ontologică, 1928, p. 337, 
349, 357). Viaţă el însuşi, omul „nu este decât produsul ultim al evoluţiei organice, 
al acelei evoluţii care, pornind de la formele cele mai simple, de la ipoteticul regn 
al protistelor, a produs, în decursul a nenumărate veacuri, plantele mai întâi, 
animalele apoi şi, în sfârşit, pe oameni“ (Ibid., p. 289). Şi nu numai atât, pentru că 
şi ca viaţă umană (social şi cultural) omul este subiect al aceleiaşi evoluţii, numai 
că în această ordine specifică. După cum în fizică „orice mişcare, de orice natură 
ar fi, tinde să se desfăşoare şi dacă nu este împiedicată de nimic se desfăşoară 
efectiv, pe linia celei mai mici rezistente“, „toţi oamenii, fără deosebire, caută 
să-şi satisfacă nevoile lor pe calea cea mai uşoară“. Cum tendinţa este împiedicată 
de abaterea „de la legile naturii“, mai cu seamă din necunoaştere, „pentru a se 
conforma acestor legi, oamenii trebuie mai întâi să le cunoască, iar cunoştinţa lor 
nu le-o poate da decât activitatea sistematică a inteligenţei, nu agitaţiile dezordonate 
ale sensibilităţii“. „Inteligența este, dar, lumina conducătoare în tot vastul domeniu 
al evoluţiei sociale“ (Ibid., p. 291-292). 

Cum orice „manifestare a vieţii sufleteşti“ era ca un „act de sinergie funcţio- 
nală“, temeiul fiecăreia din formele de desfăşurare „a vieţii noastre active“ stătea 

„contribuţia acestor trei factori comuni care sunt: afectivitatea, imaginaţia şi 
discernământul critic“. Coparticipă toate trei şi încă, în mod necesar, de vreme ce 
fără pornirea afectivă imaginaţia n-ar fi mişcată, iar fără aceasta afectivitatea s-ar 
„descurca“ dezordonat apoi, amândouă presupun discernământul critic. Numai 
că în grade diferite, astfel încât în funcţie de dominantă poate fi generată o formă 
de cultură sau alta. Mai puternică afectivitatea, apare religia, „acea formă străveche 
şi obştească a omenirii“. „La originea ei trebuie să fi stat porniri afective 
numeroase...“ Dar cea dintâi „a fost după toate probabilitățile, teama...“ (Geneza 
formelor culturii, p. 158, 159). Ar mai fi intervenit şi imaginaţia, aducând cu ea 
speranţa, ca şi discernământul critic, „spre a promova evoluţia acestui mod de a 
concepe natura“. Astfel, religia însăşi ar fi evoluat, de la fetişism, „acea primă 
fază a vieţii religioase a omenirii“, la politeism, care venea în urmarea trecerii la 
clasificarea lucrurilor şi întâmplărilor lumii. „Constatând ordinea relativă ce 
domnea în lăuntrul fiecărei clase, (omul) şi-a zis că fiecare clasă de fenomene“ 
trebuie să fie „guvernată de o singură voinţă divină“. Aceeaşi logică, dusă mai 
departe, ar fi hotărât trecerea la monoteism (bid., p. 130, 131). 

Asemenea religiei, şi arta este în funcţie mai ales de jocul afectivității şi 
imaginaţiei. Dar, în timp ce religia era răspuns la un complex de nevoi venite din 
aceeaşi sursă, „instinctul conservării“, arta era, „cum se zice, dezinteresată“ (Ibid., 
p. 135). Primar, cele două se împleteau, nelipsind însă tendinţa de desprindere a 
artei tocmai unde ea era dezinteresată, în timp ce religia răspundea instinctului de 
conservare, mai natural şi ţinând încă omul legat de natură. 

Lucrurile nu rămân aici. „De la o vreme, graţie discernământului critic ce 
începea să se dezvolte în structura lor sufletească, oamenii au constatat încetul cu 
încetul că realizarea dorințelor pe care le aveau... nu sta nicidecum în legăturile, 
pe care le presupuneau ei, cu îndeplinirea «datoriilor» lor rituale.“ „Încetul cu 
încetul“ apare „ideea cauzalităţii naturale“, pe care se ridică ştiinţele şi filosofia 
(bid., 141, 143). La aceasta ar fi contribuit îndoiala, ca manifestare primă a 
discernământului critic... „În lumea în care trăiau, binele nu era întotdeauna 
răsplătit, răul nu era totdeauna pedepsit... Viaţa era plină de suferinţe inutile...“ 
Apoi: „În concepţia religioasă a naturii, zeii aveau menirea să explice producerea 
fenomenelor ce impresionau îndeosebi pe oameni“. Dar, încetul cu încetul (iarăşi 
„încetul cu încetul!“), „mintea lor a simţit nevoia să-şi explice şi existenţa zeilor... 
de aici încercările «teogonice»“ care, într-un fel, deschid calea filosofiei, de la 
început „cu menirea să explice lumea în general“ (Ibid., 148, 149). 

Aceluiaşi proces general, evoluționist, avea să i se supună şi ea, şi aceluiaşi 
joc, în care mai cu seamă, îndoiala (scepticismul) era hotărâtoare. Rezultat al unei 
prime crize sceptice, printr-o ofensivă firească „avântului tineresc“, ajunge repede 
în faţa unei situaţii de derută: „adevărul trebuie să fie unic şi invariabil“, însă 
filosofia în Grecia primară explodase „într-o extraordinară înflorire de sisteme“. 
(Filosofia Renaşterii, I, p. 63). Astfel apărea Socrate şi astfel socratismul. Ca 
urmare, filosofia începe să fie mai reflexivă, cu Platon, cu Aristotel... Din nou 
însă, cu postaristotelicii, unde prin intervenţia mai hotărâtă a imaginaţiei se repetă 

superior, însă şi mai grav, situaţia anterioară, este provocată o nouă criză, mai 
adâncă, mai zguduitoare, aceea pyrrhoniană. Şi tot astfel, mai departe, filosofia 
creştină în reacţie faţă cu aceea greacă, filosofia Renaşterii faţă cu aceea creştină. 
Bacon şi Descartes deopotrivă insurgenți în raport cu „scolastica“ şi „Renaşterea“, 
Hume şi Kant, apoi, faţă cu tot ceea ce s-a întâmplat în succesiunile carteziană şi 
baconiană. Aceasta până în „perioada contemporană“, încă, în percepţia lui 
Negulescu, sub semnul „crizei“ Kantiene. 

Minus fie şi uşorul psihologism, inoperant, îndoiala ca factor de mişcare şi, mai 
cu seamă, ca termen de delimitare a „intervalelor“ istorice este dintre cele mai tari. 

Periodizarea, în sine, probabil că nimeni azi nu se mai îndoieşte în mod serios, 
este o problemă de istoriografie. Numai cine (mai) are fetişul obiectivităţii scientiste 
mai poate să creadă că evul mediu, bunăoară, realiter, începe în anul 476 (căderea 
Imperiului Roman de Apus) şi se încheie în 1453, tot cu o cădere (parcă simbolică 
pentru ideea tradiţională de ev mediu, prin coincidenţă), aceea a Constantinopolului, 
de această dată. Sau că va fi fost, ca în manuale, o Renaştere, ori că „perioada 
contemporană“ (sintagmă de altfel contradictorie în sine, de îndată ce periodos 
trimite la închidere circulară, pe când ideea contemporaneităţii presupune 
deschiderea) începe, în filosofie cel puţin, cu Kant, cu Hegel, cu Marx, după 
preferinţe şi situări. Problemă istoriografică, periodizarea ţine de metodă şi are tot 
atâtea vicii şi virtuţi câte are metoda însăşi, o convenţie. Deosebirile în ordinea 
operaţionalităţii nu vin din referenţiale principial distincte, ci din tăria criteriului. 
Astfel, oricâtă însemnătatea lui Socrate sau aceea a lui Kant, nici unul, nici altul 
nu despart timpuri ca purtători ai unei filosofii care este determinată, ci doar întrucât 
sunt purtaţi de o stare de spirit, ceea ce este altceva. 

Din acest punct de vedere, poate că îndoiala este un criteriu tare, dând seamă 
de o criză, aceasta, ca la vechii greci, nu doar ca separare, ruptură, ci şi ca alegere, 
decizie, deci îndreptare către altceva. Dar în context evoluționist pierde din tăria 
sa, fiind pusă doar să contrapuncteze o mişcare nu numai continuă, ci şi „încetul 
cu încetul“ progresivistă, adică de la inferior la superior, de la simplu la complex 
etc. Aceasta ca şi cum în istoria filosofiei în particular, în genere, în aceea a culturii 
lucrurile ar sta întocmai. Dacă în istoria ştiinţei „progresul“ de acest fel este mai 
evident (dar şi aici se impun precauţii), problema se pune diferit în câmpul artelor, 
în acela al filosofiei, în acela al conştiinţei, în genere. Se poate diferenţia valoric — 
progresivist între formele culturii? Sunt religia şi arta inferioare ştiinţei şi filosofiei? 
Sau, în planuri subiacente, dacă platonismul este cel ce este şi cum este, filosofia 
lui Thales aduce cam asemenea „tehnologiei“ homerice faţă cu aceea a secolului 
XX, bunăoară? Existând Dante, Eschil poate fi ignorat aşa cum un naturalist de 
azi, de performanţă chiar (sau tocmai unde e de performanţă), nu are nevoie de 
ştiinţă câtă era a celor vechi? 

Istoricismul, ca aplicaţie a evoluţionismului aplicat filosofiei, mai înainte de 
orice atinge grav filosofia însăşi. Situaţie de loc comodă, tocmai unde urmăreşte 
refacerea istoriei şi astfel reinstituirea ei, pierde filosofia. Pentru că, de îndată ce 
fiecare fapt istoric depăşeşte şi este depăşit, ce mai este în sine şi, la limită, ce mai 

este filosofia? Lucrând pentru o istorie a filosofiei, istoricismul aruncă în 
incomprehensiune sintagma însăşi: istoria este a ceva. Dar a cui, dacă filosofia, 
paradoxul, pe măsura înaintării istorice, se subţiază tot mai mult? În al doilea rând 
însă, ca în altă vânătoare a lui Acteon, este atinsă şi istoria, ca hermeneutică (sau 
II, cum se mai zice), de îndată ce cu fetişul obiectivităţii pierde şi realul (istoria I), 
dar îşi compromite şi şansa de a fi o reconstrucţie. Realul este pierdut în măsura în 
care se lucrează facticist: faptul în epocă. Însă orice fapt dintr-o epocă sau alta are 
atâta valoare câtă capacitate de deschidere şi de inserţie are. Aceasta înseamnă că 
el, în adevărul său, nu mai ţine de timpul său. În acest caz, istoria (ca herme- 
neutică) ar urma să fie altceva, anume o cercetare a mecanismelor şi traseelor de 
continuă sporire de sine a fiecărui fapt istoric prin trecerea de la condiţia 
evenimenţială la aceea logică, deci de argument, pretext, materie etc., pentru alte 
şi alte construcţii-reconstrucţii. 

Istoria tradiţională istoricistă şi evenimenţialistă temporaliza intens. Dar 
niciunde nu se potriveşte mai bine nedumerirea retorică a lui Augustin, ce este 
trecutul?, ce este viitorul? Dar trecutul nu mai este, viitorul nu este încă. Faptul 
filosofic este trecut numai în forma sa exterioară, ceea ce nu este de interes pentru 
o istorie filosofică a filosofiei, adică o hermeneutică istorică sau, poate, o meta- 
filosofie chiar. Prin ceea ce poartă însă, nu. Altminteri am cădea, cum zicea Occam 
încă, în numeroase erori şi în inextricabile dificultăţi, bolgiile celor ce interpretează 
literal şi propriu un text. 

Utilă poate şi o istorie „culturală“ sau chiar una strict evenimenţială, dar 
acestea sunt una, istoria filosofică a filosofiei este alta. 

Tradiţionalist, Negulescu prefera o istorie ca o descriere, pe scurt, a unor fapte 
(filosofii). Dar pentru ce? La urma urmelor, pentru ce trebuie (dacă mai trebuie) să 
ştim atâtea şi atâtea fapte istorice, dacă nu învăţăm să lucrăm (să gândim) cu ele? 

Istoriile sale, de introducere didactică (de altfel, vor fi fost cursuri universitare), 
puteau fi (pot fi) utile atât pentru partea expozitivă, cea mai întinsă, dând adesea 
impresia de a fi cam în sine, cât şi pentru aceea de interpretare, mai cu seamă în 
forma deschiderii unui fapt către altul, de regulă cel imediat următor. Aceasta îl şi 
fascinase pe Camil Petrescu, în genere greu de împăcat: „Expunea în fiecare lecţie, 
cu rare excepţii, la istoria filosofiei, un autor şi o teorie. Timp de cincizeci de 
minute, cu o supremă corectitudine intelectuală împinsă până la ascetism, se 
identifica autorului expus, în celelalte zece minute întreaga teorie era însă disecată 
şi nimicită ca sub un neînduplecat stilet analitic“ (Teze şi antiteze, p. 151). Textul 
publicat al Istoriilor nu mai produce aceeaşi impresie. Sau, măcar, nu peste tot, 
cel puţin nu în cazul filosofilor pentru care Negulescu nu prea avea apetenţă, din 
varii motive. Astfel, indirect, prin criticii lui Hegel, se vede că nu îndemna către 
acesta. „Discreditul filosofiei lui Hegel a făcut progrese mari şi repezi.“ Ludwig 
Knapp, în 1857, cu o lipsă de „respect retrospectiv“ ce „uimeşte“, îl numea pe 
Hegel „tehnicianul gândirii“ — der Gedanke-techniker, el nefăcând altceva decât 
„să adâncească liniile atât de avântate“ pe care Schelling le schiţase. Rudolf Haym, 
apoi, găsea că filosofia lui Hegel apare ca „o hartă exemplară a contradicţiilor şi ca 

un maximum de confuziune“ (storia filosofiei contemporane, II, p. 514, 515). 
Mascată, în ceea ce-l priveşte pe Hegel, în oarecare măsură şi pe Schopenhauer, 
rezerva trece în critică directă (şi îndreptăţită) când este vorba de un filosof „popu- 
lar“ german, Johan Jakob Engel, de exemplu. Minor, neînsemnat chiar, pentru acesta 
era, poate, prea mult şi atâta. Dar cu acest prilej, Negulescu prevenea asupra unui 
principiu în interpretarea filosofiei (şi nu numai), poate de la sine înţeles, dar (tocmai) 
de aceea cam ignorat. Este vorba de critica filosofică şi nu dinspre „bunul simţ“. 

Engel publicase în 1775 şi 1777 două volume de „mici studii“, Der Philosoph 
für die Welt, în care se aplica, mai curând beletristic, unor filosofii şi teme filosofice, 
cum el însuşi zicea, din punctul de vedere „al minţii sănătoase a omului normal“. 
Într-unul din „studii“, J oseph Timm, acesta, „un vechi proprietar de pământ“, se 
plângea cuiva că ambii copii „speculează, nenorociţii!“. Unul „speculează“ cu 
„moşii mari, imense“ în America, iar altul, „filosof vestit“, cum i se zice, cu 
„lucruri neînchipuite“. „Speculaţii cum nu i-au mai trecut prin minte până acum 
nimănui! Ăstuia nu-i mai ajunge, nu numai Europa întreagă, ca nepricopsitului 
de frate-său, ci întreaga lume a lui Dumnezeu.“ „Băiatul meu mă face şi pe mine, 
care îi sunt tată... Şi pe lângă asta, mai face şi cerul şi pământul, şi soarele şi luna, 
şi ţările şi mările... Scurt şi cuprinzător, raţiunea lui este ca cutiuţa vrăjitoarei din 
poveste“ (Der Philosoph..., p. 228, în Istoria filosofiei contemporane, IV, p. 117-122). 
„Cum se vede, comentează Negulescu, nu se întrebuinţează în acest dialog nici 
un termen tehnic... Nu se citează, de asemenea, nici un nume de filosof... Iar 
critica acelei concepţii (aceea berkeleyană — n.n.) se reduce la câteva argumente 
de bun simţ, care nici nu sunt, propriu vorbind, argumente în înţelesul logic al 
cuvântului, ci mai degrabă descrieri psihologice, întrucât constau în zugrăvirea 
în forme naive, dar plastice, a mirării adânci, a uimirii sau chiar a indignării de 
care e cuprins un om «cu mintea sănătoasă» în faţa tezelor subiectiviste şi 
idealiste.“ (storia... IV, p. 122) 

Cu mult însă mai apropiată de cerinţele unei istorii critice era Filosofia Renag- 
terii, care, în ediţia I (1910, 1914), mai de tinereţe, este, poate, cea mai rezistentă 
în timp scriere a lui Negulescu. Deşi, conceptul de Renaştere cu care lucrează este 
acela tradiţionalist, nu numai că, istoriografic, dar şi restrictiv. 

Cu lecturi „la zi“ (sfârşitul secolului al XIX-lea, începutul celui următor), 
Negulescu părea pus în situaţia de a alege între interpretarea devenită deja clasică 
a lui Burckhardt (Die Kultur der Renaissance in Italien, 1860, Basel) şi aceea 
oarecum în replică, a lui Walter Pater (The Renaissance, 1873), în parte şi a lui 
Heinrich Tode (Franz von Assiri und die Aufănge der Kunst der Rennaissance in 
Italien, 1885), radicalizată ceva mai târziu de istoricul suedez Johann Nordström 
(Moyen-Age et Renaissance, în traducerea franceză din 1933 citată de Negulescu 
în ediţia a II-a a Filosofiei Renaşterii). 

Dar, deşi echidistant în expunerea celor două mari poziţii, concepţia generală 
a Filosofiei Renaşterii era mai curând tradiţionalist-burckhardtiană. 

Deşi cu geografia mărită, acoperind mai toată Europa, „Renaşterea“ lui 
Negulescu încă era fenomen unic, al secolelor XV şi XVI, manifest anti- 

„medievală“ şi expresie a înnoirilor sufleteşti determinate de apariţia „noilor 
popoare europene ieşite din haosul etnic al evului mediu“ şi care „aveau o structură 
sufletească proprie, deosebită de aceea a vechilor popoare clasice“ (Filosofia 
Renaşterii, p. 53). 

Noua filosofie, rezultată dintr-o mare criză sceptică, în „avangardă“ stând 
nominalismul medieval, punea capăt „filosofiei scolastice“, a cărei menire „se încheia“. 
„Ea s-a dezvoltat de fapt încetul cu încetul, lăsând liberă mintea omenească să se 
îndrepte spre alte orizonturi. Această criză sceptică a durat din veacul al XIV-lea până 
în veacul al XV-lea, când a început mişcarea filosofică a Renaşterii, urmată de mişcarea 
filosofică a timpurilor moderne“ (Problema epistemologică, p. 226). 

„Geografia“ nonrestrictivă circumscrie Europa, de la Grecia şi de la Italia la 
Franţa, Germania, Olanda, Polonia, Spania, Portugalia, Anglia. Pe deasupra, 
Negulescu nu presupunea un centru unic de difuziune tradiţional, Italia. Ba, Italia 
însăşi, cel puţin cu Academia platonică din Florenţa, este legată de şcoala 
peloponesiacă de la Mistra, în particular cu „patriarhul“ acesteia, Georgios 
Gemistos Plethon, acela care i-a impresionat atâta pe florentini, încât vedeau în el 
pe Platon însuşi, redivivus. „Într-unul din acele momente de neobişnuită însufleţire 
a luat, desigur, Cosimo de Medici hotărârea să întemeieze o nouă academie 
platonică în «noua patrie a muzelor», cum îşi numeau pe atunci florentinii oraşul“ 
(Filosofia Renaşterii, p. 137). 

Sunt însă câteva probleme asupra cărora Negulescu însuşi meditase, ele fiind 
ridicate de noua istoriografie a Renaşterii, cu Pater, cu Thode, dar mai ales cu 
Nordström. Walter Pater încă vorbea de „o Renaştere în limitele evului mediu 
însuşi“ (Renaşterea, p. 11). Heinrich Thode, la rândul său, nu găsea Renaşterea ca 
insurecție faţă de dominantele culturale ale evului mediu, ci, dimpotrivă, un produs 
al evoluţiei religioase. Nici Nordström n-o socotea ca pe o „victorie asupra evului 
mediu“, prin înfrângerea „principiului de organizare cel mai caracteristic pentru 
evul mediu occidental, anume Biserica“. Ea n-a înlăturat credinţa, dovadă, faptul 
că Biserica s-a „dublat“, dacă nu chiar s-a „triplat“, din catolicism desprinzându-se 
lutheranismul şi calvinismul. Pe scurt, Renaşterea n-a fost decât „o ramură înflorită 
pe arborele robust al culturii medievale“ (Moyen-Age et Renaissance, p. 38). De 
altfel, primele semne ale unei înnoiri apăruseră, găsea Nordström, încă din a doua 
jumătate a sec. al XI-lea, ca urmare, singura istorică, a Cruciadelor. Utopia în 
numele căreia fuseseră organizate căzuse. Dar contactul cu alte culturi, alte 
mentalități, deşi nu acesta era scopul sau, mai curând, era tocmai ce nu se dorea, 
fusese benefic, aşa cum vor fi fost cele ce vor fi fost şi aveau să fie cele ce urmau 
să fie şi călătoriile geografice. 

Negulescu se retrage în neutralitate, deşi lasă parcă să adie o oarecare 
nemulţumire. 

Şi totuşi, dacă lui Nordström i se poate reproşa ceva, e că n-a mers încă mai 
departe. Tot un suedez, Erwin Panofski, avea să ducă lucrurile cam până unde se 
putea şi trebuia să fie duse. Renaştere sau renaşteri? Avem de a face cu o singură 
renaştere istorică sau cu mai multe? A existat, de bună seamă, o Renaştere europeană 

de secol XV. Rămâne însă întrebarea: „se poate oare demonstra existenţa unor 
deosebiri calitative sau structurale, iar nu pur şi simplu cantitative, nu numai între 
această Renaştere şi resurecţiile anterioare, aparent analoge, ci şi între fiecare dintre 
aceste resurecţii anterioare?“ (Renaștere şi renaşteri în arta occidentală, p. 64). În 
serie istorică se vorbeşte (şi se admite tot mai mult) despre existenţa mai multor 
renaşteri: aceea timpuriu bizantină, aceea romană, din secolele VII şi VIII, aceea 
carolingiană, aceea attoniană, aceea din secolul XII, în Franţa de sud, în Italia, în 
Spania, numită adesea Proto-renaştere, aceea, din acelaşi secol, diferită întrucâtva 
prin aplicaţie umanistă (liberalia studia, cum zicea Joannes Saresberiensis, studia 
humanitatis, de mai târziu), aceea din veacul al XIII-lea, nu numai cu marile 
construcţii în teologie şi metafizică (thomistă, bonaventuriană), dar şi, ca mai 
înainte, cu aplecarea asupra culturii clasice. Se redescoperă limba greacă şi se 
traduce din Platon (Menon, Phaidon), din Aristotel (se redescoperă traducerile 
mai vechi ale lui Boethius, dar se întreprind şi altele, ale Fizicii, Meteorologicelor, 
tratatului Despre suflet, micilor cărţi de filosofie naturală — Parva naturalia, 
Metafizicii, Eticii eudemice, Politicii, Retoricii, Poeticii), din Proclos (Tria 
opuscula, Elementatio theologica, de asemenea Comentariul la „Parmenide “). 
Dacă aşa stau lucrurile, Renaşterea de secol XV-XVI „n-a fost atât de unică şi nici 
atât de decisivă pe cât s-a presupus“. De aceea, nici „contrastul cultural n-a 
fost atât de ascuţit cum li s-a părut umaniştilor şi succesorilor lor moderni“ 
(L. Thorndike, Renaissance or Prenaissance, în Journal..., 70). 

Ca „înnoire“, Renaşterea istoriografiei şi, în genere, renaşterile trebuiau să 
fie înnoiri a ceva. Dar a ce altceva, decât a tradiţiei? Că faptul presupunea şi o 
ruptură (chiar în forma împotrivirii) este de la sine înţeles. Aducerea lui Aristotel 
în epocă (şi nu întoarcerea la el) n-a fost operaţiune prea simplă şi, la urma urmelor, 
fără de oarecari cutremure. Guillaume de Moerbeke, traducătorul multor cărţi 
aristotelice (un autentic umanist al veacului al XIII-lea), Albert şi Thoma au avut 
de înfruntat şi de învins mari adversităţi. În 1210 se pronunţă prima interzicere „a 
cărţilor naturalistice“ ale lui Aristotel, ca şi comentariile la ele şi comentarea lor 
în locuri de obşte (publice) ca şi private (secreto). Cu acest prilej conciliul Provinciei 
eclesiastice din Sens interzicea Despre suflet, Fizica, Metafizica. În 1215 vine a 
doua condamnare, cu ocazia promulgării Statutului Universităţii din Paris, menită 
să stârpească „înţelepciunea vană“ şi „logomachia“ mai cu seamă a dascălilor şi 
învăţăceilor — artistae (artiştilor de la Facultatea de Arte). Practic, numai scrierile 
de logică nu erau puse sub interdicţie (logica fiind socotită neutră), pe când 
Metafizica şi cărţile de filosofie naturală şi de ştiinţă sunt din nou scoase. În 1231 
papa Grigore al IX-lea reînnoieşte interdicţia, Bonaventura întocmeşte Collationes 
de decem praeceptes (1267), împotriva aristotelismului şi aristotelicienilor. 

Aşa fiind, „aristotelismul“ albertino-thomist nu făcea cât un gest „renas- 
centist“? 

Nonrestrictiv, renaşterile pot fi cu mult mai multe, la limită, fără de număr, 
dacă aduc cu marile relansări în ritmurile istoriei. Sunt unele, printre ele şi aceea a 

istoriografiei, pentru a-i zice astfel în continuare (de bună seamă una dintre cele 
mai radicale), care modifică în mai mare măsură structurile şi liniile de evoluţie 
ale istoriei. Diferenţierea nu are cum să ducă însă la eliminarea celor mai slabe. 

Dar nu este numai atât. Într-o gramatică a pluralului în serie istorică, „Renaş- 
terea“ mai este în aceeaşi condiţie şi tipologic. 

Fenomen complex şi contradictoriu, Renaşterea (istoriografică) nu este doar 
solariană, raţionalistă, ştiinţifică, titanistă etc., ci şi „plutonică“, barochistă, cu 
frenezii iraționale, cu pasiunea derizoriului şi gratuitului, anamorfotizantă, aplicată 
magiei şi divinaţiei până la viciu. Hiram Haydn vorbea despre contra-renaştere 
(The Counter-Renaissance, 1950), Eugenio Battisti de anti-renaştere (L'antirinasci- 
mento, 1962), Gustav Ren6 Hocke găsea deopotrivă „limbajul iregularului“ şi 
„limbajul armonicului“, exoterism şi esoterism, naturalul şi artificialul, mimesis şi 
phantasia şi aplicarea Renaşterii, cum zice Battisti, „gustul său pentru suprarealism“. 
Purpura lui Gongora era „albă ca zăpada“, zăpada era „roşie“ (Manierismul în 
literatură, p. 116). Cu o „Renaştere“ redusă la o dimensiune (prima) mai potrivită 
cu reprezentarea tradiționalistă a ideii de renovatio, o bună parte din ce va fi fost, 
totuşi, ar trebui amputată. Mişcările religioase, „suprarealismul“, revigorarea magiei 
şi a divinaţiei, alături de „raționalismul umanist“, „persistenţa simbolismului me- 
dieval“ şi „prezenţa unui al treilea element: cel ezoteric popular“ ar trebui trecute 
cu vederea (Eugenio Battisti, Antirenaşterea, p. 139). 

Tot la fel, în conceptul tradiţional intră mai greu Savonarola, ca şi Böheul, 
Paracelsus şi von Helmont, la urma urmelor, în bună parte, Bruno însuşi un ermetic, 
în spiritul lui Hermes 'Trismegistul. 

Aşadar, într-un concept non-restrictiv, Renaşterea câştigă mai cu seamă în 
complexitate. Renaşterea filosofică a lui Negulescu, în sine, este posibilă ca o 
lume. Cartea, dacă ar fi fost, la vremea ei, tradusă într-o limbă mai de circulaţie (în 
italiană, cum Negulescu intenţionase), ar fi intrat în bibliografia temei la loc de 
frunte. Acum este însă prea târziu, altul fiind timpul „istoriografiei“. Dar, oricum, 
cartea există, şi încă valoric, cel puţin în paradigmă hermeneutică tradiţională. 


3. C. Rădulescu-Motru (1868-1957). Nici în timpul vieţii, nici în „posteri- 
tatea critică“, Rădulescu-Motru n-a impresionat într-atâta încât să forţeze „porţile“ 
modei. Câtă recunoaştere a dobândit, faptul a urmat unei trude care a putut să 
treacă, uneori, ca mai mare decât inspiraţia. 

Ce-i drept, a scris mult, în multe şi inegal: studii, mai mari, mai mici, de 
logică, de metafizică, de teoria cunoștinței, de antropologie, de sociologie, de 
filosofia culturii, de „politologie“, cum se zice azi, de psihologie, de pedagogie, 
de estetică chiar. A fost ispitit şi de gloria rampei, scriind două piese de teatru, Păr 
de lup (dramă în 4 acte; B.P.T., Alcalay, f.d.) şi Domnul Luca (o comedie într-un 
act; supliment la Noua Revistă Română, vol. VII, 1910). „„...Prin persoana lui 
Traian dam... un ton revoluţionar criticii mele“, din Critica română şi politicia- 

nismul, „în care criticam pe liberalii politicieni care, prin falsificarea instituțiilor 
liberale din Apusul european, împiedicau adevărata cultură a poporului român“ 
(Câteva date autobiografice, în rev. cit., p. 365). Puțin autobiografică (Popa Chirilă, 
tatăl Stancăi, fusese, ca bunicul său dinspre tată, „cu Tudor Vladimirescu, ca să 
gonească liftele din țară“, Traian de curând întors de la Paris, este judecător), Păr 
de lup pune în contrast (cam schematic) ciocoimea, îmbogățită pe căi necinstite, 
cu „bonjuriştii ăştia“ care „fiindcă vin din străinătate, n-au în cap decât cum să ne 
aducă străin“. Aceasta cel puţin cum se percepea de partea cealaltă (p. 11, 21). 
Traian însă este pentru „domn străin“, „ca să se şteargă repede urmele orientalis- 
mului nostru“ şi să se pună „drum de fier“ (p. 21). Pe când li se pare că lumea „cu 
cât se mişcă mai mult, cu atâta... se sdruncină mai rău“, pentru Traian „cu cât este 
mişcare mai multă, cu atâta şi lumea se aşază mai bine... Unde nu e mişcare, este 
ignoranță, nedreptate şi barbarie; unde e mişcare este ştiinţă... dreptate şi cultură“ 
(p. 23). Va dispărea şi hoţia, care nu vine dinspre săraci: „Hoţii cei mari nu sunt 
printre săraci“ (p. 24). Deşi tatăl său şi complicii lui de afaceri necurate (Vlaicu, 
Matei) îl vor cât mai departe de ei şi de locurile lor (mehedinţene), Traian vrea să 
facă dreptate ţăranilor şi să-i lumineze: „Am să aduc pe ţărani să înţeleagă că 
există o dreptate deasupra tuturor...“ (p. 28). Ca şi Domnul Luca, Păr de lup a fost 
reprezentată pe scena mai multor teatre: Naţional şi a Teatrului Mic din Bucureşti, 
a acelora din Iaşi, din Galaţi, Brăila. În 1918, de altfel, pentru puţină vreme a şi 
fost delegat la direcţia Teatrului Naţional din Bucureşti. 

Polivalenţa (când nu, poligrafia) nu l-a avantajat, mai cu seamă în durată 
lungă, cu trecerea timpului apărând tot mai „inestetic“ inegalităţile. În genere, o 
judecată de valoare strict contextuală aduce cu o jenantă justificare, până la urmă, 
a existenţei. Totuşi sunt şi de această dată accente şi accente. Nu este deloc în 
„beneficiul“ celui cercetat să admiţi că, pentru timpul său, a însemnat ceva. 
Percepția de acest fel ţine de o istoriografie simplist-progresivistă. Dar sunt gesturi 
care, deşi valoric nu rezistă, intră în istoria unei culturi parcă ontologic. 

Deşi a ţinut chiar un curs de estetică, în care, aşa cum avea să-şi aducă aminte 
Nichifor Crainic, „intervenea mereu numele lui Theodor Fechner“, şi a scris o 
seamă de articole de atitudine în „polemica“ Maiorescu-Gherea, n-a fost un 
estetician (Zile albe, zile negre, p. 103). Ca Negulescu de altminteri, şi Rădulescu- 
Motru trece, parcă mai mult, de partea lui Maiorescu, aceasta, probabil, nu din 
raţiuni personale şi instituţionale, ci întrucât aşa simţea şi credea. Nu este însă 
pătimaş. În 1900, după ce zvonul se mai pierduse, constata că e „rău“ că „Gherea 
n-a mai vrut să continue... discuţia“ şi astfel ea „a încetat“. Ba deplora şi faptul că, 
la timpul ei, în „discuţie“ s-au amestecat şi „chemaţi şi nechemaţi“, „vâlva de 
personale“ (dealurile sociale şi arta, în Noua Revistă Română, vol. I, nr. 2, 
p. 54-61; vd. Personalismul energetic şi alte scrieri, p. 743). Aducându-şi aminte 
că el însuşi, ca „o mare parte din tineretul român“ de pe atunci (anii „polemicii“ — 
n.n.), bătea cu nerăbdare la uşa teoreticienilor români, cerând formula după care 

să-şi dirijeze în viitor activitatea-i debordantă!, şi preţuindu-l pe Gherea („el a fost 
departe de a face compoziţii şcolăreşti după precepte filosofice“; „criticile sale 
erau fundate pe cercetări originale“), „problema idealurilor sociale în artă, constata 
el, a suferit şi la dânsul o deviere de la calea în care trebuia găsită adevărata 
soluţiune“. „Gherea confundă prea adeseori idealul social cu idealul partidului 
socialist şi umanitatea viitoare cu concepţia agitatorilor socialişti.“ „Dar de atunci 
atmosfera s-a răcorit; a îngheţat aproape. Partidul socialist român a avut tot timpul 
să îmbătrânească şi să se compromită“ (Ibid., în vol. cit., p. 744-745). Cu „arta 
tendenţioasă“ — Gherea, cu „arta pentru artă“ — Maiorescu, ei veneau din geografii 
culturale diferite (primul din cea rusă, al doilea din cea germană), ca şi din orizonturi 
politice opuse. Dincolo însă de toate acestea rămânea polemica în pura ei 
esteticitate, benefică, de la ea trebuind „să plece în viitor orice critică literară“ 
Şi, cât arta este influenţată de critică, şi ea: „înspre care din aceste două (artă 
pentru artă, artă cu tendinţă — n.n.) se va îndrepta arta noastră viitoare?“ 

Vor merge poeţii „pe urmele romanticului Eminescu“? Şi pictorii vor fi în 
continuare academizanţi „sau ne vor pregăti surpriza unei emoţiuni sincere, 
dându-ne... tabloul flămânzilor împuşcaţi în vreuna din numeroasele revolte“? 

Aşadar, „încotro se vor îndrepta artiştii noştri?“ Către lumea de vis ori „vor 
destăinui ei suferinţele poporului şi vor tinde să devină educatori morali ai 
acestuia“? 

Drept este că de „suferinţele poporului“ şi de „educaţiunea morală a poporului“ 
nu se vorbeşte „acum pentru prima oară“ (şi... nici pentru ultima, din nefericire!). 
„Lumea e sătulă de dânsele, aşa de des le-a auzit din gura politicienilor.“ Căci 
vremea când „artiştii îşi părăseau arta pentru a face politică a trecut“, cel puţin pe 
atunci ori cel puţin aceasta era percepţia sau era speranţa tânărului filosof. Tri- 
buna parlamentului devenise „o supapă naturală a apetiturilor personale“, „nobilele 
aspiraţiuni ale poporului“ au fost „pângărite“ (Ibid., vol. cit., p. 751). 

Cine şi ce va da „din nou un prilej“ pentru „afirmarea credinţei într-un ideal“? 
O singură cale urma să fie, aceea a artei, şi încă a artei cu tendinţă: „Arta noastră 
viitoare trebuie să fie tendenţioasă“. Satira, nuvela şi „romanul tendenţios poli- 
tic“, „arta unui Gogol şi a unui Scedrin“ ne-ar trebui, „ca să ni se ridiculizeze 
pleava de speculanţi politici“. Dar când „atmosfera viţioasă care ne înăbuşă acuma 
va fi împrăştiată“, „atunci vină arta senină, clasică... Dar până atunci artistul român 
nu poate fi decât tendenţios“ (Ibid., în vol. cit., p. 752-753). 

Nu se va consacra esteticii (generic vorbind), dar din când în când mai face 
să apară, în publicaţiile vremii, articole în atingere, multe ocazionale, de atitudine: 


1 „Pe vremea mea (a studiilor universitare, n.n.) domnea pasiunea discuţiilor sociale. 
Era la modă socialismul. Aveam un cerc de lectură «Unirea», unde încingeam interminabile 
discuţii cu Nicu Săveanu, Stavri Predescu, Bălănescu şi atâţia alţii. Socialismul pe atunci 
era numai doctrinar. Se deosebea cu totul de cel de azi. La noi era privit ca o formă superioară 
de înţelegere a societăţii...“ (Interview cu d. prof. C. Rădulescu-Motru, Rampa, no. 3068/ 
13 apr. 1029). 

Literatură şi Patriotism (1901), Cultura română şi Mihai Eminescu (1909), Poeţii 
abstractivi şi poeţii senzuali după D. Duiliu Zamfirescu (1911), De la idealul 
literar la lăcomia rozătoarelor (1916), Prefaţă la Felix Aderca, Personalitatea. 
Drepturile ei în artă şi în viaţă (1922) ş.a. 

Aşa cum era firesc, s-a aplecat ceva mai stăruitor asupra pedagogiei, dascăl 
fiind, şi încă unul, deşi nespectaculos, memorabil: „Cuvântul lui Motru nu strălucea, 
propoziţiunea curgea de multe ori ca un fir de apă pierdut printre pietre, dar dincolo 
de cuvând simţeai pe omul de construcţie şi de cultură de la care aveai ceva de 
învăţat“ (Crainic, op. cit., p. 103). „Tipul adevăratului magistru“, „bun cunoscător 
şi înţelegător al psihologiei adolescenţei“, de aceea „mai puţin sever şi mai mult 
îngăduitor“, călăuzea discuţiile seminariale „cu o mână sigură, fără nici o morgă“. 
„La examenul de licenţă, dânsul examinează cu afabilitate, prin întrebări de materie 
şi inteligenţă, le ascultă cu atenţie răspunsurile, cercetându-le cu blândeţe erorile, 
le înfrânează cu mult calm avânturile de critică juvenilă şi, lucru de mirare, este 
profund jenat de neştiinţa sau slăbiciunea lor“ (C. Georgiade, D-IL C. Rădulescu- 
Motru ca profesor şi om de ştiinţă, în Convorbiri literare, anul VII, iul.-aug. 1925, 
p. 572-573). Nu avea „elocvenţă“, dar „lecţiunile sale“ „erau foarte interesante, 
pline de idei şi de fapte“ (I. Petrovici, Amintiri universitare, p. 67). „Era cât se 
poate de îngăduitor la examene. Ceea ce voia să constate la candidaţi era râvna şi 
munca efectivă“ (Eugeniu Sperantia, Figuri universitare, p. 31). 

„+. Învățătura lui ajungea să ne străbată în cugete, devenindu-ne astfel materie 
şi disciplină de gândire“ (Ion Zamfirescu, Oameni pe care i-am cunoscut, p. 75). 

Însă mai mult decât atâta, cât orice dascăl este pedagog, C. Rădulescu-Motru 
a cercetat pedagogia şi a participat la desluşirea rosturilor ei şi epistemologic. Aşa 
cum spunea el însuşi, i-a rezervat „îndelungate reflectări“, „nu pentru a culege 
aplauze, ci pentru a recruta... apostolii care să răspândească în mijlocul poporului 
o credinţă nouă, din care vor izvor pentru el, mai târziu, foloase materiale şi 
morale“ (Şcoala practică şi democraţia, în Revista de filosofie, nr. 3/1929; în vol. 
Personalismul..., p. 174). Aflată în criză financiară gravă ţara, implicit este şi 
şcoala, nu numai material, ci şi de sistem. Ea se află încă în prelungirea vechii 
rostuiri, să dea adică numai cultură generală şi doar pentru câţiva. „Departe de a fi 
lux, şcoala devine o necesitate pentru toţi... Lumea noastră contimporană, fără să 
fi lichidat privilegiile de naştere, se îndreaptă hotărât spre şcoala cea nouă. Regimul 
democrat recunoaşte munca la baza structurii societăţii.“ „Şcoala nouă“ cultivă 
„din dispoziţiile cu care vine pe lume această tinerime, în primul rând dispoziţiile 
spre muncă, adică aceea ce constituie în om personalitatea lui practică“. Popoarele 
atrase „de idealul democraţiei“ nu au de ales decât învăţământul practic, fiindcă 
„Structura societăţii democrate iese din diferenţierea muncii, iar nu din suprapunerea 
claselor stăpânitoare asupra claselor stăpânite“ (Ibid., în op. cit., p. 777-778). Numai 
dintr-o asemenea şcoală ar ieşi tineri cu energii naţionale. Căci „fiecare absolvent... 
este un izvor de energie naţională“, iar „energia unui popor vine din legătura 
muncii cu natura“ (Ibid., în op. cit., p. 783). 

Pedagogia lui vine dintr-o metafizică energetistă şi finalistă, două fiindu-i, găsea 
Vasile Băncilă, tezele de sprijin: una, că „anume nu se adaptează direct la mediul 
cosmic, ci reacţionează faţă de el“, şi cealaltă, „ideea scopului“ care „implică ideea 
mijloacelor, deci ideea educării pentru a realiza scopul“ (C. Rădulescu-Motru, 
pedagog, în Omagiu..., p. 113). 

Pedagogia sa era, într-un fel, metafizică, decurgând dintr-o reconstrucţie 
personalist-energetică a omului, „marea preocupare a d-lui Motru“. Urmând 
„evoluţia procesului de personalizare a vieţii“, aici era şi temeiul pedagogiei sale. 
„Căci a căuta să stabileşti filosofia realizării personalităţii nu e în acelaşi timp a 
căuta să lămureşti dezvoltarea unui proces de educaţie“ (Jbid., p. 113, 115). Cu 
punctul de plecare şi fundamentele în metafizica personalismului energetic, la 
rigoare, o antropologie, pedagogia antropologică a filosofului dădea în sine, ca 
finalitate, evidenţă principiilor şi mijloacelor, de o parte celor de natura psihologiei, 
ca de alta să fie cele de filosofie politică. 

Adesea contestat ca sistematician original, şi aceasta din varii motive, nu 
întotdeauna ideologice, C. Rădulescu-Motru trece aproape unanim drept înteme- 
ietor, la noi, al psihologiei „ca domeniu autonom de cercetare ştiinţifică şi ca 
disciplină de învățământ“ (M. Ralea, C. I. Botez, Istoria psihologiei, p. 681). Eugeniu 
Sperantia, mai demult, găsea că „întreaga operă... e o operă psihologică“ în sensul 
că „toate scrierile d-sale au un fond de această natură“, ceea ce se poate discuta, 
însă nu aceasta e problema (C. Rădulescu-Motru psiholog, în Omagiu..., p. 67). 

În toamna anului 1900, el deschidea la Bucureşti cursul de psihologie, pentru 
care se pregătise în Franţa şi în Germania, la Wundt. Datorită învăţământului 
acestuia, el se îndreptase către psihologia experimentală, urmându-şi dascălul, 
din al cărui Institut de psihologie experimentală de la Leipzig, cel dintâi, avea să 
iasă o generaţie întreagă de savanţi, ei înşişi întemeietori în ţările lor, în Europa, 
ca şi în America. În pregătirea publicului, C. Rădulescu-Motru publicase în 1898, 
în Studii filosofice, fasc. II, Problemele psihologiei, pentru „o ştiinţă exactă în 
înţelesul pe care îl au şi fizica, chimia, biologia“ (p. 53). Ca acestea, epistemologica, 
dar nu după modelul lor, păstrând specificul obiectului de aplicaţie. „Psihologia 
ştiinţifică nu are câtuşi de puţin intenţia ca să treacă cu vederea deosebirile dintre 
legile psihologice şi legile mecanice“ (p. 88). Trece şi în teritorii învecinate, şi ele 
de inaugurare, scriind un fel de „caractere“, mici studii de „psihologie socială“, 
admirabile: Psihologia martorului (1906), Psihologia industriaşului (1907), 
Psihologia ciocoismului (1908), Din psihologia revoluționarului (1908). După ce 
mai publicase părţi din ea, în 1907 apărea Puterea sufletească, scriere de graniţă, 
fiind despre ceea ce spune titlul şi dinspre filosofie, dar şi dinspre psihologie, 
dinspre sociologie, dinspre ştiinţe. Dominanta este însă filosofică, fie şi prin 
presiunea tradiţiei, dar nu numai modul său de raportare la „chestiunea puterii 
sufleteşti“ identificând probleme de „prima linie“: relaţia dintre ştiinţa modernă şi 
idealul moral al creştinismului, „stabilirea unui postulat pentru fenomenele 
sufleteşti pe care să se sprijine cauzalitatea acestora“, „valoarea legilor cauzale 
psihice şi, în genere, a determinismului sufletesc“. Filosofice, acestea au nevoie 

de participarea sociologiei şi psihologiei, ca şi invers: „în ce constă şi cum se 
formează puterea sufletească a individului în viaţa sa practică“ şi „problema 
energiei sociale“ (a puterii sufleteşti pe care „se sprijină cultura diferitelor 
popoare“) sunt întrebări, prima a psihologiei, a doua a sociologiei, dar şi, fie şi în 
ordine secundă, filosofice (Prefaţă la ediția I-a, p. XII, XIII). Prefaţă la ediția 
definitivă (1930) apasă şi mai mult pe ideea complementarităţii — convergenţei: 
autorul n-a modificat nimic, dându-şi seama, după scrierea Elementelor de 
Metafizică (1912) şi a Personalismului energetic (1927), că Puterea sufletească 
„a servit gestaţiunii «personalismului energetic». În aceste condiţii, orice schimbare 
în textul ediţiei ei originale ar fi fost în detrimentul înlănţuirii naturale dintre cele 
trei scrieri“ (p. XIV). La timpul ei, cartea avusese succes: „era o carte despre care 
se vorbea mult, prezentă în preocupările lumii noastre intelectuale“. Ceea ce îl 
impresionase în mod deosebit pe Ion Zamfirescu, tânăr, era „protestul gânditorului 
nostru împotriva acelora — biologi, psihologi, antropologi, filosofi — prea dispuşi 
să explice viaţa umană prin schemă darwinistă“ (Oameni..., p. 74). 

Pe seama lecţiilor ţinute la facultate începând cu 1900, în 1923 face să 
apară, în felul său, clasicul Curs de Psihologie, aşezat, lămurind ceea ce putea fi 
lămurit, dar şi deschizător. „Conceptul de structură, avea să mărturisească peste 
mulţi ani Ion Biberi, aflat pentru prima oară la cursul profesorului C. Rădulescu- 
Motru (1923) a fost, pentru noi, relevant“ (Eseuri şi foiletoane critice, p. 7; vd. 
Curs de Psihologie, p. II). 

Aici (şi acum), ca şi în scrierile următoare, se va fi aplicat contemporan 
problemelor „generale ale psihologiei contemporane“ (aceea a conştiinţei, cu 
aplicaţie aparte la cercetarea inteligenţei, aceea a caracterului, a vieţii afective, a 
personalităţii, ca şi acelea ale psihologiei şcolare, ale psiho-tehnicii industriale). 
Peste toate a trecut interesul pentru psihologia eului şi a personalităţii, până la 
urmă, dominantă a întregii opere. 

Înregistrând mai toate mişcările din câmpul psihologiei timpului, cântărea 
cu atenţie „şansele unei ipoteze, ale alteia, se ataşa de una, se depărta de alta, 
construia el însuşi variante. Constantin Georgiade, citindu-l în „paralel“ cu Pierre 
Janet, găsea evoluţii până în cele din urmă când nu complementare, măcar contigue. 
„... Pentru Rădulescu-Motru personalitatea umană îşi are originea în structura 
psiho-sferei, în structura vieţii omenirii, iar nu în individul uman izolat. Structura 
personalităţii începe cu omenirea.“ Punctul de vedere al lui Janet „nu diferă... 
pentru că şi el ia ca punct de plecare al ştiinţei personalităţii unitatea organismului, 
iar societatea ca spaţiu, celor de valorizare socială a individului în sânul 
colectivităţii“. Îi despart însă multe, ceea ce înseamnă că amândoi căutau în acelaşi 
câmp, dar cu mijloace proprii. Nu se pune problema influenţei, studiul lui Janet 
(L'Evolution psychologique de la personalite) apărând în 1929. Similitudinile, 
câte se observă, „nu se pot explica decât graţie intuiţiei ştiinţifice a celor doi 
psihologi“. De altfel, se şi individualizează, Janet accentuând „importanţa factorului 
social, care constrânge pe indivizi la diferenţiere în sânul societăţii, fără să insiste 
deloc asupra muncii“, în timp ce, pentru Rădulescu-Motru, „la origine 

personalitatea e o statornicire de aptitudini în vederea muncii, ea nefiind posibilă 
decât atunci când munca a intrat în motivarea voinţei omului“. Se apropie din nou 
când consideră eul ca „o fază în evoluţia personalităţii“. Dar se despart „în 
explicarea genezei eului şi a importanţei mediului social“. Rădulescu-Motru 
„accentuează importanţa inconştientului înţeles în sensul larg de mediu extern, în 
care intră şi mediul social“; Janet apasă pe „importanţa mediului social“. 

„Psihologia viitoare va aduce ea rectificări reconstituirii genetice a evoluţiei 
personalităţii făcută de aceşti doi psihologi?“ (Psihologia, în Omagiu, p. 387, 
385, 386). 

Cunoscând mai tot ce trebuia cunoscut în materie, a cam ignorat, aşa cum va 
recunoaşte peste ani, psihanaliza. „Cercetările psihanalitice aproape că nu sunt 
pomenite în această scriere a mea“ (Personalismul energetic). „Nu-mi explic o 
aşa lacună. Şcoala lui Sigmund Freud, din Viena, îmi era cunoscută, am vorbit de 
ea deseori la cursul oral de psihologie... Probabil că a fost la mine teama de a nu 
mă extinde prea mult spre partea psihiatrică a personalităţii sau poate că nu acordam 
o prea mare importanţă, pe vremea aceea, lui Freud şi şcolii psihanalitice. În tot 
cazul am făcut o greşeală“ (Revizuiri..., 1944, 19 iunie; vol. II, p. 219). 

Ca şi psihologia, şi filosofia politică era în vederea a ceva, adică îndreptată 
finalist, scopul fiind acelaşi termen, personalitatea, în concept antropologic, 
multideterminat. Preocupările de acest fel i-au fost cam ca acelea de metafizică 
personalistă, constante, prin cărţi, articole de atitudine sau conferinţe, ajungând 
până la „jurnalul“ de după 1943, mai la tot pasul de reflecţie amară asupra stărilor 
de fapt socio-politice, ca şi, indirect, prin studiile sau „caracterele“ de psihologie 
socială, ori de psihologie a poporului român, în manieră Văl/ker-psychologie wund- 
tiană. E, de altminteri, aproape o trăsătură generală a scrierilor lui C. Rădulescu- 
Motru de a fi, mai toate, mai mult sau mai puţin, direct ori indirect, participante la 
întreg, prin aceea că fiecare aduce cu un întreg, sub o dominantă însă. Astfel, 
sistemul la care a trudit se împlinea într-o logică a con-creşterii (sau a concretului, 
urmând semantica primară a lui concresco — concretus: concreta ex plurimis 
naturis, aşa zicând după Cicero). Vasile Băncilă vorbea de „un spirit universal“, 
ca şi „de un fel de imperialism, robust, liniştit, metodic“ (C. Rădulescu-Motru, 
pedagog, în Omagiu..., p. 109). Dar mai aplicat era, la început, în Generațiunea 
tânără şi vechile partide politice (1900), în Patriotismul 1, II (Consideraţiuni 
inoportune — 1901), în Doctrina Conservatoare, un „serial“ în şase „episoade“ 
(1902), Politicienii şi clerul, Roadele politicianismului, Morala şi politicianismul. 
Toate acestea din 1904 au culminaţie, într-un fel, prin Cultura română şi 
politicianismul, carte care a făcut în filosofia politicii şi în aceea a culturii, cât se 
putea pe la noi, epocă sau, oricum, şi după aproape un secol de la apariţie, încă 
tragic (dacă nu şi grotesc) de actuală, prin ceea ce ar aduce cu un comportament 
patopolitic de nesmintit din cele ale lui. 

„„... De orientare în problemele politice şi culturale româneşti“, vârsta „dintre 
30-40 de ani“ duce la Cultura română şi politicianismul..., în care orientarea mea 
politică este aproape fixată“ (Revizuiri..., 1944, 27 mai; vol. II, p. 195-196). Şi, 

mai mult, „diagnosticul“, poate, al comportamentului politic mai înainte de a fi al 
vieţii politice autohtone, era pus pentru lungă durată. „În scrierea mea de acum 50 
de ani, Cultura română..., nota el în 6 septembrie 1948, am definit politicianismul 
ca fiind deprinderea pe care o practică unii oameni care fac politică, de a exploata 
instituţiile publice în interesul lor personal, în cazul mai ales când instituţiile sunt 
împrumutate de la străini. Nu m-am gândit, când am scris această carte, că cea 
mai expresivă formă a politicianismului în România are să vină după 50 de ani 
mai târziu. În adevăr, aceea ce se practică în România astăzi drept comunism este 
cea mai expresivă formă de exploatare a statului român de către o mână de agenţi, 
care, îndeplinind poruncile Moscovei, îşi fac interesele lor personale“ (Revizuiri..., 
vol. VI, p. 166-167). Dar cine se gândea, citind-o în anii aceia, când, pentru a zice 
astfel după Paul Louis Courier, că în orice imperiu republica era atâta de frumoasă, 
că, poate şi mai expresivă „formă“ politicianismul avea să ia în epoca post- 
comunistă? 

Ceea ce, în principiu, politicianismul era la început de secol avea să fie şi 
peste o jumătate sau la sfârşitul lui, în definiţia primă, „un gen de activitate politică 
— sau, mai bine zis, o practicare meşteşugită a drepturilor politice — prin care 
câţiva dintre cetăţenii unui stat tind şi uneori reuşesc să transforme instituţiunile şi 
serviciile publice din mijloace pentru realizarea binelui public, cum ele ar trebui 
să fie, în mijloace pentru realizarea intereselor personale“ (Cultura română... în 
Personalismul energetic şi alte scrieri, p. 3). 

Caracteristic „în practica politicianismului“ este că se operează chiar „cu 
consimţământul acelora cărora este menit „să le aducă pagubă“. De aceea, „înfloreşte“ 
numai în statele cu regim constituţional reprezentativ, pentru că doar în acestea se 
îndeplineşte condiţia spolierii prin consimţământ, deci „în mod legal“. 

Putând să vină dintr-o „degenerare a adevăratei politici“ şi/sau „dintr-o 
nepotrivire între mecanismul vieţii politice şi fondul sufletesc al poporului chemat 
să-l practice“, oricum, calea este aceeaşi şi rezultatul acelaşi: substituirea „adevă- 
ratei vieţi politice“ cu „mecanismul“. Mijlocul, altfel spus, trece în scop. Dacă se 
diferenţiază într-o formă sau în alta, el este în schimb „pretutindeni“, în republicile 
Americii de Sud, în România şi în ţările balcanice, în Transvaal şi în Extremul 
Orient (Ibid., p. 3, 5). 

Prefaţa este promițătoare, dar ceea ce urmează dezamăgeşte fie şi în parte, 
printr-un tradiţionalism cam sămănătorist şi printr-un autohtonism izolaţionist. În 
ideologie conservatoristă, Rădulescu-Motru nu făcea însă „politologie“, filosofia 
culturii ori sociologie numai „din nevoi politice“; s-a apropiat şi „din interes de 
specialitate, ca preocupare ştiinţifică, dezinteresată“ (Traian Herseni, Sociologia 
românească, p. 37). 

Ca şi organismul natural, şi acela social poate fi atins de boli, care evoluează 
asemenea celorlalte: trec şi ele „prin o perioadă de infiltrare“, „prin o perioadă de 
culminare“ şi „una de descreştere, în care corpul social biruitor o respinge“. „Aşa 
a fost şi cu boala de care a suferit societatea română“ în a doua jumătate a sec. 
XIX. Perioada de infiltrare a fost aceea de pătrundere a influențelor străine „pretinse 

civilizatoare“, în aceea de culminare „s-au copiat pe întrecute legile şi instituțiunile 
de aiurea“, ca ultima, „de descreştere“, să dea semn de „însănătoşirea societății 
române“. Pentru ca procesul să fie grăbit sau, oricum, să fie bine şi trainic pornit şi 
condus, este nevoie ca „generaţiunea tânără“, căreia îi revine misiunea, „să se 
convingă de însemnătatea pe care, în viaţa unui popor, o are cultura şi, potrivit 
acesteia, să aibă energia de a-şi stabili norme pentru activitatea lor practică“. 

Condiţie indispensabilă „pentru dezvoltarea popoarelor ieşite din starea de 
barbarie“, oglindind „finalitatea conştiinţei sociale“, cultura este aceea care face 
ca faptele omeneşti să dobândească „un înţeles mai înalt“, devenind „istorie“. 
Popoarele fără cultură nu au nici istorie, faptele lor fiind ca nisipul în pustietăţi, 
purtat de vânturi, şi viaţa, elementar organică. Prin cultură „o societate dobândeşte 
rostul său istoric“. Lucru greu, deşi nu imposibil, existând popoare ajunse la 
„O cultură desăvârşită“, dar nu prea multe. "Totuşi, n-au rămas la „barbarie“, ci, 
atingând o stare de „semicultură“, datorită nevolniciei au încremenit în ea. Unele 
au ieşit, dar când „au fost cotropite de popoare mai puternice“. Altele, „cele mai 
nenorocite“, „s-au sleit“ căzând într-o „stare de pseudo-cultură“. Între „barbarie“ 
Şi „cultura adevărată“, cele două stări nu au „avantajele acestei din urmă, dar nici 
dezavantajele celei dintâi“ (Cultura..., p. 9, 11). 

La „o cultură desăvârşită“ poporul român „nu s-a ridicat niciodată“, nefăcând 
ceva, în istoria sa, care să fie tot una cu „neîntrecutul“. "Totuşi, atâta cât şi cum 
erau, arta, ştiinţa, morala, obiceiurile „întregeau de minune sufletul strămoşilor 
noştri“, chiar dacă nu le ridica „prea sus“. Dar erau suficiente, „ca să le lumineze 
rostul vieţii“. 

Starea aceasta, de semicultură, a durat până la începutul veacului al XIX-lea. 
O perioadă de „tărăgănire“, în care „crâmpeiele“ vechii (semi)culturi au încercat 
„zadarnic“ să se opună, chiar să covârşească „influenţele noi“. În prima jumătate 
a aceluiaşi secol însă ea îşi istovea puterile, încât, după 1859, când „ultima 
generaţiune formată la şcoala culturii strămoşeşti“ înfăptuia „actul eroic al Unirei“, 
dispare, „se taie şi firul de continuitate al culturii române“ de aici şi începe 
„înstrăinarea sufletului poporului de trecutul său“ (p. 16). 

„Concentrat în sine şi bănuitor faţă de tot ce venea din afară“, prin politicieni, 
politicianişti, „sufletul poporului nostru“ este îndreptat „cu râvnă“ către „cele 
patru puncte cardinale“. „Idealul de acuma al românului“ începe să fie altul, anume 
„să placă Europei“, „să se schimbe şi să se transforme rânduiala ţării“, deci, pentru 
a o face pe măsură (p. 18). 

„Schimbarea la faţă“ a societăţii româneşti, în strategie politicianistă, n-a 
fost altceva decât „mimetism“ (p. 19). Începutul secolului XX dădea semne de 
diminuare a imitaţiei şi în intensiune, şi în extensiune. Optimist, C. Rădulescu- 
Motru zărea „câteva raze luminoase“ parvenite dinspre „o pleiadă de tineri istorici“ 
interesaţi de reconstituirea începuturilor culturii noastre naţionale, dinspre o seamă 
de „oameni de ştiinţă“, ca şi dinspre „oameni de partid, oameni politici de meserie“, 
care fac „din moralitatea poporului“ ţinta activităţii lor. Indignându-i „ideea de a 
deveni colonia altora“, ei au pornit să schimbe proasta aşezare a lucrurilor, ca „o 

nouă epocă“, aşa cum zicea Iorga, să poată începe. „Trebuie, sau altfel vom muri 
— prevenea „cu drept cuvânt Iorga“, fiind păcat, cum zicea el, „căci rânduri lungi 
de strămoşi cinstiţi ni stau în urmă şi n-avem dreptul să ne înstrăinăm copiii“ 
(după Sămănătorul, nr. 20/1903; în Cultura..., p. 20). 

„Organismul poporului român are încă destulă vigoare“; „boala poate fi 
alungată“. Cum? Când? „Dumnezeu va avea, în cele din urmă, milă şi de noi.“ 
„Să avem încredere!“ (p. 103, 104). Filosoful, cel puţin, avea s-o aibă în continuare. 

Pesimişti au fost tot timpul; numai că ei „nu aşteaptă“ „noua orientare“, scria 
el în Vocaţia care apărea în 1932. Într-un fel, cu îndreptăţire cât, de „aproape o 
sută de ani“, spiritualitatea românească „stă sub influenţa spiritualităţii apusene“. 

În sine, europenizarea nu putea fi „periculoasă“; doar politica ei. Făcută fără 
să se ţină seama de „realitatea românească“, nici n-a prins, nici n-a lăsat însă ca 
vocaţia ei să se împlinească. Era aşadar nevoie de o nouă politică, menită să asigure 
dezvoltarea individualităţilor. Cu „un suflet refractar vocaţiilor individuale, un 
popor este de mai înainte învins...“, de aceea, numai „cu punerea în valoare a 
vocaţiilor individuale se va putea vorbi de vocaţia românilor ca popor“ (Vocația, 
în Personalismul energetic şi alte scrieri, p. 736, 739, 740). 

„În această atmosferă de încredere“, Rădulescu-Motru scria Vocaţia, ca şi, 
mai cu seamă, Românismul (ed. I, 1936). „Pe culmile încrederii“, după ce în 1877 
se câştigase independenţa şi în 1918 România se întregise, era convins că „neamul 
românesc“ începe să fie, şi „pe vecie“, „stăpân pe destinul lui“ (Revizuiri..., 1946, 
4 oct.; vol. IV, p. 346). 

Printre cei dintâi ispitit de o „filosofie a poporului român“, C. Rădulescu- 
Motru este în genere cumpănit. Poate şi unde îndrepta politic filosofia. 

„După cel de al doilea război mondial, avea să-şi amintească N. Bagdasar, îi 
sugerasem printr-o scrisoare să revadă aceste lucrări, să le curețe de zgura politică, 
să le păstreze fondul lor strict filosofic. Dar el a preferat să nu-mi răspundă nimic 
în legătură cu această sugestie“ (Portrete. C. Rădulescu-Motru, în Anexă la 
Psihologia poporului român, p. 167). 

Poate că a făcut bine şi când le-a scris, şi când „a preferat“ să le lase întocmai, 
chiar, abstract vorbind, riscând să pară el însuşi prea „evenimenţialist“. Însă, în 
această ordine, riscul cu mult mai mare este al „atemporalizării“ prin speculativism 
mai curând de natura imaginarului. 

Ca şi arta, filosofia, în primul rând, este pentru filosofie. Dar în jocul ei se- 
cund, mai cu seamă când şi cât se aplică „spiritului popoarelor“, este în 
intenţionalitate politică. De aici, tot ce se poate, valoarea peste timp a Culturii 
române..., a Vocaţiei, a Românismului. Paradoxal, deci, pe cât erau mai de 
circumstanţă, pe atâta treceau în lumea (mai) atemporală a valorilor. Metafizicile 
fiinţei (în determinaţie etnică) pot fi frumoase, în sine, dar, narcisice, nu se întorc 
împotriva intenţiei lor? 

Dacă Românismul n-ar fi fost proiectat ca un catehism al unei noi spiritualităţi, 
cam retoric fiind, neavând nici avantajul unei scriituri care să copleşească 
„semantica“, risca să fie, poate, scrierea lui C. Rădulescu-Motru cea mai inactuală 
(cel puţin). 

Cu „tendinţă“, nu era însă şi „tendenţioasă“. Problema este de dozaj, mai 
exact de „dreaptă măsură“ sau „linie de mijloc“, pentru că, nici pur filosofice, nici 
însă în proiect politic de circumstanţă, încercările de acest fel nu aveau a rămâne 
în câmpul de fixare. Etnicul românesc (1942), prea de conjunctură, avea să-l 
nemulțumească chiar pe autor, şi încă mult. ,„... M-a nemulţumit... Aşa de mult, că 
m-am crezut obligat să mă dezvinovăţesc de apariţia ei către unii din colegii mei 
de la Academie, spunându-le că a fost o scriere ocazională, cerută de împrejurări“ 
(Revizuiri... 1945, 24 oct., vol. III, p. 404). 

Şi mai încrezător „în destinul neamului“, când scria Românismul, deşi constata 
o criză sufletească „mai acută“ ca oricând, filosoful găsea că situaţia politică a 
vremii, „în ordinea dreptului internaţional“ „invidiată de multe popoare europene“, 
„un suveran plin de bune intenţiuni“, cum îi părea a fi, totuşi, atât de dezamăgitorul 
Carol al II-lea, şi oamenii de vocaţie care „nu ne lipsesc“ erau promițătoare 
(Românismul, p. 151). 

Speranţe deşarte însă, repede venind „grele timpuri“. Decăderea vieţii politice 
şi războiul, mai întâi, strică toate filosofiile. „Războiul de acum este o experienţă 
care îndreptăţeşte revizuirea multor idei care treceau până acum ca dogme, în 
mentalitatea timpului nostru“ (Revizuiri..., 1943, 16 martie; vol. I, p. 32). Ca urmare, 
„Ocupaţia rusească“ avea apoi să suprime tot ceea ce izvorâse „din vocaţiunile 
româneşti“. „Sub pretextul de a încuraja cultura unui popor, ocupaţia rusească 
cenzurează şi suprimă toate producţiile culturale care nu sunt conforme ideologiei 
sale bolşevice.“ „România este decapitată de personalităţile de elită“, tineretul 
„va fi forţat la un dresaj metodic“, ca să-şi piardă „mândria de a fi născut român“, 
trecutul, în manualele de istorie, este „falsificat“, chipurile voievozilor sunt înlocuite 
cu cele ale lui Marx, Stalin şi Gheorghiu-Dej. 

„Fără ca nimeni să arunce cu scârbă asemenea cărţi de şcoală!“; „Ce fericit 
eşti, tu, Nicolae Iorga, că nu trăieşti în aceste zile de jale“ (Revizuiri..., 1948, 18 
februarie, vol. VI, p. 37-38). 

Tonurilor pastelate de odinioară le ia locul negrul apocaliptic. Disperat, 
filosoful se gândeşte la sinucidere: „când voi socoti că viaţa a devenit 
insuportabilă..., voi renunţa la puţinii ani ce-mi mai rămân de trăit, peste cei 77 
aproape cât îi am şi, pe tăcute, aşa cum s-au sinucis câţiva evrei în Germania după 
începerea prigoanei antisemite..., mă voi sinucide şi eu“ (Revizuiri..., 1944, 2 dec., 
vol. II, p. 383). Totuşi, are puterea de a rezista; se simţea ca un martor, cu datoria 
de a depune mărturie, pentru viitorime. Scrie Factorul uman în arta războiului 
(1945), în cursul lunilor iulie şi august Democraţia. Prin evoluţie şi prin revoluție 
în lumina ultimelor evenimente politice, proiectează un studiu despre Comunismul 
rusesc, altul asupra Totalitarismului şi Individualismului. Întrebuinţat „zilnic de 
toată lumea“, tocmai de aceea cuvântul democraţie nu are „un înţeles precis“. Nu 
are o definiţie absolut precisă „nici în ştiinţele sociale şi politice“. Totuşi, se poate 
admite că „este regimul politic care în scopul de a da vieţii politice a unui popor o 
conducere mai bogată în rezultate fericite de cum au dat-o regimurile politice 
anterioare ei, încredinţează dreptul de conducere însuşi poporului, organizând 

pentru exercitarea acestui drept reprezentarea printr-un sistem de alegere bazat pe 
o egalitate perfectă între toți membrii poporului“. Fără de „trecut“ sau „istorie“, 
ea este „cu fața spre viitor“ (Democrația..., în Revizuiri..., 1946, vol. IV, p. 355, 
356, 360). 

Experimentată în timpuri şi locuri diferite, adesea a luat forme care se deosebesc 
„ca de la cer la pământ“. Bunăoară, democraţia engleză şi democraţia rusă, aceasta 
mascând doar o „dictatură totală“, o „dictatură de partid“ (p. 363, 385). 

În urma „victoriei câştigate contra Imperiului german“, regimul democrat 
pare a fi singurul legitim „în toate ţările pământului...“, fie Etiopia, fie România. 
Aşa va fi? (p. 396). 

Din nefericire, „mai mult de jumătate din Europa“ avea să devină „câmpul 
de experienţă al ideologiei comunismului rusesc“. Un totalitarism, cel german, 
este înlocuit de altul, „comunist rusesc“. „Eliberarea popoarelor nu s-a făcut“ 
(Comunismul rusesc, în Revizuiri..., 1948, vol. VI, p. 41). 

„Cu toate multiplele mele necazuri şi suferinţe, proiectul unui studiu asupra 
Totalitarismului şi Individualismului sau Persoana colectivă şi persoana 
individuală nu mă părăseşte.“ Încă în schiţa (mai mult) a Comunismului rusesc 
definea „totalitarismul politic“ ca un regim în care „drepturile la libertate ale 
cetăţenilor sunt suprimate şi conducerea politicii este exercitată în mod despotic 
de un dictator sau de un partid“ (Ibid., 10 mai; 11 aprilie, în vol. IV, p. 89-90; 69). 

Conducerea politică s-ar putea face fie „în mod forţat“ (totalitarist), fie „în 
mod liber“ (individualist). "Totalitarismul presupune „personalitatea colectivă“, 
pe când individualismul, „personalitatea individuală“. Care „dintre aceste două 
personalităţi“ trebuie avută în vedere? „Va trebui să încep cu examinarea diferenţei 
dintre sociologia animală şi sociologia umană“ (Totalitarismul... Ibid., p. 91). 

Prezent, parcă până la ubicuitate, în viaţa socială a timpului său, filosoful nu 
s-a risipit însă şi, deci, nu s-a irosit în proiecte şi în făptuiri zadarnice. Şansa a fost 
că în toate C. Rădulescu-Motru a rămas filosof şi, astfel, filosofia a fost aceea care 
şi de această dată s-a arătat unificatoare. „Ştiinţa, cea mai vrednică de slavă“, cum 
îi zicea încă Aristotel. 

Poate că uneori a fost instrumentalizată procustian, forțând, câteodată, fapte 
şi teme să se supună rigorilor de sistem. Nu este singurul caz de acest fel şi, până 
la urmă, poate nu este nici atât de rău pe cât pare. 

Orice filosofie, ca o lume posibilă, ţine de logica ficţionalistă a lui als ob. 
Gândim (construim) deci ca şi cum lucrurile ar sta astfel. Ce ar fi dacă ar sta 
astfel? În această logică (sau în acest joc) trebuie să se meargă până la capăt. Prin 
urmare, întreaga lume posibilă urmează să fie făcută în termenii unei logici anume, 
pornind şi absolut, şi relativ (în interiorul aplicaţiei) de la aceleaşi principii, lucrând 
cu aceleaşi reguli de organizare şi înaintare. De aceea, paradoxal, sistemele cele 
mai riguroase se desăvârşesc pe muche de cuţit, echilibrându-se între filosofie şi 
antifilosofie. Se prea poate ca în această coincidentia oppositorum să şi stea şansa 
şi, de ce nu, farmecul filosofiei. 

Ce ar fi dacă determină luarea în seamă a celuilalt, opus, a feţei celeilalte a 
lunii (lumii). Prin urmare, particularizând, dacă termenii între care încape totul ar 

fi energia şi persoana? Ce ar fi ca lumea, ca sistem, să fie personalist energetică? 

Problema aici nu este de adevăr sau nu de adevăr în concept corespondenteist. 
Cu ce să se potrivească ipoteza? Problema este de coerenţă şi, astfel, de probabilitate 
cât mai mare, în ordinea aceasta a fiinţării imaginare. Pe cât mai posibilă — probabilă 
o lume construită, pe atât o filosofie este mai adevărată. Este personalismul ener- 
getic o lume posibilă? Dacă da şi cât de probabilă? La acestea se cuvine să ne 
raportăm citindu-l pe filosof atât în limitele filosofiei pure, cât şi ca pedagog, 
psiholog etc., chiar şi ca dramaturg, poate şi, în ordinea vieţii practice, ca politi- 
cian, în ce măsură a fost şi cum a fost. 

Vasile Băncilă, în epocă, poate cel mai cumpănit în „măsurarea“ ideii 
personalismului energetic, unde nu glosa pur şi simplu în marginea ei, ci încerca 
să lucreze cu ea, distingea, în evoluţia lui C. Rădulescu-Motru „două mari epoci“: 
până la Elemente de Metafizică (1912), aceea a „pro-personalismului energetic“, 
de pregătire, şi de la 1912 încoace, aceea de „prosperitate“ istorică a doctrinei. Ba, 
pentru „cine ar dori mai multă precizare“ s-ar putea identifica „cinci faze“: a 
primelor anticipaţii, până la Puterea Sufletească (1907), a „organizării doctrinare 
a primelor anticipaţii“ (Puterea Sufletească), a „iluminării de ansamblu“ (Elemente 
de Metafizică), a prezentării doctrinare „a acestei iluminări“ (Personalismul ener- 
getic — 1927) şi, ultima, a „aplicaţiilor ce par că se îndreaptă către o filosofie a 
vocației; aceasta s-ar putea numi şi faza formal-pedagogică“ (C. Rădulescu-Motru, 
pedagog, în op. cit., p. 115). 

Filosoful avea să sugereze altă „contrapunctare“. „Prima scriere de 
sistematizare filosofică am tipărit-o la vârsta de aproape 60 de ani. Ea are ca titlu 
Personalismul energetic (1927). Vocaţia (1932), Românismul (1936), Timp şi destin 
(1939)... dezvoltă ideile cuprinse în Personalism dându-le aplicare la viaţa 
socială...“ (Revizuiri..., 1944, 27 mai; vol. II, p. 196). 

În detaliile lui, faptul interesează mai puţin. Principalul este că există o 
continuitate, fiecare scriere adăugând ceva la ceea ce, în lectură inversă, pare a fi 
un proiect bine „desenat“ şi, mai ales, bine urmat. 

Când scria Istoria filosofiei româneşti (1940), N. Bagdasar găsea că „jaloanele“ 
trasate în Elemente de Metafizică „vor căpăta o întemeiere, o aprofundare şi o 
lărgire sistematică în Personalismul energetic şi în Vocaţia“ (p. 92). Peste ani, nu 
mai vedea „nici o continuitate logică“ a operelor, „între să zicem Elemente de 
Metafizică... şi lucrările sistematice din ultima fază, Vocaţia, Românismul, Timp 
şi destin“. Prima era „construită filosofic“, pe când celelalte „au fost elaborate 
sub influenţa unei ideologii politice“ (Portrete. C. Rădulescu-Motru, în op. cit., p. 
166, 167). Încercare de „valorificare critică“? Aşa pare. 

Crezând altfel, filosoful, recitindu-şi în februarie 1945 teza de licenţă, afla 
încă în aceasta „afirmaţii care anticipă titlurile capitolelor din Elemente de 
Metafizică şi din Personalismul energetic“ (Revizuiri..., 1945, vol. MI, p. 56). Un 
pas mai departe este făcut cu Rolul social al filosofiei (1899) şi Ştiinţă şi energie 
(1902), într-un fel complementare, cât de o parte se apasă pe „valoarea 
individualităţii omeneşti în mijlocul universului uniform“, iar de alta pe „energie“ 

ca substrat al lumii. Dar nu numai al celei „externe“, ci şi al celei „interne 
subiective“. Căci „noţiunea (energiei) întruneşte la un loc vechile noţiuni ce păreau 
că se exclud până aici: pe aceea a sufletului şi pe aceea a materiei“. Substrat 
universal, prin aceasta ea şi face posibilă comunicarea dintre suflet şi lume, teoretică 
şi practică. De aceea, „concepţiunea energetică este călăuza cea mai dornică de 
activitate: ea e apoteozarea însăşi a muncii omeneşti“ (Rolul social..., în Studii 
filosofice, ITI, p. 161; Ştiinţă..., p. 321, 322). 

În Puterea sufletească (1907), cum energia în concept generic „nu este un 
agent extra-fenomenal care să influenţeze din afară asupra fenomenelor..., ci ea 
este în cuprinsul fenomenelor, este legea cea mai elementară a fenomenelor înseşi“, 
cu atât mai puţin „energia sufletească nu trebuie să ne-o închipuim ca pe un agent 
care ar trona în mijlocul fenomenelor sufleteşti...“. Ea nu este altceva „decât însuşi 
determinismul cauzal al acestor fenomene...“ (p. 176). În unitate cu lumea, dar şi 
altceva, prin cultură, omul îşi urmează condiţia şi se desăvârşeşte în independenţă 
de mediul natural şi ca independenţă. Dar „ce face ca sufletul omenesc să ţintească 
a se forma şi apoi a se conserva ca o unitate de sine stătătoare de la început? De 
unde vine această tendinţă către personalitate....? Tendinţa spre personalism a trebuit 
să existe, altminteri pe ce s-ar fi altoit acele experienţe acumulate în decursul 
timpului?“ (p. 218). 

Anul 1912 este de „salt“. C. Rădulescu-Motru publică în Noua Revistă 
Română, XI, no. 10, p. 151-154, Personalismul energetic, un fragment din cartea 
ce ar putea fi socotită programatică, Elemente de Metafizică (în ediţia definitivă, 
din 1927, pe baza filosofiei kantiane). Alegerea unui fragment din partea a III-a, 
Conştiinţa reală. Personalismul energetic, ca pentru a preveni, nu pare a fi fost 
întâmplătoare. De altminteri, partea a III-a, de încheiere a Elementelor... este ca o 
prefaţă la Personalismul... din 1927. 

Prioritatea în istoria cuvântului personalism pare a-i reveni lui Schleiermacher, 
care îl folosea, încă în 1799, în Uber die Religion. Reden on die gebildeten unter 
ihren Wercchtern (vd. A. C. Knudson, The Philosophy of Personalisme, 1927). 
Prin personalismus, Feuerbach, apoi, numea în Das Wesen der Christenthums 
(1841) doctrina celor ce-l admit pe Dumnezeu ca persoană. În 1899, în Neue 
Grundlegung der Psychologie und Logik, era întrebuințat de Teichmüller. Un per- 
sonalist este însă abia Hermann Lotze (1817-1881), iar în Lumea Nouă, Josiah 
Royce (1855-1916), audientul său. Încă mai apropiat de personalism ca filosofie a 
persoanei este Max Scheler şi, tot în Germania, W. Stern. În Anglia, J. Grote 
(Exploratio philosophica, 1865) numea spiritualismul personalism; doctrinar însă 
se impune prin Royce Gibson, G. E. Underhill, F. W. Russell, R. R. Marett, care 
publicau în 1902 Personal Idealism. În Les dernièrs entretiens de Charles 
Renouvoir (publicate în 1904, de L. Prat), acesta spunea că „Există o filosofie pe 
care noi o cunoaştem bine, amândoi. Ea ar putea să fie o religie sau cel puțin s-o 
înlocuiască. Aceasta ar putea să fie o religie laică, dacă se poate spune astfel, o 
religie de intelectuali, fără dogme şi care s-ar impune fără preoți şi biserică; o 
religie filosofică al cărui obiectiv ar fi să rezolve problema răului, să judece 

renaşterea posibilă a persoanei umane prin cultul justiţiei. Ea ar opune, în sfârşit, 
Dumnezeului conceput de teologi un Dumnezeu persoană morală, un Dumnezeu 
conform Justiţiei. Această filosofie-religie, această religie raţională, este Persona- 
lismul — Cette philosophie-religion, cette religion rationelle, c'est le Person- 
nalisme “ (p. 104-105). 

Nenumit ca atare, personalismul, ca „tendinţa pe care o au unii cugetători de 
a face un cât mai mare loc caracterelor personalităţii omeneşti în teoriile generale 
despre lume şi viaţă“, „s-a manifestat în istoria filosofiei la diferite epoci“. Chiar 
începând cu sofiştii, al căror „personalism“ „se rezumă de învăţătura lui Protagoras: 
omul este măsura tuturor lucrurilor“. „O altă manifestare o găsim în secolul al 
18-lea în cercetările empiriştilor englezi: Locke, Berkeley şi David Hume.“ În 
sfârşit, „în timpul nostru se manifestă în scrierile filosofilor relativişti şi pragmatişti“ 
(Personalismul energetic, p. 10-11). 

Deschise, faptele istorice sunt o resemnificare neîntreruptă. De aceea, nimic 
rău în „lectura“ personalistă a lui Protagoras, a empiriştilor englezi, de către 
Rădulescu-Motru, sau a lui Socrate, a stoicilor, a lui Augustin, a misticii victoriene, 
a lui Pascal, a lui Maine de Biron, de către Emanuel Mounier. La limită, socotea 
acesta, „Istoria persoanei însăşi este în coînaintare cu istoria personalismului“ 
(Le Personnalisme, p. 10). Discutabilă este doar revendicarea exclusivistă a istoriei, 
atunci, prin urmare, când ar deveni fie numai a personalismului, fie numai a 
„existenţialismului“, fie numai a marxismului, fie numai a „filosofiei analitice“ 
etc. Întâmplându-se când şi când, se mai poate întâmpla. Ispitiţi vor fi fost şi vor fi 
mai de fiecare dată neofiţii, ca şi migratorii de la o filosofie la alta, nu neapărat din 
nomadism, păcatul cel mai mic. 

Dedicată „Memoriei veneratului arhimandrit, Eufrosin Dimitrie Poteca, 
egumenul mânăstirii Motru, primul profesor de filosofie în şcolile din Bucureşti“ 
Şi căruia îi aducea pe această cale „PRINOS“, cartea era socotită de scriitorul ei 
chiar „îndrăzneață“, prin „cuprinsul“, ca şi prin „metoda“ sa. Aceasta întrucât era 
cam în contra curentului, pe atunci metafizica părând a fi „o formă învechită a 
ştiinţei, dacă nu chiar o colecţie de superstiții rămase prin puterea atavismului“. 
„Cartea de faţă îndrăzneşte să se opună acestei păreri“, rediscutând problema 
metafizicii, ca aceea kantiană, de reîntemeiere. „Cititorul va găsi aici discuţia 
marilor probleme ridicate de filosoful Immanuel Kant şi care mai toate se grupează 
în jurul fundamentului metafizic dat de Kant ştiinţei omeneşti“ (Prefată la ediția I. 
1912). Ediţia a II-a (1928), cu „mici corecturi“ doar: suprimarea ultimelor trei 
capitole din partea I, şi, mai cu seamă, înlocuirea vechiului subtitlu (Principalele 
probleme ale filosofiei contemporane) cu altul, Pe baza filosofiei kantiene, 
reconfirma orientarea, cel puţin în proiect, kantiană (Prefață la noua ediție 
definitivă). 

Ce-i drept, nu este vorba de o carte de şcoală kantiană. Dar este kantiană 
problema, ceea ce contează mai mult, cu mult mai mult. Mărturisind că n-a înţeles 
„niciodată de ce la a doua ediţie el i-a pus subtitlul Pe baza filosofiei kantiene, 
căci nu există nici o contingenţă între ideile sale din această lucrare şi concepţia 


> 66 


„Direcţia nouă“. Maiorescienii 55 
lui Kant“, N. Bagdasar trecea tocmai peste acest fapt (Portrete. C. Rădulescu- 
Motru, în op. cit., p. 167). 

„Bine primite de publicul nostru cititor“, la prima ediţie? Elemente(le)... 
porneau de la kantianism, dar „cum bine s-a observat şi de d. prof. I. Petrovici... 
încearcă o revizuire şi o modificare a filosofiei lui Kant în ceea ce priveşte rolul 
pe care acest filosof îl dă conştiinţei omeneşti la fundarea adevărului ştiinţific“ 
(Prefață la noua ediţie...). 

Elementar, metafizica poate să treacă drept „ştiinţa care are ca scop de a ne 
da cunoştinţa cea mai completă şi cea mai puţin relativă despre lume“ (Elemente..., 
în Personalismul energetic şi alte scrieri, p. 393). Dar cum? Şi, mai departe, de 
unde garanţia, dacă nu a adevărului, atunci a certitudinii, fie printr-un acord tacit 
al oamenilor de „ştiinţă specială“ cu filosofii, după acela dintre filosofii înşişi. 
Căci „sistemele de metafizică s-au surpat, unul după altul, în decursul secolelor“. 
Totuşi, prin aceasta nu se rezolvă nimic, problema dacă nu cumva „o cunoştinţă 
deasupra celorlalte cunoştinţe speciale“ este „o simplă iluzie produsă de vanitatea 
omenească“ rămânând (p. 313, 394). 

Ştiinţele „speciale“: mecanica, fizica, chimia, biologia îşi circumscriu mereu 
mai exact obiectul în acelaşi timp cu perfecţionarea mijloacelor şi a tehnicilor de 
cercetare. Pe când metafizica... nu lucrează cu o fantasmă, aceea a întregului ca 
întreg? Ce este acesta şi, mai ales, cum îl instituim fie şi elementar convenabil? 
Prin însumarea datelor „parţiale“? Printr-o facultate mai aparte, de dincolo de 
intelect şi de rațiune? Inductivismul, aici, nu mai lucrează convingător şi, apoi, 
dacă metafizica ar face doar un fel de contabilitate, şi-ar recunoaşte starea ancilară 
şi până la urmă şi inutilitatea. Atunci, „intuiţionismul“. Dar ce poate să însemne 
„intuiţia directă“ sau „instinctul“ „fără nici o logică“? Putând să-şi aibă locul şi 
rostul în religie, misticismul (în caz particular, intuiţionismul) ca „antilogism“, 
cum avea să-i zică, într-o conferinţă din 1920, nu era operaţional în filosofie şi în 
ştiinţă, logice în măsura în care „logica este... o sistematizare a regulilor după care 
trebuie condusă mintea ştiinţifică pentru a ajunge la rezultate controlabile şi 
aplicabile...“ (Misticism sau muncă raţionalizată, în Revista de filosofie, nr. 4/1929). 
Opunea, poate, prea abstract-raţionalist mistica şi exerciţiul logic, însă faptul că 
metafizica este de întemeiere critic-raţională rămâne, fie şi în situare Kantiană, totuşi, 
de primă însemnătate. Şi astfel, marile întrebări: dacă metafizica este posibilă şi cum? 

Kantian, în consecinţă, mintea noastră urma să se cerceteze ontologic, adică 
în ceea ce este ea mai înainte de orice cunoştinţă. Aceasta în vederea identificării 
mecanismelor de întemeiere a cunoaşterii şi cunoștinței în conştiinţa însăşi. 


21. Kalinderu, Raport despre Elemente de Metafizică, în Analele Academiei Române, 
t. XXXIV, 1911-1912; A. Ieşean, Recenzie, în Junimea Literară, nr. 4/1912; M. Strajan, 
Recenzie, în Arhiva, nr. 2-3/1912. La ediţia a II-a, Recenzie de N. Bagdasar, în Revista de 
filosofie, nr. 3/1928. Vd. şi Ion Petrovici, Kant şi cugetarea românească în Revista de 
filosofie, nr. 1-2/1924 (şi în Archiv fiir Geschichte der Philosophie und Soziologie, hrsg. 
L. Stein, vol. 38). 

În mod tradiţional, conştiinţa, prin asemănare cu ochiul, era adusă în limitele 
analogiei la condiţia oglinzii. „Conştiinţa este dar oglindă“, eroare dintre cele mai 
mari însă şi mai ruinătoare pentru filosofie, cât „atâtea şi atâtea sisteme filosofice“ 
s-au ridicat pe ea. „Eroarea conştiinţei — oglindă“ producând pe aceea a cunoștinței 
— copie atingea mai înainte de orice conştiinţa însăşi, redusă cum era la „un vechi 
pasiv al lumii“ (Elemente..., p. 415, 417). 

Aşteptatul Copernic al filosofiei, Immanuel Kant adică, avea să fie acela ce 
„va desrobi gândirea filosofică de sub stăpânirea unei erori tot atât de vechi şi de 
amăgitoare cum era aceea care ţinea în loc mii de ani ştiinţa astronomiei“. În 
contra vechii „erori“ el venea cu „teoria despre apriorismul funcţiunilor conştiinţei, 
adică înfăţişarea conştiinţei ca un ce activ care organizează şi face posibilă orişice 
experienţă“ (Ibid., p. 417, 419). 

Lucrând cu ideea de conştiinţă generică, filosoful lăsa însă deschise două 
mari probleme: una nescăpând de „dualismul“ conştiinţă individuală — conştiinţă 
generică, în ce fel se trece, dacă chiar se mai poate explica trecerea de la prima la 
cealaltă. Altfel spus, cum conştiinţa individuală, formată din „elemente empirice“, 
ajunge „să aibe sinteze cu caracterul adevărului universal şi necesar“ (p. 457 şi 
urm.)? Cea de a doua, apoi, cum se face trecerea de la „conştiinţa în genere la 
conştiinţa omenească“. Aşa-numita conştiinţă generică „este o construcţie 
ocazională imaginată pentru a scăpa de asociaţionismul psihologic pus la modă 
de Hume“. Dar ce este „unitatea de conştiinţă“? O „unitate pur formală“? 
O „unitate ce intră ca parte în realitatea universului“? Într-un caz „ne tăiem orişice 


A 


comunicaţie cu realul“, în altul înlocuim „unitatea universului“ printr-o „unitate 
parţială“. Oricum „problema rămâne aceeaşi: cum este cu putinţă ca pe unitatea 
unei fiinţe (conştiinţe sau organism), care este numai o parte a universului, să se 
poată fonda ştiinţa, care să cuprindă adevăruri necesare şi universale pentru întreg 
universul“? „O singură soluţiune rămâne, şi anume: trebuie dovedit că unitatea 
conştiinţei omeneşti cuprinde în sine aceeaşi realitate pe care o are şi restul 
universului; trebuie dovedit că între conştiinţa omenească şi între univers nu există 
raportul de parte la tot, ci raportul de corelaţiune care există între aspectele uneia 
şi aceleiaşi realităţi. Numai identificând, în genere, realitatea din conştiinţă cu 
realitatea din univers se poate găsi ştiinţei un fundament solid în unitatea 
construcţiei; altfel nu“ (p. 476, 467, 476-477). 

O condiţionare a conştiinţei de „existenţa universului“ prin aceasta, dar nu 
după un raport de „simplă echivalență mecanică“, ci după „un raport de finalitate 
identic cu procesul de personalizare“ (p. 466). 

Aşadar, nici „oglindă pasivă“, nici în regimul transcendentalităţii, nici 
epifenomenală, construcţia „este rezultatul sintetic al evoluţiei prin care a trecut 
întreaga energie universală: este aceea ce numim personalitate“ (p. 506). „Cartea 
deschisă în care se poate citi evoluţia realităţii“, conştiinţa în realitatea teleologic 
presupusă şi desăvârşită a personalităţii dă astfel seamă de unitatea ei pe fundal şi 
ca urmare a unităţii lumii ca energie în evoluţie. Faptul de a fi în această condiţie 

este metafizic; necesar nu pare a fi şi îndeajuns. Evoluţia personalizantă a energiei 
trebuie să fie prelungită de aceea a conştiinţei în stricta sa realitate, care, 
autodeterminându-se, ca în metafizica aristotelică, face din scopul său cauza sa. 
Aceasta e vocaţia, la rândul ei, transformatoare de energie, ceea ce înseamnă că 
producătoare de ştiinţă şi cultură (p. 511, 521). 

„Ipoteză“ formal ca „ideile lui Platon“, ca „formele lui Aristotel“, ca „atomii 
lui Democrit“, asemenea „conceptelor universale ale lui Thoma d'Aquino“ sau 
„mecanismului lui Descartes“, ca „monadele lui Leibniz“, „ca apriorismul lui 
Kant“, pe scurt, „ca atâtea şi atâtea ipoteze metafizice“, „personalismul energetic“ 
schiţat în Elemente de Metafizică nu era altfel şi pentru altceva menit decât să 
participe „la adevărul universal şi necesar“, cât acesta omeneşte se poate „spune“ 
(p. 521). Elemente(le)..., de aceea şi, poate, în mai mare măsură, fiind mai în 
particular deschizătoare în ordinea operei, trebuie citite prin ceea ce le urmează. 
Ca de altminteri şi invers. 

„Soluţia personalismului energetic este împărtăşită de noi în mai toate scrierile 
anterioare cu caracter filosofic“: în Problemele Psihologiei, în Știință şi Energie, 
în Puterea Sufletească, dar abia în Elemente... „soluţia este formulată aproape în 
întregime“ (Personalismul energetic, p. 12-13). Elemente(le) nu se ocupau însă 
„cu procesul de constituire a personalităţii omeneşti“, această problemă formând 
„obiectul de cercetare al celei de a doua scrieri, Personalismul energetic“, pentru 
ca Vocaţia, la rândul ei, să arate „condiţiile în care sunt realizate aptitudinile 
vocaţionale ale omului de muncă“. Fiindcă, numai „prin tehnica muncii omeneşti 
evoluţia energiei din natură schimbă de plan....“ (Revizuiri..., 1946; Morala 
personalismului energetic, în vol. IV, p. 140, 141). 

Personalismul... scris în 1926; apare în 1927, la Editura Casa Şcoalelor, la 
care aveau să iasă şi Elementele... în ediţia definitivă şi Vocația. Dar capitole mari 
fuseseră date Revistei de filosofie (vol. X, nr. 3-4, oct. 1924 — ian. 1925; vol. XI, 
1-4, apr. 1925 — apr. 1926). Ca Elemente(le), cât este recenzat, deşi nu prea mult, 
Personalismul... e primit bine. Peste puţină vreme, în 1928, Vasile Băncilă publică 
Doctrina personalismului energetic a D-lui Rădulescu-Motru, ceea ce face mai 
mult decât o recenzie adesea de convenienţă (variantă dezvoltată a studiului DI. 
Rădulescu-Motru şi doctrina personalismului energetic, în Gândirea, 7-8/1927). 
Iar I. Brucăr, C. R. Motru metafizician, în Omagiu... (1932), altfel văzut decât de 
Vasile Băncilă, dar fie şi uşor în complementaritate. Ceva mai târziu, N. Bagdasar 
vedea în Personalismul energetic „o întemeiere, o aprofundare şi o lărgire 
sistematică“ a „Jaloanelor“ din Elemente... (storia filosofiei româneşti, p. 92). 

Aşa cum filosoful însuşi prevenea în Prefaţă, „în paginile următoare“ erau 
„completate şi sistematizate diferitele afirmări referitoare la personalitatea 
omenească“ (p. 12). Peste ani buni însă, aproape de două decenii, l-ar fi vrut mai 
sistematic. La „ediţia nouă din Personalismul energetic... voi da acestei scrieri o 
sistematizare mai completă şi, poate, în acelaşi timp, voi spori valoarea de 
originalitate a întregii mele filosofii“ (Revizuiri, 1944, 2 iunie; vol. II, p. 202). 

La aceasta şi nu numai probabil că avea să se refere Kalustian: „şocat... util să 
semnalez amănuntul pe care-l cunosc că, înainte de a muri cu un deceniu, profesorul 
Rădulescu-Motru începuse o revizuire critică şi o completare a întregii lui opere 
filosofice pe care voia s-o aducă în ritmul vremii“ (Simple note, 1980, p. 156). 

Privind înapoi, filosoful avertiza asupra a două „puncte de vedere“ care păreau 
antinomice: în Elemente... l-a expus pe acela „individualist“, fiind „vorba de 
găsirea unui temei pentru convingerea ştiinţifică“ („cerută de evidenţa logică“), 
pe când în Personalism, pe acela „antiindividualist“, „fiindcă era vorba de 
personalitatea omenească“. O antinomie sau „o simplă problemă înşelătoare 
produsă de o insuficientă documentare“? „Probabil“ că, lămurite mai multe, 
antinomia „are să se risipească“ făcând loc unei teorii „explicatoare“. 

„Mărturisesc că până în prezent eu n-am izbutit să mi-o formulez.“ În Per- 
sonalism... ar fi trecut de câteva ori „pe lângă ea“, în paginile despre Eu şi 
Personalitate, Eul, ce-i drept, era luat ca „un fel de cristalizator“ al Personalităţii, 
în deosebire de aceasta, în care „se organizează istoriceşte posibilităţile naturii 
omeneşti“. Dar mai mult asupra corelaţiei n-a stăruit. Amânând din cauza războiului 
s-o facă, mai sfătuit şi de „prietenii N. Bagdasar şi Em. Bucuţa“, s-a hotărât să 
lucreze la o nouă ediţie a Personalismului.... În 2 iunie 1944, când scria în 
Revizuiri... avea de gând să introducă în carte un capitol „despre rolul pe care-l 
are libertatea de conştiinţă în organizarea de stat“. I se părea necesar, datorită 
discuţiilor „făcute astăzi în jurul ideologiei de democraţie şi de stat autoritar...“ 
(vol. II, p. 202). În 10 februarie 1946 revine, găsind că pentru cea de a doua ediţie, 
cerută încă din vara lui 1944 de administraţia Casei Şcoalelor, ar mai trebui „un 
capitol referitor la Tehnică“. La acea dată capitolul nu era scris „din cauza 
evenimentelor“, iar articolele publicate (în Revista Fundațiilor Regale, 12/1944: 
Problema muncii tehnice, şi în România militară, nr. 3-4/1945: Factorul uman şi 
organizarea câmpului de război) „nu-l pot înlocui, fiindcă ele sunt marginale“ 
(vol. IV, p. 108). În 17 februarie 1947 mai constată că lipseşte din prima ediţie şi 
problema înmulţirii populaţiei. „Noua ediţie din Personalismul energetic, dacă va 
fi dat să apară vreodată, va trebui întregită cu rolul pe care înmulţirea populaţiei îl 
are în formarea personalităţii omeneşti prin muncă şi civilizaţie“ (vol. VI, p. 252). 

Ceva despre „libertatea de gândire“ avea să scrie în 1948: „16 aprilie 1948. 
Ieri am terminat micul studiu despre Comunismul rusesc...“ (Revizuiri..., vol. VI, 
p. 38-70). O anexă, a II-a, este despre Libertatea de gândire, adică despre „dreptul 
la o logică individuală, în opoziţie cu logica colectivă a comunităţii“ (p. 75). 

Începea însă, din 1946 chiar, un capitol pe care îl socotea într-un fel prioritar. 
„10 februarie 1946... Capitolul celălalt, pe care intenţionam de asemenea să-l adaug, 
referitor la filosofie şi morală, mă gândesc că ar fi nimerit să-l schiţez de pe acum 
în Revizuiri şi adăugiri... Capitolul acesta, intitulat Morala şi metafizica Persona- 
lismului energetic sau numai Morala Personalismului energetic... am gândit că 
este bine să-l schiţez în aceste Revizuiri... şi pentru motivul că nu ştiu dacă voi 
ajunge să văd tipărită a doua ediţie din Personalismul energetic. Schiţat aici, el va 
reuşi cel puţin să scape de o uitare totală“ (vol. IV, 108-109). 

În 12 februarie scrie primele pagini, în 26 ale lunii era „pe terminate“, în 
28 încheie. Sceptic faţă de tipărirea celei de a II-a ediţii, ia în seamă posibilitatea 
tipăririi Moralei... la Academie, în seria comunicărilor (Ibid., p. 110-111). 
În 4 martie expediază de la Butoeşti manuscrisul, dar revine şi până în 28 ale 
aceleiaşi luni îl revizuieşte şi-l completează. Nu este nici de această dată „prea 
mulţumit“ (Ibid., p. 118). În 16 mai dă citire „studiului asupra Moralei la Academie, 
adăugând „în introducere“ că a fost obligat să facă această comunicare „pentru a 
împiedica răspândirea falsei interpretări care s-a dat de către unii filosofiei mele 
(publicul a înţeles că este vorba de Lucrețiu Pătrăşcanu), cum că eu aş fi un filosof 
mistic şi pătruns de spirit teologic“ (Ibid., p. 204). Comunicarea apare în Analele 
Academiei Române. Memoriile Secţiunii Literare (t. XV, 1946), cu mici deosebiri 
faţă de textul din Revizuiri..., caietul 26, al treilea din 1946. Expusă „în trei dintre 
scrierile noastre, şi anume: Elemente de Metafizică, Personalismul energetic şi 
Vocaţia“, filosofia personalismului energetic urma prin Morala... să propună o 
seamă de „reguli de conduită“, luând ca model „pe omul de vocaţie“, „tip 
reprezentativ, iar nu unul existent aidoma în realitate“. „În spiritul Personalismului 
energetic, evoluţia omenirii merge spre tipul personalităţii omului de vocaţie. Ca 
atare, trebuie să aşteptăm constituirea treptată a acestui tip.“ Profesioniştii de elită 
sunt primul semn al apariţiei lor. Nu însă mai mult, între profesionistul de elită şi 
omul de vocaţie fiind deosebiri mari de ordinea moralei. Un om profesionist chiar 
„se poate mulţumi cu regulile de conduită pe care el le găseşte în obiceiurile şi 
morala legiferată a mediului său de viaţă“, pe când omul de vocaţie, chemat de 
natură, este dăruit cu „însuşiri anumite“ pentru „suplinirea unui rol special, şi 
anume de a mijloci evoluţia omenirii spre o epocă de cultură în care omenirea 
să-şi poată avea condiţiile optime ale înmulţirii şi prosperității sale“. Prin omul de 
vocaţie, munca inventivă şi productivă devine deprindere socială şi impune „reguli 
severe“ de comportament. Hotărâtoare fiind, „cea mai practică“ ar fi „abţinerea 
de la împlinirea poftelor Eului“, aceasta condiţionând „economisirea timpului şi a 
energiei“. Suferind de „o mare imperfecţiune, aceea privitoare la organizarea 
muncii“, morala personalismului energetic se concentrează în omul de vocaţie ca 
„mijlocitorul societăţii perfecte“. În deosebire de celelalte morale, perfecţioniste 
şi ele, dar într-un fel „static“, „tipurile alese pentru înfăptuirea îndatoririlor“ fiind 
ca exemple de urmat, lipsite de capacitate de intervenţie. Morala personalismului 
energetic însă, întemeindu-se pe „evoluţia vieţii omeneşti“, nu presupune opoziţia 
abstractă a imperfecţiunii şi perfecțiunii şi care poate fi suspendată cu rezolvarea 
ei tot abstract melioristă, ci ia societatea cu „imperfecţii“ relative, „inerente epocii 
sale de dezvoltare“. Faptul se bazează pe legile evoluţiei sociale care garantează 
că omenirea viitoare „va fi crescută ca număr de populaţie şi ca grad de civilizaţie 
şi în consecinţă... fac să prevedem răspândirea muncii de vocaţie în organizarea 
oricărei societăţi viitoare“. 

Dar, după un război devastator, care mai mult ca oricare s-a apropiat de răul 
absolut, ce mai pot filosofiile şi moralele? Chiar şi politicile! „Acei care au ştiut 
să câştige războiul au datoria să ştie câştiga şi pacea, şi-au zis aceştia.“ Hotărâţi, 

au înfiinţat Organizaţia Naţiunilor Unite, care emite „singurele raze de speranţă 
într-o schimbare spre bine în viitor“, care nu sunt realizabile decât prin muncă. Nu 
însă prin oricare, ci numai „prin munca de vocaţie“, „spre folosul obştesc“. Acestea 
fiind perspectivele, Morala Personalismului energetic este ea „o utopie“? 
Dimpotrivă, spera filosoful, o „cerinţă a timpului în care ne aflăm“ (vol. IV, 
p. 143, 144, 149-151, 153, 166, 167, 169). Optimismul începe să-l lase însă. Se 
apucă să scrie studiul Materialismul şi Personalismul, menit să completeze 
Morala... „Principalele idei“: materialismul, reducţionist fiind, „nu ţine seama de 
aceea ce este mai caracteristic vieţii omeneşti, inovațiile, pe care le înlătură punând 
în locul lor monotonia uniformităţii“, desconsiderând iniţiativa, automatizează 
oamenii, reduce munca la „o mişcare mecanică“ (Revizuiri..., 1946, 5 noiembrie; 
vol. IV, p. 435). În 28 martie 1947 ţine la Academie comunicarea Materialism Şi 
Personalism în filosofie. Este ultima şi ultimul lui succes. „Multe aplauze la 
terminare“ (vol. V, p. 38). Critică sever dialectica, „o metodă pentru justificarea 
dorințelor politice şi sociale“, şi nu a „adevărurilor ştiinţifice“ (p. 49). Dar ea, 
instrumentată politic, perverteşte şi maschează pervers politici satanice. „La 
Moscova nu se încheie o pace, ci se continuă războiul.“ Conferinţa de pace de la 
Moscova, aliaţii în genere nu şi-au făcut decât publicitate. Aceasta însă „nu-şi are 
rost decât în conferințele de pace la care discută între ei bărbaţi politici educați în 
şcoala adevărului şi a cinstei morale. Asemeni bărbaţi politici n-am ajuns noi 
contimporanii să-i avem la locul de conducere... Şi poate nici urmaşii noştri nu-i 
vor avea. Căci speța omenească, ieşită prin evoluţie din aceea a maimuţelor, este 
un produs hibrid, în compoziţia căruia atomismul animalic joacă un rol hotărâtor“ 
(5 aprilie 1947, vol. V, p. 55). 

Şansele personalismului erau slăbite sau doar împinse într-o îndelungată 
aşteptare. Cum, în urmare, mai putea fi citit Personalismul... de odinioară? Şi în 
vederea a ce? Rămăsese, avea să rămână doar o carte în raftul de bibliotecă? 
Revenind asupră-i, ca s-o aducă prin morală mai aproape de concretul uman, aceasta 
înseamnă că şi în timpuri care păreau s-o fi abandonat, filosoful speră în puterea 
proiectului ei. Optimism dogmatic? Mai curând nu, atâta cât până şi utopiile cele 
mai pure mişcă ceva, fie şi ca bătăile de aripi ale unui fluture din Beijing asupra 
unei furtuni din New York, de care vorbea James Gleick. 

Aplicat procesului de constituire a personalităţii şi ca morală urmând să lucreze 
asupra Eului, Personalismul... trebuia să fie ca o carte de pedagogie superioară. 

„Statornicire de aptitudini“ în vederea unei munci de îndeplinit, personalitatea 
„nu s-a putut face în afară de conştiinţa eului“. Pentru că îi premerge, este punctul 
de plecare ca factorul de trecere de la putere la act să fie munca. „Personalitatea 
începe după ce munca este intrată în motivarea voinţei omului. Omul se 
personalizează pe măsură ce se deprinde cu munca“ (Personalismul energetic, 
p. 58, 59). Când eul şi personalitatea corespund, „avem vocaţia“, dar pot să apară 
şi cazuri de abatere de la regulă. Formată prin experienţă, şi aceasta putând fi „de 
împrumut“, personalitatea cuiva poate astfel să fie mai presus de eul său (p. 69). 

Oricum însă, fie şi cu decalaje, eul şi personalitatea nu pot fi dezlegate; fie cât de 
bogată, dacă acesteia din urmă i-ar lipsi eul, i-ar lipsi şi viaţa (p. 73). Prin urmare, 
„este nevoie de un eu pentru a avea o personalitate“. De altminteri, şi „primele 
începuturi“ ale personalităţii iau naştere „sub impulsul eului primitiv“, ca „simțire“ 
a lui (p. 81, 90, 91). Chiar „primitiv“, ca temei, dar şi (uşor) în sens evoluționist, 
eul este însă o structură şi acest „caracter“ („de structură“) „ne dă explicarea 
rolului pe care acesta îl are în formarea personalităţii“ (p. 91-92). 

Intuiţie emoţională, la început, eul se „amplifică“ şi prin „elemente 
intelectuale“ face să apară conştiinţa de sine sau „eul raţional“. Totuşi, fondul 
irațional, ca „structură emotivă“, persistă. Şi filogenetic, şi ontogenetic, aceasta, 
ca „sâmbure“ al eului, face ca „chemarea sau vocaţia“ să vină din natura noastră 
însăşi (p. 97). 

Este drept că natura este temei, ea făcând ca, mai înainte de orice, somato- 
fiziologic, omul să fie ceea ce este. Temei, totdeodată, ea instituie întemeiatele în 
finalitate a sa. „Se constată că prin apariţia omului natura îşi serveşte propria sa 
finalitate.“ „Omul dacă n-ar fi apărut, evoluţia naturii ar fi suferit un hiatus“ 
(p. 112). 

Pătrăşcanu, ca după el să se repete incontinent, avea să pună în identitate 
finalitatea cu finalismul, mai departe şi cu fideismul, ca apoi s-o respingă elementar. 
„Tendinţele finaliste în concepţia lui Rădulescu-Motru nu sunt numai de esenţă 
idealistă; ele constituie... şi latura mistică a acestei concepţii“ (Curente şi tendinte..., 
p. 91). Chiar atunci când citirea şi citarea lui Pătrășcanu erau „grave abateri“, se 
gândea în spiritul, dacă nu chiar în litera lui: „Într-adevăr, Motru înclină uneori 
spre «identificarea» mistică a conştiinţei individuale şi a energiei cosmice, care a 
produs-o finalist...“ (storia gândirii..., p. 364). Aceasta se întâmpla în 1964. Mai 
eufemistic, de acelaşi finalism se vorbeşte şi în 1980: „Limbajul adaptat de Motru 
în această perioadă (anii 30 şi 40 — n.n.) se învecinează uneori cu cel al spiritua- 
lismului teologic.“ „Apropierea de spiritualism şi reformularea şi amplificarea 
finalismului...“ (storia filosofiei româneşti, p. 412, 413). 

Problema finalismului însă, cum avea să mărturisească filosoful, i-a atras 
atenţia „de la începutul activităţii filosofice“. Ordine, şi nu haos lumea, aceasta 
putea să însemne că ordinea şi finalitatea erau „unul şi acelaşi lucru“. O seamă de 
filosofi şi oameni de ştiinţă izolau una de alta, ordinea fiind numai în natură, pe 
când finalitatea, „pentru faptele vieţii conştiente“. „Eu socotesc... că formează o 
singură unitate.“ În Elemente... „am arătat că faptele de conştiinţă sunt în strânsă 
corelaţie cu celelalte fapte“, „ipoteză care constituie apoi baza pe care se ridică 
filosofia Personalismului energetic“. Pentru mulţi, a vorbi de finalitate în natură 
este tot una cu a gândi antropomorfist, pentru că perechea mijloc — scop pare a 
denumi „acte subiective“, în deosebire de cauză — efect, apărând ca obiectivă. 
De aceea, ar fi „mai prudent“ să se înlocuiască aceşti patru termeni prin doi: condiţie 
şi fapt. În context condiţional, orice fapt „se prevede din condiţiile care-l 
determină“, de aceea, mai cuprinzător, condiționalismul ar putea lua locul 
determinismului, „bazat pe cauzalitate“. 

Dacă este luată ca „ordine a naturii“, finalitatea poate să dea seamă de toate 
cele ce sunt cum sunt (Revizuiri..., 1995, 12 dec., vol. II, p. 449-450). Chiar şi de 
accidente sau/şi fenomene aberante. Zicând după Ps. Dionisie Areopagitul, răul 
însuşi este ceea ce este prin participare la bine, „mai presus de toate cele ce există“. 
Prin sine distrugere, răul areopagitic, asemenea „urii“ (neikos) empedocleene, 
tocmai unde este putere negativă şi produce, în mişcare secundă şi mediat: „putere 
productivă este el prin acţiunea binelui“. „Ca rău el nu are existenţă şi nici nu este 
generator de existenţă, însă are existenţă prin acţiunea binelui şi, existând ca bine, 
este şi producător“ (Numirile divine, IV, 4, 17). 

Tot (cam) asemenea şi dezordinea faţă cu ordinea, accidentul faţă cu necesarul, 
aberantul faţă cu regularitatea. 

Poate că „finalitatea“ este conceptul integrator, prin universalitate, ca şi prin 
capacitatea sa de a ne pune în faţa unei lumi tot mai coerente. Speranţa pe care 
şi-o punea Socrate (dacă nu şi Platon) în Nous anaxagorian ţinea tocmai de această 
presupoziţie — deziderat. O ştiinţă a cauzelor era menită nu doar „să-mi spună, ci 
să-mi şi explice pe deplin cauza lucrului şi caracterul ei necesar, adică pentru că 
de mai bine este vorba, de ce este mai bine ca pământul să fie aşa şi nu altfel... Şi 
tot aşa, când ar fi vorba de Soare şi de Lună şi de celelalte astre, despre vitezele lor 
relative, despre punctele lor de întoarcere şi despre tot ce se petrece cu ele...“ 
(Phaidon 97d-98 a). Cauza finală, aşadar, are temei metafizic de altminteri, ea 
pare a fi de primă însemnătate în explicaţia trecerii de la fiinţa în sine la fiinţa 
determinată distinctă ontologic, fiind secundă (în-temeiată), aceea din urmă este 
totuşi în identitate cu prima, cât şi cum este scop al ei. În vederea a ceva (tò 05 
£veko), scopul, fiinţa determinată este în-vederea-a-ceva al fiinţei în sine 
(vd. Aristotel, Metafizica, V, 2, 1013 a 30). Aceasta face ca finalitatea în concept 
metafizic să dea seamă de mecanismul însuşi al instituirii metafizice. Ea semnifică 
intenţionalitatea însăşi a fiinţei în sine, adică, prin faptul punerii-în, prezenţei-în, 
fiinţa determinată. În acest fel, ideea de finalitate trece separaţia de tip ontologic 
din poziţie primă în poziţie secundă, pentru că fiinţa în sine reapare ca unul care se 
pune în Celălalt, dar, cum ar fi zis Heraclit, acesta ca stingere, şi nu ca altceva, 
dincolo de, succesiv etc. 

Scop al fiinţei în sine aşadar, prin chiar faptul întemeierii, fiinţa determinată 
prelungeşte în ordinea sa logica după care ea este. Finalitatea la scara ei, în urmare, 
se conservă, schimbându-se însă forma de manifestare, ea apărând ca ordine, ca 
echilibru, ca repaus faţă cu mişcarea, ca mişcare în raport cu repausul, ca 
sistematicitate (organicitate), în succesiunea evolutivă. Dar aceasta din urmă numai 
în sisteme limitate. Ceea ce presupunea Rădulescu-Motru însuşi numai că în 
paradigma teoretică evoluționistă. Şi nu fără de tentaţii ale extinderii metafizice. 

Din tradiţie, două ar fi fost ipotezele privitoare la relaţia dintre conştiinţă şi 
lume: aceea idealistă şi aceea energetică. Prima porneşte bine, anume de la 
conştiinţă, dar reduce energia la „o simplă realitate conceptuală“, adică la una 
„mijlocită prin abstracţiune“. Afară de aceasta „nu poate să explice faptul existenţei 

mai multor conştiinţe omeneşti ca realităţi de sine stătătoare“. Cu presupunere 
tare (şi „inatacabilă“) a „unei singure conştiinţe“, ipoteza idealistă dă seamă de 
unitatea lumii prin unitatea conştiinţei, ceea ce numai dinspre o filosofie a simțului 
comun se poate contesta. La urma urmelor, conştiinţa cunoscătoare este o proiecţie 
în vederea unei reconstrucţii: ipoteza ratează însă „monismul“, de importanţă 
fundamentală, căzând sau fiind mereu în pericol să cadă într-un „dualism“ al 
conştiinţei, aceasta pe de o parte generică (şi una), iar pe de alta, individuală (şi 
multiplă). Atunci, „se pune pentru fiecare întrebarea: de ce obiectul extern să fie 
pentru mintea fiecăruia mai puţin real de cum este o conştiinţă străină, a cărei 
înţelegere noi o stabilim numai prin analogie?“ (Elemente de metafizică, în 
vol. cit., p. 493, 494). 

Ipoteza cealaltă, energetică, era în măsură să ocolească multe din aceste 
dificultăţi, dar producea altele, „tot aşa de mari“. În mod deosebit, „ea nu 
explică în mod mai mulţumitor caracterele de necesitate şi de universalitate“ 
(bid., p. 495). 

Rămâne de cercetat „o a treia ipoteză“ care să pornească de la cele „clasice“ 
pentru a le depăşi. Pe alte căi, cu alte mijloace, mai mult sau mai puţin într-o 
instrumentare sau alta, cele două ipoteze rămâneau dualiste. Pericol mare, 
„dualismul“ conştiinţă — realitate trebuie „învins“, evitând „absurditatea ce ar 
rezulta din suprimarea sau a lucrului extern nouă, sau a conştiinţei, care ne este 
singurul mijloc de cunoaştere a realităţii“. Pentru a evita suprimarea, rămânea de 
văzut „dacă cei doi termeni ai problemei nu pot fi explicaţi printr-o unitate 
superioară, în care antiteza lor să apară ca o rațiune logică“. Ipoteza ar mai fi fost 
încercată. În psihologie, monismul psiho-fizic a dat speranţe mari. „Pe această 
cale vom încerca şi noi să ajungem la ipoteza personalismului energetic.“ Însă de 
întemeiere era „faptul evoluţiunii“. 

Mai întâi, pentru că „o realitate care n-ar evolua deloc n-ar putea fi cunoscută 
de mintea omenească“. Apoi, conştiinţa însăşi „se desfăşoară evolutiv“. În fine, 
„evoluţia realităţii este un fapt fundamental, nu numai pentru sistemele moniste, 
ci şi pentru orice metafizică în genere“, de îndată ce în realitatea ei se putea afla 
mijlocul „cel mai prielnic“ pentru a demonstra „legătura dintre fenomenele energiei 
externe şi fenomenele conştiinţei“. Ca „teorie“, înţelesul diferă de la o filosofie la 
alta. Dar fie că punctul de plecare este identificat cu „energia fizică“, fie că este 
aleasă „energia psihică“, se lucrează cu ideea unei realităţi unice „în schimbare 
sau modificare în genere“. Dar cum se trece de la fizic la psihic sau de la psihic la 
fizic? Fiind greu de explicat coerent, se poate porni de la ipoteza coexistenţei: 
fizicul şi psihicul, deci, ca „două aspecte deosebite ale uneia şi aceleiaşi realităţi“ 
(p. 497). În acest fel problema încetează, pentru că nu mai este nevoie de explicaţia 
trecerii, dacă „fizicul“ şi „psihicul“ sunt feţe ale aceluiaşi întreg. Ipoteza nu este 
satisfăcătoare în absolut, dar trebuie menţinută în principiul ei: identitatea (nu 
interesează cum) a celor două dimensiuni, necesară pentru reconstrucţia celei 
evoluționiste. Este un postulat al „filosofiei moniste“ că „realitatea se desfăşoară 
în fenomene fizice şi fenomene de conştiinţă“ (p. 502). O filosofie şi monistă, şi 

evoluționistă ar avea avantajul că poate să arate „cum se adună şi se contopesc la 
un loc“ cele două unităţi distincte. Presupunându-le în identitatea lor, tocmai prin 
aceasta, monismul trece mai departe şi mai sus, întemeind critic ideea unităţii 
fundamentale a realităţii. „Sub cele două aspecte se ascunde aceeaşi una şi singură 
realitate“ (p. 503-504). Dar ce este aceasta? Eventual şi unde? În afară de universul 
cunoscut sau înlăuntrul lui? 

Vechiul monism, procedând analogic, ajungea la presupoziţia că, tot aşa cum 
în ordinea lucrurilor când se constată nepotriviri între două se recurge la al treilea, 
şi dincolo de fizic şi psihic trebuie să fie altceva, temei şi, tocmai de aceea, şi 
cauză finală. „Un corp Alpha să zicem“, pe care putem să-l numim în continuare 
astfel, ca pe un nedeterminat, dar şi Dumnezeu. „Acest Dumnezeu, de dincolo de 
univers, prin influenţa sa, ar da fenomenelor naturii un curs şi un scop“, „ar da 
unitatea supremă înăuntrul căreia s-ar putea stabili o corelaţiune între fizic şi psihic, 
între circuitul cauzalităţii mecanice şi evoluţia finalistă“ (p. 505). 

Mai este însă o variantă a monismului care explică unitatea printr-un principiu 
imanent lumii. Ceea ce, formal cel puţin, pare mai necontradictoriu, fiindcă în 
lume şi principiul, şi lumea pot fi admise ca ilimitate. Altminteri, dacă Alpha este 
în afară, limitează lumea şi este limitat de ea, la rândul său. Şi cel de al doilea 
monism recurge la ipoteza principiului Alpha, căruia, tot la fel, poate să-i zică 
Dumnezeu. Dar în univers, universul însuşi, ca apariţie. La fel ca în „argumentarea 
ontologică“, Alpha-Dumnezeu este posibil să fie aşa cum îl gândim. Aceasta însă 
e o altă problemă. Pentru noi, în limitele metafizicii, este important, de fapt, stă în 
rostul ei, să gândim cât mai coerent unitatea, printr-un principiu imanent care este 
Şi „ultima rațiune a celor două aspecte ale fenomenelor“. O dificultate însă. 
Universul este în continuă desfăşurare, ca lucrurile lumii heraclitice, „nu trece de 
două ori prin aceeaşi poziţiune“ şi, mai mult, toate fenomenele lui se îndreaptă 
către ceva. Cum poate fi gândit necontradictoriu un principiu care este mereu 
acelaşi şi totuşi asigură diversitatea atât de mişcătoare? Ce şanse are conştiinţa în 
faţa acestei situaţii? 

Nici oglindă, nici în condiţie transcendentală, nici epifenomen, „conştiinţa 
omenească... este rezultatul sintetic al evoluţiei prin care a trecut întreaga energie 
universală, este aceea ce numim personalitate“. „Conştiinţa actuală a fiecărui om 
reprezintă ultima verigă din lanţul acestei evoluţii universale“ (p. 506). Rezultat 
ea însăşi al mişcării inerente lumii, unitatea devenită şi de aceea pasageră a celor 
două date, pentru că este unitate, poate să înţeleagă unitatea însăşi, iar întrucât se 
naşte şi piere, este în măsură să conceptualizeze veşnica schimbare. Ca o monadă 
sui generis, are reprezentarea lumii, fiind, într-un fel, lumea. „Ipoteza personalis- 
mului energetic“ ar face posibilă o explicaţie şi o înţelegere a persoanei ca „sinteză 
produsă de ordinea însăşi a realităţii“ şi „inerentă realităţii“ (p. 510-511). O realitate 
indiferentă este un nonsens, dacă suntem, vrem — nu vrem, şi suflet, şi corp şi 
dacă suntem legaţi de lume prin mii de fire, care alcătuiesc reţeaua deterministă. 
Suntem altceva, am fost înzestrați sau am dobândit ceea ce nu au lucrurile. Dar 
oricum am fi, oricum am crede din prea mult orgoliu că suntem, nu suntem decât 

o „verigă“ în reţeaua lumii (p. 511). O „curbură“, cum ar fi zis P. Teilhard de 
Chardin, a cărui „fenomenologie“ a naturii şi omului curge în acelaşi registru ca 
„personalismul energetic“. Nu este cazul de a găsi influenţe, nici, eventual, de a 
stabili priorităţi de tip „protocronist“, Rădulescu-Motru creându-şi „sistemul“ de 
timpuriu. În Personalismul energetic, el trimite la Teilhard: „succesul sistematicii 
biologice, scrie un biolog într-un articol, la începutul anului 1925, a consistat în 
faptul că sistematica pornită să fixeze cadrele logice ale formelor animale şi 
vegetale, întâlnind în aceste cadre din ce în ce mai multe legături organice, a 
sfârşit prin a descoperi o realitate de un ordin superior, din care s-au explicat mai 
bine legăturile organice“ (p. 33). Este menţionată şi o mică lucrare a lui Teilhard: 
L'histoire naturelle du monde. Réflexions sur la valeur et l’avenir de la systematique 
(în Scientia, 1925). Până acum mai publicase Le Christ dans la matière (1916), 
L'Âme du Monde (1918), L'élément universel (1919), Comment se pase aujourd’hui 
la question du transformisme (1919), lucrări importante, dar încă pregătitoare. 

Sunt multe similarități, de limbaj chiar, între Teilhard (de până în 1925 şi 
după) şi Rădulescu-Motru: „„personnaliste: qui fait de la monade humaine une 
valeur originelle et indestructible de P'univers...“, „&nergetisme: effort pour fonder 
Pintelligible globale de lunivers sur une théorie de energie“; „biosphère: zone 
de la vie non reflechie constituant une vaste entité téllurique, siège de propriétés 
physiques, parfaitement determinces et constituant une puissance commune de 
développement organique“; „noosphere: couche reflechie (humaine) de la Terre, 
constituant un regne nouveau, un tout specifique et organique, en voie 
d'unanimisation, et distinct de la biosphère“ (în Claude Cucnot, Les mots de 
vocabulaire..., în Teilhard de Chardin, p. 177 şi urm.). „Soluţia indicată prin 
denumirea de personalism energetic este clădită pe unitatea persoanei cu natura 
materială“ (Personalismul energetic, p. 12); „Energia este acel real, necondiţionat, 
care apare sub forme felurite simţurilor noastre, ea e substratul lumii externe 
obiective, precum şi al celei intime subiective“ (Ştiinţă şi energie, p. 78); „Este 
vremea ca metodele care au permis biologilor să sistematizeze formele vieţii 
animale şi vegetale în ordinea lor de apariţiune, creând noţiunea biosferei, să se 
aplice şi manifestărilor personalităţii omeneşti“; „ne trebuie o ştiinţă obiectivă a 
persoanei umane, luată această persoană ca o formă de energie de sine stătătoare 
dincolo de dialectica dorințelor noastre, ca o psihosferă ieşită din condiţiile de 
existenţă a universului întreg“ (Personalismul..., p. 32, 33). 

Ceea ce îi apropia şi-i făcea să gândească, fie şi în cadru mare, similar era 
ideea evoluţionismului energetist convergent. „Transformismul clasic s-a ocupat 
mai ales de creşterea liniară a ramurilor. Nu a recunoscut ceea ce este special în 
fenomenele de «bifurcare»..., dar esenţialul, pentru evoluţionism, este că aceste 
înmuguriri, aceste bifurcări, nu sunt repartizate la întâmplare pe arborele vieţii; 
ramurile noi urmează o anumită regulă în distribuirea lor, se repetă la niveluri 
deosebite... Toate aceste trăsături dovedesc că ele se impun unei adevărate legi 
biologice...“ (P. Teilhard de Chardin, Scrisoare către Chr. Godefroy, din 1 martie 
1924, în Scrisori inedite, p. 28). 


66 Neconvenţional, despre filosofia românească 


Şi unul, şi celălalt lucrează cu un concept al evoluţiei aplicat întregii realităţi, 
finalizat în antropogeneză. Cosmogonia este refăcută ca pretext al antropogoniei, 
mişcarea universului este urmărită pentru explicaţia „fenomenului uman“. Amândoi 
deci reconstruiesc o „fenomenologie a naturii“ pentru o „fenomenologie a 
umanului“, punând astfel bazele unui „personalism fizic“. Energia care se persona- 
lizează (C. Rădulescu-Motru) şi universul conceput ca un sistem animat de o 
mişcare orientată şi convergentă (Teilhard de Chardin) pot fi socotite — neuitând 
datele particulare — ca sisteme echivalente prin antropocentrismul mişcării 
deopotrivă implicat. 

„Se constată că prin apariţia omului natura îşi serveşte propria sa finalitate. 
Era tocmai nevoie de activitatea unui animal inteligent şi liber pentru ca evoluţia 
pământului să se întregească.“ „Pentru personalismul energetic, personalitatea are 
o deosebită importanţă. Ea este energia în actul ei cel mai desăvârşit“ (Personalis- 
mul energetic, p. 112, 244). 

„„Omul nu este centrul static al lumii — cum s-a crezut multă vreme; este axa 
Şi săgeata Evoluţiei“ (Le Phénomène humain, în Oeuvres, t. I, p. 30). Inclus în 
dialectica naturii, deci recunoscut ca natură, omul nu este însă redus la ea sau nu 
este identificat cu un element într-o serie despecificatorie. Integrând, cum zicea 
sistematicianul personalismului energetic, „mersul naturii“, omul îl depăşeşte, ca 
„fenomen“ (Teilhard) care nu acţionează ca natură; „el vede natura întreagă ca un 
mare organism“ (C. Rădulescu-Motru, op. cit., p. 137); „centru de perspectivă, 
omul este în acelaşi timp centru de construcţie în Univers“ (Teilhard, op. cit., 
p. 27). 

Emergenţe ale aceleiaşi realităţi, animalul şi omul se comportă esenţial diferit: 
cel dintâi evoluează „încet, prin modificarea treptată a instinctelor“ (C. Rădulescu- 
Motru, op. cit., p. 125), el ştie, dar nu ştie că ştie, nu ocupă o asemenea poziţie în 
univers încât „percepţia să se stabilească în plenitudine“ şi convergenţa direcțiilor 
care duc la el să fie „structurală“, nu numai „vizuală“ (Teilhard, op. cit., p. 26). 
„Fenomenul uman“ însă, „cheie a universului“, cum îl determina frumos francezul, 
ca sinteză cosmică, şi nu sumă, fiind faber şi sapiens, devine pantocrator — stăpân 
al tuturor lucrurilor. „Determinismul naturii este pentru persoana omenească nu 
un obstacol, ci un sprijin. Graţie lui, rolul personalităţii este posibil. Nu dar contra 
naturii, ci prin natură, spre complectarea naturii“ (C. Rădulescu-Motru, op. cit., 
p. 220). „Omul nu se vede complet în afara umanităţii; nici umanitatea în afara 
vieţii, nici viaţa în afara Universului“ (Teilhard, op. cit., p. 28). 

Ca „act desăvârşit al energiei“ (C. Rădulescu-Motru), ori sinteză a mişcării 
omogene şi coerente a universului (Teilhard), fenomenul uman se instituie într-o 
realitate coexistentă întregului, ceea ce stă ca premisă a naturii lui sociale. 
„Progresul în complexitate se traduce printr-o aprofundare centrică. Nu simplu 
sumă, ci sinteză“ (Teilhard, L'Aromisme de l'esprit, în Oeuvres, t. VII, p. 45). 
Faptul însă, deşi necesar, nu este suficient: „cât timp nu este luată în consideraţie 
funcțiunea de muncă a omului“, afirmarea sociabilităţii prin natură rămâne 
descoperită (C. Rădulescu-Motru, op. cit., p. 107). Aplicându-se ca forţă creatoare, 

deci socială, naturii, omul începe prin a fi faber, dat fundamental al hominizării 
continue a vieţii, pentru că „omul se desăvârşeşte prin muncă“ (Ibidem, p. 56). 

De bună seamă, faber şi sapiens nu suportă o depărtare temporală („Omul 
are conştiinţă şi această conştiinţă luminează o activitate deosebită de a animalului: 
activitatea muncii“ — Ibid.), dar omul ia act de sine, deci se instituie în obiect de 
reflexie, prin capacitatea şi îndemânarea de a crea valori „suprareale“, în 
terminologia teilhardiană, care depăşesc puterea de invenţie a lumii organice şi 
biologice. 

Produs al unui proces evolutiv convergent, omul îl continuă, dar ca 
umanitate, ca sinteză originală şi creatoare. Deşi are aproximativ 14.000.000.000 
de celule biologic, creierul este limitat şi nu se îmbogăţeşte, la nivel interuman, 
prin schimb material; sporeşte însă prin co-reflexie. „Unde mai poate să stea 
astăzi Leibniz cu monadele sale închise?“, se întreba Teilhard (L’Atomisme de 
lesprit, în op. cit., p. 44). 

„Omul, statuie frumoasă, nu este şi o personalitate“, pentru că „mintea se 
ascute prin dialectică“ (C. Rădulescu-Motru, op. cit., p. 75, 138); reflexia este co- 
reflexie (Teilhard). 

Dialog neîntrerupt cu Universul şi cu sine, omul ca umanitate face imposibilă 
robinsonada absolută, ori eterna reîntoarcere. „Prin dedublare şi reflexie subiectul 
de ieri se pregăteşte să devină principalul obiect de mâine“ (Teilhard, L Energie 
humaine, în Oeuvres, t. VI, p. 145). 

Coextensiv universului, rod şi continuare ale devenirii acestuia, identic şi 
diferit faţă de el, omul este fiinţă în stare să şi-l asume, făcând din sine subiectus — 
aşezat în vecinătate, supus, expus, şi din ceea ce-i transcende, obiectus — aşezat în 
faţă. 

Pornind de la Kant, dar, detaşându-se de kantianism, în Elemente de 
metafizică... C. Rădulescu-Motru aspira la un proiect filosofic apt să asigure 
unitatea dinamică a subiectului şi obiectului. Personalismul energetic, prin punerea 
în identitate a persoanei cu realitatea (energia), îi părea a fi soluţia. La rândul său, 
Teilhard, mai puţin aplicat problemei cunoștinței, avea să înainteze similar, gândind 
din perspectivă fenomenologică (în accepţia hegeliană) sinteza subiectului şi obiec- 
tului: „Subiectul şi obiectul se unesc şi se transformă mutual în actul cunoștinței“ 
(Le Phénomène humain, în op. cit., p. 26). Identificând în evoluţie o dimensiune a 
ființei şi a gândirii, pentru a scăpa de maniheismul implicat în ideea conștiinței- 
oglindă, şi unul, şi celălalt îşi asigură justificarea unităţii dinamice a subiectului şi 
obiectului. Centrată în antropologie, fenomenologia lui Rădulescu-Motru 
(personalismul energetic fiind o fenomenologie luată în înţeles de ştiinţă a fenome- 
nului, adică a ceea ce apare) şi cea a lui Teilhard de Chardin evită submiterea 
absolută a subiectului de către lucru, reducerea lui la contemplaţia pură. Reţinută, 
ideea kantiană a unei răsturnări copernicane în sistemul cunoștinței este 
redimensionată antropologic, astfel încât semnifică omul măsură a tuturor lucrurilor, 
omul „centru de perspectivă“ şi „centru de reconstrucţie“. Personalismul ener- 
getic şi fenomenologia teilhardiană a naturii se adună astfel într-o apoteoză a 

omului, fără să se încheie cu ea, deşi ceea ce-i urmează n-o infirmă, dar cu siguranţă 
o relativizează. 

„În ce consistă personalitatea omenească...? În cristalizarea unui şir indefinit 
de dispoziţii materiale şi sufleteşti în jurul unui eu subiectiv... Până unde ajunge 
puterea de cristalizare a eului?... Această putere poate fi concepută în margini cât 
mai întinse. Nimic nu se opune să o concepem în marginile întregului univers. 
Aceasta ar fi personalitatea divină...“ (C. Rădulescu-Motru, op. cit., p. 247). 

„Într-un fel, procesul de vitalizare în care noi suntem angajaţi poate să fie 
definit... în termeni de ultrapersonalizare“ (Teilhard, Le Rebondissement humain 
de L'evolution et ses consequences, în Oeuvres, t. V, p. 265), ceea ce înseamnă salt 
al umanităţii în supraumanitate, stare superioară definită prin ultrasocializare, 
ultracerebralizare, ultratehnicitate. 

Procesul evolutiv, convergent şi orientat s-ar împlini astfel într-o nouă şi 
desăvârşită „curbură personalizantă“ (Teilhard). 

Îi apropie, aşadar, multe, îi şi despart însă multe. O „lectură paralelă“ mai de 
detaliu ar fi şi mai lămuritoare, pentru explicarea unor instituiri din alte spaţii de 
cultură, din alte situări (Rădulescu-Motru este metafizician şi psiholog, Teilhard, 
teolog şi paleontolog), dar complementare. 

Sub polimorfismul care dă „geografiei“ personalismului aparenţa incomuni- 
cabilităţii, dacă am admite, cu Mounier, că există totuşi „două moduri“ de a-i 
exprima ideea generală: „se poate porni de la studiul universului obiectiv şi arăta 
că modul personal de a exista este cea mai înaltă formă de existenţă şi că evoluţia 
naturii preumane ar converge în momentul creator în care se desăvârşeşte 
universul“, ori „de la viaţa personală“ ca „mod propriu uman al existenţei“, dacă, 
aşadar, acestea ar fi operaţionale, C. Rădulescu-Motru şi Teilhard de Chardin ar 
ţine de primul (Em. Mounier, Le Personnalisme, p. 9). Cât se apropie unul de 
celălalt, în idee, cât este mai aproape unul decât celălalt de „canon“, dacă există 
un „canon“ sau în limitele în care se poate induce la aşa ceva, interesează mai 
puţin. 


4. Ion Petrovici (1882-1972). Viaţa mai fiecăruia, dacă nu a tuturor, este o 
dramă, până şi a celor aleşi de soartă sau de cine ştie ce sau cine să fie frumoşi, să 
fie deştepţi, să fie bogaţi şi, pe deasupra, mereu norocoşi. Viaţa lui Ion Petrovici a 
fost tragică, nu neapărat prin întâmplările ultime. Ministru sub Antonescu, era 
condamnat la ani grei de temniţă, trecut cum a fost printre cei „vinovaţi de dezastrul 
ţării“. Ceea ce este de discutat, dar problema aparţine istoricilor. Profesorul I. Hudiţă, 
„îndatorat lui Petrovici..., astăzi ministru de Agricultură“, făcuse „eforturi mari 
pentru a scoate pe Petrovici de pe listă. A obţinut doar să fie cu domiciliul forţat“. 
Aceasta în ianuarie 1945. Presa vremii, „chiar... Dreptatea, ziarul național- 
ţărăniştilor“, nemaivorbind de Scânteia şi de România liberă, era însă inestetic de 
vehementă, de etică, ce să mai vorbim! (Vd. C. Rădulescu-Motru, Revizuiri şi 
adăugiri, III, p. 39.) Scânteia apărea la 19 septembrie 1944. „Dar primul semn al 

furibundelor demascări în cultură s-a dat ceva mai devreme de acea dată, pe 
2 septembrie şi aparţine ziarului Dreptatea, secondat îndeaproape de România 
liberă, 4 sept.,“ (Ana Selejean, Trădarea intelectualilor, p. 19). În pagina a doua a 
Dreptăţii, în rubrica Perna cu ace, Oscar Lemnaru anunţa-ameninţa: „Prin faţa 
acestui reflector vor trece ca la poliţie răufăcătorii, toţi aceia care, sprijiniți pe 
confuzia de odinioară, au răspândit prin fluviul negru al cernelii, ura, minciuna, 
impostura. Vor veni să dea socoteală unei opinii publice dezmeticite de toate câte 
le-au spus, câte le-au insinuat şi câte le-au făcut toţi deţinătorii de condeie ale unei 
epoci defuncte... Vom cerceta toate câte s-au scris în ultimii 6 ani pentru a denunța 
opiniei publice pe toţi vinovaţii dezastrului. Vom scotoci toate ascunzişurile presei 
şi tiparului, vom cotrobăi prin toate hrubele întunecate în care zac uneltele de 
lucru ale unei generaţii de imbecili şi le vom aşeza la locul de onoare în muzeul 
acuzator al momentului de astăzi“ (Inaugurând o rubrică. Perna cu ace, Dreptatea, 
an I, nr. 7, sept. 1944). 

În 15 aprilie 1945 era „transportat la închisoarea de la Poliţie“ şi, peste puţine 
zile, „la închisoarea Jandarmeriei din Şoseaua Ştefan cel Mare, unde este în acelaşi 
salon cu alţi treizeci de deţinuţi de toate categoriile“... „Pentru ce vină? Nimeni nu 
ştie precis. Ajutor nu-i poate veni din nici o parte. Colegii de la Academia Română 
n-au curajul să intervină... Iar prietenii din corpul didactic, încă şi mai puţin, de 
teama de a nu fi epuraţi, adică aruncaţi în stradă...“ În 16 mai îi moare soţia, Maria 
(Marioara): „Multă lume a acuzat-o că din cauza ambiţiei sale soţul său s-a 
amestecat în politică şi a râvnit la situaţia de miniştri. Adevărata cauză n-a fost 
însă ambiția sa proprie, cât marea iubire şi încredere pe care le avea în soţul său“ 
(C. Rădulescu-Motru, op. cit., p. 168, 206, 213-214). 

Omul, poate, a vrut prea mult, mult prea mult faţă cu forţele sale. Dacă este 
adevărat că aduce cu Pamponescu din Bietul Ioanide, bate prin tragismul născut 
din nepotrivirea ambiţiei cu putinţa. Ion Petrovici a vrut prea mult: a făcut politică 
(ministru în 1921, 1926, 1937-1938, 1941-1944), în 1906 era numit conferenţiar, 
ca din 1912 să fie profesor la Catedra de Logică şi Istoria Filosofiei Moderne 
(laşi); a scris în mai toate compartimentele filosofiei (metafizică, istoria filosofiei, 
logică), a trecut şi în literatură, teatru, poezie, memorialistică. „Elev al lui 
Maiorescu, I. Petrovici preţuieşte în chip deosebit oratoria şi «succesul», făcând 
din «popularitate» țelul legitim al oricărui om, bineînţeles fără a se sacrifica 
«comoara convingerilor»“ (G. Călinescu, Istoria literaturii... p. 916). 

Nemulțumit de cele scrise de Călinescu, ar fi pus la cale o altă Istorie a 
literaturii române până la zi, pe care urmau s-o scrie Cioculescu, Streinu şi Vianu. 
Ceea ce avea să se şi întâmple, însă numai până la 1900. 'Totul însă era chiar o 
diversiune a aceluiaşi Oscar Lemnaru, menită să-l incrimineze pe Şerban 
Cioculescu de a fi fost „acolitul lui Ion Petrovici“: „Domnule inspector Cioculescu, 
în vreme ce dv. ţineţi cuvântări despre proza d-lui Petrovici, destăinuindu-vă în 
faţa spectatorilor vrăjiţi de talentul graţie căruia aţi reuşit să prefaceţi tabla vulgară 
în aur sclipitor...“ (Alegerile de la S.S.R. O diversiune, Dreptatea, nr. 25, din 25 
sept. 1944). 

Poate judecata lui Călinescu nu era cea mai dreaptă Amândoi erau vanitoşi, 
astfel că relaţiile personale (dacă nu e prea mult spus) erau departe de a fi cordiale. 
Totuşi, ea nu era nici excesivă. Voind să fie mai peste tot, Ion Petrovici a ratat (mai 
mult, mai puţin) în toate. Cel mai puţin în filosofie, pentru care avea şi ştiinţă, şi 
disponibilitate. Era, orice s-ar spune, un om de concepţie, chiar dacă, aşa zicând 
după poet, paharul său era mic. Însă prefera să bea din el. După teza de licenţă, 
O problemă de filosofie, prefațată de Maiorescu, şi după aceea de doctorat, 
Paralelismul psiho-fizic (din 1905, cu ea obținându-se primul titlu de doctor în 
filosofie, în ţară), publică scrieri: de logică (Teoria Notiunilor, 1910, Probleme de 
logică, 1910/1923, Curs de logică 1, 1916), de istorie a filosofiei (Schopenhauer, 
1933, Viaţa şi opera lui Kant, 1936), de metafizică (Spirit şi corp, 1916, Introducere 
în metafizică, 1924, Dincolo de zare. Problema supraviețuirii în cadrul criticii 
filosofiei, 1940). 

Încă Petre Andrei (Viaţa Românească, nr. 10/1920) găsea că parte din 
contribuţiile logice ale lui Petrovici aveau să fie redescoperite, mai apoi, de Edmond 
Goblot. „Acesta este uneori destinul pe care-l pot avea lucrări de valoare dacă 
rămân în hotarele unei limbi care nu este de circulaţie universală“ (Anton Dumitriu, 
Istoria logicii, p. 922). Totuşi, chiar dacă nu sunt de ignorat, „contribuţiile“ nu par 
a fi mai mult decât accente. De mai mare interes (şi mai actual decât în timpul 
apariţiei, 1914) este studiul Logica şi Auguste Comte (integrat în ediţia a II-a a 
Problemelor de logică, din 1923). Auguste Comte n-a scris nici un tratat de logică 
şi nu-i rezerva în Cours de philosophie positive vreo secţiune. Deşi „discuţia unor 
probleme care îşi au locul de drept în vreme din diviziunile logicei întâlnim pe ici 
pe colo în opera fundamentală a lui Comte...“. De aceea nu „Logica lui Comte, ci 
logica şi Comte“ (Probleme de logică, p. 135, 136). 

Punând în „serie“ ştiinţele, după criteriul generalităţii descrescânde şi 
complexităţii crescânde, Comte risca. Ar fi multe de obiectat clasificării sale, mai 
întâi principiului însuşi, apoi sistemului: este incomplet. Lipseşte psihologia, 
bunăoară, şi cu toate acestea Comte „trece astăzi ca părinte al psihologiei sociale“. 
Nu e trecută nici Logica (p. 140, 141). 

Dar atunci „când vrei să studiezi o problemă filosofică în raport cu 
concepțiunea unui filosof, se cuvine să ţii seamă de premisele sale proprii, de 
punctul său de vedere, de liniamentele sistemei sale“ (p. 140). Altminteri, critica 
rămâne în afară şi este doar de respingere. Or, se cuvine să urmărim traseul de la 
premise (ipoteză) la rezultate şi, apoi, să judecăm totul (presupoziţii, metodă) prin 
acestea din urmă. Principiul este de reţinut sau de reamintit cu atât mai mult, cu 
cât, elementar sau tocmai de aceea, se uită. Astfel încât se întâmplă execuţii pentru 
simplul motiv că filosoful cutare nu gândea ca târziul şi orgoliosul lui cititor. 

Auguste Comte nu se aplică Logicii, nu-i face loc în sistem, tocmai unde o 
presupune ca fiind peste tot şi nicăieri ca atare. Metodologia, în genere, „despre 
care adăugăm că avea o foarte clară conştiinţă, nu trebuie să figureze în ierarhie, 
având o situaţie excepţională în afară de ea“ (p. 161). La fel, de fapt, proceda 

încă Aristotel, a cărui logică nu se află în sistemul științelor, tocmai pentru că era 
organon. 

Pornind la alcătuirea unui „sistem unitar al ştiinţelor pozitive“, Comte nu 
putea să ocolească metodologia, nici însă s-o pună în seria ştiinţelor. Ea trebuia să 
fie altceva şi avea să fie, anume chiar „miezul filosofiei pozitive, dacă nu însăşi 
întregimea acestei filosofii“ (p. 161, 164). Faptul nu prea era spre gloria filosofiei: 
„reprezintă o concepţie nemulţumitoare, o îngustare arbitrară a câmpului filosofiei“ 
(p. 169). Dar Comte avea nevoie de filosofie în acest concept şi în această funcţie. 
Filosofia pozitivă nu urma să fie o explicaţie, ci o metodă, ceea ce ar strica lucrurile 
doar dacă ar fi impusă ca filosofia însăşi. Ceea ce, este drept, stătea în intenţia lui 
Comte, bântuit de trufii reformatoare. Nu voia până şi alt calendar, pozitivist, cu 
Moise, Homer, Aristotel, Arhimede, Cezar, Sf. Pavel, Carol cel Mare, Dante, 
Guttemberg, Shakespeare, Descartes, Frederic şi Bichat ca nume pentru cele 13 
luni şi, ca „patroni“ ai zilelor săptămânilor, cu personaje mitice (Prometeu, 
Herakles...), înţelepţi orientali (Confucius, Lao-Tz3...) sau greci (Pythagora, 
Platon...), cu reformatori religioşi (Buddha, Mahomed...), cu părinţi şi doctori ai 
bisericii creştine (Sf. Augustin, Sf. Thoma), cu savanţi (Galilei, Newton, 
Lavoisier...), cu filosofi moderni (Bacon, Leibniz, Hume...)? 

Este dreptul fiecăruia să creadă în filosofia lui. Rău este când de la conştiinţa 
adevărului, necesară, se trece la ideea adevărului unic. Comte însuşi era aproape, 
zicând că, de îndată ce „în evoluţia umanităţii... există o armonie esenţială între 
cunoştinţele noastre reale şi nevoile noastre efective“, „cunoştinţele care ne sunt 
interzise în mod necesar sunt acelea care nu au altă eficacitate decât satisfacerea 
unei vane curiozităţi. Noi nu trebuie să cunoaştem cu adevărat decât legile 
fenomenelor susceptibile să exercite asupra umanităţii o influenţă anume...“ (Cours 
de philosophie positive, VI, p. 482). Dar cine hotărăşte? Cine garantează că această 
filosofie, oricare ar fi ea, este filosofia? Când „cugetarea filosofică nu are caracterul 
unei evoluţii continue; ea are, dimpotrivă, o formă dramatică, de luptă şi conflicte 
de idei. Filosofia trebuieşte studiată în totalitatea principalelor sisteme de gândire, 
şi a o studia în opera unui singur filosof e tot una cu a voi să cunoşti o dramă 
cetind un singur rol din ea“ (I. Petrovici, op. cit., p.187). 

Oricât ar fi dorit Comte ca filosofia lui să fie filosofia, ori, dimpotrivă, oricât 
antipozitiviştii ar respinge-o, ea este o ipoteză, formal, ca toate celelalte, nici mai 
mult, nici mai puţin. 

Prea mare dragoste de empirism, cum îi zice adesea pozitivismului comteian, 
Petrovici nu avea. Dar, ca Maiorescu sau ca Negulescu, are percepţia valorii 
filosofiei lui Comte. De aceea se şi ferea s-o judece abstract, cum, ca urmare a 
antimetafizicismului ei, începuse să se facă în Europa acelor ani. Ca mai târziu 
D. D. Roşca, acesta cu punerea în legătură a lui Taine cu Hegel, Ion Petrovici 
atrăgea luarea aminte asupra unui motiv peste care se trecea cu predeterminare, 
logica şi Auguste Comte. Unui metafizician, cum ţinea să fie şi cum a fost Petrovici, 
îi trebuia oarecare curaj să-l citească neconvențional pe Comte. Pe de altă parte, 
trecerea prin pozitivism l-a făcut mai circumspect în determinarea cât mai nuanţată 
a conceptului metafizicii. 

Acesta nu se desprindea prea hotărât de context. N. Bagdasar găsea că meritul, 
cel dintâi merit, al lui Petrovici este că, „într-o vreme în care metafizica era vorbită 
de rău şi condamnată fără rezerve“, el „a căutat să demonstreze necesitatea acestei 
discipline filosofice, aducând în sprijinul ei o serie de argumente din cele mai 
convingătoare“ (storia filosofiei româneşti, p. 130). Ar fi un „merit“ însă prea 
temporalizat şi, de aceea, slab. Să spui că un filosof, un poet, un om de ştiinţă au 
importanţă doar pentru timpul lor, mai vechi, mai nou, este cam tot una cu a-i 
justifica sentimental. Fireşte că Platon este cel ce este şi pentru vremea sa, dar 
dacă n-ar avea valabilitate dincolo de orice timp, interesul pentru el ar fi simplu 
istoricist. 

Petrovici simţea cam încotro bate vântul şi s-a îndreptat cu hotărâre. Este un 
merit. Dar mai mare ar fi fost dacă ideea de metafizică şi, eventual, metafizica sa 
ar fi supravieţuit timpului. Ceea ce nu se poate spune prea răspicat. Petrovici este 
încă prea tradiţionalist ca să-şi impună conceptul. După un timp sau mai curând 
timpuri (ca intervale) de ocultare, metafizica, spre a se impune, avea nevoie de 
alte întemeieri, de alte determinări. Ofensiva pornită împotrivă-i, în secolele XVII 
şi XVIII, şi reînnoită în cel următor, după încercarea lui Hegel de a o reabilita, 
dezgolea vicii ascunse ale paradigmei tradiţionale. Reinstituirea ei nu avea cum 
să nesocotească faptul şi să se desfăşoare într-un fel de inconştienţă, ca şi cum 
nimic nu s-ar fi întâmplat sau, dacă da, nimic nu era de luat în seamă. Dacă în tot 
veacul XX întrebările de sugestie kantiană (dacă este posibilă metafizica şi cum 
este posibilă) se reiau mereu şi mereu şi dacă „epistemologia“ metafizicii trece 
mai înaintea construcţiei, este semn că problema relegitimării ei prima. Şi încă 
mai mult, comporta dificultăţi mari, insolubile în perspectivă psihologistă. Nevoia 
de metafizică venea din condiţia pascaliană a omului. Acesta „îşi dă în mod natu- 
ral seama că toată conduita lui se poate preschimba după cum universul este în 
sine bun sau rău, după cum are sau nu un scop, după cum e un mecanism orb sau 
are un stăpân ocârmuitor. Această atârnare a conduitei sale de natura şi valoarea 
lumii înconjurătoare îl împinge pe fiecare să speculeze cu mijloace oricât de puţine 
asupra rostului acestei lumi, să aibă o metafizică aşadar. Omul simplu nu se 
deosebeşte în această privinţă de cel instruit, şi o dovadă a amestecului în conduita 
practică a marii mulţimi este frecventa chemare a lui Dumnezeu ca martor, la cele 
ce se declară, ori la ceea ce se făptuieşte“ (Introducere în metafizică, p. 14). Fiind 
naturală, tendinţa (nevoia) către (de) metafizică nedispărând, tot la fel va fi eternă 
şi metafizica, oricâte încercările adversarilor ei pozitivişti. Contestată adesea pentru 
speculativism şi imperialism, din toate a ieşit întărită, determinându-se mai exact. 
Nu este o noutate că a fost extinsă în mod frecvent, fiind făcută să hotărască în 
câmpul ştiinţelor. Necesară „eliminarea metafizicii din conţinutul ştiinţelor“, era 
însă păgubitoare, venind din acelaşi tip de mişcare, numai că în partea cealaltă, 
scoaterea ei din ordinea „preocupărilor noastre“ (p. 18). Ştiinţele şi metafizica pot 
şi trebuie să se ia în seamă. La urma urmelor sunt exerciţii ale aceleiaşi minţi, 
omeneşti, şi, la limită, „făuresc icoane despre aceeaşi sau aceleaşi realităţi“. Ştiinţele 
o fac „cu mai mult relativ şi cu mai puţin absolut“, pe când metafizica tinde „să le 

alcătuiască având un maxim de absolut şi un minim de relativ“. Deosebirea n-ar fi 
„de domenii“, ci „de punct de vedere“, nu de „natură“, ci de „grad“ (p. 26). 

S-a mai venit în contra metafizicii, dinspre ea însăşi, cu „nominalismul“ său. 
Dacă se ia cazul ştiinţei, poţi să spui, Kantian, iată geometria, nu acelaşi este cazul 
metafizicii, tot atâtea câţi metafizicieni. Aşa stând lucrurile, pe când ştiinţa în 
istoria ei este cumulativă, metafizicile mai curând se resping. De o istorie a ştiinţei 
se poate vorbi, nu însă şi de una a metafizicii. Cel mult există o istorie a metafizicii 
de tip platonic, alta a metafizicii în paradigmă aristotelică. Dar de una generică, 
nu. Totuşi, dincolo de aparente, „Sistemele nu atât se combat, cât se completează“. 
În alt regim, regimul ei, metafizica este totuşi una, însă în toate. Ca universalul 
faţă cu singularele. Ea nu este nicăieri ca atare, decât în utopia dogmaticilor. Cam 
după modul de a fi al unului la greci, en kai pan, metafizica este în metafizici ca 
structură sau logică a lor (în sens hegelian). De aici şi complementaritatea sistemelor 
şi modul particular al istoriei metafizicii. Mereu altele şi altfel, sistemele presupun 
însă aceleaşi presupoziţii. Ele sunt reluate, pentru extindere şi adâncire însă. 
Adversarii metafizicii zic că „filosofia modernă nu are o înfăţişare cu totul nouă 
faţă de cea antică. Dar asta ar trebui să ne fortifice optimismul, arătându-ne trăinicia 
cugetării şi probându-ne, ca şi în metafizică, că ceea ce s-a construit ieri nu se 
dărâmă mâine“ (p. 35). 

Istoria cunoştinţelor este progresivă; ştim de la un timp la altul mai multe şi 
mai mult despre „univers“. Dar cogniţionist, nu şi despre ce este „universul“ ca 
atare. „Ce e universul“ este întrebarea metafizicii, deşi, „nici o teorie metafizică 
nu poate răspunde de-a dreptul...“ (p. 133). 

Tradiţionalist, chiar dacă ea „nu poate răspunde“ la „ce e universul în sine?“, 
„întrebare... mai pretențioasă“, metafizica avea a se interesa de „originea“ şi 
„desfăşurarea“ lui. Mai modern, Petrovici pare a fi mai rezervat faţă de tradiţie, 
care făcea din cosmologie o parte a metafizicii. În vremea lui, P. P. Negulescu 
mai credea că „problema cosmologică“, „problemă generală pe care şi-o pune 
filosofia“, urma să răspundă mai întâi la „întrebarea foarte simplă: ce este 
universul“; la a doua mişcare, tripartită: cum a luat naştere, în ce scop există şi 
cum este alcătuit (Enciclopedia filosofiei. Problema cosmologică, prel. VII, 
p. 219 şi urm.). Petrovici mută accentul pe „ce poate crede omul despre univers 
sau cum îl poate concepe omul“ (op. cit., p. 36). Ceea ce este mai aproape de 
rostul filosofiei ca metafizică. „Absolutul trebuie construit pentru conştiinţă, iată 
sarcina filosofiei... Absolutul trebuie să fie reflectat, pus: dar prin aceasta absolutul 
n-a fost pus, ci suprimat, deoarece, întrucât a fost afirmat, el a fost limitat. Mijlocirea 
acestei contradicții este reflexia filosofică. Trebuie să fie arătat îndeosebi în ce 
măsură este reflexia capabilă să prindă absolutul...“ (G.W.F. Hegel, Deosebirea 
dintre sistemul filosofic..., în Studii filosofice, p. 141). 

Nu este nici în puterea, nici în rostul metafizicii să dea seamă de lume, fie şi 
în sine. În principiul ei aceasta poate fi doar gândită, şi nu cunoscută. Ceea ce este 
necunoscut şi nepieritor, fără început şi fără sfârşit, nelimitat, nu are cum să fie 
cunoscut ca atare. Metafizica, în consecinţă, cum zicea Hegel, instituind absolutul 
pentru conştiinţă, este, mai înainte de orice, întrebarea: cum mintea noastră gândeşte 

(reconstruieşte) ceea ce, în sine, este necunoscut şi de necunoscut. De aici şi starea 
ei, în gramatica pluralului. Întrebarea este pusă mereu de la greci încoace, dar 
altfel, ceea ce înseamnă în alte şi în alte contexte (construcţii). Metafizicile deter- 
minate (platonică, aristotelică, thomistă, carteziană, hegeliană, heideggeriană) sunt, 
în termen de timp, de situare, alte şi alte formulări (reformulări) ale întrebării 
metafizicii, rostul şi şansa ei. Ele nu sunt răspunsuri, soluţii, ci alte feţe, alte niveluri 
ale interogaţiei care-i este metafizicii raţiunea de a fi. Aceasta face ca ea să fie 
„O clădire în veşnică construcţie“. Afirmațiile ei sunt „problematice“, în deosebire 
de aceea a religiei, „categoria“ (p. 105). Nu înseamnă că se şi resping. Asemenea 
relaţiei cu ştiinţa, cu arta, şi aceea a religiei şi metafizicii este de complementaritate. 
Nu pierde nimic din demnitate, pentru că în acest fel nu este relativizată, cum, în 
partea lor, nici ştiinţa, nici arta, nici religia nu pierd ceva din ceea ce le este propriu. 
Din contră, fiecare şi toate la un loc, de fapt, conştiinţa ca întreg, câştigă. Prin 
acceptare reciprocă şi presupunere, nici una nu pierde; câştigă numai ideea de 
unitate a conştiinţei. Probleme care, dinspre o parte sau alta, ar putea să pară, dacă 
nu false, slabe, oricum, în perspectivă integraţionistă apar altfel. Bunăoară, aceea 
a neantului, „radical vidă şi stearpă“ (L'idee du neant, în Séances et travaux..., 
p. 294). În absolut, adică înainte sau după existenţă, deci în afara ei, neantul este 
de neconceput. Totuşi îl gândim, deşi ontologic (cel puţin în limitele ontologiei de 
tip parmenidian) nu are semnificaţie reală. Ce ar fi neantul (ne fiinţa) faţă cu fiinţa 
lumii decât al doilea, celălalt principiu? În acest caz, pierzând condiţia unicităţii, 
fiinţa şi-ar pierde-o şi pe aceea a indeterminării — ilimitării. Apoi, dacă ar fi două 
principii, ar mai fi şi al treilea, al patrulea ş.a.m.d., adică, al treilea, limita dintre 
primul şi al doilea, al patrulea, limita dintre primele trei şi aşa la nesfârşit. Şi mai 
este ceva: presupunând că este ca al doilea, celălalt, principiu; contrar fiinţei, n-ar 
comunica în nici un chip cu aceasta. În ce fel s-ar putea gândi (dacă s-ar putea) 
trecerea de la neant, la ceva, ca şi, la rândul ei, pieirea? Cu neantul în sens absolut 
n-am fi în măsură să ne explicăm ceva din toate acestea, cum nici din trecerea de 
la posibil la real. Neant şi ceva nu comunică. 

Totuşi, presupoziţia este necesară, fără de neant neputându-se trece dincolo 
de identitarismul megarian. Aşa stând lucrurile, ce este sau cum poate fi gândit? 
Ca principiu (deci în sens absolut) în nici un caz. Ca un „x“ incognoscibil, atunci. 
Prin urmare, cum socotea Rickert, numai o formă de gândire, nu însă şi una de 
cunoaştere, ceea ce cu greu s-ar putea admite. Aceasta întrucât neantul şi 
incognoscibilul nu se presupun, fiind în registre diferite. De fapt, incognoscibilul, 
ca un construct, trebuia să ocolească tocmai marea dificultate de a pune lumea în 
legătură cu nimic-ul (bid., p. 244 şi urm.). 

„S-ar părea, la prima vedere şi după înţelegerea obişnuită, că preocuparea 
filosofilor de ideea de neant e inoperantă sau în orice caz oţioasă. Deci inutilă“ 
(I. Brucăr, Problema neantului, în Revista de filosofie, vol. XVIII, nr. 2/1933, 
p. 248). Peste câţiva ani, în alt context, văzându-se în „beţia dyonisiacă a neantului“ 
o stearpă abandonare „a filosofului burghez“, „în faţa afectelor primitive“, după 
respingerea lui Husserl, Heidegger, Jaspers, Sartre, Petrovici însuşi era admonestat 

pentru a fi „exprimat clar funcțiunea religioasă a ideii de neant“. Ceea ce reflecta, 
subordonarea filosofiei burgheze... faţă de misticism sau fideism (Pavel Apostol, 
Iluzia evadării, p. 77, 84, 80). 

Or, „în ciuda părerii comune că neantul ar fi o chimeră, fiindcă el exprimă 
ceva neexistent..., filosofii au considerat totuşi că problema neantului intră în 
categoria acelora pe care s-au deprins să le numească: ultime sau prime... Aşa se 
explică şi de ce, de ex. pentru filosoful Hegel, văzute fiind acum fenomenele pe 
un plan ontologic, existenţa şi nonexistenţa, neantul, considerate ca începutul şi 
sfârşitul lucrurilor, sunt unul şi acelaşi. Sau se explică şi de ce la filosoful cu mare 
autoritate astăzi, Martin Heidegger, neantul e «cuprinderea totalităţii existenţei 
însăşi». Pentru aceşti filosofi neantul există“ (I. Brucăr, op. cit., p. 248). În linia 
care urcă de la vechii greci până la Hegel, apoi Bergson, Rickert, Heidegger, se 
înscria şi Petrovici, cu „un studiu... de o rară claritate şi elevaţie intelectuală“. La 
zi cu lecturile, Brucăr opunea părerii cum că trecerea de la neant la ceva este 
imposibilă pe aceea a lui D. H. Kerler, expusă în Weltwille und Wertwille, şi pe 
aceea a lui Kurt Sternberg, din Die Geburt des Etwas ans dem Nichts. Dar nu 
numai, toate depinzând de cum înţelegem nefiinţa (nimicul). „Ne mai reprezentăm 
încă fiinţa ca bogăţie absolută şi nimicul, dimpotrivă, ca sărăcie absolută.“ Numai 
„în această nedeterminare“, prin urmare, nefiinţa este o abstracţie fără de 
semnificaţie. Dar „începutul, ca început al gândirii“ e „încă nimic şi trebuie să 
devină ceva. Începutul nu e nimicul pur, ci un nimic din care trebuie să purceadă 
ceva, deci fiinţa este deja conținută în început. Prin urmare, începutul le conţine 
pe amândouă: fiinţa şi neantul, el e unitatea fiinţei şi a neantului; sau el este 
neființă care este totodată şi fiinţă şi este fiinţă care este în acelaşi timp şi neființă“ 
(G.W.F. Hegel, Logica, p. 175; Ştiinţa logicii, p. 55-56). Cu neantul în sens absolut 
se poate lucra doar în limite ontologice. Ceea ce instituiau încă Parmenide şi Platon 
este de neclintit. Aceasta întrucât, încă o dată, cu nefiinţa ca fiind, fiinţa ca fiind 
nu mai era în logica ontologiei conceptibilă. Dar tot Platon, cu mişcarea a doua, 
metafizică (în Sofistul), făcea ca fiinţa şi nefiinţa să se presupună: fiinţa în oarecare 
măsură să nu fie şi nefiinţa să fie. Astfel încât nu numai semnificaţia în ordine 
metafizică, ci şi participarea sa la întemeiere poate fi gândită tot din aceasta. 
Imposibilă trecerea de la neant la ceva, ontologic, ea este perfect posibilă şi, ceea 
ce este mai important, necesară metafizic. Dacă nefiinţa n-ar avea sens, nici lumea. 

Petrovici însuşi face din neant şi ceva termeni corelativi, ceea ce înseamnă că 
îi plasează metafizic. Când, totuşi, ia neantul în identitate nominală, el e apropiat 
de incognoscibil. Nu însă şi făcut să fie tot una, pentru că incognoscibilul în sine 
este ontologic. Ceea ce nu este (nu poate fi) cunoscut nu este în în-sinele său. Din 
acest punct de vedere se leagă de neant şi alături de acesta ascunde şi totodată 
dezvăluie ideea de Dumnezeu, „echivalentul existenţial şi fecund al ideii de neant, 
radical vidă şi stearpă“ (I. Petrovici, op. cit., p. 299). 

Odată „cu această nouă lucrare a sa, d-l I. Petrovici a făcut şi începutul de 
realizare a unor creaţiuni spirituale de maturitate. Şi pe care le aşteptăm amplu 
înfăptuite cât mai curând“ (I. Brucăr, op. cit., p. 251). Luat cu altele, după 1945 

eliminat, nu avea să mai scrie lucrări pe măsură. Dincolo de zare. Problema 
supraviețuirii în cadrul criticii filosofice (1940) nu adăuga ceva esenţial. Ideea de 
neant (publicată concomitent şi în Gîndirea, nr. 5/1933), doar o schiţă, dar 
concludentă, avea în ea suficiente date pentru a-l impune în Europa. De altfel, 
André Marc, un fenomenolog de marcă în câmp thomist, îl reţinea pe Petrovici în 
Dialectique de l'affirmation (1952). 

Faptul în sine al citării nu înseamnă prea mult. Să faci un fetiş din aceasta 
este dovadă de provincialism, boală care nu trece uşor. Ba, cronicizată, se tot 
întinde. Nu dă, neapărat, valoare. Nici chiar nu este întotdeauna şi o recunoaştere, 
întâmplându-se în funcţie de factori şi împrejurări exterioare. Când însă timpul a 
lucrat pentru o operă, ecourile (fie şi slabe) în alte spaţii de cultură sunt încurajatoare. 

Astfel încât, dacă s-ar întocmi o antologie de tip imagologic a filosofiei 
româneşti (ce ar interesa, deci, pe un francez sau pe un german, să zicem, din 
aceasta?), Ion Petrovici ar putea figura, în garanţia bunei alegeri, cu Ideea de 
neant. 


5. Mircea Florian (1888-1960). După o teză de doctorat Der Begriff der 
Zeit bei Bergson (1914) şi o Arta de a suferi. Trepetnic sufletesc (1920), în 1923 
Mircea Florian publica o Îndrumare în filosofie, cum el însuşi va spune mai târziu, 
de popularizare, ceea ce nu înseamnă neapărat că şi de mică valoare. 

Azi nu prea se mai poate citi cu interes, ca, bunăoară, în aceeaşi serie, 
Cosmologia elenă (1929), Kant şi cugetarea modernă (1937). 

Dialectica. Sistem şi metodă de la Platon la Lenin (1947) era socotită de 
C. Rădulescu-Motru de circumstanţă. „Fiind administrator al Casei Şcoalelor, sub 
regimul actual, Mircea Florian este obligat să facă concesii socialismului. În 
consecinţă, el găseşte că metoda dialectică este o metodă de cugetare valabilă în 
domeniul vieţii istorice, deşi fără valoare în domeniul legilor de cauzalitate fizico- 
chimice. Dacă ar fi apărut scrierea sa cu zece ani înainte, sunt convins că pe coperta 
ei n-ar figura în titlu De la Platon la Lenin şi nici măcar n-ar fi fost citat Lenin..., 
dar nu este omul stăpân pe cumpăna vremii... Astfel, Mircea Florian, deşi cu 
deosebit merit, a scris o carte dictată în bună parte de împrejurări, şi nu de propria 
sa vocaţie“ (Revizuiri şi adăugiri, V, p. 30-31). 

Poate, dar nu cumva, dincolo de orice oportunism, Florian chiar credea că 
Lenin este un reper? Că s-a înşelat, azi este limpede, însă în anii de după 1944 se 
gândea altfel. Să pui total la îndoială buna credinţă a unor intelectuali de vază ai 
vremii, bănuind cedări, compromisuri etc., nu prea ţine de judecata cumpănită, ci 
de aceea inchizitorială totuşi. 

Revenind însă, Îndrumarea... pare azi caducă, totuşi este de citit pentru ceea 
ce Florian credea că este filosofia, „însăşi istoria filosofiei“ (p. 17). Peste câţiva 
ani se aplica temei cu interes epistemologic, în Filosofie şi istorie (1933). 

Dacă istoria, în genere, temporalizează („fiindcă singularizează“), nu cumva 
istoria filosofiei contrazice filosofia? „S-ar părea că istoria neagă filosofia şi 

filosofia neagă istoria.“ Când filosofia a aderat „la devenirea istorică“, s-a făcut 
„din istorism o ghilotină a oricărei cugetări sistematice“. Impunând „faptul brutal 
al structurii pluraliste în istoria filosofiei“, istorismul face imposibilă gândirea 
„unui sistem absolut“, care prin atemporalitatea sa „rupe orice punte cu trecutul, 
iar de la viitor aşteaptă o necontenită consacrare“. Imposibilitatea sa însă „pune 
filosofia în dependenţă de istorie, ba chiar reduce filosofia la istoria ei, la trecut, 
chiar dacă acesta nu e decât bilanţul trist al unor decepţii repetate“ (Filosofie şi 
istorie, în Revista de filosofie, vol. XVIII, nr. 2/1933, p. 329). 

În acest fel se punea problema pe la mijlocul veacului al XIX-lea, în succesiune 
hegeliană, ca reacţie, dar şi ca prelungire. 

Dezlegate, cele două paradigme: absolutistă şi istoristă, pierdeau împreună. 
Hegel sugerase articularea lor astfel încât, după cum avea să zică Giovanni Gen- 
tile, „istoria şi filosofia“ să fie „două concepte substanţial echivalente şi reciproc 
convertibile“ (II concetto della storia della filosofia... p. 134). 

Ce-i drept, mai înainte de secolul al XIX-lea, istoria filosofiei, înţeleasă istorist, 
era redusă la un simplu complement al predării sistematice. Pierzând istoria, 
„filosofia pierdea însă şi sistemul“, de vreme ce tocmai pluralismul care îl impunea 
îi lua şi şansele. Mereu alta şi altfel, ce mai era, totuşi, filosofia ca filosofie? Cu 
Tenneman (1812 — Grundriss der Geschichte der Philosophie) şi apoi cu Hegel, 
istoria începe să fie reabilitată, întâmplându-se chiar o istoricizare a filosofiei. 
Aceasta însă fără reversul obişnuit: relativizarea filosofiei ca filosofie. Riscul era 
evitat prin depărtarea de istoricism, poate cel mai păgubitor dintre toate pericolele 
care stau în calea hermeneuticii filosofice la filosofie ca sistem şi istorie. 

Dar istoricismul pornea totuşi de la o situaţie reală: filosofia se desfăşura în 
timp şi extensiv, de unde, pluralismul. Ce mai este, în acest caz, sistemul? Dacă se 
mai poate vorbi chiar de existenţa (sau de posibilitatea de existenţă) a lui. 

În secolul al XVIII-lea, soluţia era simplă: „ordonarea materialului istoric se 
înfăptuieşte pe temeiul credinţei că înapoia sistemelor şi ca substrat al lor se află 
unitatea inteligenţei... Identitatea aspirațiilor intelectuale în specia umană“ era 
definită prin „unitatea Raţiunii umane“. „Filosofia e una, fiindcă Rațiunea e una.“ 
Sau, în justificare leibniziană, filosofiile sunt una după cum şi în ce măsură 
concordă. Pentru că „socotim fals tot ce cuprinde în sine o contradicţie şi adevărat 
ceea ce este opus falsului, adică în contradicţie cu acesta“ (Monadologia, 31). 

Or, chiar dacă se poate vorbi de o natură comună, aceasta stă în miriade de 
manifestări. Astfel că, mai curând, natura umană stă tocmai în această infinită 
raportare. 

Reacţia evoluționistă (istoricistă) pornea de aici şi, datorită unei mai mari 
capacităţi de aplicare, „cu toate atacurile îndreptate împotriva ei, ... se menţine în 
forme sau mai degrabă în deghizări noi“ (Filosofie..., în rev. cit., p. 331). Persistenţa 
este uimitoare, şi ravagiile pe măsură. „Deghizările“ erau (şi sunt încă) multe şi, 
adesea, atât de verosimile, încât par adevărate. În istoria noastră de câteva decenii, 
instituţionalizat, când filosofia era una, fiind ştiinţifică, istoricismul devenise 
principalul sprijin. Dacă progresul este înaintare în adevăr, filosofia unică era 

încununare. Odată cu instituirea ei, istoria era marginalizată, fiind trecută în condiţie 
de argument pentru existenţa de fapt şi de drept a filosofiei unice. Lectura era 
mărunt teleologică: pentru a fi valorificată, orice filosofie trebuia să aibă „elemente“ 
de materialism, „elemente“ de dialectică. Ori, când s-a mai „evoluat“, toate marile 
probleme ale filosofiei, mai mult sau mai puţin persistente, trebuiau să-şi afle 
locul natural în filosofia unică. Citând la întâmplare: „principiul esenţial al filosofiei 
marxiste“ era „că acţiunea subiectului asupra obiectului, şi nu simpla receptare, 
înregistrare... este adevăratul obiect al cunoaşterii“. 

După revenirea, admițând că s-a revenit, la normalitate, „istoricismul“, 
substituit istoriei, devenea mijloc de contestare a îndreptăţirii altei hermeneutici, a 
celeilalte, complementare. De acuma dispăruse filosofia unică, nu însă şi 
hermeneutica unică, ori aceea trecuse, deghizată, în cea de a doua. Rezultatul era 
cam acelaşi. 

Mai în toate condiţiile, istoricizarea a atras, fiind ca un lut moale din care 
puteau să iasă toate formele. Dar dacă acesta istoricismul, nu înseamnă că la fel 
este „istoria“. Exagerările istoricismului, prevenea Florian, după Rickert, nu trebuie 
să ducă la eliminarea istoriei, „căci filosofia are nevoie mai mult decât orice 
disciplină de istoria ei“. Pentru a pune în lumină raportul legitim dintre sistem şi 
istorie, vom face dovada că însuşi sistemul impune întregirea prin istorie“ (p. 335; 
vd. şi H. Rickert, Geschichte und System der Philosophie). Altfel spus, lectura 
„istorică“ este pentru „sistem“, distincţia fiind posibilă, la primul nivel, în această 
ordine. Deci, avem de a face deocamdată cu două lecturi, întregitoare, ale aceluiaşi 
termen. Pentru că, realiter, nu avem de a face cu istoria filosofiei, pe de o parte, şi 
cu filosofia, pe de alta. Ele sunt una şi aceeaşi, astfel încât, din acest punct de 
vedere, se poate spune că istoria este filosofia. Punctul de vedere este al generalităţii 
(sau al extensiunii, cuprinderii). La un al doilea nivel însă, dacă filosofia este 
„problematizantă sau aporetică“ (Hartmann), „gândirea sistematică se mişcă în 
probleme, iar problema prin unitatea ei obiectivă garantează continuitatea istorică. 
Problema revine şi trăieşte prin propriile puteri, plutind peste vremuri şi 
contingenţele istorice. Se poate spune dar că în noţiunea de problemă filosofia şi 
istoria ei se unesc în chipul cel mai strâns, alcătuind o vedere unitară. Filosofia 
cercetează o problemă sub toate aspectele ei, şi un asemenea aspect este evoluţia 
sau istoricul ei. Deci istoria filosofiei este cea din urmă chestie a cercetării 
sistematice“ (p. 337). 

Astfel, filosofia ar fi una, dar în pluralitatea filosofiilor (ceea ce alcătuieşte 
aşa-numita istorie a filosofiei). Una, ca aporetică, filosofia, istoria însăşi va fi 
unitară, dacă este a filosofiei care, aşa zicând, după Augustin, este incoativă. Adică 
o realizare (mişcare) continuă, o sui generis eshatologie cu filosofia, prin fiecare 
filosofie, ca eshaton. 

Aşa înţeleasă filosofia în raport cu istoria ei, istoria faţă cu filosofia, s-ar mai 
depăşi o dificultate legată de ceea ce se numeşte universalitate şi „naţionalitate“ 
în filosofie. Ce înseamnă una, ce înseamnă alta, capătă mai mult sens şi una, şi 
cealaltă, prin raportare? 

În epocă s-a bătut multă monedă pe această temă, în genere, ca şi aplicat. 
„Specificul naţional“ a fost temă obsedantă, scriindu-se liric-apologetic sau 
tăgăduitor. „Românismul“, „spaţiul mioritic“, „dimensiunea românească a 
existenţei“ (aceasta din urmă prelungită mai târziu în „sentimentul românesc al 
fiinţei“), toate acestea au fost teme predilecte, folositoare, nu e îndoială, în ordinea 
unei pedagogii etnice, dar şi cam stânjenitoare (cel puţin) prin narcisismul lor. 

Filosofiei însăşi i se aflau câteodată determinaţii excesiv particularizante, 
făcându-se din „autohtonism“ dovadă de „nobil patriotism“, cum se însufleţea un 
comentator al lui Florian de dată mai recentă. 

Există, de bună seamă, „naţionalitate în filosofie“, pentru a zice astfel după 
Ion Petrovici, care, în 27 ianuarie 1932, ţinea conferinţa cu acelaşi titlu la Sorbona 
(publicată apoi în La Revue Mondiale, iar în ţară, mai întâi, în Omagiu Profesorului 
C. Rădulescu-Motru). Mai tare însă este „elanul către valorile universale“ (La 
nationalit€...., în Omagiu..., p. 572). 

Orice filosofie, mai înainte de orice, îşi urmează logica şi epistemologia proprii. 
Cum problemele sunt aceleaşi, prin acestea filosofiile sunt complementare, se 
întregesc şi întregesc, ceea ce înseamnă că se constituie după întreg şi ca întreg 
(katoholou), adică universal(ist). 

Autodeterminarea este mişcare primă de tot necesară pentru individualizare 
— personalizare. Dar este numai prima mişcare. „Istoria unei rase este povestirea 
lungilor ei sforțări pentru a-şi fixa sufletul...“ Însă oricât ne-am iubi „strămoşii 
trebuie să ne iubim şi strănepoţii; nu suntem numai punctul ultim al unei linii de 
generaţii ce se pierde în trecut, ci şi punctul de plecare al generaţiilor ce vor veni 
la lumină“. 

Ideologic, s-a militat şi pentru tradiţionalism, dar procesul istoric a fost de 
sincronizare. „Principiul..., cu toate abaterile aparente, este realitatea însăşi“ 
(E. Lovinescu, Istoria civilizației române moderne, p. 75, 479). Faptul, în istoria 
filosofică, era înţeles de la început, Cantemir şi Micu urmărind prin limbaj să facă 
în aşa fel încât filosofia, la noi, să recupereze secolele trecute şi să se aşeze în 
veacul Europei. Tot asemenea, Maiorescu şi maiorescienii. Toţi însă cu grija ca 
„sincronismul“ să nu fie „mimetism“. Nu este calea cea mai bună, prevenea Florian, 
angajarea „fără examen critic la remarca unui sistem sau altul“ (Memoriu de titlu 
şi lucrări, p. 5). El însuşi pornea sub semnul lui Rehmke, dar individualizându-se 
până la desprindere, în Recesivitatea... cel puţin. „Poate cel mai lucid gânditor 
contemporan“, Rehmke (m. 1930) nu era deloc un admirator al metafizicii, 
dimpotrivă, convingerea lui era că toate metafizicile vor fi fost doar ficțiuni, nefiind 
explicaţii şi, deci, neaducând ceva nou. Cum le ironiza Schiller: „cine studiază 
metafizica / află că tot ceea ce frige, nu îngheaţă / află că umedul umezeşte şi 
lumina luminează“. 

Florian însuşi se dezleagă de metafizică în sens tradiţional. Cercetarea 
„antecedentelor“ însă trebuie să fie îndreptată spre găsirea „cheii prezentului“. 
Metafizica antică era centrată în „participaţie“, aceea modernă în „cogito“. 
Deosebite, ele au totuşi în comun ideea de transcendent, ca „dincolo de cele fizice“. 

Aşa fiind, cum de mai era cunoscut? „Un categoric Ignorabimus în ştiinţă era 
condiţia necesară pentru metafizică sau cel puţin pentru credinţă.“ „Zelatorii 
contemporani ai metafizicii văd just că ştiinţa trebuie distrusă sau îngrădită pentru 
a face loc credinţei şi metafizicii.“ Prin urmare, ori — ori. „Gândirea europeană 
are de ales între aceste două sensuri: sau speculație fără rezultate, sau rezultate 
fără speculație“ (Wetafizica şi problematica ei, în Omagiu Profesorului C. Rădu- 
lescu-Motru, p. 305, 242-243). Cu două înţelesuri, cel metafizic (speculativ) şi cel 
ştiinţific (pozitiv), explicaţia în cugetarea modernă ar impune alegerea. 

Problema este însă de ce neapărat explicația, deşi cu „două sensuri“, să fie 
totuşi în structură „pozitiv“ — cogniţionistă. Astfel, alegerea este necesară, dar 
faptul urmează unei operaţiuni de restrângere semantică a „explicaţiei“. Or, meta- 
fizica, o „explicaţie“ şi ea, se construieşte diferit de ştiinţă, aceasta fiind cogniţio- 
nistă. Dacă o înţelegem la fel, metafizica nu mai este posibilă, nici în concept 
antic, nici în concept modern. Tot asemenea, credinţa. 

Şi încă ceva: meta nu indică numai, poate că nu în primul rând, transcendenţa. 
De fapt, metafizica, de la aceea antică (platonică, aristotelică) şi medievală (Thoma, 
Duns Scotus) până la aceea hegeliană, nu este centrată pe ideea transcendenţei. 
Aceasta este proprie ontologiei. Dar metafizica este despre cum mintea noastră 
gândeşte prezenţa-în a fiinţei ca fiinţă. Altfel spus, este despre cum poate fi gândită 
necontradictoriu întemeierea. 

Florian, orice s-ar spune, se îndoieşte tradiţionalist de metafizica tradiţională. 
Meta „se preta la o confuzie“, „fie ştiinţa post-fizică, ce prelungeşte fizica în 
sensul unei mai mari abstracții, fie ştiinţa care studiază realităţile trans-fizice, o 
interpretare foarte răspândită în Evul mediu şi care constituie o imposibilitate 
filologică, meta neputând semnifica în greacă, în sens figurat, decât inferioritatea 
a ceea ce vine după în ordinea valorii“ (Pierre Aubenque, Aristote et le Lycée, în 
Histoire de la philosophie, |, p. 649). 

Refuzând metafizica pentru a fi speculativă, Florian reconstruieşte totuşi o 
metafizică şi încă în concept tradiţional imanentist. „Transcenderea, zicea el, e o 
adâncire a imanentului, nicidecum o metafizică avântare peste el; transcenderea 
descoperă laturi inedite ale experienţei, nu face saltul, imposibil de altminteri, 
peste orice experienţă; transcenderea consacră, nu desfiinţează experienţa. 
Caracterul fragmentar nu e inerent experienţei“ (Epilog la obsesia transcendentului, 
în Convorbiri literare, nr. 3-5, 1935, p. 181). 

Punctul de plecare, pentru că este şi acela final, îl constituie de aceea, „vastul 
domeniu al concretului, al datului“, „darul ca atare, iar nu transcendentul. Problema 
este aceeaşi, din totdeauna: de unde trebuie să pornească filosofia, care (şi cum) 
sunt (pot fi) prescripţiile evidente prin ele însele? Camil Petrescu găsea în aceasta 
„O superstiție raţionalistă, venită din domeniul arhitectural, care presupune că nimic 
nu se poate construi pe o bază şubredă“ (Doctrina substanţei, I, p. 55). Totuşi, nu 
aceasta contează, ci identitatea şi, astfel, capacitatea de întemeiere ale principiului/ 
principiilor. Superstiţie sau nu, fără de ea discursul metafizic se împleticeşte. Florian 
presupune datul ca termen alb, anterior oricărei determinaţii, mai curând numai 

de logică metafilosofică decât menit să sprijine o construcţie. La urma urmelor, 
identitatea interesează numai în măsura în care ajută punerii şi desfăşurării 
problemei întemeierii. Ca un fel de invariant, „datul“ poate fi numit în felurite 
chipuri, cum s-a şi întâmplat în istorie. „Acel-ceva-în-sine-de-unde-veneau-toate- 
şi-la-care-se-întorceau-toate“ al grecilor era apă, aer, foc, idea — ideai, materie şi 
formă. „Datul“ este anterior oricărei determinaţii — interpretări. Astfel încât nici 
nu se pune, cel puţin odată cu prima mişcare a gândirii, de instituire, problema 
realităţii. Ceea ce înseamnă că natura (identitatea lui este determinaţie ulterioară 
menită să susţină experimental (ipotetic) presupoziţia. „Primatul conştiinţei“ sau, 
dimpotrivă, „primatul corporalităţii — teza materialistă“ nu poate fi „un punct de 
plecare pentru filosofie. Numai datul ca atare, din care am scos orice 
predeterminare, are o poziţie filosofică. El îmbrăţişează totul, nu elimină nici 
sufletescul, nici materialul“ (Reconstrucţie filosofică, p. 68). De unde cutare sau 
cutare a scos că „ontologia realistă“ (ori „realismul ontologic“) a lui Florian este, 
totuşi, „în concordanţă cu tezele de bază ale materialismului“, decât din mânecă, 
nu se cuvine luat în seamă, la mijloc fiind două confuzii sau neînţelegeri, putem 
să le zicem oricum. Una este că nu decurge nicăieri „concordanța“, a doua, mai 
gravă, este că nu poţi să extinzi ceea ce este de nivel (plan) doi asupra a ceea ce 
ţine de primul. Materialismul şi idealismul vin dintr-o logică ficţionalistă: ce ar fi 
dacă (ce ar fi pentru problemă, în acest caz, a termenului de întemeiere) principiul 
(invariantul, datul, la Florian) ar fi de un fel sau altul. Ce ar fi pentru problema 
însăşi, iar nu pentru lume, de îndată ce filosofia, orice s-ar spune (ca ontologie şi 
metafizică), nu este o explicaţie — cunoaştere a ei. Materialism şi idealism, deci, 
nu sunt soluţii, ci doar ipoteze de lucru sau mai curând de susţinere a problemelor 
(aporiilor). Florian era foarte exact în demers, încât cu el trebuie să ne încredinţăm 
o dată în plus că ipotezele, doar mijloace, se petrec, mai putând să prezinte interes 
numai în funcţie de gradul de slujire a problemei — problemelor. 

Florian s-a aplecat celor mai obsedante, fiind prime, dacă subîntind cei doi 
termeni ai oricărei ontologii şi, prin ea, ai oricărei metafizici: acela al fiinţei (datului) 
şi acela al existenţei (lumii întemeiatelor). După proiectarea unei „ontologii 
realiste“, centrată în „dat“, Florian trecea la cartografierea structurii lumii, sub 
semnul aşa numitei recesivități. 

Lucrată în tăcere, când după câteva încercări de adaptare eşuate prin neluare 
în seamă (Ce este cunoştinţa, cu o anexă: Teoria marxistă a cunoștinței la Ant. 
Labriola, şi Dialectica. Sistem şi metodă de la Platon la Lenin, ambele apărute în 
1947), Recesivitatea ca structură a lumii expunea „concepţia ezoterică“ a autorului, 
„dacă nu chiar postumă“, cum se întrista, premonitoriu, în Prefaţă. Avea să fie 
într-adevăr o „postumă“ şi a surprins, neştiindu-se până la apariţie (1983) mai 
nimic despre ea. „Prezentăm în această lucrare... o vedere filosofică necomunicată 
până acum“, sunt primele rânduri ale Prefeţei (Recesivitatea..., |, p. 41). 

Termenul, folosit în biologie (J. Rostand, „des gens recessif que consiste tout 
le risque de la consanguinitc...“ — Nouv. biol., p. 139), era „neîntrebuinţat în filosofie 
ca idee fundamentală“. „În lipsa altuia mai convenabil“, termenul recesivitate 

„învederează o disimetrie profundă în structura lumii. Disimetria constă în 
împrejurarea universală că existenţa este structurată de termeni antitetici sau polari, 
în care unul domină, stă înainte, iar celălalt este recesiv, vine în urmă (de la recidere?) 
fără ca prin această poziţie subalternă termenul recesiv să fie degradat“ (p. 42). 

Ideea recesivităţii „relevă existenţa unor dualisme în care raportul factorilor 
nu este de coordonare, ci de subordonare“. Un factor, cel primar, este dominant, 
celălalt, secundar, este recesiv. Deşi în această poziţie, termenul recesiv nu este şi 
slab. Din faptul de a fi prevalent, primul nu este şi mai tare, întrucât este subvalent, 
cel de al doilea nu este şi slab. „Materia domină spiritul, care este recesiv“, „dar 
spiritul are o semnificaţie majoră“. „Şi tot aşa la celelalte dualisme.“ Mai mult, 
recesivitatea nu presupune nici că termenul al doilea este dedus din primul, ca 
şi cum finitul ar fi derivat din infinit sau infinitul din finit, multiplul din unul şi 
unul din multiplu. Este înlăturată orice încercare de «reducere» monistă sau 
nemonistă“ (p. 55). 

Prim datul, recesivitatea fiind structură a lumii, are universalitatea aceluia: 
„Structura universală a datului este relevată de dualitatea recesivă“ (p. 55-56). De 
aceea, perechile „recesive“, în sine, numeric sunt fără de sfârşit, ca, de altfel, şi în 
ordine intensivă, deşi în funcţie de referenţial. Adică deosebire-identitate, multiplu- 
unu, esenţă-relaţie, compus-simplu, parte-întreg, discontinuu-continuu, calitate- 
cantitate, finit-infinit etc. sunt coextensive lumii însăşi, chiar dacă în ea şi ale ei. 
Determinism-libertate, materii-spirit, libertate-autoritate, acţiune-cunoaştere, op- 
timism-pesimism, animal-om, cosmocentrism-antropocentrism şi cele nonrestric- 
tive sunt, astfel, numai într-o regiune, aceea a umanului. 

Infinite numeric, se înţelege că nu pot fi identificate chiar la scara speciei, 
necum la aceea a unei biete vieţi individuale. Problema nu este aceasta, cum nu 
este nici în alcătuirea tabelelor de categorii. Cinci în Sofistul platonic, zece la 
Aristotel, patru la stoici, douăsprezece la Kant, nu contează numărul, oricum limitat, 
ci coerenţa interioară. 

Mircea Florian identifica 40 de structuri recesive. Multe, puţine? Întrebarea 
este alta: dau ele seamă de cele două mari înţelesuri ale existenţei (lumii): existenţa 
ca existenţă şi existenţa umană, regională? S-ar putea aduce oarecari obiecţii cu 
privire la cea de a doua, „harta“ ei fiind posibil incompletă. Aceasta nu neapărat 
pentru că structurile proprii sunt, numeric, doar câteva (10-11), ci datorită faptului 
că ele nu par îndeajuns de acoperitoare. Depinde însă de punctul de vedere. În 


3 Recidere sau recedere? Recido, -ere = a recădea, a cădea, a se schimba, a ajunge, a 
sfârşi. Recedo, -ere, în schimb, numeşte a merge înapoi, a se retrage, a se depărta. „Recessif, 
der. du lat. Recedere, aller — cedere en arriere -re (Paul Foulquié, Raymond Saint Jean, 
Dictionnaire de la langue philosophique, s.v.). Probabil este o lecţiune greşită a editorilor 
sau o eroare din întâmplare. A lui Florian, în nici un caz. 

funcţie de acesta, dacă s-ar lucra sub semnul ideii de recesivitate în genere, s-ar 
reţine unele, s-ar renunţa la altele, s-ar veni cu noi nominalizări. Important, cu 
mult mai important, este să se cerceteze dacă şi cum se poate lucra (gândi) cu 
ideea recesivităţii. Este operaţională? Are şi altă importanţă, de fapt, aceea autentică, 
decât simplu evenimenţială? 


HI „Noua spiritualitate“ 


„Una din trăsăturile generaţiei care se ridică va fi critica rațiunii 
suficiente, împotrivirii aduse tuturor ideilor postpozitiviste care mai 
viețuiesc încă prin locurile noastre. Noi simţim şi explicăm necesitatea 
pluralității funcționale a conştiinţei. Diferenţiind planurile, înțelegem 
că cel mai pătrunzător logician poate fi în acelaşi timp un mistic, după 
cum poate fi un artist de avangardă. Alte universuri, alte organisme 
urmând alte legi, alte valori şi alte metode de cunoaştere (sau de 
experiență). “ 

Mircea Eliade, Itinerariu spiritual, în Cuvântul, 6.09.1927 


1. O mare şi inestetic de persistentă prejudecată leagă valoarea filosofiei lui 
Nae Ionescu şi a „generaţioniştilor“ (Mircea Eliade, Mircea Vulcănescu, Emil 
Cioran, Constantin Noica) de opţiunile lor politice. În Viaţa Românească din oct. 
1934 (Miscellanea), „criterioniştilor“ li se atribuiau: „ciomagul, buzduganul, 
revolverul, chinorozul, insulta, calomnia“. „De ce umblă aceşti tineri cu Aristoteles 
în fruntea revistei?“ În Era nouă, „subtilul profesor Nae Ionescu trecea drept 
teoreticianul Gărzii de fier“ (Andrei Şerbulescu, Profesorul, în nr. 3, apr. 1936). 
„Ce, d-sa (Mircea Eliade) între legionari?“, se întreba retoric Victor Iliu (Dacia 
nouă, nr. 9 din 1938). Alexandru Sahia era imprudent de categoric, găsind că 
„mai toate articolele sale (ale lui Cioran) au înfăţişat problema naţional-socialistă, 
expunând cu vădită simpatie noul regim întronat de Hitler“ (Un caz de mistificare 
macabră. D-l Cioran şi „simpaticul “ Hitler, în Cuvântul liber, nr. 37, din 21 iulie, 
1934). Ceva mai târziu, în 12 febr. 1941, Mihail Sebastian nota în Jurnal(ul) său: 
„Cioran, cu toată rebeliunea la care a luat parte, îşi păstrează locul de ataşat cul- 
tural la Paris, pe care i l-a dat Horia Sima“ (p. 306). 

După 1944 atacurile de acest fel se înmulţesc, sporind şi în virulență. Rubrica 
Pernă cu ace a Dreptăţii era inaugurată de Oscar Lemnaru cu „execuţia“ lui Bibiţă 
(D. C.) Panaitescu („bine cunoscutul reporter de război, în slujba nemţilor...“), a 
lui Constantin Noica şi a lui Emil Cioran: „trăiristul de acum zece ani scria în 
urmă cu câteva luni doar că popoarele care n-au muzică nu obţin victorii. În sprijinul 
tezei aducea pilda poporului german, care «a repurtat cele mai strălucite victorii» 

pentru că el «a dat naştere celor mai mari genii muzicale... Unde a dispărut Emil 
Cioran care «de pe culmile disperării» nu vedea decât triumful Gărzii de Fier şi al 
hitlerismului?“ (naugurând o rubrică. Perna cu ace, în Dreptatea, an I, nr. 7, 
sept. 1944). Nepărându-i-se de ajuns, Oscar Lemnaru revine şi mai hotărât: „Mircea 
Eliade, cel care nu demult cerea sânge şi moarte. Emil Cioran hitlerist propagan- 
dist...“ (Ne ținem de cuvânt, în Dreptatea, nr. 8, sept. 1944). Scânteia din 3 oct. 
1944 cerea vehement Epuraţia scriitorilor, scoaterea adică din S.S.R., alături de 
I. Al. Brătescu-Voineşti, Virgil Carianopol, N. Crevedia etc., şi a lui Mircea Eliade, 
„ideolog al mişcării legionare, apologet al dictaturii lui Salazar“. În primul „in- 
dex“ de cărţi prohibite de noul regim (Publicaţii scoase din circulaţie, 1946), 
Eliade apare cu două titluri: Huliganii şi Salazar şi revoluția din Portugalia. Cel 
următor, completat, din 1948, mai adaugă Insula lui Euthanasius, Într-o mănăstire 
din Himalaia şi Mitul reintegrării. Mai este trecut şi Cioran, cu Schimbarea la 
față a României, Mircea Vulcănescu este în întregime interzis. „De subliniat e 
faptul că Indexul din 1948, ca şi cel anterior, nu cuprinde decât lucrări retrase în 
mod expres din circulaţie şi trecute la fondurile speciale şi secrete... În cataloagele 
menţionate nu figurează însă un număr mai mare de titluri şi de autori, interzişi 
de fapt...“ (M. Niţescu, Sub zodia proletcultismului, p. 149-150). 

În România liberă (4 oct. 1946), pentru Al. Mirodan, Eliade era „un vrednic 
şi inteligent mentor al legionarismului“. În 1947, Nicolae Moraru găsea că „nu 
din întâmplare Mircea Eliade a cântat pe legionari în Huliganii“ (Să făurim o 
cultură şi o artă nouă, Scânteia, 26 oct. 1947). Iar peste câtăva vreme: „natural, 
fascistul Mircea Eliade intitulează Insula lui Euthanasius un articol plin de 
combinaţii metafizice căutând a demonstra caracterul mistic, neraţional, rupt de 
realitate, al poeziei eminesciene“ (Studii şi eseuri, 1950, p. 283). În 1949, într-un 
articol de „direcţie“ (Împotriva cosmopolitismului şi obiectivismului burghez în 
ştiinţe sociale, publicat în Lupta de clasă, nr. 4), Leonte Răutu găsea că „În epoca 
de fascizare a României, în filosofia burgheză încep să ocupe locul dominant teorii 
de inspiraţie fascistă, pătrunse de şovinism şi obscurantism agresiv. Unul din 
apostolii acestor teorii, Nae Ionescu, face şi el parte dintre plagiatorii cei mai 
sârguincioşi ai filosofilor reacţionari germani, precursori ai nazismului... 
«Etnicismul» nu-i împiedica să cultive cea mai reptilică prosternare în faţa 
reprezentanţilor rasei teutonice, îmbrăcaţi în uniforme naziste...“. 

Pătrășcanu era mai categoric doar cu Emil Cioran: „Pe această linie, căutând 
să dea însă în «trăirism» un conţinut autohton existenţialismului, se plasează o 
serie de publicişti legionari, în frunte cu Emil Cioran şi Ernest Bernea“. Când însă 
vorbeşte de Nae Ionescu previne că, „obiect de dispută în publicistica românească“, 
„noi îl vom privi numai prin prisma activităţii sale filosofice şi vom încerca să 
determinăm cauzele influenţei pe care netăgăduit a exercitat-o şi continuă s-o 
exercite asupra unei părţi din intelectualitatea românească. Pentru că Nae Ionescu 
a făcut şcoală, a lăsat în urma lui învăţăcei, care sunt fervenţi apărători ai zestrei 
lui spirituale“ (Curente..., p. 142, 112). Ceea ce, dacă s-ar fi luat în seamă, ar fi 
fost în măsură să evite, poate, deformarea cea mai gravă a unui „eveniment“ 

filosofic în perioada postbelică. Pătrăşcanu îndemna la o critică filosofică, deci la 
o lectură neprejudiciată politic. Oricât de severă, ea era filosofică. Din păcate, s-a 
impus (a fost impusă) cealaltă „paradigmă“, ea exercitând presiune şi cenzură în 
multă vreme. Şi lucrurile n-au rămas aici. Cam după ce Eliade şi Cioran s-au 
petrecut din viaţă, fenomenul s-a „mondializat“. De ce după moartea lor? — o 
explicaţie o sugerează H. H. Stahl: „Zoltân Kostas: ... de ce n-aţi publicat memoriile 
despre «Criterion»? H. H. Stahl: Pentru că le am în sertar. Nu cred că interesează 
în momentul de faţă. Cui îi convine să arăţi pe faţă că Noica, Comarnescu, Mircea 
Eliade au fost legionari? Nu-i de sezon, vorba aceea! Nu merge. Poate mai târziu. 
Z. K.: Dar toată lumea ştie că au fost şi ar fi interesant să dovediţi că, la urma 
urmelor, n-au devenit în esenţă legionari sau că au devenit legionari împotriva 
logicii lor. H. H. St.: Da, bine, ştiu. Z. K.: Deci, practic i-aţi absolvi, nu i-aţi 
acuza... H. H. St.: „Da este evident, totuşi nu le-ar face plăcere. Plus, te mai gândeşti 
la ceva. Mircea Eliade trăieşte în America, şi în America desigur că l-au pus să 
dea declaraţii, dacă n-a declarat că a fost legionar, ce păţeşte? Nu-i bine să... E cu 
risc. Eu am scris despre Mircea Eliade, dar n-am atins acest aspect legionar“ (Zoltan 
Kostas, Monografia ca utopie. Interviuri cu H. H. Stahl. 1985-1987, p. 29-30). 

Din îngăduinţă, din cinism, au fost lăsaţi să moară, ca apoi să (re)înceapă 
procesul ca la alt tribunal; de acuma, internaţional? Tot ce se poate. Dar aceasta 
după ce la noi se sfârşise timpul contestării (pentru a începe însă acela al 
supradimensionării, alt păcat, la fel de gălăgios şi imprudent). 

De mai puţină relevanţă cele resentimentare, (Normian Manea, Alexandra 
Laignel-Lavastine), cu mult mai grave sunt însă cele care leagă o componentă 
(politică) de alta (filosofică) prea strâns, ceea ce înseamnă că adesea tendenţios. 

„Deşi atras de sacru, de ceea ce e situat dincolo de timpul istoriei profane, 
Eliade nu a ştiut să se sustragă fascinaţiei lugubre a mişcării legionare a Gărzii de 
Fier,... inspirată de un naționalism apocaliptic, mistic şi ritualic. Fără vreo grăbită 
asimilare între «ascetismul ritual al Gărzilor de Fier» (cu principiul de «a muri 
pentru salvarea stirpei») şi ritul sacrificiului întemeierii tratat de Eliade (Furio 
Jesi) este totuşi legitim a remarca profilul reacţionar al invectivelor lui Eliade 
împotriva modernului. Timpului degradant al lui a face, el îi opune timpul autentic 
al mitului, timpului istoriei profane... timpul sacru...“ (Michele Prospero, Il pensiero 
politico della destra, p. 80). 

Furio Jesi era mai radical: „spre a demonstra antisemitismul Gărzii de Fier şi 
al lui Mircea Eliade şi legitimarea exterminării evreilor din partea cercetătorului 
religiilor, individualizează în interpretarea legendei Meşterului Manole conținută 
în Zalmolxis à Gengis-Khan o legătură cu mistica morţii specifică Gărzii de Fier“ 
(G. Rotiroti, Dan Botta..., p. 82). 

Mai înainte „legătura“ ar fi fost făcută în Comentarii la legenda Meşterului 
Manole (scrise în Portugalia): presupoziţia că numai prin „însufleţire“ „corpul de 


! Chiar dacă o face târziu şi în alte condiţii, autorul acestor rânduri regretă de 
a fi scris, la începutul anilor '60, despre Trăirism în acest fel, politizant (deformant). 

piatră“ al unei clădiri dăinuie, (căci „însufleţirea unei clădiri prin jertfirea unei 
fiinţe presupune... trecerea sufletului acelei fiinţe din corpul său de carne în corpul 
de piatră al clădirii“, jertfire printr-o „moarte violentă“ — Comentarii, p. 100) era, 
pentru Jesi, de întemeiere pentru „revoluţia legionară“ ca „întreprindere spirituală“. 
„Evreii trebuie să-i cadă victime «de întemeiere», nu victime străine sacrificatorilor, 
ci afine soldaţilor arhanghelului exact cum evreii sunt afini creştinilor, în perspectivă 
creştină. Miturile şi religiile... sunt rezultatul golului lăsat în lume din cauza 
retragerii lui Dumnezeu...“. „Retras în sine însuşi“, pentru că evreii erau „poporul 
ales, grupul uman în mod sacral legat de acel Dumnezeu“, „cel ce trebuie să fie 
ucis înainte de toate“ era evreul. Ca să se împlinească vestirea „noii împărăţii, de 
după aceea a Vechiului Testament“. „Împlinirea sa constă în culpabilul, dar 
mărturisitorul act de a ucide drept victime sacrificiale pe cei care au fost prin 
excelenţă oamenii vechii împărăţii“ (Furio Jesi, Cultura di destra, p. 49). Ceea ce 
însă este o „instrumentalizare hermeneutică ce se împlineşte sub forma unor 
argumente ideologice, asupra unor texte extrapolate din contextul lor, spre a 
discredita nu doar omul, compromis de istorie, ci şi contribuţia sa în câmpul ideilor“ 
(G. Rotiroti, op. cit., p. 12, vd. şi urm.). 

Filosofia, ca şi arta, ştiinţa, religia în felul lor, este autonomă, fără să se 
autodetermine însă în chip absolut. Deschisă, primeşte şi dă, influenţează şi este 
influenţată, însă, ca subiect al dublei mişcări, ea, mai înainte de orice, trebuie să 
fie. Altminteri, epifenomenală adică, ar fi în dependenţă de un sistem de structuri 
sau de altul, de cel politic, de cel ştiinţific, de cel religios. Astfel, ar urma programe 
politice şi-ar abandona logica proprie pentru a fi scientistă sau ar dubla o teologie 
sau alta: creştină, islamică, hindusă. Influenţa şi prezenţa politicului, ştiinţificului, 
religiosului nu e de contestat şi nu e nici semn al slăbiciunii filosofiei. Generic 
conştiinţa fiind una, proiecţiile ei se ating, interferează, în cele din urmă sunt 
convergente, de îndată ce câmpul este acelaşi. Până şi arta, fie şi prin multe şi 
subtile medieri, este heterodeterminată. Cubismul nu este fără de legătură cu ştiinţa 
cuanticii, nici noul roman (Proust) nu s-ar explica în toate ale lui fără Bergson şi 
Einstein, pe când, tot după Vintilă Horia, Ernst Jiinger, Robert Musil, literatura 
nord-americană ar ţine de o viziune pragmatistă. Expresionismul trimite la 
Heisenberg, căci obiectul nu era „decât o proiectare a subiectului“. Aventura lui 
Ulysses (Joyce) este „o aventură fenomenologică“ (Introduccion a la litteratura 
del siglo XX, passim). Nici politicul nu rămâne la porţile artei. Faţă cu filosofia 
încă mai mult, oricât ar fi ea „un efort de a scăpa de istorie şi de lume, pentru a 
judeca dintr-un punct de vedere exterior sau transcendent, pentru a se degaja“ 
(Jean Lacroix, Marxisme, existentialisme, personnalisme, p. 7). Nu se poate 
nesocoti nici măcar faptul elementar că filosofii înşişi sunt ai unui cronotop, că 
sunt într-o situaţie multiplu determinată: politic, moral, religios. Impersonalismul 
absolut este o ficţiune. Platon nu şi-a reprimat în operă aversiunea morală, politică, 
faţă de Aristofan, nici faţă de sofişti, nu-l prea avea la suflet nici pe Aristippos. 
Chiar blând cu sclavii săi, prin testament îi şi elibera, Aristotel însă admitea un 

sclavaj prin natură. Proclos, în replică la creştinism şi după acesta ca model, încerca 
să facă din şcoala sa o ecclesia, din filosofie, o teologie, iar din imnografie, un fel 
de psaltire. 

Cantemir, Maiorescu, Rădulescu-Motru, Ion Petrovici, Nichifor Crainic nu 
pot să fie nici ei dezlegaţi de rolurile politice asumate, nici filosofia lor. Era însă 
aceasta simplu epifenomenală faţă cu politicul? 

Într-un articol de tinereţe menit să respingă ideea artei cu tendinţă, Negulescu 
scria că, prin aceasta, „înţeleg arta sclavă, arta subjugată intereselor unei acţiuni 
politice şi sociale“ (Socialismul şi arta, în Polemice, p. 65). Sau, prin extindere, 
cum ar fi zis C. Rădulescu-Motru, arta politicianistă. 

Tot asemenea şi filosofia în raport cu politicul. Putând fi influenţată în mai 
mare măsură, în mai mică, uneori deloc, filosofia nu prelungeşte astfel programe 
alogene, nu le urmează ancilar, nici nu este în rostul său prim să legitimeze. Când 
şi cum o face, îşi riscă existenţa valorică. O filosofie care alege să fie doar expresia 
unor comandamente politice, justificare şi întemeiere a lor, alege să răspundă altor 
întrebări decât întrebărilor sale. Prea aplicată politic, prea partizană, pierde din 
substanţă până la aneantizare. „Partinitatea“ materialismului dialectic, bunăoară, 
oricâtă sofistică instrumentată pentru a face din negru alb, („Relaţia dintre partinitate 
şi obiectivitate este condiţionată de raportul dintre cerinţele progresului istoric şi 
interesele fundamentale ale clasei căreia îi aparţine respectiva ideologie...“; 
„partinitatea comunistă presupune aprecierea oricăror evenimente de pe poziţiile 
consecvent revoluţionare ale clasei muncitoare...“), partinitatea filosofiei marxiste 
(cam impropriu determinată astfel), aşadar, a dus-o unde a dus-o, la dispariţie 
adică. Aceasta întrucât rolul ei era de tip politicianist. 

Revenind însă la Nae Ionescu şi la „năişti“, cum li se zicea în epocă, putem 
admite fără ascunzişuri şi false pudori că, mai mult sau mai puţin, înregimentaţi 
organizatoric sau nu, ei au fost de partea mişcării legionare. Dacă lucrurile au stat 
astfel, de ce ar trebui ascunse? Cu ani în urmă erau hipertrofiate; se îndreaptă 
ceva, de acuma, escamotându-le? Aceasta a apartenenţei (sau opțiunii) este prima 
problemă. Cea de a doua este a vinovăţiei lor (a părţii lor de vină), dacă se admite 
că mişcarea legionară, luată în întregul ei şi în toate actele şi manifestările ei, a 
fost criminală, şi a fost. Direct, cu siguranţă, nici unul dintre filosofi n-a făptuit 
ceva sau n-a participat la făptuirea a ceva ce va fi făcut mişcarea. Nu era însă 
nevoie ca toţi membrii sau măcar simpatizanţii să pună mâna pe topor sau pe 
puşcă. Dacă întregul este cum este, atunci şi partea, în acest caz cel puţin. Bine ori 
rău, dar, deocamdată, nu pare posibilă imaginea legionarului exceptar. 

Ipotetic, să admitem, fără vreo explicaţie menită să scuze, că filosofii împart 
vina cu toţi ceilalţi. Ba, putem chiar îngroşa: intelectuali de soi, mai în măsură 
decât un biet ţăran, care vedea în mişcare, poate, doar „pogonul“ promis, să aleagă 
binele de rău înainte chiar de a se produce, ei, aşa cum se spunea adesea şi se mai 
spune, au ales să fie teoreticienii: cu „maestrul comun, profesorul de metafizică 
Nae Ionescu“, „exceptându-l pe Eugen Ionescu, toţi ceilalţi, Cioran, dar mai cu 
seamă Mircea Eliade şi Constantin Noica, pentru a nu-i cita decât pe ei, contribuiau 

printr-o intensă activitate publicistică — şi militantă pentru ultimii doi — la sporirea 
audienței şi la precizarea doctrinei revoluţiei naţionale şi spirituale predicate de 
mişcare“ (Alexandra Laignel-Lavastine, Le XX-e siècle roumain..., în Histoire 
des idees..., p. 575). 

Admiţând şi pe una, şi pe alta şi pornind de aici, se poate pune cea de a treia 
întrebare, singura importantă într-o istorie sau hermeneutică filosofică: este opera 
un reflex? Altfel spus, răspundea unui program politic şi, ca răspuns, încerca să-i 
dea întemeierea filosofică şi justificarea necesare? Cât, mergând mai departe, 
filosofia lor poate fi citită făcând abstracţie de epocă şi de filosofii înşişi, ca oameni 
cu opţiuni şi alegere? 

Problema nu este doar cu aplicaţie locală; este, într-un fel, de principiu: până 
unde putem merge, dacă se poate merge, cu dezlegarea operei de epocă şi de 
autor? Şi la ce ar duce prohibirea metodologică a lecturii sub semnul lui akr6n. 
(Metodologică doar, pentru că în planul istoriei I, reale, lucrurile îşi urmează cursul 
lor.) La ce ar duce, aşadar? Nu este greu de răspuns: la condamnarea abstractă a 
operei pentru păcatele reale sau imaginare ale omului. Atenienii de oricând ar 
trebui să ignore aristotelismul, de vreme ce în încleştarea dintre partida 
antimacedoneană şi acea promacedoneană a trecut de partea acesteia din urmă. 
Deşi Pierre Grimal a făcut demonstraţia contrară, convingătoare, Seneca, apoi, 
încă mai este făcut vinovat, fie şi pentru că a tăcut, de crimele lui Nero? Sau, mai 
încoace, opera lui Heidegger „n-a fost umbrită, cum spune Redactorul de la Der 
Spiegel în interviul din 23 sept. 1966, de unele evenimente din viaţa personală, 
evenimente nu de prea mare durată, dar asupra cărora nu există destulă claritate“? 
Este vorba de acceptarea Rectoratului Universităţii din Freiburg în 1933. Dimpo- 
trivă, depinde de situare; lui Sartre i se reproşează apropierea, temporară în ceea 
ce-l priveşte, de comunişti. 

În fine, nu aveau să fie judecaţi şi condamnaţi şi ca autori-actori A. C. Cuza, 
pentru a fi întemeiat L.A.N.C., iar Ion Petrovici, Nichifor Crainic, Traian Brăileanu, 
Mircea Vulcănescu, pentru a fi fost în guvernul Antonescu? Pentru a fi fost 
„subsecretar de stat în Guvernul Goga-Cuza“, Lucian Blaga nu era scos din 
Universitate, din Academie şi învinuit de fascism? Apăsându-se pe „mistică“ şi 
pe „iraţionalismul“ filosofiei sale, se făcea legătura cu fascismul însuşi: „Înăuntrul 
idealismului, militând pentru misticism, L. Blaga a ocupat o poziţie de extremă 
dreapta. De aceea, este firesc ca... scrierile lui să se integreze în patrimoniul ideo- 
logic al fascismului...“ (Pavel Apostol, Gnoseologia mistică a lui Lucian Blaga, 
în Cercetări filosofice, 5/1957, p. 120). 

Dacă şi când politicul primează tendenţios (şi nu e doar cazul său, ci al oricărui 
alt factor de intruziune), filosoficul piere. Nicolae Roşu rămâne doar document de 
epocă. Nici chiar ca doctrinar politic nu sensibilizează valoric, fiind prea 
politicianist. Radu Gyr însă, cândva, când se va uita istoria (trebuie, uneori, să se 
uite), chiar cu poeziile lui „legionare“ va fi citit ca poet, poate chiar ca mare poet. 
Nu privim într-un muzeu cu detaşare vreun cap de roman fără să ne intereseze 
dacă nu cumva chipul este al cutărui împărat supus acelei drastice damnatio 

memoriae pentru ticăloşire? Citim Divina Comedie şi trecem peste patima pe care, 
din motive politice, o punea Dante în damnarea „personajelor“ sale. Dacă în epocă 
„legitimiştii“ nu-l puteau citi fără detaşare pe Balzac, cu timpul orice predeterminare 
în lectură a dispărut. Bonapartişti sau antibonapartişti îl citeau cu câtă percepţie 
estetică aveau. Donul liniştit, mai încoace, nu prea mai este o saga a revoluţiei 
ruse, ci un mare roman al condiţiei umane într-o situaţie limită. Ipotetic, peste ani 
şi ani, când despre drama colectivizării se va afla doar din manualele de istorie, 
dacă s-ar fi scris ceva esteticeşte valabil despre ea, ar fi citit ca artă pură. 

Apropiaţi de mişcarea legionară, Nae Ionescu şi cei mai mulţi dintre elevii 
lui (Eliade, Cioran, Noica), prea structuraţi filosofic, nu lăsau să treacă politicul în 
filosofic. Granița dintre politică şi filosofie este permeabilă (dacă mai este) doar 
pentru diletanţi sau, mai grav, pentru „filosofii“ improvizaţi, cum vor fi fost şi în 
anii aceia, dar cum aveau să apară, în val, mai cu seamă începând cu 1948, după 
reforma învăţământului. 


2. Nae Ionescu (1890-1940), mai mult decât metafizician interesat de 
proiect, vorbea despre metafizică. Un curs universitar doar nici nu trebuia să fie 
expunere de sistem, ci să înveţe (să deprindă) modul de a gândi metafizic. Dascălul 
ori are un sistem bine articulat, instructiv tocmai prin tehnica de construcţie, ori 
este atât de orgolios încât crede că rolul lui este de a-i învăţa pe cei ce-l ascultă 
filosofia, şi nu să-i înveţe să gândească filosofic. Unde a ales să-şi provoace 
studenţii, Nae a şi fascinat. „Critica pe cei care credeau în existenţa Filosofiei, 
atunci când pentru el nu exista decât filosofare; râdea de cei ce împrumutau de la 
Fundaţie cărţile de filosofie «ca să le înveţe pe dinafară».“ „Gândirea lui se 
constituia... vie, direct în faţa noastră. Vedeam omul care şi-a pus o problemă şi 
care se gândea la ea. Vorbea, adică, în sine, în faţa noastră, despre cum ar putea-o 
rezolva. Totdeauna încerca mai multe drumuri. Când apuca o direcţie, nu ştia încă 
unde-l va duce. Când, luând-o într-o direcţie, o istovea, dar îi rămâneau îndoieli 
nedezlegate, încerca o nouă cale. După fiecare lecţie, rămânea o întrebare deschisă, 
uneori de la un curs la altul, şi chiar de la un an la altul“ (Mircea Vulcănescu, Nae 
Ionescu, p. 24, 27). Nu înţelegea, părându-i de neînțeles, cum şi era, şi este, rostul 
(chiar existenţa) filosofiei „ştiinţifice“, expozitivă şi rezolutivă, greoaie, dogmatică, 
în fond inutilă. „Lumea îşi închipuie că filosofia este o ştiinţă oarecare, cu un 
obiect precis... Nimic mai fals... Filosofia nu este o ştiinţă; ea este o atitudine, în 
faţa realităţii pe care o valorifică, şi o disciplină spirituală... Nu poate fi o meserie...“ 
(Nae Ionescu, Tot despre liceul filosofic, în Cuvântul, 668/24 ian. 1927). 

„Ceea ce trebuie este să gândiţi autentic... Aşa zic unii, de pildă, că fac filosofie 
şi nu ştiu ce vorbesc“ (M. Vulcănescu, op. cit., p. 26). 

Un curs de filosofie nu se poate prezenta „ca un tot gata făcut“, dacă acela 


xee 


care „profesează“, „sincer“ fiind, trebuie să admită că nu are cum să plece de la 

„O sumă de adevăruri bine stabilite“: „dacă fiecare dintre noi ar fi sincer... atunci 
când face prelegeri la universitate, ar trebui să mărturisească cum că, în generalitatea 
cazurilor, un curs de filosofie este în primul rând un prilej de lămurire pentru 
profesor; noi învăţăm paralel cu d-voastră“ (Nae Ionescu, Metafizica, I, p. 5). 
Nefiind obligatoriu „o construcţie monumentală“, cursul de filosofie are „a vă 
îndemna să gândiţi în legătură cu anumite probleme fundamentale“. Prin urmare, 
este „mai degrabă un curs de probleme filosofice decât de soluţii filosofice“ 
(bid., p. 6). 

Fiinţă relativă, şi în ştiinţă, şi în filosofie omul este relativizant. Nici într-o 
parte, nici în alta nu există „un corp de adevăruri constituite o dată pentru 
totdeauna“. Cu deosebirea că în ştiinţă, chiar dacă relativ, un adevăr „este valabil 
în toate domeniile unei anumite civilizaţii“. În filosofie însă, „un adevăr poate să 
fie valabil într-un anumit cerc şi poate să nu fie valabil într-un alt cerc, poate să fie 
valabil într-o anumită epocă şi să nu fie valabil în alta“. Dar tocmai de aceea, 
„cunoştinţa filosofică are... caracter de absolut“ (p. 12). Condiţia primă a 
„adevărului“ filosofic este de a nu fi unu. Fiecare filosofie poate fi adevărată, pe 
cât este mai individualizată este mai „adevărată“. De aici şi recurenţa în istoria şi 
logica ei, ceea ce înseamnă că-şi reia mereu aceleaşi probleme, dezvoltându-se pe 
măsura acestei mişcări. De aici şi nevoia istoriei, cu atât mai mult a metafizicii, cu 
cât metafizica pare mai anistorică, şi istoria, în genere, mai antimetafizică, dacă 
nu mai a-metafizică. Depinde însă de punctul de vedere. Într-adevăr, o istorie 
simplu succesivistă este perfect inutilă. „Când faci (în acest fel) istoria filosofiei 
mergi încetişor de pe la Ionieni, prin Socrate, Platon şi toţi ceilalţi, şi ajungi cam 
până la anul 600...“ Se termină „filosofia antică“ şi „zici: acum să încep pe cea 
medievală...“ (Nae Ionescu, Istoria logicei. Al doilea curs, p. 19). Într-o istorie 
a filosofiei în genere, a metafizicii în special, ar trebui să se procedeze 
tipologizant, iar nu elementar succesivist. „Compararea diferitelor evenimente 
ne pune pe urma constatării unor tipuri de evenimente. Există aceste tipuri în 
realitate? Impresia mea este că da; că mai degrabă există aceste tipuri decât 
evenimentele concrete; că realitatea revine mai degrabă tipului decât eveni- 
mentului concret“ (bid., p. 11). 

Particularizând, o istorie a metafizicii ar trebui să înfăţişeze „anumite formule 
de valorificare a existenţei, aşa cum s-au succedat ele în timp“, dar nu neapărat 
pentru că s-au „succedat“ sau cât s-au „succedat“, cât sunt „deosebite“. Aşa fiind, 
„însemnează că această metafizică nu este una“ şi nu este întrucât fiecare moment 
metafizic însemnează un absolut“ (Curs de istorie a metafizicii, p. 101, 103). Dacă 
metafizica ar fi asemenea ştiinţei, lucrurile ar sta altfel. Dar ea nu este o (altă) 
ştiinţă a lumii. „Sînt“ (erau şi pe atunci) filosofi „cărora li se pare că a fi om de 
ştiinţă este lucru mare...“ Ţin însă „foarte mult la titlul de oameni de ştiinţă“ doar 
cei „care n-au trecut niciodată prin ştiinţă, care au mers pe margine“. „Oamenii 
aceştia, care trebuie neapărat să fie oameni de ştiinţă, se refuză cu încăpățânare 
faptului acestuia, care este evident pentru toată lumea, că istoria filosofiei este o 
istorie de sisteme, că, prin urmare, sunt puncte de vedere valabile într-un anumit 
moment“, dar şi „cu valoare absolută“ (Metafizica, |, p. 13). 

Or, metafizica are alt rost, având altă logică şi altă menire. Se spune de obicei 
că ea este „ştiinţa ultimei realităţi“, ceea ce nu este prea neadevărat. Numai că este 
„Ştiinţă a ultimei realităţi“ întrucât omul, ca orice altă fiinţă sau ca orice alt lucru 
între sine şi lume, în deosebire de acelea, este „o existenţă care îşi dă seama de ea 
însăşi“. „Faţă în faţă cu realitatea..., ne judecăm: încercăm să ne plasăm pe noi în 
ea sau încercăm s-o plasăm pe ea în noi“, „ceea ce este acelaşi lucru din punctul 
de vedere al echilibrului“. Pe scurt, o „ontologie antropologică“, metafizica „este 
o continuă judecată a omului cu sine însuşi şi cu realitatea care i se impune“ (Curs 
de istorie a metafizicii, p. 130, 129, 103-104). 

În funcţie de aceasta, două ar fi marile tipuri „de înţelegere şi valorificare a 
realităţii“ pentru om: primul privitor „la plasarea omului în Univers... şi la stabilirea 
raporturilor dintre aceste două realităţi“, iar al doilea, „să găsească oarecum un fel 
de centru de greutate al Cosmosului, care centru de greutate să grupeze, să 
polarizeze forţele spre un maximum de echilibru“ (bid., p. 129). Aceleaşi 
interogaţii, oricâte şi oricât de deosebite ar fi răspunsurile („sistemele“), sunt 
îndeajuns de adevărate toate ca să comunice şi să se atragă, dar nu îndeajuns ca 
una, oricare, să fie în măsură să le elimine pe celelalte. Într-un timp sau altul, una 
sau alta ar putea să se singularizeze într-atâta încât să pară mai adevărată decât 
celelalte. Există, de altfel, diferenţe între ele, după cum sunt „rădăcinile“ procesului 
metafizic: „atitudinea mistică“ şi „atitudinea logică“ şi, deci, tipurile corespun- 
zătoare: „mistic, logic şi mixte“ (Metafizica, I, p. 112 şi urm.). În funcţie de timp, 
de loc, de percepţie, una de un fel, de altul, de celălalt poate să treacă drept mai 
adevărată, de fapt, mai în măsură să răspundă la întrebările metafizicii, ale omului, 
adică ale lui ca fiinţă tragică. Fiindcă, „noi suferim“, ontologic ne este dat să 
suferim. Şi nu numai nouă, ci oricărei forme din lume. „Dacă fiecare din acele 
microorganisme sugrumate de celulele albe ar avea conştiinţa lor, vă închipuiţi ce 
tragedie s-ar înregistra în lumea microorganismelor. Dar ele n-au ochi să plângă, 
gură să strige şi nici conştiinţă să-şi dea seama de ce se întâmplă“ (Curs de 
istorie..., p. 131). 

Viaţa este echilibru sau mai curând luptă pentru echilibru cu forţele 
dezechilibrante. Trăim pe cât murim mereu. De aici suferinţa şi tragismul. Şi tot 
de aici nevoia eternă de metafizică, aceeaşi sau cam aceeaşi de oricând şi de oriunde. 
„ Zic filosofii ştiinţifici că suntem mai precişi decât cei de dinaintea noastră...“ 
Dar „problemele pe care le rezolvă ei, soluţiile de echilibrare pe care le dau ei sunt 
mai bune decât ale lui Platon?“ (bid., p. 190). 

Suferinţa ne este congeneră prin aceea că, deşi „după chipul şi asemănarea 
lui Dumnezeu, spune Vechiul Testament“, suntem „creatură, şi nu creator“ 
(Problema mântuirii..., p. 41). Aceasta înseamnă că ne naştem şi pierim. Fiind 
naştere şi pieire, între naştere şi pieire suntem şi bine, şi rău, între bine şi rău. 
Trebuie de aceea să suferim. Intră în condiţia noastră, dacă nu este chiar condiţia 
noastră. Nu cumva, pornind de aici, „Iuda suferă“ din controversata Prefaţă la 
romanul De două mii de ani al lui Mihail Sebastian are doar (sau precumpănitor) 

încărcătură metafizică? Generic, omul ca om suferă. Particular, mai suferă şi 
neamurile în felul lor; şi fiecare ins în parte, sub toate determinaţiile suprapuse, 
suferă. 


3. Mircea Eliade (1907-1986), în perioada românească, este mai cu seamă 
autorul Comentarii(lor) la legenda Meşterului Manole, aceasta în perspectiva unei 
evaluări metafizice. 

Legenda făcuse obiectul unui curs ţinut, în 1936-1937, la Facultatea de Litere 
din Bucureşti, unde Eliade suplinea conferinţa de metafizică a lui Nae Ionescu. 
„O versiune tehnică“, sub titlul Manole et les rites de construction, fusese pregătită 
pentru Zalmoxis. Dar revista întârziindu-şi apariţia, face ca să apară, mai înainte, 
în 1943, o nouă variantă, într-un fel solidară cu alte studii publicate anterior: 
Cosmologie şi alchimie babiloniană (1937), Metallurgy, Magic and Alchemy 
(1938), Ierburile de sub Cruce (1939), Mitul Reintegrării (1942). 

La 36 de ani de viaţă, Eliade era un autor cu operă: apăruse cu peste 20 de 
lucrări de istoria şi filosofia religiilor (Alchimia asiatică, Yoga. Essai sur les origines 
de la mystique indienne, Insula lui Euthanasius...), cu romane şi povestiri 
(Domnişoara Christina, Şarpele, Secretul doctorului Honigberger, Nopți la 
Serampore, Huliganii...), era şi un publicist foarte activ în presă, în dezbaterile 
vremii. Începuse să colaboreze la Cuvântul încă din 1926, este în gruparea şi în 
colegiul de redacţie al revistei Criterion (alături de Ion Cantacuzino, Petru 
Comarnescu, Constantin Noica, Henri H. Stahl, Alexandru Cristian Tell şi Mircea 
Vulcănescu). 

Provocat de Prelegeri(le) de filosofia religiei, ca şi de cele de Metafizică ale 
lui Nae Ionescu, se aplică din vreme problemelor pe care le ridică reflecţia filosofică 
asupra religiei. „Faptul religios nu e fapt de cunoştinţă, ci de experienţă. Nu 
cunoaştem o realitate exterioară cu ajutorul facultăţilor raţionale, ci simţim pe 
Dumnezeu, ne contopim cu o făptură suprasensibilă, transcendentă... lar această 
contopire este un extaz...“ Pentru a avea o experienţă religioasă trebuie „o atitudine 
religioasă; trebuie să voim experienţa.“ Fapt subiectiv, experienţa poate fi însă 
„obiectivată într-o formulă“, care slujeşte la „comunicare“. Dogma, ea fiind „for- 
mula“, disciplinează experienţa aducând „la unitate conştiinţa“. Este „funcţia 
socială“ a religiei. Existând „o singură dogmă, va exista o puternică coeziune“. 
De obicei repetate (se ritualizează), experienţele pot fi însă şi înnoite. O înnoire 
trece drept erezie, dar erezia „e un ferment preţios în evoluţia religioasă“ 
(Experienta religioasă, în Cuvântul, 619/24 nov. 1926). În 1927, Itinerariu spiri- 
tual, în câteva numere ale Cuvântului, care porneşte ceea ce s-a numit „compania 
generaţionistă“. „Numai NOI“ „avem dreptul de a ne obiectiva, de a ne analiza, 
de a elabora concluzii asupra vieţii noastre lăuntrice... Ce pot şti ceilalți despre 
sufletele noastre, despre durerile şi nădejdea noastră?“ „„Conştiinţa unei generaţii 
e o abstracţie. Dar ea va trăi în fiecare dintre noi... Aşadar NOI.“ 

„ Voim să biruiască valorile ce nu sunt izvorâte nici din economia politică, 
nici din tehnică, nici din parlamentarism. Valorile pure, spirituale, absurd de 
spirituale. Valorile creştinismului.“ 

Generaţia care se ridică împotrivindu-se „tuturor ideilor postpozitiviste“ este 
pentru altă lume a valorilor. Itinerariul trebuia să fie „un îndreptar“ (Cuvântul, nr. 
897/6 sept. 1927). 

Seria de 12 articole avea să nască entuziasme, dar şi să irite: „D. Mircea 
Eliade pleacă de la premisa rupturii dintre generaţii... Proclamă realitatea 
misticismului religios, experienţa personală... Neagă existenţa unei culturi 
româneşti...“, din Itinerariu... „intelectul şi raţiunea lipsesc. Le ia locul «spiritul» 
(Şerban Cioculescu, Un «Itinerariu spiritual», în Viaţa literară, nr. 86/26 mai 
1928). „... S-au auzit trâmbiţele unei noi generaţii... Campionii nu sunt creativi, ci 
formulativi, nu fac critică, ci manifeste...“ (G. Călinescu, Generaţia bombastică, 
în „Viaţa literară“, nr. 91/27 oct. 1928). Generaţia este „falşe“ (Alexandru Sahia), 
este „în pulbere“ (Zaharia Stancu). Vulcănescu însuşi, drept e că mai după potolirea 
patimilor, pare întrucâtva rezervat, fie şi pentru aceea că, distingând trei mari 
accepţii şi direcţii ale „spiritualităţii“, el se situează în prima: „O primă categorie, 
în cap cu Nae Ionescu şi Nichifor Crainic, a rămas pe poziţiile ei din 1927, 
favorabilă unei spiritualităţi înțelese, în sens tradiţionalist şi ortodox, cu viaţă 
duhovnicească“. „În acest grup se situează dintre tineri: Paul Costin Deleanu, G. 
Racoveanu, Paul Sterian, Sandu Tudor, subsemnatul.“ „O a treia categorie — poate 
cea mai numeroasă..., în cap cu Mircea Eliade, oscilează în căutarea unei 
spiritualități noi, revoluţionare..., simultan opusă intransigenţei dogmatice a 
ortodoxiei, materialismului istoric marxist, particularismului doctrinei naţionaliste 
şi caracterului rotund şi definit al neoclasicismului.“ „În acest grup întâlnim... pe 
Emil Cioran, I. Dobridor, Eugen Ionescu, Mihail Ilovici, Petru Manoliu etc.“ 
(Spiritualitate, în Criterion, nr. 2/1934, p. 4, 5). 

Trebuind să fie „înnoitoare“, „noua spiritualitate“ trebuia să fie antitradiţio- 
nalistă, dar nu împotriva tradiţiei. „Slujitorii noii spiritualităţii se deosebesc de 
predecesori, spre pildă de sămănătorişti, cu sensibilitatea nouă a universului“ (Radu 
Dragnea, în Noua spiritualitate. Anchetă, Tiparnita literară, nr. 2/30 nov. 1928). 

O tradiţie însă retrăită altfel, ceea ce înseamnă, mai înainte, percepută altfel. 
Poate că de aici şi interesul lui Eliade, constant, pentru tradiţie, în componenta 
care i se părea cea mai persistentă şi etern generatoare, aceea mitică (religioasă). 
„Cultura se întemeiază ori pe o religie, a cărei experienţă mistică este nisus forma- 
tivus, catalizatorul şi structura echilibrului spiritual, ori pe o didactică.“ Neavând 
„până acum un punct de sprijin, o unitate“, cultura românească se afla într-un 
timp al (re) întemeierii (M. Eliade, Itinerariu spiritual VI. Cultura, în Cuvântul, 
nr. 685/4 oct. 1927). 

Câmpul şi-l extindea metodologic, comparatismul fiind instrumentat în 
impunerea programului. În acest timp scria şi despre Sâmkhya, şi despre Yoga, şi 
despre elementele preariene ale hinduismului, şi despre cosmologia şi alchimia 
babiloniană, dar şi despre folclor ca instrument în cunoaştere, despre cărţile 

populare în literatura românească, despre legenda Meşterului Manole, despre cultul 
Mandragorei la români, despre Zalmoxis. 

Probabil că întemeierea ținea de o paradigmă ontologică, dacă ontologia 
arhaică (arche-ică) era centrată pe motivul întemeierii: „pentru omul arhaic, un 
lucru sau un act nu are semnificație decât în măsura în care repeta un act primor- 
dial (bunăoară, Creația)“. Bijuteriile sunt eficiente cât participă la anumite prin- 
cipii cosmice, aurul e metal solar, perlele aparțin lunii. De aceea în mormânt, 
omul culturilor tradiționale purta asupră-şi aur, jad, perle. Lucrurile lumii sunt, 
deci, resemnificate în aşa fel încât prin ele omul să participe „la principiul de la 
care se revendică“. Repetate (ritualizate) „obiectele“ şi „actele inițiale“ archetipale 
urmau să reîntemeieze. Un ritual, de altminteri, „nu este decât repetarea unui act 
inițial“ (Comentarii..., p. 11). Problema, mai înainte de a fi de ontologie „umană“, 
este de ontologie „cosmică“. Doar, lucrurile, ritualic, repetă, în procesul generării, 
termenul de întemeiere. Un fel de „platonism“ universal face ca toate cele ce sunt 
să fie, diferențiat, unul şi acelaşi model. Şi prin ceea ce este, şi prin ceea ce face şi 
cum face, omul, la rândul lui, repetă temeiuri şi scenarii originare. Când coloniştii 
scandinavi au pornit să facă Islanda din pământ pustiu pământ roditor, pentru ei 
fapta „nu era decât repetarea unui act primordial: transformarea haosului în cos- 
mos prin actul divin al Creaţiei“. Muncind pământul pustiu ei repetau „munca 
zeilor“ (p. 13-14). Un „alt văzduh metafizic“, „consecinţă“ a unui mit cosmo- 
gonic, este şi „ritualul de construcţie“ (p. 22). 

Motivul este răspândit. O biserică din Polde, în Estonia, nu avea cum să se 
înalțe fără să fie zidită de vie o fecioară. Într-o legendă ucrainiană, diavolul care 
zădărnicea ridicarea bisericii era „sacrificat“. Sf. Colomban, la Iona, în Scoţia, 
este vestit că zidurile se vor ridica numai prin sacrificarea unui frate monah. 

Alteori este vorba de vreun pod, de vreo fortăreață; se schimbă şi subiectul 
sacrificiului: când un copil fără părinţi („„orfan?, naştere miraculoasă?“), când o 
femeie însărcinată. Ca poarta orientală a Shanghaiului să dureze, a trebuit ca 
arhitectul să promită Cerului capetele a 200 de copii. În Japonia, în temelia unei 
mari construcţii era îngropat un sclav. Marele templu al lui Huitzilopochtli a fost 
ridicat sacrificându-se ritual prizonieri. Un text buddhist spune că: „O mare poartă 
(dvara) e stăpânită de duhuri (devata). Un brahman... trebuie să fie omorât, trupul 
şi sângele trebuie oferit ca ofrandă (bali) şi trupul aşezat dedesubt, iar poarta ridicată 
deasupra lui“ (Jataka, 481). 

Dacă „ritualul de construcţie“ formal este acelaşi la vechii fenicieni şi egipteni, 
la romani şi în Palestina, la azteci şi în India veche sau modernă, în Ţara Galilor şi 
în Rusia, în Herţegovina şi în Scoţia, în Ucraina, în Macedonia, în Bulgaria, dacă, 
prin urmare, este şi vechi în timp, şi extins în spaţiu, înseamnă că are universalitate 
şi, încă, ţine de o anume constantă a comportamentului omenesc. Astfel că, putând 
să se mişte dinspre un loc către altul, nu difuziunea îi explică extensiunea şi 
persistenţa. „Geografia“ şi „istoria“ motivului, fenomenologia lui „se explică prin 
aceeaşi străveche teorie a creaţiei şi repetiţiei actelor primordiale“ (p. 44). 

„Reîntoarcerea la archetipal“ ţine de aceea că mentalitatea arhaică „lucrează 
de predilecție cu întregul, iar nu cu părţile“. „Tendinţa aceasta... demonstrează 
setea de real, de ontic, a omului arhaic.“ Mai cu seamă însă „setea“ lui „de a retrăi 
întregul, de a se reîntoarce în «acel timp» crucial când unitatea realului a fost 
despicată în miliarde de fragmente prin actul Creaţiei“. Pentru că, ori de unde am 
pleca, „descoperim aceeaşi vocaţie metafizică a omului şi aceeaşi nostalgie a 
paradisului pierdut“ (p. 58). 

Moartea rituală ca „singura moarte creatoare“ venea dintr-o metafizică, parcă, 
firească omului. Era şansă pentru dăinuirea lucrării sale şi pentru salvarea 
vremelnicei sale fiinţe, nu prin ieşire din vremelnicie, ci prin repetarea actului de 
(reintegrare. Moartea, mai înainte de a fi ceea ce este: extincţie, trecere, simbolic 
pare a ţine de o paideia aparte. „Înscenând-o“, deci, ritualizând-o, ne-o facem 
mijloc pentru recăpătarea/retrăirea Întregului. Dacă „folclorul poetic românesc 
n-a reuşit să depăşească cele două capodopere elaborate în jurul ideii morţii 
creatoare şi a morţii acceptate cu serenitate“ (Mioriţa şi Meşterul Manole), faptul 
nu are altă explicaţie decât aceea că, metafizic, comportamentul este eshatologic 
şi eshaton-ul este sfârşitul pentru că este Începutul-Temei, adică acel-ceva-de- 
unde-vin-toate şi unde se şi întorc, cum ziceau vechii greci (De Zalmoxis à Gengis- 
Khan, p. 185). 

Dacă (şi când) „moartea sacrificială“ a fost captată de vreo ideologie, nu 
înseamnă că a fost gândită în vederea ei. 


4. Mircea Vulcănescu (1904-1952) era, după varii mărturii, cel mai 
înzestrat din generaţie. A scris însă puţin, murind, de altfel, prea devreme şi tragic. 
Putea să fie şi moralist, şi metafizician, şi economist, şi antropolog, şi filosof al 
religiei, memorabil în toate. Urme, chiar adânci, a lăsat mai pe oriunde. Ceea ce 
însă, în condiţiile date, pare a-l individualiza ceva mai apăsat sunt lucrările (studii, 
conferinţe) de filosofie a creştinismului şi, mai particular, de filosofie a filosofiei 
evului mediu, dacă se poate spune aşa. 

Conferinţele: Omul românesc, Ispita dacică, Dimensiunea românească a exis- 
tentei, ca şi Existenţa concretă în existenţa românească, sunt de o mare frumuseţe, 
dar aparţin mai curând câmpului literaturii. Nu este nimic devalorizant aici, pentru 
că între filosofie şi literatură nu este distanţă pe verticală. Ceea ce spunea H. H. Stahl 
despre Blaga are valabilitate şi dincolo de el: „Paginile pe care le închină analizei... 
acestor teze privitoare la «satul-idee» merită să fie citite cu mare atenţie: ele au 
darul de a fi şi de o rară frumuseţe. Acuma, este drept că din această descriere am 
putea să nu recunoaştem prea lesne satul românesc“ (F'ilosofarea despre filosofia 
poporului român, în Sociologia românească, nr. 4-6/1938, p. 112). 

În 1940, la Căminul „Sfântul Augustin“ ţinea o conferinţă despre Posibilităţile 
filosofiei creştine, temă care, bătută în epocă, putea să treacă drept ocazie. În Franţa, 
discuţia în juru-i începuse mai de mult, din 1931, când Etienne Gilson şi Emile 
Bréhier erau raportori la „Societatea franceză de filosofie“ pentru „noţiunea de 

filosofie creştină“. Primul începea afirmând: „O asemenea filosofie există“. Brehier, 
în schimb, avea cel puţin îndoieli: „dacă o asemenea filosofie există“, „ea nu are 
nici un interes pentru filosofi“ (La notion de philosophie chretienne, în Bulletin de 
la Société française de Philosophie, nr. 2-3, mars-juin, 1931, p. 37,49). Sintagma 
era folosită încă de Augustin, dar, ca atare, fusese impusă de oratorianul André 
Marin (sec. XVII) în Philosophia christiana, urmat, la scurt timp, de Cr. J. Branis, 
cu De notione philosophicae christianae. Până în secolul nostru însă, „numai 
ocazional s-a dat filosofiei epitetul creştină“ (Maurice Nedoncelle, Existe-t-il une 
philosophie chretienne?, p. 67). La noi, scriau: Şerban Ionescu despre Axiomatica 
unei Filosofii creştine, Ioan Miclea, Tangente româneşti la Filosofia creştină, loan 
Coman, Despre Filosofia creştină. Ca Jacques Maritain, Maurice Blondel, Jacques 
Chedalier, ca Soloviov, Berdiaev, Florenski; nu era „filosof creştin“ şi Nae Ionescu? 
(Posibilităţile filosofiei creştine, p. 24). Cam peste trei ani de la data conferinţei, 
în 1943, Marin Ştefănescu publica o Filosofie creştină, blând spus eclectică. 

Este „o asemenea filosofie posibilă şi în ce condiţii..., ce legături pot fi între 
ea şi gândirea veacului în care se iscă...? Întrebarea „dacă e posibilă o filosofie 
creştină poate să pară la început oţioasă“, existenţa, cu dovada istorică, părând ca 
de la sine evidentă. Ce altceva este patristica, ce altceva scolastica, chiar în 
„Renaştere“ nu sunt filosofi creştini Böhme şi Cusanus? Pascal, apoi, chiar 
Descartes, urmând demonstrațiile lui Gilson. Apoi Malebranche, Leibniz şi atâţia 
din veacul XX? Dar, filosofi creştini fiind toţi aceştia, cei ce „se întemeiază exclusiv 
pe evidența rațională“ sunt cumva necreştini? Dar, oricum, filosofi. Atunci, 
filosofia ca filosofie însăşi este în dublu regim: una care se bazează pe evidenţa 
raţională, dar, prin aceasta, nu e creştină şi alta care e creştină, dar se întemeiază 
pe altceva, adică „numai pe decretele dumnezeieşti şi pe voinţa divină...“? În 
acest caz însă „gânditorul creştin riscă să i se facă contestată calitatea de filosof“. 
„Impasul este vizibil şi limpede“ (op. cit., p. 25, 26). 

Ce cale e de luat? Bréhier, odinioară, găsea că filosofia în epoca creştină, 
fiind platoniciană cu Augustin, aristoteliciană cu Thoma, raţionalistă cu Descartes, 
socială cu de Bonald şi Lammenais, morală cu Blondel, nu era decât aşa cum îi era 
condiţia. Astfel încât „nu se poate vorbi de filosofie creştină, după cum nu se 
poate vorbi de o matematică sau de o fizică creştină“ (Y-a-t-il une philosophie 
chretienne?, în Revue de Metaphysique Morale, avr.-juin 1931, p. 162). Împotrivă 
erau însă şi filosofi de orientare diferită de aceea a lui Emile Brehier sau a lui Léon 
Brunschvicg. Maurice Blondel, bunăoară, vedea în legitimismul lui Gilson o 
încercare excesiv raţionalistă de închidere „a filosofiei după Hristos“ într-un sistem 
Şi, în cele din urmă, de determinare a ei să cadă la un acord cu filosofia în condiţie 
profană (Lettre de M. Maurice Blondel..., în Bulletin..., p. 87). Pierre Guérin, la 
rândul său, în revista facultăţii de teologie protestantă din Strassbourg, găsea în 
ideea „filosofiei creştine“ un produs „bastard“, periculos şi pentru filosofie, şi 
pentru creştinism (în Revue d'histoire et de philosophie religieuse, t. XV, 1935, 
p. 210 şi urm.). 

Lucrurile, aşadar, nu erau deloc simple, cum nu-i apăreau nici lui Mircea 
Vulcănescu. De aceea el preferă să pună întrebările, să descopere dificultăţile. 
Chiar dacă o conferinţă, aceasta se aplica epistemologic; nu era un simplu exerciţiu 
de popularizare. 

Nu înseamnă că nu sunt posibile şi soluţii. Gilson încă vedea posibilă una (şi 
el, şi Maritain discutau posibilitatea sau, pentru a zice ca Vulcănescu, posibilităţile 
de existenţă) numai din perspectiva şi pe terenul istoriei. Altcum nu şi-ar dobândi 
un sens, fiindcă „această noţiune nu corespunde conceptului unei esențe pure“, 
cea a filosofiei sau a creştinismului, ci „unei realităţi istorice complexe: revelaţia 
generatoare pentru raţiuni“ (La Philosophie et la Théologie, p. 39). Aducând „idei 
filosofice valabile pentru orice timp“, revelaţia le conferă legitimitate, dar problema 
este dacă şi cum acelea „au devenit filosofice“. Deci, este de cercetat calea 
„introducerii (în filosofie) a anumitor idei filosofice pe cale nefilosofică“ şi 
„deducerea raţională a filosofiei din credinţă“ (L'Esprit de la philosophie medievale, 
p. 41,58). 

Jacques Maritain, în schimb, fără a socoti că „în privinţa esenţialului 
dezbaterii“ este în dezacord cu Gilson, propunea o soluţie de ordin doctrinal care 
să depăşească identificarea filosofiei creştine cu un „sistem determinat“, pentru a 
o institui ca pe „expresia cea mai încheiată şi pură a filosofiei“ (La notion..., în 
Bulletin..., p. 59, 62; De la philosophie chrétienne, p. 13). Perfectum opus rationis, 
cum îi zicea Thoma, filosofia putea fi şi „în regim creştin“, dacă, antropologic, 
noi suntem deopotrivă credinţă şi rațiune. Din acest punct de vedere, formal 
distincte, cele două exerciţii-exercitări comunică material. În Ordinea de specificaţie 
(a naturii), filosofia este una, indiferent dacă este în determinaţie antică (greacă) 
sau „medievală“ (creştină). Astfel, nu se poate pune la îndoială adevărul nici unei 
filosofii „istorice“. Oricare este adevărată, mai înainte de toate, cât este filosofie. 
În ordinea de exerci tiu (a stării) însă, filosofiile se diferenţiază, făcând să aibă mai 
multe sau mai puţine şanse de adevăr. „Solidaritatea cu teologia“ ar da o şansă în 
plus (De la philosophie...., p. 51). În acest fel, „starea creştină“ a filosofiei trecea 
dintr-o „stare de fapt“, istorică, într-una de drept, într-un sistem de condiţii de 
exerciţiu în afara căruia „adevărul metafizic“ nu prea mai avea sens. Era un punct 
de vedere. 

Mircea Vulcănescu pare mai apropiat de ipoteza maritainiană: „Credinţa, 
comunicând sufletului situaţia obiectului, ca şi cum l-ar cunoaşte, stimulează, pe 
de o parte, tendinţa către cunoaşterea însăşi; deschide, pe de altă parte, perspec- 
tive înţelegerii, pe care nu le avea fără credinţă“ (Posibilităţile..., p. 33). Cred 
pentru a înțelege, înțeleg pentru a crede se presupun şi se întăresc reciproc. 
Dezlegate şi puse să nu mai comunice, ajung să se opună, ceea ce este periculos şi 
pentru o parte, şi pentru alta. Medievalii au făcut dovada că mişcările în cauză 
sunt de fapt una, ca drumul scoborâtor şi drumul urcător al anticilor. Existenţa a 
„două tipuri de filosofie medievală“ este lămuritoare în acest sens. 

În cântul X al Paradisului, când intra în „cercul Soarelui“, poetul era 
întâmpinat de „o îndoită cunună de fiinţe gânditoare“ (Două tipuri..., în Logos şi 

eros, p. 85). În fruntea celei dintâi „hore spirituale“ păzea Thoma, ca, în „cununa“ 
cealaltă, în faţă să stea Bonaventura, amândoi doctori ai bisericii, primul „doctorul 
angelic“, al doilea „doctorul serafic“, amândoi canonizaţi. Dar Thoma era 
dominican şi, ca filosofie, de partea aristotelismului, Bonaventura era franciscan, 
în decurgere augustiniană. Cele două „căi“ sunt opuse. „Calea augustiniană e o 
cale lăuntrică. Drumul către Dumnezeu trece prin sufletul omului.“ „Vorbire a 
sufletului cu sine“, augustinismul este o căutare a credinţei pentru a înţelege. 
„Tomismul are altă orientare. Cugetarea lui e, toată, îndreptată spre lumea din 
afară.“ E căutare a lui Dumnezeu prin cugetare, ca pe această cale, înțelegând mai 
bine şi mai mult, sufletul nostru să ajungă să creadă fără de nici o îndoială (p. 85, 
101, 103). Cele două „căi“ se deosebesc, se opun chiar în toate temele comune, de 
altfel: aceea a legăturilor dintre Dumnezeu şi lume, aceea a dovedirii existenţei lui 
Dumnezeu, aceea a înţelegerii omeneşti şi a fiinţei îngereşti, a moralei, a politicii. 
Pentru augustinienii din şcoala lui Bonaventura (ca, de altfel, pentru augustinieni 
în genere), „cartea lumii este o revelaţie neîntreruptă, o necontenită destăinuire a 
firii care suspină după Dumnezeu, cu suspinuri negrăite“. Lumea thomiştilor, în 
schimb, era „creaţia... Inteligenţei luminate a lui Dumnezeu“ (p. 105). La Dumnezeu, 
augustinienii ajungeau prin iluminare, thomiştii însă „se ridică progresiv, din 
concluzie în concluzie, pe treptele analogiei“ (p. 109). Prin ideile lui Dumnezeu, 
sufletele erau iluminate (augustinienii), existente, ca arhetipuri sau raţiuni ale 
lucrurilor în Dumnezeu. Ideile sunt „percepute“ prin lumina firească a minţii 
noastre. Ele sunt „inteligibile“ (thomiştii). Îngerii, apoi, erau spirite inteligente 
pure, separate, fără amestec de materie (Thoma), amestec de materie şi formă 
(Efrem Sirul, Ps. Dionisie, se pare că şi Augustin). Aici însă o problemă: dacă 
sunt distincţi, care-i principiul care deosebeşte (individuează) îngerii? Chiar dacă 
nu trebuie să-i deosebim — morfologic, funcţional este de ajuns, căci „firea lor 
este chiar operaţia lor“. Oricum, deosebiți, care este principiul? „Dacă singurul 
principiu de individuaţie este materia, toţi aceşti îngeri nu se pot constitui ca entităţi 
spirituale deosebite decât prin legătura lor cu trupul, adică cu un substrat mărginit, 
circumscris, individual.“ Dacă acţiunea este individuantă, „deosebirea îngerilor 
poate fi înţeleasă şi fără intervenţia materiei, şi îngerii pot fi concepuţi ca spirite 
pure“. Cum materia aristotelică — thomistă este doar ca „un conţinut“ de 
„conformat prin act“, îngerul putea fi individuat, „rămânând spirit pur“. Ceea ce 
însă în orientarea augustiniană este salvat doar „cu greu“ (p. 116, 120, 121). 
Problema, aşadar, e complicată, deşi pentru moderni, poate, fără de prea mare 
însemnătate. Filosofii şi teologii creştini însă, de la Efrem Sirul şi Augustin la Ps. 
Dionisie Areopagitul, la Thoma şi Bonaventura, au cercetat-o cu migală 
(14 chestiuni, 50-64, din Summa Theologiae îi erau rezervate). Numai de teologie 
nu era, în contra aparenţelor. „Piatră de încercare“ într-un fel pentru individuatie, 
temă dintre cele mai complicate în ordine metafizică, dar şi, pe măsură, dintre 
cele mai tari şi mai operaţionale, „angelologia“ merita interesul arătat. Părăsită de 
moderni, când nu, rarefiată în „discursuri“ vag filosofice, împinsă în zona frivolităţii 
de diletanţi, ea a început să pară şi pare încă doar oţioasă problemă de teologie. În 

epocă încă, Vulcănescu observa o tendinţă de invadare a câmpului „filosofiei specu- 
lative“ a „vinei filosofiei îngereşti din scolastica medievală“, dar „pe uşa din dos, 
travestită în haine de împrumut ale filosofiei culturii. Într-adevăr, toată problematica 
aşa-numitului «spirit colectiv» din filosofia contemporană nu e decât un substitut 
al angelologiei medievale“ (p. 115). 

Dar, cu obscurităţi încă şi în vremea noastră — problema individuaţiei, 
angelologia era, în sugestia lui Mircea Vulcănescu, ca un câmp de încercare. Rostul 
reamintirii ei nu pare a fi acela pur istoric, ci funcţional. Ca, de altminteri, rostul 
lecturii medievalilor în genere. 

Într-un timp în care la noi despre filosofia evului mediu se vorbea puţin şi 
adesea cam în manieră „luministă“ („toţi am învăţat la şcoală că evul mediu era 
întunecat, şi nu ştiu pentru ce. Poate fiindcă marile catedrale erau luminate cu 
mari torţe, şi nu cu electricitate“, râdea Călinescu într-o Cronică a mizantropului 
din 1939), Mircea Vulcănescu scria Două tipuri..., care avea ceva programatic 
sau oricum înnoitor. Faţă cu modul tradiţionalist (încă persistent) de a citi istoria 
(veche, medie, modernă), el, în lecţia lui Nae Ionescu, opta pentru o „lectură“ 
tipologică. 

O istorie „cronologică“ a filosofiei grecilor este şi posibilă, şi încă instructivă 
(depinde de grila de lectură). A evului mediu însă nu prea sau, oricum, şansele de 
interes (altul decât cel didactic) sunt minime. 

Într-o istorie trebuie refăcută devenirea interioară a unui timp anume. Când 
„evul mediu“ era, cam din timpurile primare ale creştinismului, deja despicat (cel 
de răsărit, de limbă greacă — şi cel de opus, de limbă latină), fie şi numai în 
această determinaţie, „istoria“ trebuia să fie a unui spaţiu şi a altuia. De altminteri, 
în cărţile, mai mult sau mai puţin clasice, consacrate evului mediu ca întreg, când 
„filosofia bizantină“ nu lipseşte, este separată în vreun capitol ca de „serviciu“. 
Într-o Histoire de la philosophie (sous la direction de Brice Parain, 1969), „La 
philosophie grecque patristique et byzantine“ este în serie cu „La philosophie 
juive mâdievale“ şi „La philosophie islamique“. La fel în „manualul“ (destinat 
studenţilor) lui Alain de Libera, La philosophie medievale (1993). Primul capitol 
este consacrat Filosofiei bizantine, al doilea Islamului oriental, al treilea Islamului 
occidental, al patrulea Filosofiei ebraice, ca următoarele să ia în seamă „evul 
mediu occidental“, în primele secole: V-X, şi în cele următoare: XI, XII, XIII, 
XIV, XV. Nici chiar în acelaşi spaţiu lingvistic ritmurile nu sunt refăcute, ca filosofia 
evului mediu să apară în unitatea-unicitatea ei, sub diversitatea impusă de varii 
factori: eclesiastic, de limbă, de tradiţie, de mentalitate, politic, moral. 

Tipologic însă nu mai este imperativă nici „geografia“, nici „istoria“. 
Cronologia, care tradiţional era fetişizată, devine auxiliară. În consecinţă, pot fi 
refăcute „tipurile“ sau „temele“ mari, morfologic şi funcţional, în toată organicitatea 
lor şi, ceea ce este mai important, cu cel mai mare profit. Pentru că, în acest fel, 
facticitatea istorică se depune, pentru a lăsa să iasă la suprafaţă ideatica. Aşa văzută 
şansa medievisticii încă de Mircea Vulcănescu, între anii 1927 şi 1942, când scria 
Două tipuri..., cu atât mai mult azi ea pare a fi singura. Aceasta atât didactic, cât şi 

„Stiinţific“-publicistic, pentru a nu se mai face operă de simplă şi ineptă luare de 
cunoştinţă. 


5. Emil Cioran (1911-1995) debuta editorial în 1934, cu o carte care-i 
angaja „întreaga fiinţă şi vitalitatea, cum zicea Septimiu Bucur, la apariţie, Pe 
culmile disperării, urmată de Lacrimi şi sfinți (1937), Schimbarea la față a 
României (1937), Cartea amăgirilor (1938), Amurgul gândurilor (1946). Précis 
de decomposition (1949), Syllogismes de l'amertume (1952), Histoire et utopie 
(1960), La chute dans le temps (1964), Le mauvais Demiurge (1969), De 
inconvenient d’être né (1973), Ecartelement (1979), Exercices d'admiration 
(1985), Aveux et anathemes (1987), din perioada pariziană, cum sunt, mai înainte 
de orice, fenomen în limba franceză, aparţin culturii franceze. 

În genere, filosofia nu se deosebeşte (sau nu prea mult), din acest punct de 
vedere, de literatură. Apartenența la un spaţiu lingvistic hotărăşte şi apartenenţa 
culturală. Dar ce mai contează faptul, când o operă trece dincolo de o cultură, 
pentru a fi a lumii întregi? 

Cărţi de citit, mai greu însă de scris despre ele, Pe culmile disperării şi celelalte, 
aparţin, asemenea şi acelora din „perioada pariziană“, unui moralist, ca gen din 
stirpea franceză clasică. Moraliştii, de la Montaigne şi Pascal la Vauvenargues şi 
Chamfort, de la aceştia la Alain, Valéry şi Camus (mai cu seamă la acela din 
Caiete), erau, în felul lor, filosofi, dar în concept necanonic. După distincţia 
pascaliană, ei ţin de /'esprit de finesse cu libertăţi mai mari, dar, tocmai de aceea, 
cu riscuri pe măsură. Forţându-i limitele, ei fac din filosofie un spaţiu de locuire, 
poate labirintic, proteic oricum, descumpănitor, fiind paradoxal, incomod ca 
nisipurile mişcătoare, dar fascinant ca aventura. Şi, într-un fel, ademenitor ca viciul. 

Când intri în lumea lui Montaigne, impresia este de lume paralelă, mai 
autentică însă decât cea reală, fiind a trăirii imaginare. Regulile şi logica ei sunt 
altele, reguli şi logică ale trăirii la limită. 

Când debuta, Pe culmile disperării părea fie strigătul de deznădejde al unui 
neadaptat, fie gestul teribilist al unui insurgent din nonconformism, fie expresia 
unui nihilism mai curând de sursă livrescă. Autorul avea o „sensibilitate agonică“ 
(Şerban Cioculescu, în R.F.R., 111/1934). „Elev al lui Nae Ionescu, Emil Cioran 
continuă într-un fel de eseuri filosofice ideile maestrului, însă într-un ton mai 
exaltat şi în forma aforistică a lui Kirkegaard. Suntem singuri în viaţă, fiindcă 
sufletul tânjeşte spre absolut, suntem «pe culmile disperării»“ (G. Călinescu, Istoria 
literaturii, p. 955). 

Dan Petraşincu vedea o deznădejde paroxistică la tânărul Cioran de atunci, 
dar una care devenind „turmentare creatoare... clădeşte la rândul ei valori“ 
(O mistică necesară, Litere, nr. 8/15 apr.1934). Septimiu Bucur afla în Pe culmile 
disperării o „apologie a neantului şi a suferinţei, imn dionisiac închinat iraţionalului 
şi zădărniciei cosmice“ (Emil Cioran, în Viaţa literară, nr. 160/1934). Cartea 
era întâmpinată şi cu rezerve: „o tristă spovedanie a unui copil al veacului“ 

(Al. Dima), „scopul ultim al ideaţiei sale este haosul“ (Şerban Cioculescu). Ba 
chiar agresiv, ca o ironie, de Nicolae Roşu, dar şi, din partea cealaltă a baricadei 
politice, de Gh. Dinu, de Alexandru Sahia, acesta cu Un caz de mistificare macabră. 
D-L Cioran şi „simpaticul “ Hitler (Cuvântul liber, nr. 34/1934): bursier în Germania, 
„în mai toate articolele sale“ a expus „cu vădită simpatie, regimul întronat de 
Hitler“. Peste un deceniu şi ceva, Lucrețiu Pătrăşcanu va pune pecetea 
legionarismului pe „întreaga producţie scriitoricească a lui Emil Cioran“. „Prilej 
de moarte i se oferă lui Emil Cioran în orice lucru... Pentru că «nu există argument 
pentru a trăi», afirmă (el) categoric în Pe culmile disperării“ (Curente şi 
tendinţe..., p. 142). 

Nici laudele nemăsurate, nici rezervele, nici respingerile cu iz politic nu au 
trecut mai departe de limitele criticii de ocazie. Nu este decât o constatare, pentru 
că nici nu se putea altfel. Dar, dacă Pe culmile disperării ar fi fost numai „o tristă 
spovedanie“, un „imn dionisiac“ sau o carte de „vreme în care se preamăresc 
absurdul, neantul, moartea, nebunia“, insurgenţa unui neadaptat, ţinând seama de 
opera următoare, n-ar fi fost prima într-o serie, într-un fel programatică. Dezvoltând 
în aceeaşi modalitate literară temele din Pe culmile disperării, Cioran avea să iasă 
din strânsorile unei ocazii sau ale alteia, meditând amar, cu accente pascaliene, 
asupra condiţiei omeneşti. A fost un filosof al condiţiei umane, ca atâţia în veac, 
dar fenomen de tot singular. 

Primite bine şi cele ce aveau să urmeze, bine, adică discutate, Schimbarea la 
față... avea să provoace reacţii cam egale, dacă nu şi mai mari, celor determinate 
de cartea de debut. Este „o viguroasă incizie în trupul unei Românii care va să 
vină“ (Dragoş Protopopescu, Schimbarea la față a României, în Buna Vestire, 
nr. 15/1937). Schimbarea... este „pe cât de revoluţionară, pe atât de eretică“ (Arşavir 
Actarian); „căutare nebună a unui destin“ (Nichifor Crainic); „o carte curioasă şi 
plină de promisiuni“ (Mihai Ralea). Dar şi „platitudini“ (Miron Radu Paras- 
chivescu). 

Desfăşurată „prin dinamismul culturilor mari“, istoria le determină pe cele 
mici să trăiască tragic. O cultură mare „este o soluţie a tuturor problemelor“ şi se 
creează „în atmosfera învăluitoare a unei eternităţi absorbită de individ prin toţi 
porii“; „aspiră la închegarea lumii întregi în jurul său“; este o „lume“, „culturile 
mari pun omul în faţa creaţiei din nimic, culturile mici în faţa nimicului cultural“ 
(Schimbarea... ed. a Il-a, 1941, p. 11, 13, 15, 36, 47). „Forme periferice“ ale 
devenirii, culturile mici, cu alte legi ale vieţii decât cele mari, sunt labile, nu au 
instinctul „care să le mâne spre destinaţia lor esenţială“, ţin de „subistorie“, 
„profetismul“ lor nu depăşeşte semnificaţia unui moment istoric. „Ce posibilităţi 
de mesianism există în România?“ Nici n-au existat „gânditori mesianici“, de 
altfel. Eminescu şi Bălcescu au fost „profeţi ai trecutului“, Iorga şi Pârvan, 
tradiţionalişti, au exprimat „o solidaritate cu neamul, dar nu voinţa de a-i da un 
sens“ (p. 12, 32, 29, 30). 

„N-am făcut nimic“. „Trecutul României nu mă flatează deloc şi nici nu sunt 
prea mândru de strămoşii mei lipsiţi de orgoliu că au putut atâta dormi, în aşteptarea 

libertăţii“. „Trebuie să creiem“ România! Aceasta înseamnă că trebuie luat totul 
de la capăt; „fiecare din noi e în situaţia lui Adam“: în cultură, în viaţa politică. 
Naționalismul de până acum „n-a fost pozitiv, ci patriotism, adică sentimenta- 
lism“; n-am făcut istorie, ci „am aşteptat să ni se facă“. Dar nu iubeşti România 
dacă nu suferi că „n-are misiunea istorică a unei culturi mari, imperialismul poli- 
tic, megalomania şi voinţa nesfârşită de putere, caracteristice marilor naţiuni“ 
(p. 47, 48, 50, 52). 

Un neam fără „o misiune“ nu merită însă „să trăiască“. Democraţia tradiţională 
a uscat şi a ucis speranţele. N-a creat nimic, nici chiar „conştiinţa de cetăţean“. 
Trebuie de aceea „să ardem“ pentru „o Românie schimbată la faţă“, fanatică, 
mesianică, hotărâtă să-şi modifice „cursul existenţei“. Ea trebuie să treacă din 
„geografie“ în „istorie“, din popor să devină naţiune. Adică să-şi legitimeze 
existenţa „prin lupta pentru o idee istorică“ (p. 54, 58, 62, 63). Să vrea să privească 
înainte şi departe. Tradiţionalismul este geografic. „Un popor care n-a creat decât 
o cultură populară n-a trecut treapta istorică. Şi cum să o treacă dacă orice cultură 
populară identifică valorile cu etnicul?“ Din această parcă eternă privire de sine, 
privire înapoi, s-a şi statornicit ca „plagă seculară a României“, „scepticismul“, 
„doliu permanent“, cum apare în Miorita, „blestem poetic şi naţional“ (p. 75, 
77-78, 79). Alături, şi „sentimentul religios“. „Unui om care crede în Dumnezeu 
viitorul nu-i mai poate aduce nimic.“ „Teologia este reacționară. Pentru ea timpul 
este o cădere.“ „Religiozitatea românilor este minoră, nepasionată“, nu fanatică, 
aşa cum o trăiesc ruşii, spaniolii. „Adevărata religiozitate este fanatică, profetică 
şi intolerantă“ (p. 90, 93). Bolnavă de „scepticism“ România adâncă, cea modernă 
suferă de „teorie“, dar omul „nu se află în faţa principiilor, ci a faptelor“. De 
aceea „România nu este coaptă pentru o revoluţie în stil mare“ (p. 221, 209). 
Când se va întâmpla, aceasta nu va fi însă nici hitleristă, nici bolşevică. „România 
viitoare va trebui să fie dincolo de hitlerism şi de bolşevism.“ Primul „e paseist“, 
încearcă „reagrarizarea Germaniei“. Dar „sămănătorismul“ de orice fel şi de 
oriunde „e o ruşine de neiertat“. Bolşevismul, la rândul său, „înseamnă barbarie 
unică în lume“. „Colectivismul naţional este singura soluţie în România“, numai 
prin el putând trece de la „modul minor“ de a fi şi de a gândi la „modul major“ 
(p. 273, 274, 279). 

Cartea nu şoca în primul rând prin tonul ei, între apocalipsă morală şi 
soteriologie politică, încercările, în epocă, erau frecvente, cât pentru a fi o altă 
filosofie a poporului român, dacă se poate spune aşa. Devenise aproape un loc 
comun, ceea ce se va perpetua ani mulţi la rând, o filosofie intens sentimentală, 
patriotardă din cine ştie ce complex de frustare, necritică în retorica ei ademenitoare, 
dar, din păcate, falsă şi falsificatoare. Aveam şi avem, ca toate popoarele, însuşirile 
menite dăinuirii, în mai mare sau în mai mică măsură. N-am fost nici privilegiați, 
nu se ştie cum şi de către cine, nici, dimpotrivă, boicotaţi de istorie (poate, cum 
adesea ne-am boicotat şi ne boicotăm, în continuare, noi înşine). Nu suntem nici 
sarea pământului, nici însă scursura lumii, cum se mai „cioranizează“ penibil (gestul 
fiind şi mimetic, şi întârziat şi, ca orice copie, fad) la peste şase decenii de la 

apariţia Schimbării... Atât încântările, cât şi încruntările abstracte au fost şi sunt, 
când se mai întâmplă, cel mai adesea predeterminate: filosofic, moral, religios, 
politic (mai cu seamă). 

Schimbarea..., hipercritică, atrăgea luarea aminte asupra răspunderii „liderilor“ 
pentru falsificarea „imaginii“ şi pentru a fi substituit realului, acesta ocultat, când 
nu „suspendat“. Îndemnul la luciditate, în judecată, ca morală a cărţii, chiar dacă 
vehement, hipercritic până la a atinge zona imperativului dogmatic, este, poate, şi 
sensul, şi şansa ei (vd. şi I. Dur, Hârtia de turnesol, p. 221 şi urm.) 


6. Constantin Noica (1909-1987) debuta în acelaşi an cu Emil Cioran 
(1934), cu Mathesis sau bucuriile simple, carte încoronată, ca şi Pe culmile 
disperării, de „Comitetul pentru premierea scriitorilor tineri needitaţi“. „Cartea 
lui Cioran... şi cartea lui Noica se situează pe linia filosofiei interioare, subiective“ 
(Traian Herseni, Doi eseişti şi Eugen Ionescu, în Azi, nr. 4/1934). 

„Ştiinţifică“ pentru unii, „subiectivă“ pentru alţii, şi nu de ieri de azi, filosofia 
se desparte şi desparte pe filosofi chiar din capul locului, acesta, aici, fiind 
modalitatea însăşi de înţelegere a acestui tip de raportare a conştiinţei la lume. 

Filosofia „ştiinţifică“ este pusă sub semnul deplinei obiectivităţi: „teoriile... 
dau socoteală de fapte? Raportarea la lucruri, la exemple, la fapt, e supremul 
criteriu“ (De caelo, p. 22). Dar „adevărul nu are sens în afară de conştiinţa noastră“. 
„Cultura nu e decât omul însuşi... Spiritul se caută pe sine în lucruri... Lumea nu 
are nici un înţeles pentru noi, fără conştiinţă“ (Mathesis, p. 12). 

Filosofii, aşadar, nu se înţeleg. Aceasta dinspre „ce este cunoştinţa“ nu este, 
de altminteri, singura cauză a neînţelegerii. Filosofii nu s-au înţeles de când există 
filosofie, nu însă pentru că nu pot sau nu vor, ci întrucât aceasta e filosofia, ceea 
ce nu este un defect, ci condiţia şi şansa. Admiţând fie şi numai că filosofii sunt: 
„realişti“, după cum „cred în adevăr şi în posibilitatea de a-l atinge“, şi „idealişti“, 
aceia cu opţiunea contrară (o distincţie comodă, nicidecum însă una exactă, 
convenţională, aşadar ca mai toate de acest fel, dacă nu ca toate), şi este de ajuns 
să ne îngrijorăm: „de ce nu se înţeleg filosofii?“. Mai la îndemână răspunsul este: 
„fiindcă n-am atins estimea lucrurilor“, adică „firea adâncă, firea adevărată a 
lucrurilor, acea regiune unde existenţa se dilată până la categorial“. Cât timp avem 
„păreri“ şi nu „estimi“, chiar în ştiinţă explicaţiile sunt deosebite. Aceasta în ipoteză 
„realistă“. Dar dacă lucrurile sunt „de cunoscut“, ele sunt „aşa cum le facem noi 
să fie“. Prima ipoteză, aproape comună, pare „firească“, nimic mai limpede decât 
că „lucrurile există şi tu vii şi iei cunoştinţă de ele“. Simplu, dar grav în urmări, de 
îndată ce, astfel, nu numai lucrurile trebuie să fie admise ca fiind „în afară“ şi 
„înainte“ de spirit, ci şi cunoştinţele pe care mintea noastră „le află, le «ia» din 
lucruri gata făcute sau aproape“ (De caelo, p. 30, 41, 31). Dar dacă „le află“ şi le 
„află“ diferit, în funcţie de varii factori, care e „criteriul care ne ajută să deosebim 
între o cunoştinţă ce şi-a atins estimea şi alta ce n-a atins-o încă“? De unde ştim că 
„adevărul“ de azi va fi şi cel de mâine? Că explicaţiile care convin azi vor conveni 

şi mâine? (p. 32). Îndoielnică presupoziţia realistă (sau măcar oprită de mari piedici), 
rămâne de discutat cealaltă: lumea nu e aşa cum este, „ci aşa cum o facem noi să 
fie“. Ce mai cunoaşte însă din ea? În acest caz mai este cunoaşterea cunoaştere 
adevărată? Ce mai este şi adevărul? Încă din vechime, acesta era potrivirea dintre 
cunoaştere şi lucruri. „În căutarea adevărului, norma o dădea obiectul...“ Căzând 
acesta, cu ce se mai potriveşte cunoaşterea, dacă se mai cheamă cunoaştere? 
(p. 35-36) 

Aşa stând lucrurile, adevărul nu este „o problemă postpusă“? Poate folositoare, 
dar prin aceasta nu şi mai „adevărată“ ea însăşi (p. 39). 

Se zice că „idealismul e filosofia leneşilor“, cei ce-l adoptă renunțând la truda 
căutării adevărului. Dar realiştii nu tot la fel? Au obiectul, au şi obiectivitatea. 
Dincolo de aparenţă însă, realismul şi idealismul se despart după cum cel dintâi 
sfârşeşte cu raportarea la obiect, pe când cel de al doilea „abia de aici începe, de la 
îndatorirea pe care o resimte de a lămuri chipul în care devine cu putinţă ca ceea 
ce s-a impus drept certitudine unei conştiinţe să poată fi împărtăşit ca atare orişicărei 
alteia“. Idealismul „desfiinţează ideea de adevăr“, „spre indignarea luptătorilor 
mari şi mici ai bunului simţ“ (p. 43). Căutătorii de adevăr vor certitudini, umblă să 
desfacă tainele firii, întrucât aceasta este. „Lucrurile există“, propoziţia de bun 
simţ trece în postulat. Dar nu cumva în „lucrurile există“ interesează mai mult 
decât lucrurile afirmaţia însăşi? Realismul vrea „o lume gata dată“. Idealismul 
întreabă „ce înseamnă lume?“. „Ce altceva e lumea decât mintea, în propriul ei 
exerciţiu?“ Se înţelege, este vorba de „lumea cunoaşterii“, la a cărei alcătuire 
„subiectul trebuie să fie activ“, „tocmai pentru a o face mai obiectivă“ (p. 47-48). 

Cearta „idealiştilor“ şi „realiştilor“ este numai o înscenare metodică. Ei se 
ceartă unii pentru alţii şi toţi pentru filosofie. Chiar şi pentru ştiinţă. Nu au orgolii 
nici unii faţă cu alţii, nici faţă de „omul de ştiinţă“. Nae Ionescu era mai neîncrezător 
în putinţa alianţei. Noica e mai concesiv (metodic): de la omul de ştiinţă „filosofia 
ia mărturii“, „nu lecţii“; ea dă ştiinţificilor „îndreptări“; „iarăşi nu lecţii“ (p. 49). 

Omul de ştiinţă e „liber“ să creadă în adevărul de conştiinţă comună, este şi 
util, cât el este despre lucruri, şi omul trăieşte în seria lucrurilor. În parte este el 
însuşi lucru. Filosofia însă, un alt „obiect“, are şi alte tehnici, şi alt rost. O filosofie 
„scientistă“, idolatră faţă cu faptul, vorbind ca pozitiviştii, ţine de o fază teologică 
(p. 50). Ea îşi compromite destinul, în cele din urmă, şi pierde sensul, ceea ce e tot 
una cu pierderea existenţei. Oarecum kantian, ştiinţa este operaţiune a intelectului 
esenţial, cunoscător. Noica citează câteva versuri extraordinare ale lui Schiller: 
„A repeţi, ce-i drept en stare intelectul, a repeţi aceea ce fusese mai înainte/ Ceea 
ce a clădit natura clădeşte în urmă-i el/ Deasupra naturii clădeşte raţiunea, totuşi 
numai'n gol,/ Doar tu, geniu, sporeşti natura în sânul naturii“. Parafrazând 
comentariul lui Noica: ce destin mai frumos se putea prescrie filosofiei sau omului 
ca iubitor-de-înţelepciune, adică nu atât de ceea ce e „natura“, cât de ceea ce ea 
devine. Căci devenirea este fiinţarea. 

De caelo nu era decât un program. De aici stilul interogativ. Întrebare peste 
întrebare, întrebare din întrebare, întrebare din răspuns, întrebare ca răspuns, răspuns 

ca întrebare, astfel curge. „Ideile de aici vor fi reluate în cercetări teoretice mai 
întinse“ (p. 35). Devenirea întru ființă de mai târziu avea să fie o asemenea 
„reluare“, dar mai mult ca relansare a programului pentru o filosofie care „nu se 
îndeletniceşte cu fiinţa pură şi simplă..., nici cu devenirea... Se îndeletniceşte cu 
devenirea întru fiinţă“ (Devenirea..., p. 13). 

Eliade se îndreptase spre istoria şi fenomenologia religiei (şi religiilor); Vulcă- 
nescu, Cioran, la rândul lor, nici ei nu dădeau semne de interes pentru „metafizică“. 
Lecţiile lui Nae Ionescu, provocatoare, îl „leagă de destinul „metafizicii“ doar pe 
Noica. Toți gândeau mai mult sau mai puţin, în funcţie de îndreptare, în spiritul 
filosofiei dascălului lor, şi Eliade, şi Vulcănescu, chiar şi Cioran. Totuşi, numai 
Noica era, ca „metafizician“, în succesiune dreaptă. Nu înseamnă că şi în umbră. 
Şi Nae era prea personal, dar şi Noica, pentru a nu putea fi unul de imitat şi altul 
imitator. Ceea ce îl individualiza pe primul în context era identificarea metafizicii 
cu înseşi întrebările minţii noastre privitoare la şansele ei de a gândi — construi 
ceea ce este în sine. Cunoaşterea ştiinţifică „purcede din afară înăuntru“; „cea 
metafizică are pretenţia să purceadă dinăuntru în afară şi să surprindă secretele 
existenţei, să fie stăpână pe ele, să fie oarecum stăpână pe legea internă de formare 
a evenimentelor. Este ca şi cum ai ţine izvoarele vieţii“ despre „realitatea concretă“, 
ştiinţa, metafizica „este şi trebuie să fie o ştiinţă a absolutului“ (Metafizica, 
I, p. 55, 57). O „metafizică inductivă“ nu avea cum să fie, prin urmare, nici 
„Ştiinţifică“, adică nu pe calea şi/sau cu mijloacele ştiinţei. Fiind despre „ascuns“ 
(şi în acest sens „mistică“, de la myo — a fi ascuns, închis), ea este o „aşezare“ 
înăuntrul realităţii, pentru a-i surprinde „resorturile intime“. Pe când, prin urmare, 
cunoştinţa ştiinţifică era o încadrare a realităţii, cunoştinţa sau atitudinea metafizică 
este o trăire a realităţii“ (bid., p. 55). 

Aceasta pentru a o spori „în sânul ei“. „Să sporeşti natura, nu numai s-o 
înregistrezi. Ce destin de cunoaştere mai frumos se putea prescrie omului“ (C. Noica, 
De caelo, p. 51). Prin urmare, „conştiinţa cunoscătoare“, de o parte, „trăitoare“, 
de alta. Prima induce un optimism înfricoşător. Dacă „totul e posibil“, „sentimentul 
momentan de putere... se preface în sentiment de groază“ (p. 51, 57). Posibil însă 
în limitele „naturii“, în care suntem şi noi ca o formă. Cunoaşterea, deci, nu ne 
„scoate“ din natură, ci ne „integrează“ în ea. Nu este tot una cu a fi dominați de 
„obiect“? Dar actul „cel mai nobil dintre actele omeneşti“, cunoaşterea, „e întâi a 
noastră libertate faţă de natură“ (p. 66, 67). Ce-i de făcut? „„Metafizica“ este 
promisiune a eliberării — libertăţii şi, mai mult, şansă. Pe „frontispiciul“ ei ar 
putea sta: „Nu uita că Dumnezeu te-a trimis pe lume să-l înlocuieşti: să dai sensuri, 
să creezi, să duci începutul său înainte. Vezi să nu-ţi pierzi timpul“ (p. 78). 

„Scientist“, ne recunoaştem tot mai mult ca natură. Însă conştiinţa este altceva 
sau trebuie să fie, dacă „tocmai ea... e cea care face cu putinţă natura“ (p. 101). 
Încă mai mult, „ştiinţificitatea“ prin înrobirea faţă de lume o pregăteşte prin 
„integrare“ pe acea faţă de istorie. „Cum se simţea un simplu termen din ordinea 
naturală“, „se simte acum unul din ordinea istorică“. Un „întreg bine închegat“, 
cum pare istoricilor, istoria după natura naturaliştilor şi, alături de ea, exercită alt 

terorism (p. 103). Numai în reprezentarea istoricilor cu mentalitate de filologi, 
cum le zicea Ortega y Gasset acelora aplecaţi asupra trecutului ca trecut. „Dar de 
ce să fie adevărat că istoria trebuie să se îndrepte către trecut?“ „În loc ca trecutul 
să fie un fel de a vedea, de a presimţi, de a vroi adevărul, e o constantă negare, o 
constantă întunecare a lui“ (p. 104). O lume moartă, lumea trecutului, aceasta e 
reprezentarea curentă. Dar dacă am presupune că lumea „sporeşte prin propria 
moarte“ (p. 106)? Istoria ca „filologie“ face din trecut un univers al „obiectelor“, 
când faptele (nu interesează cum sunt, ci cum ne par sau trebuie să ne pară) „rodesc, 
lucrează“ (p. 108). 

Ele, aşadar, sunt (fie şi pentru noi, adică tocmai ceea ce ne interesează) 
deschise. Comportamentul este acelaşi, fie că este vorba de faptele de istorie socială, 
fie că aparţin istoriei culturii: artistică, religioasă, filosofică. 

La trei ar putea fi reduse modalităţile de raportare a „istoricului“ la „istoria 
filosofiei“. Prima, de rezumare, „spre a da un fel de breviar al filosofiei“; a doua, 
de expunere „cât mai impersonal“ a filosofiilor;, a treia, de explicare a „sistemelor“ 
„arătând nu numai care sunt factorii de apariţie ai fiecăruia şi cum se inserează 
ele, dar şi felul cum se desfăşoară, înlăuntrul aceluiaşi sistem, ideile alcătuitoare“. 
Dintre toate, „nici vorbă că“ ultima este „de preferat“ (Concepte deschise în istoria 
filosofiei, p. 8). Deşi este cea mai greu de dus la capăt. Însă este cea mai folositoare, 
într-un fel chiar salvând genul. Fiindcă, altminteri, la ce bun să rezumi, pentru 
cine, cu ce folos? Cine are nevoie de filosofie, trecută sau prezentă, îi citeşte pe 
filosofi. Cine nu, de ce ar recurge la rezumate şi/sau la expunerea (povestirea) 
unor sisteme? De ce trebuie să citească alţii pentru noi? O carte de istorie a muzicii 
nu ţine loc de muzică. Nici poezia nu se „simte“ din critică. De ce filosofia ar avea 
alt regim? În sugestia lui Noica, nu „istoria“ ca atare este compromisă şi 
compromiţătoare. Existând cel puţin două modalităţi de a o „reface“, prin aceasta 
genul este salvat. Cu oarecare optimism, dacă din două una este mai bună decât 
alta, înseamnă că seria se poate deschide. Este posibilă şi a treia; dacă nici aceasta, 
a patra. 'Tipologic, câmpul hermeneuticii este deschis şi, în funcţie de timp, de loc, 
de situare, raportările sunt nu numai mereu altele, dar pot fi unele mai operaţionale 
decât altele. 

O hermeneutică descriptivistă, utilă, să admitem, într-un timp, în altul, caducă, 
face rele servicii. Nu este exclus ca „obiectivismul“ să-şi fi avut şi să-şi fi jucat 
şansa sa cu folos. Dar aceasta ar fi dejucată prin supralicitare. Dacă astăzi s-ar mai 
gândi astfel (presupunând, cu oarecari îndoieli însă, că nu) ar fi compromisă şi în 
conceptul, şi în istoria ei. O asemenea hermeneutică era necesară, poate, într-o 
etapă „analitică“ a „istoriei filosofiei“, atunci când faptele trebuiau să fie identificate 
Şi izolate, pentru a fi cercetate morfologic. Etapa „analitică“ însă era de început şi 
pregătitoare pentru o altă înţelegere, funcţională, cu faptele deschise şi, astfel, 
prinse într-o reţea mai tare decât ele. Hotărâtoare devenea aceasta din urmă. 

Când scria Concepte deschise... sau mai exact Cuvânt(ul) înainte (septembrie 
1936), Noica putea să treacă drept insurgent. Anton Dumitriu, într-o recenzie din 
acelaşi an, nu părea însă interesat. Deşi ideea că spiritul şi-ar reprima tendinţa de 

a ajunge la un capăt i se părea de luat în seamă (Constantin Noica: Concepte 
deschise în istoria filosofiei, în Revista de filosofie, nr. 4/1936, p. 420-421). 

Când punctul de vedere dominant era cel istoric-istoricist, glasul lui Noica 
putea fi perceput ca având sonuri eretice. 

„Concepte deschise...“, o teorie a lor era în măsură să descopere „că uneori 
gândirea filosofilor, care se poate rezuma, expune şi explica — mai ales explica, 
nu se poate înţelege dacă a înţelege înseamnă a găsi un singur înţeles, indiscutabil 
solid; sau atunci se poate înţelege, dar în cadrul nedeterminării spiritului ce 
gândeşte“ (Concepte deschise..., p. 13). 

Faţă de tradiţie reacţionase mai înainte Nae Ionescu: „când faci istoria filosofiei 
mergi încetişor de pe la Ionieni, prin Socrate, Platon... şi ajungi...“, de obicei, 
istoria este considerată în primul rând ca un fel de înşiruire a evenimentelor“ (Istoria 
logicii, p. 19, 4). Pârvan, mai de mult chiar, vedea istoria ca o devenire organică: 
„Pentru istorie nu există fapte izolate, ci numai deveniri organice“ (Idei şi forme 
istorice, p. 50). Mircea Florian, în Filosofie şi istorie, din 1933, se gândea la o altă 
„istorie a filosofiei“, non-istoricistă şi non-evenimenţială. „Istoria filosofiei este 
un produs al filosofiei, nu al istoriei“ (în Revista de filosofie, nr. 3-4/1933, p. 330). 
În câmpul literaturii, Călinescu se pregătea pentru scrierea marii lui istorii, 
eveniment crucial al unei „noi istorii“. „Când este vorba de istorie, îndeosebi de 
istoria literară, expresiile care vin mai des şi mai cu emfază în gura istoricului sunt 
obiectiv şi ştiinţific. O operă este obiectivă, ştiinţifică, alta dimpotrivă este 
subiectivă, neştiinţifică.“ Nimeni nu contestă că în scrierea oricărei istorii trebuie 
să se plece „de la fapte autentice“ şi să se procedeze onest. „În afară de autenticitate 
şi onestitate, noţiunea obiectivităţii nu are nici un sens. Orice interpretare istorică 
este în chip necesar subiectivă.“ Nu este nevoie de o filosofie aparte „spre a 
demonstra subiectivitatea necesară a faptului istoric“. „Acest fapt nu există în 
sine cum există faptul istoric, ci numai ca un punct de vedere“ (Tehnica criticii şi 
a istoriei literare, în Principii de estetică, p. 78, 79-80). 

Descinzând din marea „răsturnare copernicană“ săvârşită de Kant, filosofia 
unei „noi istorii“ trecuse printr-o seamă de experienţe cruciale, trăia altele: Dilthey, 
Rickert, Simmel, Heidegger, Ortega y Gasset, Croce, Gentile. Exista, aşadar, o 
tradiţie în încercarea altor căi. În 1929, March Bloch şi Lucien Fâbvre întemeiau 
Annales d'Histoire Economique et Sociale, de la care va pleca „noua istorie 
franceză“, cu nume mari în timp: Fernand Braudel, Emmanuel Le Roy Ladurie, 
Georges Duby, Jacques le Goff, Paul Veyne. 

Constantin Noica era în ritmul timpului. Din păcate însă, „strigătul“ lui avea 
să fie în pustiu. Eseistica lui era suspectată de impresionism. Pe atunci, ca şi în 
anii următori, mulţi la rând, mai cu seamă în aceia ai „erei“ filosofiei unice (fiind 
ştiinţifică!), eseistica trecea pentru „ştiinţifici“ drept „literatură“, ca şi cum răul 
era aici sau venea de aici, şi nu din ei, adică din ce exprimau ei, biete mecanisme. 

Probabil şi din motive politice, dar şi datorită eseisticii sale (părea facilă), în 
epocă n-a prea fost considerat. După 1944/45, ca personaj public multă vreme nu 
va mai exista. Scrie însă Încercare asupra filosofiei tradiționale (1950), ca 

încununare a Conceptelor deschise..., şi Tratat(ul) de ontologie, „din preajma lui 
1980“, care „problematiza“ încă mai mult, în spiritul lui De caelo. 

Mai curând ignorat în anii '30, este redescoperit după 19609 (când reapare cu 
Douăzeci şi şapte de trepte ale realului), dar stă mereu între „da“ şi „nu“. Manualele 
nu-l acceptă; se întâmplă şi atacuri; chiar dacă virulente, nu au urmări „instituţio- 
nale“. „Era socialistă“ nu mai avea aceeaşi putere ca „Lupta de clasă“. Dar, ca pe 
eşichier, „negrelor“ li se opun „albele“. Prea „negre“ acelea, prea „albe“ celelalte, 
Noica trecea tot mai mult într-un personaj abstract. 

Citit, fiind la „modă“, o vreme, dar citit pentru că era la „modă“, el putea 
spune, zâmbind amar (parafrazând o epigramă a lui Lessing): aş vrea să fiu mai 
puţin lăudat şi mai mult citit (sau, mai curând, urmat). 

De dincolo, aşteaptă... 


Addenda. Vasile Băncilă (1897-1979. Mai de multă vreme, la noi cel 
puţin, eseistica filosofică a cam fost împinsă către margine cu dispreţ, când nu a 
fost scoasă din câmp, ca impostură a veleitarilor sau ca încrâncenare a „centaurilor“: 
beletrişti printre filosofi şi filosofi printre beletrişti, încercând a fi ceea ce nu aveau 
cum să fie. Cu precădere făcută de universitari, filosofia românească a cam stat 
sub semnul sistematicismului, ceea ce nu este rău. Nu este rău nici că va fi fost, 
poate încă este, aşa-zicând, scolastică, nici că filosoful se va fi vrut şi se mai vrea 
la noi creator de sistem. Acum dorinţa este încă mai mare şi mai puternică, parcă 
irepresibilă, venind ca o reacţie (şi) sufletească (după un globalism ideologic 
depersonalizant) de reinstituire a fiecăruia într-o altă, mereu altă lume posibilă. 
Mai mult ca oricând, acum fiecare, zicând după poet, cu un Robinson în suflet, îşi 
împrejmuieşte şi îşi organizează spaţiul său, deocamdată cu aparenţa apropiată de 
realitate a găsirii (şi construcţiei) de sine printr-o acţiune centripetală, de tot 
necesară. Pentru că mişcarea cealaltă, către altceva şi altcineva, de cunoaştere- 
recunoaştere a celuilalt, fiind a unui subiect, elementar o presupune pe aceea de 
instituire. Aşa se face că, poate, se filosofează intens solilocvial, probabil însă 
învăţându-se astfel şi deprinzându-se tehnica dialogului (sau reînvăţându-se, fiind 
uitată). Într-un fel, cam aceeaşi stare va fi fost şi odinioară, numai că altele erau 
determinismele şi altele motivațiile. 


? Mai apropiat de Gândirea (Gh. Vrabie îl ataşează „gândirismului“), se „împarte“ şi 
între C. Rădulescu-Motru (despre care scrie propriu-zis prima carte memorabilă: Doctrina 
personalismului energetic a d-lui C. Rădulescu-Motru, 1927), Blaga (Lucian Blaga, energie 
românească, 1938, poate, tot ce s-a scris mai bun până azi despre filosof) şi „generaţionişti“ 
(deşi Mircea Vulcănescu îl pune alături de D. C. Amzăr, E. Bernea, A. Golopenţia, 
M. Polihroniade, N. Roşu, în „grupul naţionalismului integral generat din doctrina d-lor 
Iorga şi A.C. Cuza şi dezvoltat mai departe de d-nii Codreanu, Goga, Manoilescu şi Şeicaru“, 
Spiritualitate, în Criterion, nr. 1/1934, p. 4). Încape totuşi în „Noua spiritualitate“, concept 
cu întrebuințare metodică aici, la care participă cu nuanţe întregitoare. 

Nu este cazul să punem deja în concept filosofic această (câtă este şi cum) 
blocare în faţa dialogului; nu are a fi nici trăsătură, parcă, ontologică, nici nu este 
din principii, negativă. Contextual judecată, aduce mai curând cu o şansă. Asemenea 
fiind, în urmare, şi pasiunea, dacă se poate spune aşa, pentru sistem în filosofia 
românească tradiţională, dar şi în cea de azi. 

Aceasta însă este numai o faţă a lucrurilor, la noi chiar mai mult, anume un 
fel de a se pune al fiecăruia în altă experienţă. Din acest punct de vedere, 
sistematicismul însuşi este, cel puţin prin consecinţele în ordine sufletească, un 
altfel de „eseism“, dacă se poate spune aşa. 

Ne-am obişnuit a vorbi despre eseu ca gen literar şi a-l accepta (cultiva) ca 
atare. Numai că, iniţial, cuvântul stătea pentru experienţă-experienţe, pentru 
încercări provocate, pentru trăiri în imaginar, ca pentru a învăţa (repeta) în vederea 
asumării realului. Lui Şerban Cioculescu „încercări“ i se părea mai potrivit decât 
oricare: „propunem încercări... dacă ne gândim la epitetul încercat pentru un om 
care a trecut prin multe şi a profitat de învăţăturile vieţii“ (Şerban Cioculescu, 
Între limba lui Montaigne şi a noastră, în România literară, nr. 34 (25 august), 
1983). Ultimul „eseu“ din cartea FEseurilor a lui Montaigne, Despre experiență, 
III, 13, altfel zis, Despre încercare, este şi foarte lămuritor, având ceva de discurs 
asupra metodei de a ne conduce bine mintea în supunerea la încercări. 

Punere-în-situaţie, mereu în altă situaţie, aşadar, în logică eseul dimensionează 
cam întreaga noastră proiecţie culturală, totul, la urma urmelor, fiind o trăire în alt 
şi alt experiment şi, deci, ţinând de imagerie sau şi de aceasta, dar nu oricum, ci, 
poate, în cea mai mare parte. Şi nu este cazul doar al artelor şi al filosofiei; nu este 
şi ştiinţa o „eseistică“ în termeni de imaginar şi de încercare? De altminteri, aşa şi 
putem recupera esenţial ca adevăr istoria ştiinţelor, ca un adevăr antropologic 
(mai tare decât acela strict epistemologic, orice s-ar spune, prea evenimenţializant). 
Bunăoară, să luăm sistemul ptolemeic, ştiinţific desuet, dar antropologic încă în 
adevăr, de îndată ce, altminteri, n-am prea mai crede că oamenii care şi-au organizat 
întreaga viaţă în funcţie de acel referenţial şi vor fi trăit. 

Dar, revenind, şi sistemele în această logică eseistică, ele nu sunt însă şi în 
stilistica eseului. De aici, apele şi încep să se despartă de uscat. 

Distincte ca gen, distincte ca stil, filosofia de „sistem“ şi filosofia „eseistică“, 
principial, nu au a-şi disputa, exclusivist, autenticitatea. După vorba mai veche, în 
parafrază, numai „sistemele“ precare şi „eseurile“ poticnite sunt plicticoase şi 
fără de relevanţă, căzute din valoare nu prin comparaţie, ci prin măsurare cu măsura 
genului. La rigoare, deci, nu este o pseudo-problemă: „expunerea“ sistematică 
sau „expunerea“ eseistică? Este chiar în modul de a fi al filosofiei discursul sec, 
aplatizat, care face, vorba lui Blaga, din aur plumb, ca un rege Midas pe dos? 

Vasile Băncilă, într-un timp în care domina autoritar sistematicismul, şi încă 
autentic, nu mimat şi căznit (cu C. Rădulescu-Motru, cu P. P. Negulescu, Ion 
Petrovici, Mircea Florian, Lucian Blaga), dădea strălucire eseului filosofic, cul- 
tural în genere, într-o companie, dacă nu în competiţie, cu spirite nu de mâna a 
doua: Camil Petrescu, Mihai Ralea, Emil Cioran, Mihail Sebastian, Petru 
Comarnescu. 

Mai înainte de orice, el avea o viziune „eseistă“ asupra omului în lume şi a 
lumii omului, ceea ce înseamnă o viziune integralistă şi dinamică. O expunere 
extrem de exactă a proiectului său, Cadru filosofic, încă în 1938, este de tot 
mărturisitoare. Gândindu-se la un nou „umanism“, „pe bază ontologică“, un nou 
umanism ca o nouă (altă) punere-în-situaţie a omului, iar nu pur şi simplu ca un 
program de desăvârşire, Vasile Băncilă presupunea ca temei de a fi al fiinţei noastre 
modul experienţialist, de vreme ce suntem „ca o energie nouă în cosmos, cea mai 
nobilă“, care trebuie „să rămână un bun cosmic, dar conştient de condiţia şi rolul 
său“. Aşa fiind, omul este „individualizare plus încadrare“, adică, detaliind, 
personalizare, de vreme ce prin „individualizare“ nu se izolează, iar prin „încadrare“ 
nu se pierde. „De fapt, viaţa umană adevărată caută să asculte de doi poli: unul 
este evlavia faţă de totalitatea existenţei şi încadrarea în ea, altul este conştiinţa 
cât mai realizată, iniţiativa, personalizarea productivă“ (Vasile Băncilă, Cadru 
filosofic, în Lucian Blaga, energie românească, p. 6). Prin urmare, rostul nostru 
este „încadrarea critică şi maximum creatoare“, cu garanţia culturii ca un sistem 
al experienţei-experienţelor, acesta în deplinătate ca „sărbătoare“ a fiinţei noastre, 
deci ca „trăire“ creatoare a dimensiunii festive a realităţii sau „festivizare creatoare 
a acesteia“. De aici o consecinţă majoră, un ontologism în care (şi datorită căruia) 
toate exerciţiile şi disponibilităţile omeneşti comunică, se presupun, se întăresc 
reciproc, paradoxal, pe cât se relativizează reciproc, pe scurt, sunt unele prin altele, 
dacă nu, mai curând, cât e să le luăm prin dezvoltări şi consecinţe, prin altele decât 
prin ele însele. Şi astfel, unele prin altele şi toate prin întreg, toate pentru întreg, 
pentru om ca acest întreg în condiţia coincidenţei opuşilor. Căci cele ce dau tărie 
fiinţei noastre, ca şi tensiunea creatoare specifică, sunt cele ce se opun: „raţiunea 
şi mistica“, „transcendentalismul şi naturalismul“, „concretismul şi abstractismul“, 
„respiraţii (două câte două) care trebuie să însoţească viaţa spiritului nefalsificat, 
în proporţii diferite după aptitudini şi vocaţii, dar fără a renunţa la vreuna din ele“. 

Într-o dimensiune sau alta, într-un fel, dar nu şi în celălalt, omul ar fi ca o 
statuie, zicând astfel după Rădulescu-Motru, poate frumoasă, dar statuie, nu o 
realitate care îşi provoacă trăirile şi, în acelaşi timp, şi le trăieşte cu sentimentul de 
profunzime maximă, acolo unde nu gândeşti decât între a fi şi a nu fi, cu sentimentul 
tragic al vieţii ca viaţă deci. 

O provocare (mai acut, ca o chemare la luptă — provoco, -are) lumea ca lume 
şi lumea omului, tot asemenea şi omul ca lume, mereu deschisă şi mereu ca 
încercare. Aceasta fiindu-ne ontologia, filosofia noastră nu are a fi decât pe măsură: 
„în definitiv, cultura rezumă pentru om fenomenul vieţii şi, într-un fel, orice filosofie 
ca atare este o filosofie a culturii. Cultura care izbuteşte să dea încadrare, cât şi 
subtilitate critică şi activă, care scoate pe om din el însuşi, dar fără a-i risipi 
originalitatea, ci din contră o pune intens, muzical şi fluid de acord cu suveranele 
taine ale realităţii considerate în adevăr ca o enigmă, dar de lumină, nu de 
întuneric...“ (Ibidem., p. 7, 11). 

Urmând modului prezumat de a fi al lumii, al lumii omului şi al omului ca 
lume, dar şi dreptul filosofului de a le inventa-reinventa, chiar dacă, vorba 

Apostolului neamurilor, slova ucide, eseul avea, are (şi el, când este bine făcut) 
poate cele mai multe şanse de a da seamă de tainele în-sinelui. Împătimit de Blaga, 
Vasile Băncilă alegea eseul ca să nu strice corola de minuni a lumii. Eseistica lui, 
de la cea mai amplă la aceea de mare concentraţie a aforismelor şi paraaforismelor, 
este de contemplaţie ca intrare în templul (contemplatio) mirabilului şi de trăire a 
lui pentru mai buna cunoaştere de sine a omului. Doar nu luăm seamă de lume 
pentru ea, ci pentru noi. De aceea, eseul ca gen, aduce cu o antropodicee sau face 
cât o antropodicee, reconfirmându-ne centralitatea în lumea noastră. 

Pentru că nu-l socotea gen minor, punea eseul să poarte sensuri metafizice 
înalte. Nu ţine neapărat de gândirea slabă; cum, de altminteri, gândirea tare nu 
este neapărat a tratatului, studiului, în genere a scriiturii academizante, în care 
autorul spune tot ce ştie el şi vrea să rezolve toate problemele. În rest, nici o 
întrebare, nici o îndoială, nici o nedumerire, nici o deschidere cât de mică spre 
altceva. Încercare fiind eseul, încercare metafizică, de ce acesteia i-ar conveni 
numai expunerea doctă, foarte aproape de a fi dogmatică, atunci când nici aceea 
nu este bine condusă? Pentru că în sine nu are nimic nepotrivit cu exerciţiul 
metafizic. În sine, cum zicea Voltaire, nici un gen nu este rău, în afară de cel 
plicticos. Şi tot asemenea modalităţile de a gândi filosofia şi, cu ea, metafizica 
însăşi, „sâmburele“ ei. 

Ofensiva benefică a ştiinţei, în ordine practică, a imprimat omului modern 
„pasiunea faptelor“. „Raționalismul pozitivist a avut două urmări fundamentale 
pentru metafizică sau pentru filosofie...“ Una e că a făcut din filosofie „mai mult 
un comentar în marginea ştiinţei“. Dar „filosofia sau metafizica în marginea ştiinţei 
era o producţie spirituală pedestră, nici filosofie, nici ştiinţă, ci un gen hibrid“. 

Nu înseamnă că metafizica şi ştiinţa sunt incomunicabile. Ştiinţa, când dă 
ceva metafizicii, dă „material şi sugestii, dar nu arhitectura ei şi nici sensul de 
ansamblu“ (Știință şi spirit metafizic în duhul sărbătorii, p. 109). Altă urmare: 
exagerarea raportului subiect-obiect în cunoaştere, în urmarea celei de dinainte, 
adică a cogniţionismului (a cunoaşterii de tip reflectoriu). 

„Analitic şi mecanic“, raționalismul scientist „a denaturat (când le-a atins) 
sensurile metafizicii“ (p. 110-111). 

„O dată cu ştiinţa, funcţia metafizică a omului a fost pusă la grea încercare.“ 
De aici nu rezulta că vina este a ştiinţei şi a slujitorilor săi. Ştiinţa „nu poate fi 
oprită“ şi nici n-ar fi bine. „Imperialismul spiritului ştiinţific“ vine mai curând din 
afara ştiinţei, situaţie jalnică, chiar dinspre filosofie şi filosofii, pentru care 
autenticitatea se dobândeşte numai prin supunerea faţă de o autoritate. În acest 
caz, ştiinţifică. În altele, poate fi religioasă, poate fi politică (vd. p. 114 şi urm.). 

Nu era singurul care, în epocă, prevenea asupra posibilei crize a filosofiei 
(metafizicii), determinată de filosofii înşişi sau, oricum, pornită cu entuziasta 
complicitate a lor. Avertismentul lui Constantin Noica din De caelo avea încă mai 
mult dramatism. Le-a fost dat amândorura, şi lui Noica, şi lui Băncilă, să apuce 
vremuri şi mai grele, când filosofia devenea şi „ştiinţifică“, dar şi bine suprave- 
gheată politic. Sperând încă în destinul filosofiei, lucrau în continuare. Băncilă 


114 Neconvenţional, despre filosofia românească 


şlefuia „aforism“ după „aforism“ şi „paraaforism“ după „paraaforism“ şi con- 
tinua să facă planuri, schiţe pentru Spaţiul Bărăganului; parţial, să şi redacteze. 

„Problema Bărăganului există... Bărăganul e o realitate psihică certă. El are 
misterele lui, folclorul lui.“ „Cei ce au scris despre Bărăgan, numai poezie..., din 
punct de vedere filosofic nu s-a ocupat aproape nimeni, nu i-au căutat sensul 
filosofic.“ „...Filosofia genezei ideii de infinit; Bărăganul contribuie la această 
geneză mai mult decât alte spaţii...“ 

„Spaţiul mioritic e splendid şi e şi mai splendid tălmăcit de Blaga, dar el nu 
ajunge pentru cultura noastră şi nici nu e singurul spaţiu românesc: nici în sens 
geografic, nici în sens abisal (al subconştientului); nu e, ori nu trebuie să fie singura 
matrice creatoare românească“ (Spațiul Bărăganului, p. 9-14). 

„Bărăganul m-a interesat în primul rând ca o problemă metafizică. Aceasta 
era pe timpul când voiam să-i răspund lui Blaga la Spațiul mioritic (1936) şi-mi 
pare rău că nu i-am răspuns“ (p. 244). Având cultul lui Blaga, Băncilă nu i se 
opunea. „Blaga nu era absurd, nu era fanatic, nu era tiran...; când a răspuns unor 
critici ai săi, el n-a contestat că problema se poate pune şi altfel, dar a ţinut să 
afirme că el a privit chestiunea în sine, adică spaţiul inconştientului în sine, fără 
raportare la cauzalitatea sociologică sau istorico-geografică.“ A avut „instinctul 
ineditului, fără a schilodi adevărul, cel mult transfigurându-l, aşa cum se permite 
în filosofie...“ (p. 27-28). Spaţiul lui Blaga, deci, nu poate fi, nu trebuie eliminat; 
pe el s-ar putea plasa „foarte bine“ altele, bunăoară, acesta al Bărăganului (p. 21). 

Spaţiul în care, privind în toate părţile, „poţi vedea linia neîntreruptă a 
orizontului“ e „lucrul în sine“. „Marea are valuri, relativităţi, fenomene...“; e „un 
cer răsturnat“; ca absolutul, este antinomic: un infinit, dar „un infinit concret, 
deschis în faţa ta“, „realitate şi realitate“, „nu-i nimic şi e tot“, „fiindcă e infinit e 
ireal“, „fiindcă e infinit e tot“; „arhaic“ şi „tânăr“. „Metafizic“ este, totuşi, „0 
împăcare deplină“, „antinomia cea mai fecundă“ (p. 49, 105, 141, 170-173). Precum 
spaţiul, şi „omul de Bărăgan“: „anonim, liniştit, cosmic, adânc, dar la răstimpuri 
izbucneşte teribil, elementar, cosmic“ (p. 128). 

Spatiul Bărăganului trebuia să fie cartea lui Vasile Băncilă. Gândul îl bătea 
de mult, din anii '30, poate şi ceva mai devreme. N-a încheiat-o, dar poate tocmai 
de aceea este şi cartea care îl semnifică exact. 

Ispita de a o scrie venea de mai departe, din provocări ale timpului (Spengler, 
Frobenius); de mai de aproape însă, de la Blaga. O vroia ca o replică, nu însă 
întrucât „spaţiul“ lui Blaga nu-l mulțumea, ci dimpotrivă. El a înţeles mai bine 
decât oricine pe atunci, şi de atunci încoace a rămas tot singular, că „spaţiul“ lui 
Blaga era ca un reper. Problema nu putea fi redusă la adevărul-corespondenţă: se 
potriveşte sau nu spaţiul transfigurat al lui Blaga cu spaţiul real? Ea trebuia altfel 
pusă, altfel formulată: cum gândim, în spiritul lui Blaga, în analogie cu reconstrucţia 
lui, în replică la ea, ca şi în opoziţie. Oricum, oricare era calea, spațiul lui Blaga 
devenea unul de locuit. Trebuie, aşadar, să fie măsurat cu măsură mare. 

Spatiul... în sine, ca fapt livresc (cultural), în funcţie de aşteptare, poate să 
mulţumească mai mult, mai puţin, deloc. Poate fi citit ca filosofie, poate fi citit ca 
un poem. Şi chiar este un poem al sufletului mioritic; nu interesează, de acuma, în 
ce constă mioriticul. Seduce, fascinează poeticitatea totală. Nu este prin nimic 
vinovat, dacă aici încape vinovăția, acela care citeşte Spațiul... doar ca poezie. 
S-ar putea chiar să aibă intrare într-o zonă interzisă filosofului obişnuit, aşa-zicând 
după Unamuno, să gândească numai cu creionul în mână. Tot la fel Diferenţialele 
divine; carte de cosmologie sau grandios poem al lumii-luminii? Cel în stare de 
lectură poetică este, poate, mai aproape de duhul ei decât acela care o măsoară cu 
ştiinţa lui cosmologică. 

Dar nu este mai puţin posibilă citirea filosofică şi pentru filosofie. Poezia 
însăşi, de altfel, este, în joc secund, şi pentru o lectură filosofică. Aceea a lui Blaga 
în mai mare măsură decât alta. 

Vasile Băncilă, căruia Blaga îi şi dedica Spațiul mioritic, îi făcea o lectură 
filosofică, nu însă ca de şcoală, ci pariind: este sau nu într-o existenţă, pentru a 
zice ca Noica, spornică? 


IV „Independenţii “ 


„O filosofie are, în principiile şi în temeiurile ei, totdeauna ceva 
din caracterul unei proclamatții. lar argumentul ultim al unui filosof 
seamănă cu acela pe care regii Franţei îl foloseau încheindu-și edictele 
şi manifestele cu cuvintele: car c’est mon plaisir. “ 

(Lucian Blaga, Aforisme şi însemnări) 


1. Preliminarii 


Orice „taxonomie“ culturală (ca şi orice periodizare în istorie) este convenţio- 
nală, mai mult sau mai puţin. Oricum, nu este ca o „fotografie“, necorespunzându-i, 
în partea cealaltă, un termen cu o realitate ca a lucrurilor. Şi, deci, „adevărul“ ei 
nu ţine de cum se potriveşte cu ceva anume. Una poate fi, totuşi, mai adevărată 
decât alta, întrucât este mai operaţională şi, încă, în funcţie de context, care 
înseamnă: ipoteză, proiect, program, scop. 

Orice „istorie“ (ca descriere tipologică, prin urmare, în sens primar, grecesc 
— herodotian) presupune o asemenea aşezare a faptelor încât ele să nu-şi piardă 
individualitatea, dar, în acelaşi timp, nici hermeneutica să nu renunţe la proiectul 
şi finalitatea sa. Faptele (evenimentele) nu trebuie atinse în ceea ce au ele ireductibil, 
hermeneutica nu are a abdica de la regulile, drepturile şi îndatoririle sale. Cât se 
presupun, interparticipă. 

Modalităţile de punere într-o „structură“ sunt multe: una, cea mai simplă, 
simplistă chiar, este aceea cronologistă. Pare cea mai „obiectivă“, dar este cea 
mai vulnerabilă, fiind de limită zero pe o scală a „metodelor“. Nu înseamnă că 
înscrierea temporală este fără de folos; este, dar în ordine auxiliară. Altă modalitate, 
la fel de precaută, ca nimic să nu altereze deplina „obiectivitate“ a actului critic, 
distinge domenii în care, apoi, sunt incluse cronologic faptele. În Istoria... sa, 
N. Bagdasar ia în seamă: „Filosofia pură“ (cu Dimitrie Cantemir, după un interval 
„de la Cantemir la Maiorescu“ vine Maiorescu însuşi, apoi, Conta, Rădulescu- 

Motru, P. P. Negulescu, Ion Petrovici, Zeletin, Blaga, Eugeniu Sperantia, Mircea 
Florian, D. D. Roşca, Dan Bădărău, Vasile Băncilă), „Estetica“, „Filosofia 
dreptului“, „Filosofia istoriei“, „Filosofia culturii“; de cronologism nu se scapă, 
iar pe deasupra, unii filosofi reapar cel puţin o dată. P. P. Negulescu de trei ori, 
C. Rădulescu-Motru şi Blaga de două. 

O a treia modalitate vine cu structuri interpretate (şi de interpretare): materi- 
alism-idealism, raţionalism-iraţionalism. Într-o Istorie a filosofiei româneşti mai 

de odinioară (1980), „filosofia interbelică“ este împărţită în „sisteme şi concepţii 
filosofice de orientare realist-raţionalistă“ (P. P. Negulescu, Mircea Florian, 
C. Rădulescu-Motru, Mihai Ralea, D. D. Roşca, N. Bagdasar, I. Brucăr) şi „sisteme 
şi curente filosofice de orientare spiritualistă“ (I. Petrovici, Lucian Blaga, 
Ortodoxismul gândirist, Trăirismul). Împărţirea însă e prea tranşantă, fiind 
determinată ideologist. 

În această încercare „neconvenţională“ asupra filosofiei româneşti s-a adoptat 
altă metodă: anume, cât a fost posibil, s-a ţinut seamă de înrudirile doctrinare, de 
statornicirea unor direcţii sau climate spirituale. Chiar dacă nu aduc cu câte o 
şcoală, există totuşi o „direcţie“ (tradiţie) maioresciană şi o alta (personalizând) 
naeionesciană. 

Sunt însă o seamă de filosofi, mai mult sau mai puţin individualizaţi, care nu 
evoluau într-o „direcţie“ sau alta din cele două. Câţiva dintre ei, dacă alta ar fi fost 
istoria, puteau să facă şcoală. În jurul lui Blaga, la Cluj şi la Sibiu deja se pornise. 

De neataşat la „direcţiile“ aşa-zicându-le istorice, Vasile Conta, Camil 
Petrescu, I. D. Gherea, D. D. Roşca, Lucian Blaga (ar mai fi şi alţii: Ştefan Zeletin, 
Mihai Ralea, Iosif Brucăr), pot trece ca „independenţi“ (cu explicaţiile date). 


2. Vasile Conta (1845-1882). Materialismul în filosofia românească (şi nu 
numai) n-a fost chiar aşa cum se zicea în manualele de odinioară, o „linie“, şi încă 
„fundamentală“, pentru că „în opoziţie cu idealismul dă un răspuns adecvat 
problemei fundamentale a filosofiei, problema raportului dintre materie şi 
conştiinţă, dintre existenţă şi gândire...“. 

Filosofia românească, „încă de la începuturile ei, s-a situat într-un orizont 
progresist, fiind purtătoarea tendinţelor înnoitoare ale societăţii şi aducându-și 
prin aceasta o contribuţie de o deosebită valoare la marile transformări sociale şi 
mutații spirituale din istoria poporului român. Încă din epoca veche... s-a afirmat 
o tendinţă raţionalistă şi umanistă, tendinţă ce s-a amplificat treptat..., favorizând 
mai târziu apariţia unor concepţii ştiinţifice, materialiste despre lume, a unor sisteme 
filosofice complexe...“. 

„Cu filosofia lui Vasile Conta, gândirea materialistă pre-marxistă din ţara 
noastră intra în epoca maturității ei. Înainte de Conta, rezolvări materialiste ale 
problemelor de filosofie se întâlnesc la noi mai ales în lucrările oamenilor de 
ştiinţă cu preocupări filosofice...“ Dar Conta era „primul gânditor român“ care 
înălța „preocupările spontane... la rangul de examinare sistematică a problemelor 


„Independenţii “ 119 


filosofice şi care, totodată, dezvolta o filosofie purtând pecetea originalității“... 
Mai înainte, ce-i drept, doar „elemente de materialism“ erau aflate la Cantemir, la 
Gheorghe Şincai, la Simion Bărnuţiu (care „sublinia vizibil“ „elementul materia- 
list al filosofiei kantiene“), dar mai cu seamă la „naturalişti“: Constantin Exarcu, 
dr. Nicolae Negură, dr. A. Şuţu, Grigore Ştefănescu, Artemiu Publiu Alexi, Ştefan 
Michăilescu, Victor Babeş. Urmând să fie „valorificaţi“, ei însă mai curând 
pierdeau, prin minimalizare, în contra intenţiilor. Mare savant, în lectură filosofică, 
Victor Babeş era „povestit“ cu încântare după o mică scriere, de ocazie, 
Consideraţiuni asupra raportului ştiinţelor naturale către filosofie (1879-1880), 
pentru a fi „dezvoltat“ chiar „teza că lumea materială există şi poate fi cunoscută, 
fiindcă însăşi cunoaşterea are o bază materială — creierul. El argumentează că 
conştiinţa reflectă realitatea materială fiindcă ea este dependentă de materie“. „În 
concepţia materialistă a lui Babeş“ se mai plasa „în prima linie a luptei împotriva 
idealismului“ şi „ideea de lege şi de cauzalitate...“, apoi respingerea „agnosticis- 
mului Kantian“, ca şi „teoria idealistă“ a semnelor sau simbolurilor. De performanţă 
în ştiinţă, ca filosof Babeş nu trecea mai departe de linia diletantului. Nu este 
nimic dezonorant în faptul de a nu fi fost şi filosof pe cât savant. Dar una-i una, 
alta-i alta. Să-l adjudeci pentru filosofie înseamnă să-l minimalizezi, el nefiind, 
oricât efort, un filosof. Precum nici un filosof care scrie şi versuri, ca, bunăoară, 
Conta, nu este şi poet. Lui Babeş, apoi lui Gh. Marinescu, lui Emil Racoviţă, lui 
Dimitrie Voinov nu le adăuga nimic trecerea în filosofie. Când în lume se trăiseră 
şi se traversau experienţe filosofice cruciale (către sfârşitul secolului al XIX-lea, 
Bergson publica Eseu asupra datelor imediate ale conştiinţei, Materie şi mişcare, 
Avenarius, Critica experienței pure, Husserl, Filosofia Aritmeticii), problema este 
să ne găsim cât mai aproape de timpul culturii. Cu un „materialism“ la nivel de 
„elemente“ nu câştiga nimeni; oricum, istoria şi sistemul materialismului, nu. 

Vasile Conta este primul filosof materialist de pe la noi, deşi rămas (şi în 
urmarea scurtimii vieţii, dar şi a faptului că nu apucase să-şi formeze o cultură 
filosofică pe măsura veacului) la paradigma comună a materialismului. De aceea, 
Pătrăşcanu avea să fie sever: „pentru că materialismul lui este metafizic, mecanicist, 
nedialectic, pentru că el nu s-a ridicat, în elementele fundamentale ale operei sale, 
dincolo de limitele strâmte ale materialismului reprezentat la mijlocul secolului 
trecut de Biichner sau Moleschott, pentru aceste temeiuri «întoarcerea la Conta» 
nu poate fi punctul de plecare pentru deschiderea unor noi perspective gândirii 
filosofice româneşti“ (Curente şi tendințe în filosofia românească, p. 148). 

În criza care începuse mai de mult, dar se adâncise cu războiul şi imediat 
după încheierea lui, ca în orice timp de criză, în societatea românească era posibil 
mai orice. Aşa şi în filosofie. După cum „odinioară, în plină criză a filosofiei 
germane... strigătul «înapoi la Kant!» era menit revigorării, tot la fel, „păstrând 
proporţiile..., o întoarcere la Conta“, la noi. Dar „«Înapoi la Conta!» nu poate fi 
soluţia nu pentru că autorul Teoriei fatalismului a fost lipsit de originalitate... 
Concepţia lui Conta nu rezistă nu pentru că e materialistă, ci pentru că această 


A 


concepţie e metafizică“, în limbajul de atunci şi al multor ani de aici încolo, prin 

metafizic — metafizică înţelegându-se cu totul altceva decât s-a înţeles şi se înţelege 
de la Andronicos din Rhodos (mai exact de la Nikolaos din Damasc), adică 
antidialectic. 

Pătrăşcanu se temea inutil; filosofia românească nu se întorcea la Conta. O 
bună bucată de vreme, mai orice din cultura tradiţională era cel puţin suspectat. 
Filosofii au „pătimit“ cel mai mult, pentru că „nu s-au limitat să se închine celor 
mai obscure stele ale firmamentului filosofiei reacționare din străinătate. Ei nu 
s-au mărginit să-i imite şi să-i plagieze. Ei au ajuns să teoretizeze plagiatul şi 
imitaţia servilă. Titu Maiorescu a fost acela care afirma că noi trebuie să imităm... 
Aceloraşi scopuri le-au servit şi teoriile unui filosof burghez, la modă în anii 
dinaintea celui de al doilea război mondial: Lucian Blaga...“ (Leonte Răutu, 
Împotriva cosmopolitismului şi obiectivismului burghez în ştiinţele sociale, în Lupta 
de clasă, nr. 4, oct. 1949). Soarta filosofiei, ca şi a istoriei întregi, era pecetluită; 
nici chiar „întoarcerea la Conta“ nu mai era permisă. Viitorul apropiat era al 
materialismului dialectic, nu pentru că era materialism, fie şi dialectic, ci întrucât 
era sovietic. Leonte Răutu şi îndemna la curmarea oricărei iniţiative potrivnice, 
pentru că în anii care trecuseră se iviseră „teorii filosofice care tind să facă poporul 
român «imun» în faţa poporului rus, a poporului sovietic“ (bid.). 

„Criza“, aşadar, nu-şi avea soluţia în revenirea la Conta, „nu întorcându-ne 
cu gândul înapoi, ci îndreptându-ne privirile înainte“ (Lucrețiu Pătrăşcanu, 
Curente..., p. 172). Adică spre „materialismul dialectic“ care „pleacă de la 
interpretarea materialistă a tuturor fenomenelor, fie din natură, fie din societate. 
În cercetarea acestor fenomene, el aplică metoda dialectică“. „Ştiinţă şi filosofie“, 
deoarece „cuprinde cele mai generale legi“, prin aceasta materialismul dialectic 
era şi „un instrument teoretic revoluţionar...“. 

Încă din antichitate materialismul, cu Democrit şi Lucretius, era „naiv“ şi 
neînstare „să clarifice raporturile dintre gândire şi materie...“. Cu mult mai evoluat 
este însă cel modern („a strălucit“), fără să ajungă „să explice legile dezvoltării 
materiei şi ale societăţii“. Falimentar, „falimentul acestui materialism“ a însemnat 
falimentul concepţiei în sine, materialismul dialectic schimbându-și „pentru a treia 
oară forma“ (Ibid., p. 187, 196, 186, 187). 

De aceea Conta trebuia recuperat. Şi a fost, dar cam ă la Pyrrhus, pe dos. 
Adică, atâta a fost contrafăcut după un model ideologic, încât, paradoxal, prin 
supralicitare n-a mai rămas nimic (mai nimic) din el. 

Totuşi, Conta nu avea nevoie de grefe şi de transfigurări, cam inestetice, pentru 
a nu zice altfel. Statura lui este cât este, din păcate, fără şanse de creştere. Aceasta 
nu neapărat pentru că din principiu materialismul ar fi lipsit de orice şansă. Negarea 
abstractă a sa ajunge cam tot acolo unde ţintea devalorizarea idealismelor. 
Materialismul dialectic şi istoric n-a eşuat din principii, ci datorită modului 
defectuos în care a fost construit. Când s-a gândit filosofic s-a ajuns la rezultate 
memorabile. Este cazul lui Marx, în parte şi al lui Plehanov, este cazul lui Gramsci. 
Dar, în genere, cel puţin în materialismul dialectic, s-a mers pe linia Engels-Stalin. 
Autodidact (ceea ce nu explică totul), Engels l-a citit pe Hegel dinspre bunul simţ. 

Logica (ontologia) era lăsată de o parte şi preluată doar „filosofia naturii“. În 
urmare, natura era supranumită materie, operaţiune, poate, ea însăşi inspirată, dar 
de Kant. Acesta „are între altele meritul de a fi făcut prin încercarea unei aşa 
numite construcţii a materiei... începutul stabilirii unui concept al materiei şi de a 
fi redeşteptat cu această încercare conceptul unei filosofii a naturii“ (G.W.F. Hegel, 
Filosofia naturii, p. 60). Trecută filosofia naturii (filosofie secundă) în primul 
plan, pierea distincţia dintre ontologia formală (aceea a problemelor şi logicii) şi 
ontologia materială (interpretată). Luând locul celei dintâi, prin aceasta, cea de a 
doua îşi crea premisele instituirii ca filosofie unică. În sprijin venea şi „problema 
fundamentală a filosofiei“ cu singura rezolvare „ştiinţifică“, aceea materialistă: 
„Rezolvarea materialistă“ a acestei probleme constituie premisa abordării ştiinţifice 
a realităţii obiective, iar rezolvarea ei idealistă conduce, în cele din urmă, la 
„abordarea mistică, religioasă a acesteia“. Cu respectarea logicii filosofiei, cei 
care au predat materialismul dialectic şi au tot scris despre materie şi mişcare, 
despre legi (cele mai generale legi: cea a unităţii şi a luptei contrariilor, cea a 
trecerii de la acumulările cantitative la schimbările calitative şi cea a negării 
negaţiei), despre categorii (esenţă şi fenomen, conţinut şi formă etc.), despre 
cunoaştere, adevăr şi practică, aveau toate şansele să dea câtă legitimitate îi era 
proprie materialismului în cauză. Numai că, gândind ca Engels, au „uitat“ că 
„filosofia, în genere, are ca filosofie alte categorii decât conştiinţa obişnuită“ (Hegel, 
op. cit., p. 17). Toate acestea şi încă altele (între ele, instituţionalizarea) i-au hotărât 
eşecul. Pentru a ieşi din vidul istoric în care s-a prăbuşit, i-ar trebui o „critică a 
raţiunii“ lui de a fi şi de a se construi radicală. Necesară era, când însă posibilă şi 
cum? Necesară era atâta cât materialismul în genere a fost, totuşi, o ipoteză, nu 
chiar atât de veche pe cât s-a zis, dar, de epocă modernă oricum. Nici de această 
dată, aşa cum se spunea, dominant, dar atâta cât a fost, a făcut parte dintr-un întreg 
care numai el este adevărul, pentru a zice astfel, după Hegel. Problemele (aporiile) 
eterne ale filosofiei au nevoie de „experimentare“ cât mai diversă, adică de punere 
în cât mai multe şi mai distincte situaţii (vd. supra, mai pe larg, par. Mircea Florian). 

La timpul ei, filosofia lui Conta era una şi astfel trebuie judecată sau, mai 
exact, pornind de la această presupoziţie. Se poate bănui că filosoful însuşi lucra 
cu precauţiune, nevăzând în „materialismul“ proiectat în Teoria fatalismului, în 
Teoria ondulațiunii universale, în Întâiele principii care alcătuiesc lumea un scop, 
ci doar un mijloc pentru o reconstrucţie de ordine primă, adică metafizică. Aceasta 
pe măsura propriei clarificări. Cărţile, de altminteri, par a fi exerciţii, ceea ce nu le 
minimalizează, dacă le socotim doar ca preliminarii la cele ce urmau să fie de 
încununare. 

Existenţa a cel puţin două modele într-o construcţie cu identitate auctorială 
se poate explica fie prin situarea în referenţiale distincte din motive sistematice, 
fie prin depăşirea interioară, într-o evoluţie individuală, psihologic firească. La 
urma urmelor, nu este nimic neobişnuit şi nu este deloc prilej de diminuare a 
cuiva pentru a se fi depăşit uneori radical, ceea ce înseamnă prin anulare 
doctrinaristică a ceea ce a întreprins mai înainte. Problema însă este alta, anume 

ca, în „posteritatea critică“, anularea să nu pară a fi avut raţiuni axiologice. 

Se admite un platonism primar, de tinereţe, dar el stă, în poziţia lui sau, mai 
exact, în lumea întrebărilor lui, la fel de drept ca acela târziu. Nu prea poţi să dai 
ceva de o parte, pentru că logica platonismului este de tip organicist. Sunt însă şi 
cazuri de depăşire dacă nu prin anulare, măcar prin umbrire a ipostazei de mai 
înainte, nu întotdeauna într-o terminaţie accentuat temporală, cât sistematică. 

Vasile Conta a trăit prea puţin ca să aibă o istorie individuală cu ritmuri uşor 
sesizabile. Totuşi, în puţinii ani care i-au fost daţi, s-a grăbit să se pună în încercări, 
adesea riscante filosofic, pentru a se converti într-un program. Pentru că, am 
impresia, Vasile Conta era mai mult un program decât o realitate, şi toate acestea, 
în chiar percepţia lui. 

Nu în toate cazurile cliometria (în logică ficţionalistă, ce ar fi fost dacă) este 
operantă. Fie şi în mică măsură, în cazul lui Conta însă, da, în urma lui rămânând 
un proiect de metafizică, în funcţie de care, cliometric, ne putem întreba şi, poate, 
şi răspunde: ce ar fi fost dacă nu s-ar fi petrecut din viaţă aşa de timpuriu? 
Comparând (măsurând distanţa dintre) Introducere în metafizică şi un proiect de 
Încercări de metafizică, pot să apară date menite să descopere un Conta posibil. 
Este acest proiect ulterior, în timp, Introducerii şi Bazelor metafizicii, le este sincron? 
Nu interesează prea mult problema timpului, pentru că la Conta timpul este atât 
de concentrat, încât înainte şi după nu au prea mare relevanţă. Ar fi de bănuit că 
este ulterior; paradoxal însă, n-ar adăuga prea mult la interpretare. Chiar, zic, să 
ignorăm relaţia cronologică, gest care n-ar apropia ceva mai mult, în acest caz, de 
Conta. În treacăt fie spus, istoricizarea excesivă poate fi rău sfetnic nu numai în 
interpretarea aplicată unor durate mari, ci şi în aceea privitoare la destine strict 
individuale. 

Prin urmare, să punem, cum se zice, între paranteze problema cronologică şi 
s-o trecem în faţă pe aceea a posibilului Conta, urmărind, prin comparaţie, actele 
(Introducerea şi Bazele...) şi proiectul, ca să ne întrebăm şi să ne răspundem (sau 
nu): oare scrierile încheiate (oricum, publicate) nu erau decât puneri în încercări 
(în sens montaignean) pentru desluşirea într-un proiect care, ca scop, funcţiona 
cauzal, chemând? 

Luată în sine, Introducerea în metafizică este o carte ratată, pentru că ratează 
conceptul metafizicii însăşi, la sfârşitul veacului trecut, după dramatice experienţe, 
în măreție sau decadenţă, ea (metafizica) fiind mult prea departe de reprezentarea 
lui Conta, atâta de departe, încât nimic nu mai era de recunoscut. Introducerea..., 
deşi o „introducere istorică“ la o expunere „sistematizată a principiilor“, nu are 
mai nimic din condiţia genului. Căci o introducere, fie şi istorică, dacă nu mai cu 
seamă de acest fel, trebuia să dea legitimitate expunerii următoare, convertind 
faptele istorice în argumente. Aceasta şi când se ia în seamă istoria (în acest caz) 
a metafizicii ca sistem în logică succesivistă de fapte culturale. Conta însă voia 
parcă ceva mai mult, chiar şi la atâta vreme încă de tot interesul, de îndată ce 
dominanta era aceea antropologică. Anume, este vorba de o istorie a comporta- 
mentului, a raportării, a conştiinţei metafizice, cum se preferă. Intenţia era anunţată 


„Independenţii“ 123 


încă de primele rânduri ale Încercării...: „înainte de a expune într-un alt studiu 
sistemul meu de metafizică, voi arăta aici în trăsături mari calea ce au urmat ideile 
metafizice de la începutul omenirii până în zilele noastre şi voi dovedi că cele mai 
adânci sisteme metafizice ale filosofilor de azi derivă, prin evoluţiune înceată şi 
continuă, din cele întâi şi cele mai grosolane credinţe ale omului primitiv“ 
(p. 389). 

Două observaţii: 

Prima: distingând istoria antropologică a metafizicii, Conta n-o leagă de aceea, 
aşa-zicându-i, culturală, adică de aceea în care mintea noastră se exercită în 
conceptul şi în logica — sintaxa metafizicii. De aici şi punerea metafizicii în condiţie 
congeneră conştiinţei însăşi: „de când a început să gândească, omul a avut idei 
metafizice...“, reprezentându-şi „în toate timpurile cauzele prime ale lumii“. Sunt 
cuvintele lui Conta. Ceea ce însă este prea mult pentru istoria întreagă şi prea 
puţin pentru metafizică. Prea puţin pentru aceasta, pentru că, paradoxal, hipertro- 
fierea era şi este, în cazul ei şi poate nu numai al ei, precarizantă. Fie dilatând-o 
temporal, fie sistematic făcând-o să fie un fel de „despre întreg“ prin însumare, 
oricum, ea îşi căpăta (ca printr-o cerşire) obiectul de aplicaţie, iar nu şi-l construia. 
Revenind însă: deşi miturile însele, cele ale originilor, vor fi fost reconstrucţii 
într-o logică, să-i zicem, arche-ică, ele nu aparţin încă spaţiului metafizicii, pentru 
aceasta fiind necesare, mergând doar pe experienţa greacă, cel puţin două condiţii: 
distincţia, şi încă pe verticală, într-o arhitectonică transcendentistă, a două planuri 
şi instituirea paradoxală (de la paradoxos, contra opiniei). Mitul sau, pentru a nu 
ne depărta de textul lui Conta, perioadele identificate: fetişismul, idolatria, 
politeismul, monoteismul vor fi fost ele însele în modul lor de a fi centrate în 
absolut (cu diferenţe), dar prin aceasta nu erau şi metafizică, nici chiar metafizice. 
Altminteri, am fi determinaţi să admitem, depinde de situare, fie că mitul este o 
metafizică încă posibilă, fie metafizica o continuă actualizare a unor latenţe. 
Oricum, de un avantaj nu s-ar putea vorbi nici de o parte, nici de alta. 

A doua observaţie priveşte evoluționismul care poate chiar a prezidat la o 
asemenea confecţionare a scenariului, un evoluţionism strict, cu degradări prefor- 
miste, dacă ideea metafizicii se afla, poate că nu chiar la animalele superioare, ca 
sentimentele religioase, dar la cei dintâi oameni, oricum. Nu este nevoie de a 
zăbovi cât de cât asupra motivului, pentru că urmările sale ruinătoare, mai cu 
seamă prin extindere la istoria conştiinţei şi a exerciţiilor acesteia, sunt de tot 
ştiute. 

Introducerea în metafizică, aşadar, dădea seamă de un model cu oarecare 
prestigiu în epocă, dar, orice s-ar spune, departe de a servi cauzei; dimpotrivă, era 
o mină de argumente pentru atitudinile deconstructive, dacă nu chiar pragmatic 
antimetafizice. Un model aşadar, cu o primă determinaţie într-un antropologism 
evoluţionist-preformist, iar cu alta, în urmare firească, în integralismul său, pentru 
a zice astfel, prin parafrază la o sintagmă hegeliană. În Bazele metafizicii, aceasta, 
„ca ştiinţă propriu-zisă“, putea fi, ajungând „la cele mai înalte şi mai generale 
adevăruri ştiinţifice“, pornind de la acestea şi grupându-le „definitiv pe toate într-o 

singură clasă, reprezentată de o singură idee, de un singur principiu universal“ 
(p. 190). Căci ea urma a se institui ca „o concepţiune unitară a universului“. 
Or, este de tot evident că nu aceasta a fost menirea metafizicii. Nici chiar primul 
filosof al grecilor n-a fost metafizician ca înţelept şi nu va fi instituit metafizica 
pur şi simplu ca înţelepciune însăşi sau inducând de la aceasta. Să ne amintim 
doar străşnicia pe care o punea Heraclit în despărţirea de polimatei (nu au minte); 
or numai bărbaţii iubitori de-ceea-ce-este-înţelept se îndreaptă către natura ascunsă 
a lucrurilor. 

Şi cu toate acestea şi împotriva tuturor acestora, Vasile Conta strângea elemente 
pentru alt model, de fapt, pentru acela propriu metafizicii. Încă o dată, nu poate fi 
socotit ca ulterior, temporal vorbind, fiind de tot posibil ca filosoful să-şi fi pregătit 
prin exerciţii reconstrucţia urmărită. Dar distincţia între ele este, cred, necesară 
identificării mai exacte a unui profil; altminteri s-ar trece în dimensiune esenţială, 
ceea ce este, de ce nu, doar mijloc sau timp, experienţă de trecere. Nu este deloc în 
dezavantajul unui „autor“, zicând astfel generic, să i se afle ca definitoriu tocmai 
ceea ce nu este desăvârşit, dar ţine de dezamăgire. Este cazul, de regulă, al postu- 
melor, care adesea dau seamă de nebănuite, dinspre antume, direcţii în evoluţie. 

Ceea ce în această perspectivă ispiteşte cu precădere este parcă prevenirea 
asupra necesităţii de a distinge între formal şi interpretat (material doctrinaristic) 
în metafizică, altfel spus, după Conta însuşi, între „principiile fundamentale“, cu 
oprire specială asupra obiectului (câmp, logică, legitimitate), şi o construcţie de 
un anume fel, aceasta ca verificare. Bunăoară, într-un plan de „Încercări...“, poate 
al părţii a II-a, de sistematică, de altfel şi în Bazele..., ceea ce arată o permanenţă, 
Conta deschidea o secţiune consacrată principiilor: existenţa, realitatea, adevărul, 
relativul, absolutul, cantităţii — numărului infinitului, formei — calităţii şi substanţei. 
Cu deosebire însă, în seria acestora dinspre distincţia formal — interpretat 
interesează existenţa în raport cu realitatea, cu veritatea, întrucâtva tripticul 
organizator, fiindcă „noţiunea existenţei“ „ni se prezintă în două caractere: realitatea 
şi veritatea“ (Bazele..., p. 504). Încă departe, dar, oricum, în drum către existenţă 
şi realitate pot fi socotite, în posibilă corespondenţă cu perechea metafizică de 
întemeiere, mergând pe distincţia medievalilor: ens (care ar fi fiinţa) şi existentia 
(în alt sens decât cel folosit de Conta şi nu numai), aceasta etimologic — ceea ce 
vine din, ceea ce stă în: ex şi sisto -sistere; exsisto-exsistere. Nu se forţează lucrurile 
apropiind perechea existenţă — realitate de aceea devenită clasică, prin medievali, 
de îndată ce în termenul lui Conta existenţa stă pentru a fi în absolut, în timp ce 
realitatea, pentru a fi real, în deosebire de nereal. Nu trebuie nici supralicitată 
apropierea, de altfel nici nu este vorba de a-l recupera pe Conta dintr-o perspectivă 
pentru o perspectivă sau de a-l „valorifica“ cu orice preţ. Dacă „materialismul“ 
său era şi pentru sfârşitul veacului al XIX-lea de mult rămas în urmă ca filosofie, 
la aceasta, paradoxal, contribuind chiar ceea ce era mai nou în ştiinţa vremii, 
evoluționismul, Conta poate fi încă citit ca încercare de a gândi cum se gândea 
major în epocă. Adunând elemente pentru o construcţie de logică materialistă, el 
pare a fi ţintit încă mai departe. Dacă timpul ar fi fost mai îngăduitor cu el, 
moştenirea lui ar fi fost alta. Dacă... 

3. Camil Petrescu (1894-1957). Poet, dramaturg, romancier de seamă, 
Camil Petrescu, ca filosof, este încă ignorat, şi nu numai de istoricii literaturii. 
Aceasta chiar dacă el însuşi şi-a văzut literatura doar ca „trecere“ între filosofie: 
„Să vă povestesc o întâmplare. Când am terminat universitatea, profesorul 
P. P. Negulescu m-a întrebat dacă nu am de gând să urmez o carieră în filosofie, şi 
atunci i-am răspuns că, deocamdată, nu. A fost foarte deziluzionat. M-a întrebat 
ce poate să mă facă să renunţ la această carieră în filosofie, şi atunci i-am răspuns 
că renunţ numai pentru moment la filosofie, pentru că am de gând să fac literatură. 
A ridicat din umeri nedumerit şi mi-a spus: «Cred că faci o mare greşeală pentru 
că dumneata eşti un spirit filosofic şi nu ştiu ce ai să faci în literatură». l-am 
răspuns liniştit: Eu am un anume plan de realizare a operei mele, începând de 
acum şi până la încheiere, iar planul acesta cuprinde cam următoarele etape: voi 
scrie până la 25 de ani versuri..., voi scrie între 25-35 de ani teatru...; voi scrie 
între 35-40 de ani romane... Şi abia la 40 de ani mă voi întoarce la filosofie, căci e 
mai cuminte să faci la 20 de ani poezie şi filosofie la 40 decât filosofie la 20 de ani 
şi poezie la 40 de ani, aşa că vă dau întâlnire peste 20 de ani... Peste două decenii, 
m-am dus la profesorul meu P. P. Negulescu şi i-am spus că vreau să-mi dau 
doctoratul în filosofie: «Domnule Camil Petrescu, nu înţeleg de ce te întorci la 
filosofie, acum când ai făcut o carieră excepţională în literatură?...» I-am răspuns 
liniştit: «Toată cariera mea literară n-a fost decât o trecere în vederea lucrărilor 
filosofice. În nici un caz, nu mă văd făcând versuri la 40 de ani, de vreme ce nu am 
făcut filosofie la 20“ (Vasile Netea, De vorbă cu Camil Petrescu, în „Vremea“, 
XV, 686, 14. II. 1943, p. 6-7). 

Aproape matematic, se va ţine de proiect, în 1937 susţinând teza pentru 
doctorat (la care lucra însă din 1931) Modalitatea estetică a teatrului, în 1938 
publicând Husserl, o introducere în filosofia fenomenologică, iar în 1940 încheind 
Filosofia substanţei. "Totuşi filosofie făcuse încă mai demult, adesea explicită ca 
în Substanţialism(ul) din 1926 sau ca într-o seamă de eseuri, unele strânse în Teze 
şi antiteze (1936): Încercare fenomenologică despre conştiinţa românească, Despre 
noocraţia necesară, Sufletul naţional. Când nu, implicită: în Ultima noapte de 
dragoste, întâia noapte de război (capitolul E tot filosofie), în ciclul de versuri 
Transcendentalia (1925) despre care el însuşi avea să spună că „singura realitate 
pentru poet, în ce priveşte Transcendentalia, este sentimentul metafizic al existenţei, 
adică este faptul că noi trăim într-o nelinişte care merge spre etern, dar că aceasta 
nu este un motiv de cunoaştere, ci este o realitate care trebuie acceptată ca atare. 
Prin urmare, există sentimente care întovărăşesc conceptele metafizice. Metafizicul 
în sensul acesta este obiect de poezie, mai mult decât de cunoaştere conceptuală“ 
(Procesul de creaţie al operelor proprii (conferință, 15 mai 1943), vd. Manu- 
scriptum, nr. 2, 1972, p. 100-111). Tot aşa, scrie poezie, teatru, roman şi în „vârsta“ 
filosofiei (lată femeia pe care o iubesc, Prof. Omu vindecă de dragoste, Bălcescu, 
Caragiale în vremea lui, Papuciada, Un om între oameni), chiar dacă nu la cota 
de dinainte. Însă cauza era alta, decât întocmirea în alt timp, care nu mai era al lor, 
problemă, la urma urmelor, de convenţie. 

Dar, trecând peste toate acestea, la 40, imediat după 40 de ani, scrie, totuşi, 
filosofie cu aplicaţie şi, încă mai mult, intenţional sistematică. Totodată, mărturisind 
că literatura era doar o „trecere“, ceea ce nu pare a fi o bizarerie în plus a omului 
atât de insolit, în genere, încât şi „când strănuta“ Camil privea „în jur cu satisfacția 
unei acţiuni inedite“ (E. Lovinescu, Memorii, II; p. 113). 

Totuşi, filosofia, fie ea „implicită“, fie ea „explicită“, nu i-a fost prea luată în 
seamă pe măsură, nici de criticii (istoricii) literari, nici de filosofi (de istoricii 
filosofiei). 

„Un singur capitol e de prisos în concentrarea primului volum (Ultima noapte, 
n.n.): acela în care Gheorghidiu face un neprevăzut curs de istoria filosofiei, în 
atmosfera de alcov a Elei; inteligenţa lui nu câştigă nimic dintr-o dexteritate 
didactică, după cum iubirea femeii nu şi-o asigură şi nici n-o pierde prin consideraţii 
asupra «teoriei cunoaşterii»; e un exces de culoare morală şi intelectuală atribuit 
eroului“ (Pompiliu Constantinescu, Camil Petrescu. Ultima noapte de dragoste, 
întâia noapte de război, în Scrieri alese, p. 171). Călinescu, în schimb, găsea că 
lucrurile stăteau altfel: „Întâia problemă a lui Gheorghidiu este de a se apropia cât 
mai mult sufleteşte de nevasta lui. Şi cum el explorează metafizicul, înţelege să 
comunice în această sferă de preocupări cu soţia lui. A trebuit un talent solid ca 
acela al lui Camil Petrescu pentru ca această lipsă de tact să nu devină ridiculă. 
Situaţia este în teorie absurdă. Totuşi, recitite azi, aceste pagini par de o decenţă 
desăvârşită“. 

Gheorghidiu ar vrea ca Ela să fie şi „frumoasă“, şi „capabilă de speculaţia 
filosofică“. Din lecţia de filosofie însă rezultă doar „inferioritatea femeii“, nu numai 
„geloasă, înşelătoare, lacomă, rea“, ci şi „nefilosoafă“ ( Istoria literaturii române, 
p. 743, 744). 

Poate că de aceea Ştefan Gheorghidiu este pus să joace frivol între seriozitate 
catedratică şi deriziune. Alege mai cu seamă ceea ce face spectacol: „adevărul 
nu-l putem citi niciodată“; „în centrul filosofiei stă aşa numita teorie a cunoaşterii“; 
„Pentru Thales, dacă ai căuta şi ai căuta, ai vedea că esenţa, absolutul, este apa. Ea 
se transformă în toate lucrurile care sunt pe lume. Pentru Heraclit, care nu vedea 
decât mişcare şi transformare, dimpotrivă, esenţa, absolutul, este focul, un foc 
mai pur, însă“; „Episcopul Berkeley trage concluzia că dacă totul nu există decât 
câtă vreme e cunoscut prin simţuri, atunci tot ce nu e cunoscut, nu există; şi cum 
cunoaşterea e un act spiritual, spiritul e totul, deci materia nu există... Nimic nu 
există în realitate. Totul e numai relativ la noi...“; „Tot un englez,... filosoful Tho- 
mas Reid, a combătut această filosofie a iluziei, spunând, între altele o anecdotă: 
«Mă întâlnesc, zilele trecute, cu bunul meu prieten John... Era foarte amărât...»; 
«Mi-a înnebunit băiatul cel mare... cel care studia filosofia la Oxford... A venit 
acum de sărbători acasă. L-am întrebat ce a învăţat»; «Multe... Am învăţat, de 
pildă, că nimic nu există, că totul e o creaţie a simţurilor noastre. Culoarea asta 
roşie a vinului nu există în realitate, ci e o creaţie a ochiului meu, paharul însuşi...; 
uite mâna mea e şi ea o creaţie a simţurilor noastre... dumneata însuţi, tată, eşti o 
creaţie a simţurilor mele»“. (Ultima noapte..., p. 81, 83, 86, 89). 

Filosofia lui Berkeley fusese primită rău nu doar în Anglia, dar şi în Germania 
(„filosoful popular“, Engel), în Franţa (Diderot), pentru a nu mai vorbi de critica 
vehementă, nefilosofică, dacă nu, sub-filosofică, făcută mult mai târziu de către 
Lenin în inchizitorialul său Materialism şi empiriocriticism. 

P. P. Negulescu, în cursurile sale, atât în cele despre Filosofia scoțiană a 
simțului comun, cât şi în cele despre Filosofia populară germană (în Istoria 
filosofiei contemporane, Il), le evocase studenţilor săi, printre care şi Camil 
Petrescu, şi reacţia lui Reid, şi pe aceea a lui Engel. Dar cu sobrietate pe prima, cu 
ironie abia reţinută, ba, în final, cu severitate chiar, pe cea de a doua: „critica... se 
reduce la câteva argumente de bun simţ, care nici nu sunt, propriu vorbind, 
argumente, ci, mai degrabă, descrieri psihologice, întrucât constau în zugrăvirea, 
în forme naive, dar plastice, a mirării adânci, a uimirii sau chiar a indignării de 
care e cuprins un om, «cu mintea sănătoasă» în faţa tezelor subiectiviste şi idealiste“ 
(storia filosofiei contemporane, II, p. 122; vd. supra: P. P. Negulescu). 

În genere cu atitudine filosofică înaltă, Camil Petrescu pare să cedeze 
conştiinţei comune, recurgând la clişeele nu doar falsifiante, dar şi neestetice, la 
limită, în care apărea cum apărea filosofia lui Berkeley, una dintre cele mari nu ale 
unui timp, ci ale gândirii europene ca atare. Explicaţia nu stă în altă parte decât în 
ceea ce zicea Călinescu: femeii, o filosofie nu i se putea destăinui decât nefilosofic. 
Aşa am putea înţelege strania caricare a „subiectivismului“ berkeleyian făcută de 
un cunoscător al ei, şi încă mai mult de un filosof care preţuia rigoarea învățată de 
la profesorul său (P. P. Negulescu): „un mare profesor de istoria filosofiei“ (Jbid., 
p. 86). Dar una era literatura, alta filosofia. În Ultima noapte..., filosofia, de altfel, 
trecea în condiţie de mijloc pentru literatură, dacă nu devenea literatură ea însăşi. 

Altceva era şi este filosofia ca filosofie, precum mai întâi în teza de doctorat, 
Modalitatea estetică a teatrului, o cercetare de tip fenomenologic. Trebuind să fie 
o primă carte dintr-o serie de patru, generic — o Quidditate a reprezentaţiei 
dramatice, Modalitatea... era „ceea ce estetica mai nouă înţelege prin fenome- 
nologia ori descrierea sistematică a obiectului“. Susţinută în faţa unei comisii 
formate din P. P. Negulescu, I. Rădulescu-Pogoneanu şi D. Caracostea, prezidată 
de C. Rădulescu-Motru, în 9 aprilie 1937, primea magna cum laude. Ca peste 
câţiva ani, în 1938, Camil să apară cu un Husserl, în care îşi punea întreaga ştiinţă, 
pricepere, rigoare. 

Despre Husserl, Negulescu însuşi vorbise în cursul său de Problema epistemo- 
logică. „Fenomenologismul e o concepţie epistemologică, după care noi cunoaştem 
realitatea integral, în înţelesul că o cunoaştem în ceea ce constituie esenţa ei... 
Numele de fenomenologism vine... de la cuvântul fenomen. Însă Husserl ia acest 
cuvânt într-un alt înţeles, cu totul deosebit de cel obişnuit. Prin fenomen el înţelege 
ceea ce ne apare în conştiinţă ca element originar şi ireductibil al cunoaşterii unui 
lucru“ (Problema epistemologică, 1930/1931, p. 775). În puţine pagini, Negulescu 
explica pe scurt, în mare şi exact, ce este cu „fluxul pur al trăitului“ (Zum reinen 
Erebnisstrom, Zum reinen Erleben), neutru, „întrucât într-însul opoziţia subiectului 
şi obiectului n-a apărut încă“, la fel, ce este „reducţia fenomenologică“ (punerea 

între paranteze — einklammern) care „se aseamănă cu îndoiala metodică a lui 
Descartes“, „cu o deosebire, totuşi, care este esenţială, şi anume: Descartes se 
îndoia de realitatea lumii externe sau a lumii sensibile, pe când Husserl o scoate 
pur şi simplu din cauză“. După „reducţie“, „care este cea dintâi..., urmează 
reflexiunea intuitivă“ (eidetică), „o intuiţie imediată a «fluxului pur al trăitului», 
pe care vrea să-l descrie filosofia ca fenomenologie“. 

„Terminologia lui Husserl“ este „foarte complicată“, dar trebuie „să ne servim 
de propriii lui termeni“: „semnificare“, „efectuare“, „adecvare“, „noemă“, „noeză“, 
ceea ce profesorul şi făcea, urmând Logische Untersuchungen, | şi II, şi Ideen zu 
einer reinen Phänomenologie). 

Încheierea însă vădeşte oarecare incomprehensiune: „Metoda fenomenologică 
ar fi hotărâtoare în rezultatele la care ar duce dacă ar putea fi aplicată de oameni 
cu mintea încă goală de orice conţinut noţional. Din nefericire, cei ce, învățând 
filosofia la universităţi sau după aceea, ajung s-o aplice, o aplică la o vârstă la care 
cultura dobândită în şcoli le-a înnobilat mintea cu o infinitate de noţiuni privitoare 
la domeniile experienţei. Se poate ridica dar întrebarea dacă intuiţiile esenţiale, la 
care ajung după metoda lui Husserl, nu sunt chiar acele noţiuni puse sub o altă 
formă şi prezentate într-un alt cadru metodologic“ (Ibid., p. 776-784). 

N. Bagdasar publicase în 1928, în Revista de filosofie un studiu (întins) 
consacrat lui Edmund Husserl, încă în 1923, N. Petrescu îl cita, ca şi Mircea Florian 
în 1925. Printre Curentele realiste în filosofia mai nouă (Rev. de filosofie, nr. 3-4, 
1923-1924), Ştefan Kiett cerceta şi fenomenologia (după Ideen zu einer...). Vianu, 
în Autonomizarea artei (rev. cit., XVII, 1932), lua în seamă aplicarea 
fenomenologiei în estetică. În 1931, în aceeaşi revistă (vol. XVIII), Constantin 
Noica recenza Meditations cartesiennes. Introduction à la phenomenologie. 
Încheia: „Evident, «Meditaţiile» nu sunt toată fenomenologia. Sunt o introducere. 
Nici opera întreagă a lui Husserl nu înseamnă toată fenomenologia, ci tot o 
introducere“ (p. 263). În 1933, Iosif Brucăr scrie şi el despre Husserl, în Filosofi şi 
sisteme. 

Husserl şi fenomenologia (mai era citat şi Max Scheller, Negulescu însuşi îl 
evoca; de asemenea Brentano, ca precursor) aveau, aşadar, largă difuziune, dar 
fenomenologic gândesc doar Camil Petrescu şi I. D. Gherea, chiar dacă nu în 
ortodoxie doctrinară. Amândoi sunt, în parte, şi bergsonieni, apoi, în Doctrina 
substanței, Camil se depărtează de fenomenologie în concept husserlian. Nu însă 
pentru a i se împotrivi. Oricum, rămânea statornic în opţiunea sa, chiar şi în anii 
de după război, când fenomenologia urma să devină „filosofie a burgheziei 
muribunde“ (vd. Cercetări filosofice, 4/1960). Asupra textului Doctrinei substanţei 
el va lucra până la sfârşitul vieţii!. 


1 „La întocmirea acestui volum, Doctrina substanţei, s-a pornit de la ultima variantă 
păstrată în arhiva autorului. Am stabilit că această variantă datează din perioada 1954- 
1955 pe baza unui indiciu formal: în dactilogramă este utilizată noua ortografie“... (Florica 
Ichim, V. Dem. Zamfirescu, Notă asupra ediţiei, Doctrina substanţei, |, p. 46). 

În Modalitatea estetică... era urmărită „istoric esenţa teatrului“, deşi termenul 
nu-i părea autorului însuşi cel mai potrivit. Problema rămânând, „se pune întrebarea 
chiar despre esenţa însăşi, despre modul lor de a fi date, despre raportul dintre 
existenţa lor şi existenţa concretă a conştiinţei“ (p. 166). Teza se încheia, aşa-zicând, 
printr-o deschidere: Recapitulări aporetice, în perfectă consecvență cu spiritul 
fenomenologiei, mai mult o metodă decât o doctrină: „fenomenologia capătă rolul 
unei epistemologii, menită să fundeze ştiinţele în funcţie de esențe şi forme pure“ 
(Husserl. O Introducere..., în Doctrina substanţei II, p. 262). De aici, poate, şi 
„influenţa copleşitoare“ pe care ea o exercită (Ibid., p. 261). Ceea ce este „nu 
numai valabil, dar constituie chiar pragul adevărat“ al fenomenologiei din stadiul 
primar (Loghische Untersuchungen) e, mai înainte de orice, lărgirea „în mod 
considerabil“ a domeniului „existenţei în filosofie“ prin „aşa-numitul primat al 
intuitivităţii, prețuirea datului «în persoană», a datului «el însuşi» (selbstgebende) 
ca opus simplei semnificaţii, apoi ideea şi metoda obiectităţii ideale, ca şi 
obiectitatea categorială, deopotrivă intenționale“. „Tot aşa de interesantă apare 
prețuirea din ce în ce mai mult a evidenţei ca un atribut esenţial al intenţionalităţii.“ 
În fine, „fundamentală... apare şi descrierea atât de originală a formelor categoriale 
cu corelatul revoluţionar al intuiţiei categoriale“ (p. 283). Cu fundamente „local 
determinate“, în „matematicile superioare“, „aceste contribuţii“ suferă de 
„precaritate filosofică“. În Ideen... se întâmplă însă o radicalizare, prin aceea că 
„depărtarea de realitate“ era „generalizată în aşa măsură încât «experienţa pură»... 
este universalizată“. „Suspendarea“ metodică a existenţei lumii reale nu era o 
noutate, fiind „la temelia filosofiei moderne“. Dificultăţile operaţiunii „prezintă 
dificultăţi atât de mari“, încât Husserl merge „până la limita nuanţărilor posibile“. 
Faptul avea să ducă la instituirea „fenomenologiei pure“ ca o „nouă ontologie“ 
(p. 284, 285). Refăcând structurile şi traiectul fenomenologiei husserliene, cu luarea 
în seamă, după Ideen..., şi a Logicii formale... (Formale und Transzententale Logik) 
şi a Meditaţiilor carteziene (Meditations cartesiennes), Camil era precaut: „O 
judecată atotcuprinzătoare nu putem formula“ („Cu autorizaţia evidentă a lui 
Husserl, E. Fink anunţa în 1933 că opera esenţială, continuarea Ideilor, e încă 
inedită...“). Nu numai că opera lui Husserl, pe atunci, nu era în întregime publicată, 
„dar nu putem şti nici măcar dacă gândurile creatorului au putut birui piedicile 
vremelniciei...“ (p. 308, 316). 

O „sistematizare“ ce depăşeşte „cea mai mare parte din cugetarea filosofică 
de până azi“, fenomenologia husserliană îi lăsa, între altele, două mari întrebări 
lui Camil Petrescu: „va fi izbutit Husserl în opera inedită să ne dea o explicitare 
suficientă a unităţii genezei universale a lui ego şi a legilor ei generale“; „dacă va 
fi încercat, dacă a realizat cumva o descriere fenomenologică integrală a 
semnificației faptului de a exista în mod absolut, care ni se pare că lipseşte 
deocamdată filosofiei fenomenologice (după mine, există mai multe moduri de a 
exista absolut: voinţa e absolută, gândirea e absolută, matematica e absolută)“. 
Oricum, studii care „să epuizeze“ datele acestei filosofii „nu ni se pare că vor 
putea fi scrise decât abia după câteva decenii de la publicarea operei întregi“ 

(p. 316-317). Ceea ce, fie şi în mai mică măsură, este încă valabil, chiar după 
publicarea operei complete, ajunsă în 1995 la volumul 30, în pregătire fiind şi altele. 
Dar prima problemă era şi este şi va fi nu atât cercetarea fenomenologiei husserliene 
ca fapt istoric (adică nu în sine şi pentru sine), cât gândirea în ea (cu ea). 

Acest Husserl era pentru Camil Petrescu un exerciţiu pregătitor în vederea 
trecerii la redactarea Doctrinei substanței (1939-1941). Fenomenologie aplicată 
mai făcuse. N. Tatu observa că, în Teze şi antiteze, Camil „încearcă a rezolva toate 
problemele din unghiul de vedere al acestei filosofii“, adică al fenomenologiei 
(Camil Petrescu, Teze şi antiteze, în Rev. de filosofie, nr. 3/1936, p. 305-306). 
Într-o Încercare fenomenologică despre conştiinţa românească mărturisea: „noi 
vedem într-o constantă fenomenologică şi empiric creatoare, de aceea socotim că 
orice examen al faptelor (căci printr-o operaţie inversă metodei trecem în paranteză 
acum însăşi fenomenologia pură) e de netăgăduit folos“. Gândind fenomenologic, 
găsea că, dacă „statul românesc de astăzi“ era în starea de precaritate în care era, 
faptul ar fi decurs dintr-o „inaptitudine aproape caracteristic naţională de a descoperi 
semnificaţii şi ierarhii de semnificaţii, căci toate examenele pe care le facem 
realităţilor româneşti sunt sau de naiv psihologism empiric, sau de un scientificism 
care în faza actuală a posibilităţilor ştiinţifice apare destul de specios şi cele mai 
adese ori ridicul în rezultate“ (Teze şi antiteze, p. 192). 

Cam prea mult pentru o filosofie, chiar atâta de operaţională într-un câmp de 
departe mai cuprinzător decât al oricărei alta. Un fel de Auguste Comte, Camil 
Petrescu afla în fenomenologie şansa reformei universale, de la morală la politică. 
Ba şi a câştigării războaielor: „Metoda substanţialistă ar asigura în câmpul de 
luptă gloria României. Cunosc esenţialul artei războiului cum nu sunt în Europa 
zece inşi să-l cunoască. Ştiu să aleg oameni printr-un examen direct, esenţial şi 
sumar. Am contact efectiv cu concretul...“ (Note zilnice, p. 151-152). 

Cam mult aşadar, fie şi pentru fenomenologie. Camil însă îşi trăia filosofia. 
De aici, poate, şi exagerările. Acestea însă ţineau în mai mare măsură de psihologia 
omului decât de un sui generis fanatism de neofit. Camil cunoştea bine 
fenomenologia, altfel decât şcolar. Pentru a construi în universul ei, exersase ani 
şi ani, mai cu seamă în teatru. Fiecare piesă este ca o altă încercare de a crea o 
lume cu „locuitori“ în paradigmă de viaţă şi de gândire fenomenologică. De la 
Gelu Ruscanu la Danton, de la Andrei Pietraru la Radu Vălimăreanu, de la Pietro 
Gralla la Mitică, ideea fenomenologică se întrupează felurit, nu numai în logica 
deosebirii, dar şi în aceea a opoziţiei. 

Măsura însă e dată în Doctrina substanţei, lucrare întinsă, de „cam 800 de 
pagini dactilografiate“, totuşi „numai un sfert“ din cât socotea că va fi... dacă ar 
fi avut „timp şi biblioteci la dispoziţie“, atunci poate că ar fi ajuns la „14-15 
volume“. 

Titlul folosit de autor în mod „curent“ este „impropriu“ (ca de altfel şi 
„sistem“). Mai curând era vorba „de o ştiinţă a substanţei“, în care urmau să fie 
integrate „toate ştiinţele esenţiale“, „de la începutul seriei până la biologie“, 
„Ştiinţele tautonome“, ca şi „unele... descriptive“. Iar „în întregime“ trebuia „să 

fie realizate“ ştiinţele „noologice“ (sau ale spiritului), privitoare la zona „cea mai 
de sus a istoriei“, la „substanţa însăşi, cu organicitatea ei structurală“ (Doctrina 
substanței. Prefaţă, în vol. I, p. 53-54). 

Substanța are sensul tare, acela încă ontic (platonic) şi apoi medieval (thomist) 
ca esenţă, principiu al permanenţei în existenţă. După un thomist fenomenolog, 
„definiţia substanţei porneşte de la distincţia reală dintre esenţă şi existenţă... Se 
zice substanţă oricărei esențe care are existenţă în ea însăşi“ (André Marc, Dialec- 
tique de l'affirmation, p. 544). În urmare, „substanțialismul“, ca doctrină a substanţei, 
„se opune fenomenismului“ (Paul Foulquié, Raymond Saint-Jean, Dictionnaire..., 
art. substance). Logica şi gramatica, mai înainte de orice şi de oricare altele, sunt, 
în acest sens, substanţialiste: „dacă gramatica... îşi impune substanţialismul gândirii, 
rămâne de explicat pentru ce gramatica noastră este substanţialistă“ (R. Lenoble, 
Essai sur la notion d'experience, p. 145). 

Camil Petrescu însă transferă sensul ontologic tradiţional al substanţei în alt 
plan şi-i dă altă funcţionalitate. Permanent „actuală“, substanţa „este nu numai 
creaţia omului sub formă de cultură, ci şi creaţia noosului latent, istoric...“. Eliberare 
de „subiectivitatea individuaţiei“, ea este „tot ce e concret“. Este „însăşi totalitatea 
structurilor €i..., totalizarea obiectivărilor ei noosice“ (Doctrina substanţei, 1, 
p. 292, 293). 

Dacă fenomenologia în concept husserlian era o „doctrină“ a fenomenelor 
reduse transcendental, iar nu a fenomenelor reale, „analiza esenţelor“ nu este tot 
una cu aceea a elementelor. „În acest sens“ trebuie să se țină seama de „pretenţiile 
fenomenologiei, ... foarte îndreptăţite, dar noi cerem ca şi acest punct de vedere să 
fie depăşit într-o analiză substanţialistă a semnificaţiilor concrete, care e altceva“. 
Analiza semnificaţiilor este de primă însemnătate, numai că, parte a „metodei 
substanţialiste“, participă la desăvârşirea acesteia „o metodă concretă, în care 
criteriile de certitudine şi de cunoaştere sunt altele decât cele de până acum“ 
(p. 58, 59). 

Cu „ochii“ la concret, la acesta, filosofic, în predeterminare bergsoniană şi 
husserliană, mai cu seamă husserliană, („mult mai consistentă“), doctrina 
(„metoda“) substanţei era în măsură să se instituie ca „o modificare fundamentală 
care e propriu-zis copernicană“, ceea ce putea să ducă la „concretul substanţial“, 
a cărui unicitate nu mai urma „realizării individuale“, ca la Hegel, ci devenirii „în 
substanţă“. De aceea, se impunea raportarea de tip ortologic: „numai ortologia 
substanţială poate realiza acest concret...“ (p. 108). Pentru că numai ea „are la 
bază separarea, sub condiţie istorică, a actului originar al cunoaşterii... Ortologic, 
„gândirea concretă este datul fundamental, sub condiţie concretă, iar arta, ştiinţa, 
împreună cu tehnica, sunt numai modalităţile ortologice ale aceluiaşi fond de 
gândire concretă...“. Mai înainte de orice, o descriere a substanţei, în acest caz 
este ortologie strictă, ea este, apoi, o fenomenologie, cât se aplică expresiei 
esenţelor, este ştiinţă prin luarea în seamă a obiectivării simbologice, este artă (cu 
obiectivarea analogică), este tehnică (obiectivarea şi expresia tehnologică). 
Fenomenologia, aşadar, este caz, cam tot una cu filosofia însăşi (sau alt nume al 

ei), alături de ştiinţă, artă şi tehnică, în sistemul ortologiei, de cuprindere universală, 
întrucât este de întemeiere, dacă are punctul de plecare în identificarea „actului 
originar“ al cunoaşterii (p. 338, 339). 

Limbajul, individualizat pe alocuri, parcă până la stridenţă, încercuirea 
orgolioasă într-un spaţiu voit originar derutează (fie şi) în oarecare măsură. De 
aici — nu este exclus — încă rezervele, eufemistic vorbind, faţă de filosofia 
„substanţei“. 

Sunt în istorie exemple suficiente de acest fel. Câte dintre filosofiile care 
aveau să devină clasice n-au fost întâmpinate când cu indiferenţă, când cu ostilitate? 
Şi nu neapărat de „marele public“, nu prea interesat, în genere, de filosofie şi, 
oricum, nu un criteriu, nu primul criteriu. Ba, popularitatea, de regulă, dobândită 
cu alte mijloace decât cele ale filosofiei şi nu neapărat condiţionată de valoare, 
câteodată, este semn rău. 

Sunt şi cazuri cu filosofii „cuminţi“, care, în aparenţă, cel puţin nu produc 
vreun şoc. Valoarea nu ţine, aşadar, de reacţiile determinate, pozitive sau nega- 
tive, nici de impercepţia în epocă. 

Aceasta pe de o parte. Pe de alta, în mai mare, în mai mică măsură, orice 
filosofie individualizată este individualizată şi prin limbaj, dacă nu în primul rând 
prin limbaj. Marile filosofii sunt şi limbaje distincte: limbajul parmenidian, acela 
platonic, acela aristotelic, acela plotinian, acela thomist, acela scottist, acela 
cartezian, acela kantian, acela hegelian ş.a.m.d. O anecdotă nu prea reuşită, şi 
pentru că „morala“ pare a fi alta decât aceea scontată, îl punea pe Kant, la bătrâneţe, 
să nu mai fie în stare să înţeleagă alt limbaj decât pe acela propriu. Nu era acesta 
neapărat semn de slăbiciune, ci, dimpotrivă. 

Un limbaj nou, în principiu, presupune şi o înnoire filosofică de structură. 
Excepţiile sunt posibile, principiul însă rămâne. Delirul verbal nu este şi un nou 
limbaj. Dar şi în acest caz se impun precauţii, pentru că măsurile sunt diferite. Lui 
Carnap, Heidegger îi părea lipsit de sens, mulţi însă îl hipertrofiază delirant. Pe 
atâţia stilul lui Blaga îi încântă într-atâta încât uită de filosofia pe care o poartă, pe 
alţii însă, în epocă, i-a iritat chiar: „Am trimis la Revista Fundațiilor regale un 
articol, Ofensiva contra filosofiei ştiinţifice, în care am voit să dovedesc lipsa de 
seriozitate a filosofiei pe care o scrie colegul Lucian Blaga; filosofie izvorâtă din 
ingeniozitatea vieţuitoarelor“ (C. Rădulescu-Motru, Revizuiri şi adăugiri, 
I, p. 107). P. P. Negulescu, la rândul său, era mirat că un sistem poartă numele 
unei oi. Al Mioriţei, de care „toţi trag de coadă... să le dea lapte de pasăre şi lapte 
de oaie, brânză şi carne, blăniţă şi metafizică“ (Petre Pandrea, Reeducarea de la 
Aiud, p. 198). 

Nu este posibil (nici, cu atât mai mult, dezirabil) un singur limbaj. Încă 
Rădulescu-Motru opunea „două curente“: „unul pe care l-am urmat eu..., bazat pe 
raţionament ştiinţific..., şi altul, acela pe care-l inaugurează Lucian Blaga, bazat 
pe metafore poetice...“ (Ibid., p. 245). Admiţând că erau două şi că se opuneau, 
opoziţia nu presupunea, nu presupune neapărat şi excluziunea. Era, este filosofia 
în deplina proprietate a unui curent doar sau a celuilalt? Dacă există o filosofie 

ştiinţifică (sintagmă cam rebarbativă, totuşi), este şi singura adevărată? Dacă da, 
pe alte căi, ne-am reîntoarce azi la ideea „filosofiei unice“, alta decât aceea de 
odinioară, dar tot unică şi, în ordinea urmărilor, tot exclusivistă, tot unilateralizantă, 
tot abstractă, tot intolerantă. 

Filosofia lui Camil Petrescu aduce mai curând cu aceea de tip speculativ, iar 
nu scientist-analitic. Asemenea ei şi aceea a lui Blaga, şi aceea a lui Vasile Băncilă, 
aceea a lui Nae Ionescu, aceea a lui Constantin Noica. Pentru un cititor prea din 
cea de a doua categorie, asemenea filosofii, dacă există, atunci sunt periferice, 
cam către limita de jos, dacă nu, pentru cei mai intransigenţi (de fapt, dogmatici), 
sub limită. Pentru aceştia Camil poate să treacă chiar „un filosof neserios“. Doar, 
a scris şi poezie, şi roman, şi teatru, a strălucit (vai!) în ceea ce multora le pare atât 
de minor încât i-a făcut să numească referatele studenţeşti, în eseu adică. Or, cu 
eseul nu se începe; se încheie apoteotic. Aşadar, pe deasupra mai scria şi eseuri, 
nu era „studios“ ca un filosof de catedră. „Un filosof cam nestudios — ce poate fi 
mai contradictoriu?“ Dar pe Camil l-a purtat filosofia, în deosebire de mulţi 
„studioşi“. „Filosofia l-a obsedat o viaţă întreagă. Cine poate fi mai serios decât 
cel mereu asaltat de ideea lui, intuită de la început şi explorată cu intransigenţă 
decenii de-a rândul?“ (Ion Ianoși, O istorie a filosofiei româneşti, p. 215-216). 

Substanţialismul ca filosofie a întregului (substanța aducând aminte de 
înţelesul încă antic, aristotelic, synolon sau synthetos) a fost obsesia sa. Cât a 
construit un sistem, întrebarea poate că e de prisos, deşi el aşa ceva ţintea. Cu o 
ontologie (a concretului), cu o metodă (substanţialistă), cu o teorie a cunoaşterii, 
cu o teorie a valorilor, cu o etică şi o filosofie a istoriei, cu o filosofie politică 
(noocraţia), „ştiinţa“ (filosofia, doctrina) substanţei acoperea cam tot ce trebuia să 
acopere. 

Cât este şi originală? Este o problemă, dar nu cea dintâi şi nu aceea care-i 
hotărăşte, fie şi în durată scurtă, lui Camil Petrescu destinul ca filosof. Deocamdată, 
poate interesează mai mult faptul că „doctrina substanţei“ era (şi este) o încercare 
de reconstrucţie în spaţiu fenomenologic. 

Este, de bună seamă, folositor comentariul la Husserl, la Heidegger; însă nu 
este de ajuns. La urma urmelor, orice comentariu este didactic-popularizator. Făcând 
însă din operaţiune scop în sine, macini până la urmă în gol. Pentru a nu mai vorbi 
de ruptura provocată şi produsă între comentator şi „cititor“, acesta tot mai mult, 
tot mai apăsat pus în condiţia de consumator, nu prea departe de sensul pragmatic 
— cotidian al cuvântului. Pentru că nu ştii să-ţi faci haine, recurgi la croitor. Pentru 
că nu toţi pot să-l priceapă pe Wittgenstein, ori pe Heidegger prin lectură directă, 
le explici. Ca şi cum cei ce nu sunt în măsură să gândească singuri au nevoie de 
Wittgensteinul cutăruia sau cutăruia. 

Didactic, şi până la un punct, încă o dată, operaţiunea îşi are noima sa. Cu o 
condiţie însă, anume ca orice comentariu să fie făcut în aşa fel încât cei ce-l ascultă 
(îl citesc) să-l ia doar ca pe un model anume, în funcţie de care ei înşişi să poată 
gândi altfel. Altminteri se încurcă penibil şi vinovat lucrurile. 

Camil îl comentase pe Husserl pentru a reconstrui în ideea sa, din nou, poate 
cea mai tare în filosofia secolului XX. Având de timpuriu percepţia faptului, Camil 


134 Neconvenţional, despre filosofia românească 


era astfel unul dintre cei mai moderni filosofi ai timpului, glorie împărţită, poate, 
doar cu Mircea Florian, cu I. D. Gherea, cu Constantin Noica. 


4. I. D. Gherea (1895-1978). La puţină vreme de la apariţie, în 1938, Mircea 
Djuvara elogia „lucrarea d-lui Gherea“ ca pe „una din cele mai interesante încercări 
pozitive din filosofia românească“ (Filosofia Domnului Gherea..., în Revista de 
filosofie, nr. 3-4/1939; extras, p. 3, 26). La rândul său, N. Bagdasar, regretând că 
timpul şi împrejurările nu i-au permis să insiste „pe larg“ asupră-i, socotea că, 
pentru analiza strânsă la care „I. D. Gherea supune... noţiunile fundamentale ale 
simțului comun“, dar mai cu seamă pentru reconstrucţia „eului pur“, „pe care 
caută să-l determine cât mai îndeaproape“, şi a duratei, cercetate „cu o deosebită 
perspicacitate“, Le moi et le monde. Essai d'une cosmogonie anthropomorphique 
„merită toată atenţiunea“ (Istoria filosofiei româneşti, p. 433). Potrivnic, găsind-o 
„idealistă, prin felul în care priveşte relaţia dintre subiectul cunoscător şi lumea 
exterioară“, agnostică „pentru sublinierea cu tărie a faptului că nouă nu ne este 
accesibil, cel puţin în faza actuală a cunoaşterii omeneşti, decât amalgamul de 
senzaţii cuprins în noţiunea duratei“ şi, prin relativism, subiectivistă, avea să-i fie 
doar, ceva mai târziu, Lucrețiu Pătrăşcanu. Totuşi admitea şi el că „în cuprinsul 
producţiei filosofiei româneşti, concepţia lui I. D. Gherea aduce un element origi- 
nal“ (Curente şi tendințe..., p. 105). Istoria gândirii filosofice şi social-politice... 
(1964) nici măcar nu-l menţionează, într-un fel sau altul; nici Istoria filosofiei 
româneşti din 19807, deşi omul nu era chiar neînsemnat. Nu era nici autorul, prin 
accident, al unei singure lucrări. Mai înainte de Le moi et le monde mai publicase 
în Revista de filosofie, în Revue de Metaphysique et de Morale, în Revue 
philosophique, dezvăluindu-şi astfel fie şi în parte proiectul şi făcându-se cunoscut 
şi acceptat de „profesionişti“ (era autodidact, venind dinspre muzică. Ceva vreme 
i-a fost pianist-acompaniator lui Enescu). 

Fiu al lui C. Dobrogeanu-Gherea, influenţa acestuia, „oricât de ciudat, n-a 
fost directă“; „deşi nu-l citez niciodată în aceste eseuri ale mele în care mă ocup 
de lume, aşa cum se prezintă ea simțului comun, am convingerea că ceea ce 
transpare de acolo, vine de la el“. Adică „exemplul lui uman“ şi „anumite aspecte 
ale activităţii“, „în plan intelectual“ ca, bunăoară, „importanţa pe care o acorda el 
mediului social în explorarea şi interpretarea fenomenului estetic“ (Convorbire 
cu Ioan D. Gherea, în „Manuscriptum“, nr. 4/1975, p. 12). 

Toate acestea, mai curând în Eseuri(le) literare apărute în 1971, lăudate cu 
convingere şi îndreptăţire de Şerban Cioculescu: „Logica unită cu pascalianul 
spirit de fineţe realizează frumosul chiar şi în planul teoretic al esteticei“ (Cuvânt 
înainte la Eseuri, p. 8). 


> Le moi et le monde apare în traducere românească (Mariana Noica) la Editura 
Ştiinţifică şi Enciclopedică, în 1980 (ediţie îngrijită, studiu introductiv şi note de Gh. 
Vlăduţescu). În Exerciţii fenomenologice asupra filosofiei româneşti interbelice, Viorel 
Cernica îi rezervă lui I.D. Gherea 48 de pagini de analiză remarcabilă. 

Le moi et le monde nu este o carte care să se lase repede desluşită. Nu pentru 
a fi ca stil abstrusă. Ba, I. D. Gherea are ceva din claritatea carteziană în stil. 
Câmpul ei de aşezare nu era din cele obişnuite, oricum, nu prea umblat. În aparenţă, 
problema clasică: eul şi lumea. Numai că eul şi lumea sunt pentru o cosmogonie 
antropomorfică, adică pentru un concept al lumii în lumea spiritului, cu acoperirea 
(punerea între paranteze) a celei presupuse reale. Viziunea este dominant muzicală, 
ca muzica, o altă lume, din nimic, şi lumea omului. Şi ca o creaţie, în esenţa ei, tot 
asemenea din nimic. Doar nu este epifenomenală. Sprijinul teoretic însă îl află în 
trei mari filosofii ale veacului: neokantiană, bergsoniană şi fenomenologică 
(husserliană), nu însă ca neokantian sau ca bergsonian, ori ca fenomenolog, de 
şcoală. Sceptic (cu metodă) faţă de adevărul unei singure filosofii, dar încrezător 
în cele trei, se raportează la ele ca la mijloace menite să dea seamă de câteva mari 
şi tulburătoare probleme ale metafizicii, vechi de când este aceasta şi mereu actuale, 
fiind în continuă înnoire. 

Dintre neokantieni, Riehl aducea contribuţii însemnate la o nouă şi mai posibilă 
ca adevăr teorie a „impersonalităţii iniţiale a conştiinţei“, ca Volkelt să fie „cel 
mai aproape de a înţelege adevăratul sens al timpului“, deşi „intuiţia instinctivă 
asupra simplităţii şi realităţii timpului este prea puternică“ la el. Cu Bergson este 
de admis că durata „poate însemna şi contrariul persistenţei“, anume „tranziţia, 
devenirea, inconstanţa însăşi“. Cum însă durata bergsoniană este totuşi „unitară, 
indivizibilă“, „noi numim cu acest cuvânt, pur şi simplu, seria succesivă a 
momentelor noastre conştiente“ (Le moi et le monde, p. 64, 37, 72, 23). În fine, 
admirând analizele lui Husserl pentru a fi „impregnate de acea obiectivitate care 
este, într-un fel, problema filosofului“, observă, totuşi, o anume ezitare a 
fenomenologiei „în faţa eului pur“. Negându-i în prima ediţie a Cercetărilor logice 
(Logische Untersuchungen) valoarea, dar revenind, în 1913, cu o notă prin care 
avertizează că nu mai este de acord cu poziţia iniţială, Husserl nu înlătură, decât 
poate că îndepărtează, dificultăţile pe care eul însuşi le determină în urmarea punerii 
lui într-un context nepotrivit. Astfel că, „în a doua orientare“ a lui Husserl, eul pur 
„este prezent şi totuşi nu este nimic“ sau „cu alte cuvinte, este şi nu ar trebui să 
fie“. Cea de „a treia orientare“, din Meditaţii carteziene, pare să rupă însă cu 
poziţiile anterioare ajunse în impas şi să restabilească locul şi rostul eului pur în 
reconstrucţia filosofică. De acuma Husserl „nu se mai îndoieşte de existenţa eului“, 
ba face ca totul să se învârtească „în jurul acestui concept“. Deşi „acest eu, acest 
ego despre care se vorbeşte atât de mult în Meditaţii, nu este identic cu acela 
despre care s-a vorbit până acum“ (Ibid., p. 14). 

Proiectul unei reconstrucţii a eului pare îndrăzneţ, prea îndrăzneţ, şi orgoliul 
filosofului nemăsurat, de vreme ce pornea să-şi încerce forţele pe un teren atât de 
alunecător, încât după multele experienţe traversate putea să treacă mereu drept 
deschis. I. D. Gherea nu căuta soluţia, nu căuta o soluţie, ci la întrebările şi 
nedumeririle care s-au adunat voia să mai adauge şi el una, alta. 

Convins (singura lui mare convingere) că filosofia este o căutare continuă, el 
îşi tăia o cale a sa, poate mai îngustă decât altele şi, chiar dacă în spaţiul mare al 
fenomenologiei, totuşi, a lui. 

„Cu adevărat şi la propriu“ nu ştim prea bine „ce vrem să spunem zicând eu“. 
Când „considerăm ideea de eu în ipoteza ei cea mai misterioasă, aceea a eului pur“, 
atunci incertitudinile se înmulţesc şi devin încă mai stăruitoare, fiindcă eul pur nu 
este nici trupul, deşi ar părea să fie; nu ne ajută să-l identificăm nici memoria, cu 
toate că trece sau poate să treacă drept principiul identificator“. „Calitățile persoanei 
fizice se schimbă foarte mult şi în permanenţă, de la copilărie la bătrâneţe“, toţi 
„atomii corpului meu sunt înlocuiţi prin alţi atomi...“, dar totuşi această idee nu 
modifică prin nimic pe aceea a unităţii mele spirituale de-a lungul timpului“. 
„Caracterele morale şi caracterele fizice variază prea mult în cursul vieţii spre a 
putea constitui identitatea personală“ (p. 6). Aşa stând lucrurile, ipoteza cade. Rămâne 
memoria, ca fiind aceea „care apare, la prima vedere, ca principiu identificator“, de 
vreme ce eul prezent „ar fi acelaşi cu acela al trecutului“ (p. 11-12). 

Numai că una este eul „pur“ în sine şi eul în determinaţii empirice. Sesizabile, 
într-un sens sau altul, tocmai de aceea „corpul meu, proprietăţile mele, trecutul 
meu“ „se opun invariabil unui eu, unui eu pur“ în sine, „insesizabil“ şi incog- 
noscibil, dar insesizabil şi incognoscibil cam în felul în care Schopenhauer îl 
compara cu ochiul care le vede pe toate, dar nu şi pe sine. 

Nefiind lucru, nu înseamnă că nu este sau că nu trebuie socotit ca fiind ceva 
anume. Înlăturând „corpul, caracterele morale şi memoria“, deci tot ceea ce este 
sensibil, se produce repede şi firesc impresia de „fantomatic“ (bid.). Cu toate 
acestea eul pur este, dar ce este, iată întrebarea care, veche şi nouă totodată, stăruie. 
Insesizabil şi imaterial, numai „Realitate cunoscătoare“, poate, eul pur riscă însă 
„foarte mult să fie nimic“, dar şi aşa „trebuie explicată iluzia care face din el o 
Fiinţă“. Altfel spus, întrebarea rămâne, chiar dacă realitatea eului este fantomatică. 
Iluzia Fiinţei şi iluzia care face din el o fiinţă se cuvin explicate. Cu atât mai mult 
eul trebuie examinat ca o realitate de alt ordin, de altă natură, ipotetic numai, ca o 
realitate ideală, ca o esenţă, asemenea numărului. Sau, pentru a zice ca Paul Valery, 
asemenea centrului de greutate al unui inel. Căci eul ar putea să fie ca un inel cu 
centrul de greutate nu în substanţa sa, ci în mijlocul golului mărginit de ea. „Tot 
aşa realităţile sensibile ce ne constituie, corpul nostru, calităţile noastre morale şi 
fizice, trecutul nostru adică, nu conţin în nici un fel eul pur şi totuşi acesta ar fi ca 
şi centrul lui, în jurul căruia ele ar gravita statornic. Sau încă, eul pur ar fi, faţă de 
realităţile ce mă constituie, ceea ce ideea de «patru» este faţă de toate grupele de 
patru fenomene empirice“. Totuşi, pentru ca o idee „să posede existenţa ideală“ 
trebuie sau să fie „exemplificată“, să aibă deci un corespondent sensibil, sau să 
poată fi definită, ori indicată, ca în cadrul centrului de greutate. Mai mult, trebuie 
să cunoaştem (dacă putem) relaţiile care stau între idee şi realitate. În „ce priveşte 
eul pur, nimic însă din toate acestea nu a fost realizat“. 

Conceptul eului, aşadar, continuă să rămână obscur, deşi, de acuma, „ne putem 
da seama că eul pur apare sub două forme diferite“, anume sub una a diferenţei şi 
sub alta a identităţii. Cum însă este greu de admis ca diferenţa să fie eul, întrucât 
nu are cum să dea individualitate tocmai ceea ce lipseşte, ar rămâne de explorat 
identitatea, mai promițătoare fie şi pentru faptul că eul pur „sub o formă sau alta 

simulează, cel puţin, de a fi veşnic şi neschimbător“, dacă nu şi pentru acela că 
„problema identităţii“ se aplică şi materiei şi spaţiului „fără să-i piardă din mis- 
ter“. Identitatea apei, doar, se păstrează chiar dacă forma de agregare se schimbă. 
Asemenea şi aceea a spaţiului, când interogăm „intuiţia“, noi gândind, de fapt, 
fiecare „porţiune a spaţiului“ în totală identitate de sine. 

De aceea, aşa cum fără ideea de identitate „noţiunea de obiect material este 
de neconceput, la fel, prin analogie, nici aceea a eului pur. Dar ce este, ce poate să 
fie sau în ce poate să stea identitatea, de unde vine ea? 

Ispita cea mai mare, promițând mai mult adevăr, ar fi să admitem „un ele- 
ment misterios, insesizabil“ (p. 13, 15, 18). 

Ca să fim siguri că ne-am îndreptat bine mintea, trebuie introdus încă un 
concept, prefigurat, dar nenumit. Este vorba de conceptul duratei, hotărâtor, zicea 
Gherea, dar atâta cât este luat în altă semnificaţie decât aceea bergsoniană. Durata 
lui Bergson numeşte ceea ce este unitar, indivizibil, „cel de al doilea sens“ este 
„seria succesivă a momentelor noastre conştiente“ (p. 11). Aceasta nu înseamnă 
că noi ne cunoaştem „doar devenirea conştientă personală“. Fiecare ştie „că există 
şi alte fiinţe vii, prin urmare alte durate conştiente, al căror conţinut el adesea îl 
cunoaşte în chip aproximativ; fiecare ştie că există obiecte materiale dincolo de 
durata sa conştientă şi el le cunoaşte calităţile; fiecare ştie că foarte multe lucruri 
s-au petrecut înainte ca durata sa conştientă să înceapă“ şi că foarte multe altele se 
vor întâmpla când ea va fi „încetat“ (p. 24) Trecând „dincolo“ de durată, atingând 
astfel „problema ontologică“, putem admite ceva în sine. Ce este şi cum, în absolut, 
nu ne este la îndemână. Presupunem, dar, ficţionară, presupoziţia este săracă. De 
altfel, în limitele acestei analitici, nici nu trebuie mers prea departe. „Citind 
propoziţia: «această grădină este frumoasă» poţi s-o înţelegi fără să ai nevoie de 
cea mai mică imagine interioară a unei grădini, nici de nimic altceva care să-i ţină 
locul.“ „Ca să vorbim ca Berkeley“, „în măsura în care o dată sensibilă este perce- 
pută de durata mea conştientă, al său esse se confundă cu acel percipi...“ (p. 25). 

Problema nu vizează realitatea lucrului, aceasta putând să fie, fiind, dar în 
altă serie decât aceea a duratei „eului pur“. 

Numai psihologist, şi încă într-o psihologie epifenomenalistă, eul trebuie pus 
într-o legătură cu lumea de grad I. Eul însă, mai înainte de a fi eu-cunoştinţă este 
eu-fiinţă. Altfel, în ipoteză relaţionistă, între ce şi ce cunoştinţa ar mai fi ca relaţie; 
iar imanentist, în ce ar mai sta? 

Ipoteza conştienţialistă (conscientialiste) trebuia să fie, şi era, o analitică a 
eului ca eu, anterior oricărei cunoaşteri, şi a lumii numai dinspre sine, deci a lumii- 
eu. În sine eu, în sine lumea, ca eu şi ca lume, determinaţii ulterioare în sine de al 
doilea grad, eul şi lumea sunt termeni în ontologii distincte. Cartezian, ne putem 
gândi la ceva dincolo de, dar problema ţine de exerciţiul metafizic, el însuşi, de 
altminteri, cu legitimitate numai odată ce eul era instituit ontologic. 

Nu cumva, aşa stând lucrurile, cea dintâi sarcină a filosofiei este instituirea 
eului? Aceasta este întrebarea care dă sens cărţii lui I. D. Gherea. 

5. D. D. Roşca (1815-1889). În anul 1928, D. D. Roşca prezenta ca teză 
principală la Sorbona L "influence de Hegel sur Taine, théoricien de la connaissance 
et de l’art (apărută tot atunci la Paris, ed. J. Gamber), surprinzătoare prin apropierea 
unui filosof speculativ de un pozitivist. A fost însă „bine primită de critica de 
specialitate, atât în Franţa, cât şi în Germania, precum şi de critica din alte ţări, 
inclusiv de cea de la noi“ (D. D. Roşca, Prefaţă la ediţia românească, 1968, p. 6). 
Socotit de filosofi prestigioşi ai timpului (E. Faguet, G. Lanson, A. Lalande, 
E. Meyerson, A. Weber, H. Hăftding, Uberweg-Heinze) „discipol al lui Auguste 
Comte“, „descoperim un Taine nepozitivist, ba chiar un Taine adversar al 
pozitivismului şi aderent al lui Hegel. Al unui Hegel înţeles într-un anumit fel, fel 
care trebuia, fireşte, şi el arătat în lucrare“ (Ibid., p. 8). Lucrarea „a fost semnalată 
cu elogii sau recenzată favorabil, între mulţi alţii“ de F. Strovski, H. Goubhier, 
E. Brehier, de E. Seillăre, de A. Chevrillon, la noi, de Lucian Blaga, de Octav 
Botez, de D. I. Suchianu, de N. Iorga. În Germania, M. Kinkel, profesor la 
Universitatea din Heidelberg, părea entuziasmat: „forma în care au acţionat ideile 
lui Hegel în Franţa, şi anume prin marea influenţă ce a avut-o în această ţară 
Taine, abia acum a fost pusă perfect în lumină, în toată amploarea şi în toată 
adâncimea ei, prin lucrarea fundamentală a lui D. D. Roşca. Această lucrare... a 
făcut cu drept cuvânt aşa de mare senzaţie, pentru faptul că ne-a zdruncinat în 
chipul cel mai puternic concepţia noastră despre Taine ca reprezentant al 
pozitivismului... Noi, profesorii şcolilor superioare germane, va trebui să ne 
orientăm în direcţie nouă interpretarea pe care o vom da lui Taine, sprijinindu-ne 
pe demonstraţia lui D. D. Roşca“ (Zeitschrift für französischen und englischen 
Unterricht, Berlin, 1932, în op. cit., p. 9-10). 

Ipoteza lui D. D. Roşca, admisă, cât este admisă, este ca şi evidentă: „Taine, 
zicea Jean Wahl, este influențat de Comte. Dar mai ales el face joncțiunea între 
empirismul lui Condillac şi monismul idealist al lui Spinoza şi Hegel“ (Tableau 
de la philosophie française, p. 97). 

Apoi, fără a stabili o legătură anume, de ceva vreme Auguste Comte însuşi 
este privit altfel decât în opoziţie cu Hegel. Emile Br6hier îi găsea apropiaţi cel 
puţin din două motive: critica „abstracţiilor individualismului“ — Hegel, ceea ce 
era formal în Kantianism şi indefinitul fichtean — Comte, ceea ce era dizolvant în 
ideile sec. XVIII francez. În al doilea rând, şi unul, şi altul gândeau triadic: Hegel 
cu teza-antiteza-sinteza, Comte cu cele trei stadii, teologic, metafizic, pozitiv 
(Histoire de la philosophie moderne; vd. şi Jean Wahl, op. cit.). 

Momentul următor în biografia intelectuală a filosofului clujean (după o seamă 
de studii de mai mică întindere şi relevanţă) îl reprezintă: Existenţa tragică. 
Încercare de sinteză filosofică (1934, în volum; 1933, în Revista de filosofie, cap. I). 
În 1968 apărea în „ediţie definitivă“, din păcate însă, expurgată şi, pe alocuri, mai 
adaptată. Fondul însă a rămas nealterat. 

D. D. Roşca n-a avut forţa, poate nici pasiunea de a crea un „sistem“, deşi 
intenţia abia dacă era ascunsă de subtitlu: Încercare de sinteză filosofică. Ceea ce 
Chiar şi este, şi încă bine pornită şi bine condusă. Dacă e să-l judecăm după această 

încercare, avem toate motivele să regretăm că s-a ignorat ca filosof de construcţie. 
Avea ce spune, avea stil, ştia (sau putea) să se cenzureze (se cenzura prea mult), 
nu-i lipsea nici intuiţia (sau, cel puţin, deschiderea) metafizică. Deşi Blaga (s-ar 
bănui, prieteneşte) găsea că, de timpuriu, căpătase oroare de lucrul în sine. La 
Viena, în anii războiului, studenţi amândoi, află că la Mensa Academica îi aştepta 
„O surpriză“: macaroane. Erau „gustoase, cu toate că aveau un uşor iz de piatră de 
moară..., dar iată că Roşca îşi curmă un gest şi se uită în golul interior al unei 
macaroane. Din tub ieşea capul negricios al unui vierme... Cred că de atunci, din 
clipa aceea, prietenul Roşca a rămas cu oroarea «lucrului în sine»“ (Hronicul..., 
p. 207-208). 

N-a perseverat însă, din cine ştie ce motive, în anii imediat următori; mai 
târziu, nu se mai putea. Încă din 1945, începea să treacă tocmai pentru Existenţa 
tragică drept „idealist raţionalist“, „de factură romantică“, nu chiar existențialist, 
dar pe aproape (Lucrețiu Pătrăşcanu, Curente şi tendințe..., p. 136). Ceea ce era ca 
o laudă, ori ca o absolvire, pe lângă norii negri adunaţi deasupra lui C. Rădulescu- 
Motru (finalist, fideist, mistic), ori Blaga, antiraţionalist, mistic, „vag teoretic“, 
agnostic (Ibid., p. 91 şi urm.; p. 124 şi urm.). Istoria gândirii sociale şi filosofice 
din 1964 prelua, fie şi în parte, eticheta: „D. D. Roşca a urmărit să construiască cu 
mijloace raţionale o etică degajată de orice prejudecăţi, mai cu seamă religioase, 
fără însă să izbutească a ieşi din cadrul eticii idealiste“ (p. 440). 

Aşa cum au lucrat, în tăcere, alţii (C. Rădulescu-Motru, Mircea Florian, Lucian 
Blaga, Constantin Noica), fără de prea multe speranţe publicistice, de bună seamă 
că putea s-o facă şi D. D. Roşca. Dar el a pornit altă lucrare, cu mult mai importantă, 
nu este, cred, prea mult spus cea mai importantă din cultura filosofică a timpului. 
Anume a pornit şi a dus la bun sfârşit traducerea (aproape) integrală a lui Hegel. 
În 1962 apărea Logica (mică), în traducerea „colectivului format din D. D. Roşca, 
Virgil Bogdan, Constantin Floru şi Radu Stoichiţă“. În 1963 — 1964, D. D. Roşca, 
de această dată singur, publica Prelegeri de istorie a filosofiei (în două volume), 
în 1966, Ştiinţa logicii şi Prelegeri de estetică, în 1967, Studii filosofice (scrieri de 
tinerețe), în 1969, Prelegeri de filosofie a religiei. Celelalte (Prelegeri de filosofie 
a istoriei, Fenomenologia spiritului, Prelegeri de filosofie a naturii, Prelegeri de 
filosofia dreptului, Filosofia spiritului), apărute şi ele cam în aceiaşi ani erau 
întreprinse de alții (Virgil Bogdan, Constantin Floru, Petre Drăghici, Radu 
Stoichiţă). 

Trebuie să fi trăit în acei ani ca să ai măsura cât mai exactă a evenimentului. 

Traduceri se mai făcuseră şi aveau să se mai facă: din Aristotel, din Bacon, 
din Descartes, din Spinoza, din Leibniz, din Kant, dar marea provocare era Hegel 
în româneşte, nu atât ca filosofie, cât ca limbaj. Într-un timp în care nu numai 
filosofia era unică, limbajul însuşi, intens ideologizat, se aplatizase, redus la o 
gramatică a construcţiei comune, de reflexivitate minimă. Hegel, în traducere, 
aducea alt limbaj, cu adâncimi parcă insondabile, şi, prin polimorfism, în măsură 
să prindă nuanţe infinitezimale, făcea posibilă (şi reală) alternativa. Se putea astfel 
alege. Dar mai este ceva. De regulă (mai exact, obligatoriu), orice traducere era 

prevăzută cu o introducere şi note care aveau rostul (trist) de a impune cititorului 
o interpretare. În treacăt fie spus, traducerile înseşi erau adaptate, de la modificări 
de sens, la eliminare de cuvinte. Ba şi de virgule, atunci când, prin eliminarea lor, 
se dobândea ceea ce se vroia. Este, îndeosebi, cazul celei de a XI-a propoziţii din 
partea I a Eticii lui Spinoza (ed. 1957). Aceasta (Deus, sive substantia constans 
infinitis attributis unumquodque alternam et infinitam essentiam exprimit, 
necessario est) s-a tradus astfel: „Dumnezeu sau substanţa alcătuită din atribute 
infinite fiecare exprimând o esenţă infinită şi eternă, există cu necesitate“. Nu este 
pusă în discuţie nici ştiinţa, nici probitatea autorului traducerii (Al. Posescu). Căzând 
virgula (se poate bănui că în redacţie), nici o piedică nu mai era ca să se spună cu 
seninătate mai peste tot, în epocă (în lecţii, în publicaţii), că Spinoza „nu admite 
un Dumnezeu creator al lumii“, pentru că „el vorbeşte despre «Dumnezeu sau 
substanţă». Pentru el, substanţa sau Dumnezeu este natura însăşi“ (studiu 
introductiv la Spinoza, Texte alese, 1952, p. 9). „... El începe Etica sa prin a arăta 
că Dumnezeu există, dar că el nu poate fi altceva decât natura însăşi. «Dumnezeu 
sau substanţa», «Dumnezeu sau natura» sunt expresiile lui tipice“ (Etica lui Spinoza, 
studiu introductiv la ed. 1957, p. 17). 

„Studiile introductive“, aşadar, aveau rostul de a orienta lectura în sensul 
ideologic-instituţional dorit. Aşa stând lucrurile, D. D. Roşca a reuşit să-l publice 
pe Hegel (exceptând o singură carte) fără „studiul“ cu pricina şi fără note. Ar fi 
convins pe cei ce hotărau cam astfel (informaţia, orală, vine de la Radu Stoichiţă): 
având o prefaţă, ceva, semnată de cutare sau cutare, în cazul că acela nu mai... 
corespundea standardelor (pleca din ţară, era găsit cu abateri etc.), Hegel însuşi 
trebuia retras din librării, din biblioteci (se întâmpla ori de câte ori era cazul). 
Totuşi, Prelegeri(le) de filosofie a religiei sunt puse în spatele unui „Cuvânt înainte“ 
semnat de D. D. Roşca însuşi. Abstract, acesta este text de cedare: „transpunerea 
în limba noastră a scrierilor lui Hegel... n-a fost însoţită de nici un cuvânt înainte... 
Altfel se înfăţişează lucrurile când e vorba de Prelegeri de filosofie a religiei... 
Cititorului neprevenit sau nu destul de familiarizat cu opera lui Hegel, această 
scriere hegeliană, tratând la prima vedere probleme intempestive şi, în plus, 
dezbătându-le de pe poziţii spiritualiste, ar putea să-i apară ca lipsită de orice 
interes. Această presupunere — i-aş zice: teamă — explică necesitatea prezentului 
scurt cuvânt lămuritor. 

Se ştie că Ludwig Feuerbach a văzut în doctrina lui Hegel o simplă transpunere 
pe plan conceptual-speculativ a teologiei creştine. Ceea ce fac azi şi unii purtători 
de cuvânt ai burgheziei conservatoare. Nu este adevărat că filosofia hegeliană 
este numai o astfel de transpunere...“ De aceea, „indiferent cum am aprecia-o din 
punct de vedere ştiinţific“, „Filosofia religiei aduce o cheie de înţelegere a altor 
elemente ale dialecticii hegeliene“ (Cuvânt înainte la Prelegeri de filosofie a religiei, 
p. 5,6). Însă fără acest „Cuvânt înainte“ mai puteau să apară Prelegerile...? 

Dar, revenind la Existenţa tragică, putem regreta că D. D. Roşca n-a trecut 
dincolo de faza de „încercare“. Cum, moromeţian, aceasta-i situaţia, problema 
este cum o citim şi pentru ce. Pentru înţelegerea epocii, pentru refacerea concepţiei 

filosofului? Deşi utile asemenea lecturi, ele sunt slabe. Mai cu seamă cea de a 
doua, când este redusă la „povestirea“, oricum, mai pe scurt, a unor cărţi, sisteme. 
Ce rost (în afară de acela ideologic-intenţional) are să-l citim pe un filosof prin 
altcineva? Despre lectura mijlocită Schopenhauer zicea, abrupt, că nu este departe 
de obiceiul mamelor care îşi hrănesc pruncii mestecând ele mai înainte, în gură, 
mâncarea. 

În consecinţă, e bine să ne întrebăm şi de această dată cum gândim cu Existenţa 
tragică, dacă şi cât putem gândi. 

Filosofia „încercării“ urma „să răspundă la întrebări care, prin universalitatea 
şi perenitatea lor, nu ţin numai de menţionatul context istoric“, (acela al scrierii 
adică), ci „sunt legate strâns de condiţia umană în genere“: „ce este în esenţa ei 
existenţa luată în totalitatea sa şi cum ar putea fi integrată în ea viaţa omenească 
pentru a ni se înfăţişa ca demnă de a fi trăită etc.“. Întrebările, „prin excelenţă 
filosofice“, „nu comportă soluţii absolute şi definitive şi la care epoci diferite, 
orânduiri sociale diferite şi filosofi diferiţi au răspuns felurit. Iată problemele 
dezbătute în Existenţa tragică “ (Cuvânt înainte la ediţia definitivă, p. 7-8). În 
1968, când scria acest „Cuvânt...“, continua să creadă că „unele dezvoltări şi 
analize“ erau încă „valabile“, „de pe orice poziţie ideologică le-am privi“. Pascalian, 
„concluzia generală care se desprinde din ansamblul analizelor şi al demonstraţiei 
cuprinse în Existenţa tragică este: luptă eroic să devii om adevărat, om care ar 
putea fi zdrobit de forţele oarbe ale existenţei, dar care nu poate fi învins; numai 
cel ce a urcat pe podişul înalt al unei astfel de liberări şi libertăţi poate afirma cu 
bună dreptate că a realizat gradul suprem al demnităţii umane“ (bid., p. 8, 9). 
O pledoarie „optimistă“, prin urmare, în 1968, faţă cu anul 1933, chiar prea 
optimistă, pentru că, ideologic, nu se putea altfel. Dar un optimism moderat sau, 
mai curând, critic, dacă lumea nu este nici grădină de delicii, nici însă o tragedie 
nesfârşită. Relativitatea şi a binelui, şi a răului, şi a adevărului, şi a erorii, pe scurt, 
a valorilor polare, vine din modalitatea de a ne raporta la lume care ne e proprie. 

Dacă ne raportăm la optimism în „substanţa lui integrală“, este „evident“ că 
„la desfăşurarea sa prezidează norme de care ascultă spiritul“. Ca în modelul stoic, 
„raționalitatea“ sa este dat originar şi, astfel, de nedesfăcut de sine, ceea ce în 
ordine omenească face din fatalism temei cosmic al optimismului. „Postulatul 
raţionalist“ gândit până la capăt „asigură drept la existenţă, la eternă şi supremă 
existenţă, valorilor spirituale: ceea ce concepem ca inteligibil, raţional, rezonabil, 
neabsurd, trebuie să-şi găsească justificare raţională în însuşi fondul structural al 
universului. Astfel scopurile omeneşti inteligibile, idealurile morale şi sociale care 
tind să asigure mai multă dreptate în lume..., apar ca fiind altoite pe însuşi trunchiul 
robust şi nepieritor al Lumii“ (Existenţa...., p. 64, 66). 

Raţionalitatea lumii, decât în concept stoic, mai curând este în acela pascalian. 
„Definitiv“ şi riguros, raţionalul este de nedefinit, unde lumea este nelimitată şi 
încă, în cuprinsul ei, mereu alta şi altfel. De fapt, în sine lumea este, aşa-zicând, 
dincolo de bine şi de rău (de raţional şi de irațional). Distincţiile de un fel sau altul 
tin de aceea că lumea, în cuprinsul ei, nu este mereu în identitate cu sine, identitatea 

abstractă de care vorbea Hegel. Însă de unde deosebirea (distincţia) şi identitatea 
(unitatea) pentru că binele şi răul, „raţionalul“ şi „iraţionalul“ sunt separaţii ale 
aceluiaşi în el însuşi. Altfel, lumea ar fi alcătuită din două entităţi cu sens contrar, 
ceea ce ar presupune existenţa a două principii contrare. S-ar ajunge, dar, la 
dualismul ruinător în logica ontologiei şi a metafizicii. Răul, „în calitatea sa de 
distrugător, nu dă naştere la altceva, căci, ca distrugător şi rău, el nu face decât să 
distrugă şi să corupă, iar naşterea şi existenţa se produc din cauza binelui“. „Ca 
rău (răul) n-are existenţă şi nu este generator de existenţă, însă are existenţă prin 
acţiunea binelui, şi existând ca bine este şi producător de bunuri“ (Ps. Dionisie 
Areopagitul, Despre numele divine, IV, 20). 

Tot asemenea (sau cam asemenea), şi iraţionalul faţă cu raţionalul şi invers: 
„pentru ca raţionalul să aibă sens şi să existe, e necesar să existe iraţionalul“; de 
nedefinit („apriori sau aposteriori“) raţionalul, nu se poate spune nici „c-ar exista 
zone ale concretului unde iraţionalul s-ar fi fixat în forme precise şi definitive“. 
De aceea, trebuie să prezumăm că „existenţa... este parte raţională, parte iraţională, 
este şi «rezonabilă», şi «absurdă». Experienţa autentică nu ne îndreptăţeşte să 
afirmăm nici determinismul universal sau raționalitatea absolută şi nici contingenţa 
sau iraţionalitatea absolută a existenţei. În ambele cazuri am comite greşeala de a 
lua partea drept tot“ (Existenţa..., p. 71-73). Blaga, la noi, era tentat de ipoteza 
iraţionalităţii transcendentului: „Transcendentul este irațional sau, ceea ce e tot 
una: esența ultimă a lumii este iraţională; şi iraționalul e delimitabil în mod 
definitiv; iată cele două mari afirmaţii gratuite implicate în teza «dogmatică» şi 
imposibil de fondat în chip necesar“. „În ce priveşte personal“, „nu teza dogmatică 
e cea care implică actul de curaj cel mai mare, ci teza agnostică“ (D. D. Roşca, 
Raţional şi irațional, în Studii şi eseuri filosofice, p. 152-153). Căci agnosticismul 
ține de suspendarea judecății (dacă nu este chiar suspendare a judecății), oprind 
mintea în faţa alegerii între raţional şi irațional. 

D. D. Roşca nu inovează în absolut. Problema este astfel pusă de mult şi de 
multe ori în istorie, ceea ce, în principiu, nu îndepărtează sau nu alungă şansa 
originalității. 

Înseamnă mult, cel mai mult, să pui probleme noi. Dar nu este ceva comun să 
te aplici uneia sau alteia şi să cauţi, făcându-i din istorie câmp de argumente, s-o 
limpezeşti măcar, dacă nu s-o adânceşti, venind cu altă ipoteză pentru soluţionare. 
Fiindcă adâncirea şi extinderea unei probleme (unei apariţii, cum ziceau grecii) se 
pot face numai presupunând un răspuns care, la limită, sporeşte aporeticitatea. 
D. D. Roşca gândea aporetic. Raţional şi irațional (iar nu raţional sau irațional) 
este, în pură aporeticitate, în modalitatea cea mai pură a acesteia, logica antinomică. 
Antinomiilor kantiene li s-ar putea adăuga prea bine şi aceasta: Lumea este raţională, 
Lumea este iraţională. 


6. Lucian Blaga (1895-1961). Din lunga noapte proletcultistă, filosofia 
lui Blaga a ieşit cu greu. Ca oricare alta, cum este şi firesc, n-a fost primită nici în 

anii constituirii ei doar cu laude. Nichifor Crainic, Emil Cioran, Petru Comarnescu, 
Vasile Băncilă, Mihai Ralea, Iosif Brucăr, Constantin Noica, Ovidiu Drîmba o 
întâmpinaseră cu înţelegere şi speranţă. Dumitru Isac însă era cel puţin rezervat 
faţă de Diferenţialele divine (1940): „născut artist, de mare factură, Lucian Blaga 
ar vrea aceeaşi libertate de creaţie şi în filosofie, ca şi în artă“; creează „o lume de 
basm, de neguri răpitoare ca privelişte, dar care nu rezistă la lumina tare a reflexiei 
critice“ („Diferenţialele divine“. Consideraţii critice, în Revista de filosofie, nr. 
2/1940, p. 193-199). Băncilă însuşi, care în 1938 publicase Lucian Blaga, energie 
românească, într-o scrisoare către filosof chiar, găsea că Diferenţialele..., deşi 
„nespus de interesantă, de specifică“, era, „poate“, cartea „cea mai vulnerabilă 
din câte ai scris“ (4 apr. 1941, Addenda la Spaţiul Bărăganului, p. 274). Dumitru 
Stăniloae, apoi, când apărea Religie şi Spirit (1942), o respinge pentru a pune în 
circulaţie o filosofie „de natură să dăuneze profund existenţei creştinismului şi 
ortodoxiei“, dacă ea ar fi însuşită „de tineretul chemat mâine la conducerea 
destinelor naţionale“. Extinsă, critica avea să cuprindă şi Censura Transcendentă, 
care apăruse mai de mult, în 1934, şi Spațiul mioritic (1936), ca şi cartea despre 
Diferenţiale.... „Filosofia d-lui Blaga răsună în epoca noastră ca un zvon întârziat 
al unor vremi apuse... Filosofia d-lui Blaga e o poezie... Ea îşi va păstra, desigur, 
o importanţă în istoria filosofiei din România, ca un sistem interesant, în rând cu 
alte sisteme interesante. În nici un caz însă ea nu poate fi privită ca o expresie 
autentică a spiritului românesc şi deci ca un punct de plecare pentru cugetarea 
românească viitoare“ (Poziţia domnului Blaga..., p. 7, 99). Un sociolog de frunte, 
H. H. Stahl, la rândul său, într-o serie Filosofarea despre filosofia poporului român 
(Sociologia românească, nr. 11-12/1937, 1-3 şi 4-6/1938), găsea în Spațiul mioritic 
doar „o analiză literară“. Blaga „nu ştie mai nimic din filosofia poporului român... 
şi va trece multă vreme până să pătrundă toate tainele acestor ţărani, mai puţin 
simpli şi idilici decât se crede de obicei“ (nr. 3-4/1938, p. 119). 

„Mi s-a spus că asta l-ar fi mâhnit; dar nu aceasta fusese intenţia mea“ (Amintiri 
şi gânduri, p. 246). 

De la „universitarii“ din Bucureşti nu avea veşti prea bune. N. Bagdasar i-a 
rezervat multe pagini din Istoria filosofiei româneşti, care, după apariţie în volum 
separat (1940), va fi inclusă în Istoria filosofiei moderne (V), din 1941, „Omagiu 
lui Ioan Petrovici“. Anume, 28 la „Filosofia pură“ şi 23 la „Filosofia culturii“. 
„Primită de unii cu simpatie şi entuziasm, întâmpinată de alţii cu rezerve sau cu 
obiecţii critice, concepţia lui Blaga e dintre acelea care obligă pe cititor să ia neapărat 
atitudine“ (storia..., p. 193). Cum Bagdasar a supus tuturor „gânditorilor în viaţă... 
capitolele care se refereau la ei“, legându-se să le publice condiţionat, Blaga n-a 
avut nimic împotrivă (p. 436). Dar P. P. Negulescu, maliţios, şi-ar fi exprimat, 
retoric, nedumerirea că o filosofie poartă numele unei oi. Rădulescu-Motru a fost 
de acord cu H. H. Stahl, „singura învinuire ce mi-a adus-o fiind: «de unde l-ai 
scos pe Blaga filosof ?»“ (Amintiri... p. 247). În Ofensiva contra filosofiei ştiinţifice 
(1943), Blaga nu e numit, dar mai trebuia? „Fiecare ştim doar că o filosofie care 
nu se bazează pe o gândire logică nu este filosofie. Metafora rămâne să fie folosită 

de poeţi, fiindcă poeţii nu sunt constrânşi la metodele de verificare şi de control... 
Ofensiva contra filosofiei ştiinţifice vrea să facă pe toţi filosofii poeţi. Reuşita ei, 
dacă ar fi să reuşească, ar dovedi numai că românul este născut şi rămâne poet 
toată viaţa, dar nu că filosofia se confundă cu poezia“ (în Revista fundațiilor re- 
gale, nr. 7, p. 123-137). Blaga nu avea să rămână dator, trimițând către Bucureşti 
„galanterii“, uneori regretabile. Rădulescu-Motru era „săpunul filosofic“, 
„automatul doctrinelor“, Mircea Florian, cu Reconstrucţie filosofică, era un Midas 
pe dos: „aurul atins de el se preface în fier, zgură, drojdie şi rugină“ (Saeculum, nr. 
4 şi 5/1943, nr. 2/1944). 

În 1936 încă, premonitoriu, Blaga era supus unei critici de altă factură-politică: 
reprezentând „ideologia clasei dominante“, misticismul „are acelaşi rost ca şi 
religia, acest opium al popoarelor“. „Filosofia mistică trebuie... să anestezieze 
conştiinţa celor interesaţi pentru o viaţă mai bună, să-i facă inapţi pentru lupta în 
vederea intereselor lor“ (H. Rosenberg, Misticismul în filosofia românească, în 
Era nouă, nr. 3/1936, p. 62-66; vd. Infra. În loc de încheiere). Pătrăşcanu, peste 
câţiva ani, în Curente şi tendințe..., vede în filosofia lui Blaga o expresie a crizei 
gândirii filosofice româneşti, chiar şi mai mult, a crizei „conştiinţei europene“. 
Este „reprezentantul tipic al acestei crize“. Voalat, Pătrășcanu lega „concluziile 
ultime ale filosofiei lui Blaga“ de programele „tineretului nostru în ceea ce are el 
mai ales“, citându-l astfel pe Vasile Băncilă (p. 127-131). Pentru A. B., în 
România liberă (nr. 195/1945), era trădător ca Rebreanu; Nestor Ignat 
confecţionează un „caz Blaga“ (Viaţa Românească, nr. 1/1946). 

„În epoca de fascizare a României... aceloraşi scopuri le-au servit şi teoriile 
unui alt filosof burghez la modă, Lucian Blaga...“ (Leonte Răutu, Împotriva 
cosmopolitismului şi obiectivismului burghez în ştiinţele sociale, în Lupta de clasă, 
nr. 7/1949). „Neînduplecat în obsesiile lui anti-Blaga“, Leonte Răutu, pe atunci 
şeful catedrei de marxism-leninism de la Universitatea „C. I. Parhon“ din Bucureşti, 
avea să revină, în 1951, într-o „comunicare“ (mai exact, „comunicat“) ţinută la 
Academie, Lucrările tovarăşului Stalin asupra lingvisticii şi problemele ştiinţelor 
sociale din țara noastră (vd. Pavel Ţugui, Amurgul demiurgilor, p. 156, 110). 
După ce termina cu Rosetti, Graur şi Iordan şi, deci, rezolva problemele lingvisticii, 
trecea şi la filosofie. Despre Blaga spunea, dând... lecţii de stil (el !): „Filosoful 
«spaţiului mioritic» scrie de pildă într-un limbaj de felul acesta: «Opera de artă 
este un obiect cu aspect de cosmoid, fiindcă în ea se exprimă o garnitură întreagă 
de categorii speciale, o matrice cosmogenetică suficientă sieşi»“. La Congresul 
PM.R. din decembrie 1955, Miron Constantinescu, şi el cu obsesii „anti-Blaga“, 
dar şi „anti-Eliade“, chiar „anti-Gusti“, declara descumpănitor — zice un partici- 
pant, Pavel 'Ţugui — fiindcă începuse să se nădăjduiască în oarecare dezgheţ: 
„Concepţiile idealiste reacționare ale unor Petrovici, Blaga, Motru, Gusti, misti- 
cismul fascist al unor Nae Ionescu, Nichifor Crainic şi alte curente antiştiinţifice 
şi obscurantiste dominau în filosofie, în sociologie, logică, psihologie etc.“ 

„L-am cerut părerea profesorului Vlădescu-Răcoasa, participant la Congres, 
îşi aminteşte Pavel Ţugui. În stare de surescitare, Vlădescu-Răcoasa a afirmat că 

«Miron n-are demnitate» şi «caracter» şi din considerente personale atacă pe 
profesorul Motru, pe D. Gusti, «fostul lui protector în anii ilegalităţii», pe «marele 
Lucian Blaga», ca să fie «pe placul» lui Chişinevski, Răutu, Roller şi ceilalţi 
«apostoli» ai stalinismului“ (op. cit., p. 122). Şi aceasta, dar şi altceva: Miron 
Constantinescu, asemenea lui Roller faţă cu istoricii, ajunsese să nu mai admită 
pe nimeni care l-ar fi dezavantajat, prin comparaţie. 

În 1957, critica de respingere atinge, probabil, apogeul cu Gnoseologia mistică 
a lui Lucian Blaga. În prima variantă „studiul“ lui Pavel Apostol era şi mai vehe- 
ment, atâta de agresiv încât doi „lucrători“ de la secţia de ştiinţă şi cultură a C.C. 
(Elena Bellu, o onestă profesoară de filosofie, şi Const. Drăgoescu) s-au speriat. 
„Cei doi au întocmit o notă în care propuneau reformularea unor aprecieri şi 
atenuarea altora, precum şi adăugarea la sfârşitul studiului a unora dintre 
concluziile“ Raportului întocmit de o delegaţie „care primise (în sept. 1956) sarcina 
să aibă consfătuiri cu intelectualitatea clujeană şi „în special cu poetul Lucian 
Blaga“ (delegaţia era formată din Miron Constantinescu, lanoş Fazekaş, Constanţa 
Crăciun, Vasile Vaida şi Pavel Ţugui). „Discuţiile au fost purtate cu autorul 
studiului, care a primit să opereze anumite modificări în partea finală a textului“ 
(P. Țugui, op. cit., p. 133). Acceptase, aşadar, să mai „înmoaie“ sfârşitul, concedând 
că deşi cu „funcţii ideologice profund reacționare“ opera lui Blaga „nu poate fi 
pusă pe aceeaşi treaptă, nici măcar din punctul de vedere al funcţiei social-politice 
cu scrierile lui Nae Ionescu sau Nichifor Crainic“. „Deşi în esenţă îndeplineşte 
acelaşi rol reacţionar“ (în Cercetări filosofice, nr. 5/1957, p. 120). 

Blaga „se afirma propriu zis ca filosof“ la începutul anilor '30 (în 1931 apărea 
Eonul dogmatic), când „regimul burghezo-moşieresc încerca să iasă din criză pe 
spinarea oamenilor muncii“. Clasa muncitoare îşi strângea „rândurile în jurul 
P.C.R. pentru ieşirea revoluţionară din criză“. Capitalismul trebuia justificat, dar, 
fenomen irațional, operaţiunea nu se putea face „raţional; de aceea „ideologii 
burgheziei promovează cultul iraţionalului“. 

„Eonul dogmatic îl situează pe Blaga în inima acestui curent iraţionalist, la 
extrema dreaptă a filosofiei idealiste din România“ (p. 106, 107). 

De regulă, după ce se strâmbă lucrurile într-o parte, tentaţia sau tendinţa e să 
se facă la fel, dar în partea cealaltă. Cu Blaga nu s-a întâmplat chiar întocmai, 
nihilismului neurmându-i cultul frenetic, la fel de nereflexiv şi la fel de lipsit de 
rost. Pentru că, în genere, cele două tipuri de interpretare exclusivistă, în contra 
aparenţelor, sunt asemănătoare, prin procedee (nesupunerea la obiect şi substituirea 
acestuia cu o schemă conjuncturală şi oricum exterioară termenului de aplicaţie), 
prin atitudine (subiectivistă, dar şi predeterminată ideologic, de modă), ca şi prin 
consecinţe (anularea actului critic şi „ocultarea“ operei asupra căreia se exercită). 
„Demonizarea“, ca şi „hagiografierea“, pentru a zice astfel, în genere, ies din 
orizontul căruia par să i se aplice ori, mai degrabă, nu se plasează în interiorul 
acestuia. Din „radiografiile“ critice ale atitudinilor distructive (iar negarea totală, 
ca şi hipertrofierea, poate chiar mai mult cea din urmă, sunt atitudini anihilante) 
lipseşte tocmai conturul operei ca obiect. Dar, sistem de valori, ca acestea, odată 

constituită, opera trece, zicând ca neokantienii, într-un imperiu în sine, chiar dacă 
nu absolut. Capătă deci, prin analogie cu lucrul de sine, regimul unei realităţi 
(ideale) în sine. În urmare, prima regulă a metodei va fi aceea de a porni de la 
fiinţa operei. 

Cum prin aceasta nu este şi închisă, ea sporeşte necontenit, exercitându-se în 
spaţiul său de existenţă şi, deci, modificându-se (îmbogăţindu-se) pe măsură ce se 
instituie ea însăşi în factor de creaţie. De fapt, şansa ei stă în deschidere, adică în 
sporirea de sine prin participare (în sensul aproape platonic al cuvântului) la sistemul 
filosofic (opera de filosofie), la sistemul artistic (opera de artă), la sistemul ştiinţific 
(opera ştiinţifică), ale omului şi, mai departe, la sistemul omului ca întreg. Astfel 
că cea de a doua regulă ar sta în necesitatea luării în seamă a puterii de re-creaţie 
a operei. Ceea ce vrea să spună că ea trebuie cercetată într-un sistem şi în funcţie 
de capacitatea sa de a trece în acesta, ca şi de a-l „reflecta“ în sine. 

Într-un fel, ca monada leibniziană, care, mereu între limitele sale, este infinită 
prin capacitatea de a-şi „reprezenta“ lumea, opera sporeşte numai trecând în 
sistemul ei, prin „absorbţia“ acestuia în sine. Ea, prin urmare, nu-şi diminuează 
individualitatea „topindu-se“ în sistem, ci, dimpotrivă, şi-o îmbogăţeşte prin 
însuşirea lui. Opera îşi asumă întregul şi astfel se pune în identitate cu întregul. În 
alte cuvinte, perpetua individualizare a operei nu este totuna cu închiderea în sine. 
Numai non-opera nu comunică, individualitatea (pseudo-individualitatea) ei 
refuzând universalitatea. De aceea şi rămâne în timpul său; mai departe şi în altceva 
ea nu trece, asemenea talanţilor îngropaţi din parabolă. Nu trece sau nu este trecută 
mai departe pentru că limbajul ei este intraductibil şi sensurile ei neconvertibile 
sau, oricum, neînstare de devenire. Faptul priveşte cu deosebire ceea ce s-ar putea 
numi non-opera ca entitate, dar el îşi extinde valabilitatea şi asupra a ceea ce 
dintr-o operă este neconvertibil, fie şi relativ, dacă major şi minor nu sunt ca atare 
în absolut (şi astfel, nici în despărţire absolută). 

Condiţia majoratului, condiţia minoratului ţin, ca premise, de ontologia 
primară a operei. Oricât s-ar schimba percepţia şi oricare ar fi nevoile, nicicând, 
pentru a lua un exemplu din alt context, Bărnuţiu (ca fapt istoric) nu-l va întrece 
pe Maiorescu de exemplu, că tot au polemizat ca personaje istorice. Dincolo însă 
de ceea ce este congener, deşi în funcţie, relativitatea majoratului, ca şi aceea a 
minoratului, depinde de celălalt termen, ceea ce înseamnă de receptare şi, astfel, 
de participare a operei la noi instituiri. În discuţie intră conştiinţa critică a fiecărui 
timp, cu program-programe, cu metoda-metodele ei, cu finalitatea actului-actelor 
de evaluare. Mai exact, conştiinţa critică presupune întrebarea de întemeiere: pentru 
ce actul critic? 

După 1944, mai tranşant începând cu 1948, în cel mai bun caz filosofia 
românească, aceea de oarecare performanţă, era redusă la starea de bibliotecă. Era 
citită (când era, când a putut fi citită), era comentată, uneori chiar cu libertate 
(adică exactitate). A apărut, cu ani în urmă (în 1987), o „culegere de studii“ Lucian 
Blaga — cunoaştere şi creaţie, la „Cartea Românească“, îngrijită de Dumitru Ghişe, 
Angela Botez şi Victor Botez, remarcabilă, zic eu, tocmai prin supunere la obiect. 

Nu adie nici vântul ademenitor al „îngroşerii“, nu mai ameninţă nici fantomele 
rele ale proletcultismului. Se „percepe“, în genere, întrebarea: în vederea a ce îl 
citim pe Blaga? Sau, altfel spus, ce şi cum (dacă chiar este posibil) construim, nu 
neapărat pornind de la filosofia lui, ci altceva, orice altceva, cu ajutorul ei? 

Aceasta este problema, şi filosofii mai de acuma sunt încă (şi nu de ieri, de 
azi) datori filosofilor români clasici. Spre „umilinţa“ lor, primul gest, cel puţin cât 
priveşte filosofia lui Blaga, nu-l făceau ei, ci un critic literar, nu oricare, dar un 
critic, cum ar zice nu ştiu cine, neprofesionist. 

În anul 1940, cum scria Blaga însuşi, „în critica literară românească s-a 
întâmplat un fenomen curios“ (Critica literară şi filosofia, în Isvoade, p. 61). 
Anume, Pompiliu Constantinescu publica o carte despre Tudor Arghezi, 
memorabilă fie şi numai din două motive. Unul bibliografic şi altul hermeneutic. 
Bibliografic, deşi nu prima, cartea lui Pompiliu Constantinescu era dintre primele 
aplicate po(i)eticii argheziene. Cu mult însă cartea era mai importantă în ordinea 
hermeneuticii, fiind modernă ca tehnică şi experimentând sau încercând să probeze 
puterea operaţională a unei filosofii cu trecere în epocă. 

„Viziune prin excelenţă lirică a omului şi a universului, opera lui Tudor 
Arghezi nu trebuie studiată cronologic“ (p. 7). Criticul crede că este nevoie, chiar 
dacă e extrem de greu, să se descopere „centrul de foc al conştiinţei lirice 
argheziene“, „formele nucleare din care se hrăneşte şi se amplifică“. 

Asemenea oricărui altul, „desăvârşit“ în organicitatea lui, universul poetic 
arghezian este cam în logica veche a lui en kai pan, unul în toate (în tot), toate 
(totul) în unu. De aici şi complementaritatea metodelor de abordare. Necesară, 
analiza îşi pierde din sens, poate chiar întregul sens, dacă nu este îndreptată 
(intenţional) către sinteză, care n-ar fi, fără aceea, mijloc pentru ea. „Analiza, zice 
criticul, este un simplu mijloc pus în slujba sintezei, o planşe anatomică, în vederea 
reconstituirii unei fiziologii. Dacă exista o fiziologie a criticii, exista şi o anatomie 
şi o fiziologie a unei interpretări.“ Aceasta ca exerciţiul critic să nu ucidă şi să nu 
mumifieze. Rostul hermeneuticii nu este să închidă „într-un muzeu critic“ (p. 11). 

Toate acestea ţineau, oarecum, de partea metodică, introductivă doar, la o 
încercare de refacere (reconstituire) a universului arghezian ca „dramă metafizică“, 
însă, în logica poeticii, ca „o neliniştită căutare a sensului existenţei“, prin rein- 
ventarea şi retrăirea unei biografii — autobiografii spirituale. Dar „orice biografie 
a spiritului este desfăşurarea unei structuri iniţiale“ (p. 8). Determinarea acesteia 
ar fi, ca în orice scenariu metafizic, şi calea, şi scopul. 

Panteistic, Dumnezeu este integrat în cosmos, iar din „intuiţia consubstan- 
ţialităţii regnurilor vieţii“ se ajunge „la veritabilul dialog al iubirii între om şi 
creator“ (p. 120). Aceasta chiar din zona fenomenului uman originar, adică a 
„omului adamic“, paradigmă în transcendentalitate poetică, Adam fiind al Edenului 
pierdut, dar şi imanent, ca temei al „unui nou paradis pământesc“, acela poetic, 
„în care lighioanele şi gâzele, regnul animal şi vegetal se răsfaţă laolaltă cu copilul, 
întruchipând o stare prelungită a candorii originare“ (p. 12). 

Prin panteism şi adamism, transcendentul era făcut să coboare. „În mistica 
ortodoxă argheziană, «transcendentul coboară», cum coboară de altfel şi în Vechiul 
Testament, unde însăşi facerea lumii şi arătarea lui Dumnezeu sunt de o măreție 
bucolică“ (p. 28). 

Împăcând „instinctul cu transcendentul, organicul şi spiritualul“, ortodoxismul 
ca element subconştient în „matca stilistică“ este „un factor modelator latent“. 
Sau aşa îi părea a fi lui Lucian Blaga. Sau, încă mai mult, aşa părea a fi dinspre o 
metafizică susţinută de viaţa poetică a spiritului, de la Mioriţa la Eminescu, la 
Arghezi, la Ion Pillat. Şi nu numai, ci şi de „naturismul organicist“ al lui Creangă, 
„de amestecul de sensualism şi supranatural“ din proza lui Galaction. O metafizică 
de personanţă, adică venită din substrat, şi căreia Blaga i-ar fi dat expresia. 
„Cercetările asupra stilului, împinse de Lucian Blaga spre surprinzătoare luminişuri 
şi simbolizate în viziunea spaţiului mioritic, ne pot fi de folos aici“, zice Pompiliu 
Constantinescu. Şi în continuare: „despre natura organicistă a ortodoxismului Blaga 
a gândit câteva pagini revelatoare“ (p. 95). Şi, ceea ce este mai important, cu care 
s-ar putea induce la o poietică, atotcuprinzătoare sau unificatoare, dincolo de 
poieticile particulare, dar nu anihilantă faţă cu acestea, mai curând potenţându-le. 

Cât împacă naturalul şi supranaturalul, organicul şi spiritualul, până şi scriitorii 
„fără preocupări religioase“, socoteşte criticul, pot fi citiţi dinspre paradigma 
naturismului mistic (p. 98). 

În epocă şi nu numai, încercarea lui Pompiliu Constantinescu de a explica o 
filosofie în genere, în particular întâmplându-se să fie aceea a lui Blaga, a fost 
primită în critică cel puţin cu rezerve. 

„Un foarte bun cronicar“, când şi-a strâns în volum cronicile, Pompiliu 
Constantinescu le-a răpit, zice Călinescu „emoția foiletonistică“; „de asemenea, 
poate că în cele din urmă e un drum greşit acela al construcţiei. Studiul Tudor 
Arghezi, încercare de biografie spirituală, cu dramă metafizică, cu expresii 
pretenţioase („omul adamic“, „egotism demonic“, „consubstanţialitatea creației“) 
duce la maniera Blaga“ (Istoria literaturii..., p. 914). Ceva mai târziu, Al. Piru 
avea să fie mai drastic: „observând că, în genere, Arghezi e un poet religios, 
Pompiliu Constantinescu îi supune opera unei interpretări filosofic-teologale cu 
mulţi termeni împrumutaţi din filosofia lui Blaga sau refăcuţi în maniera lui 
(adamism, egotism demoniac, transcendentul care coboară, naturism mistic) ceea 
ce face ca poezia lui Arghezi să se confunde uneori cu aceea a autorului Cunoaşterii 
luciferice...“ De aici un oarecare didacticism, ca şi pierderea unor „compartimente 
ale liricii argheziene“, lăsate de o parte, „numai fiindcă nu pot fi rubricate în cele 
15 capitole ale exegezei sale prea rigid şi în acelaşi timp prea îngust sistematice“ 
(Panorama deceniului literar 1940-1950, p. 501). 

Poate că aşa stau lucrurile, poate că nu. Problema este alta şi încă mai 
importantă, cu mult mai importantă. În doi timpi ea ar fi, în cel dintâi, dacă filosofia 
lui Blaga este operaţională, iar în cel de al doilea, cum interpretăm sau cum trebuie 
s-o facem, dacă orice interpretare este, ori se cade să fie în vederea a ceva. 

În sine, o hermeneutică, i-aş zice, tautologică nu este fără de folos. Prima 
mişcare, de altminteri, este de identificare, printr-o grilă sau alta de lectură, a 
sensurilor, a articulației lor, a posibilelor rearticulări. O operă, oricare, este deschisă 
şi întrucât se poate citi din varii situări. Fiecare are o dominantă, ceea ce însă n-o 
izolează. Dialogul platonic Phaidon este filosofic, dar se poate citi şi ca literatură, 
şi pentru teologie. Divina comedie este poezie, dar în istoria teologiei Purgatoriul 
are locul său, la fel în istoria filosofiei, chiar în aceea a ştiinţei. 

Pompiliu Constantinescu făcea o lectură a unei filosofii dinspre critica 
(hermeneutica) literară pentru aceasta. Chiar admițând că încercarea este ratată, 
rămâne totuşi încercarea. Era riscantă, dar merita, ea făcând să apară, ca în sine, 
întrebarea: pentru ce o interpretare, dacă nu în vederea a ceva? 

Explicaţia, cum îi ziceam, tautologică, deşi folositoare, este doar mijloc. Altfel, 
pentru sine, ce rost ar avea? Explicăm o filosofie numai pentru a da seamă de ea 
didactic, didacticist? 

Există, în limitele convenției, o distincţie necesară, între lectura istorică şi 
aceea de tip sistematic ale aceluiaşi text. Necesară, distincţia înseamnă că este 
utilă, poate în primul rând, pentru fiecare lectură în parte. Fără să se măsoare prin 
cealaltă, aceasta, oricare ar fi ea, s-ar desfăşura într-o ofensivă nesupravegheată 
îndeajuns. Prin urmare, nu este nimic rău în acceptarea distincţiei. Rău este numai 
când se lucrează abstract, când se rupe una de alta, când se neagă de către firi încă 
dogmatice rostul, parcă şi existenţa celeilalte, şi de această dată, oricare ar fi ea. 
Dar, dacă există două lecturi, ce este una, ce este alta? Sau ce este una în mod 
specific, astfel încât în mod necesar poate şi trebuie să fie şi cealaltă? În treacăt, 
este poate de ajuns să se determine câmpul lecturii (hermeneuticii) de tip istoric, 
aşa cum se zice, tot printr-o convenţie. Probabil că aceasta nu are, în primul rând, 
a reface contexte, a restabili articulaţii, interferenţe etc. Este nevoie şi de aşa ceva, 
numai că într-o istorie aşa-zicându-i culturală a filosofiei. Într-o istorie filosofică a 
filosofiei (în analogie cu aceea estetică a literaturii), într-o istorie cum visa 
Călinescu, fără de autori şi în abstracţie de timp şi de locuri, într-o asemenea 
istorie, care s-ar putea mai bine numi o hermeneutică istorică, lectura ar urmări 
fenomenologia faptului în drumul său către starea de argument. Altfel spus, o 
asemenea lectură ar avea de determinat modalităţile de transfigurare, de convertire 
ale faptului istoric în argumente cu virtuţi constructive. Dacă faptul într-o istorie 
conceptualizată, cum zicea Paul Veyne, este o relaţie, atunci trebuie urmărit în 
această devenire a sa, care îl atestă ca realitate deschisă. 

Particularizând, ne putem întreba, este nevoie să ne întrebăm pentru ce, altfel 
decât în sine, cam estetizant, citim — interpretăm o filosofie sau alta, în acest caz, 
pe aceea a lui Blaga? 

Încercarea lui Pompiliu Constantinescu „a avut darul de a stârni mirarea opacă 
şi confuză a unor recenzenţi... Şi s-a afirmat cu seninătate că P. Constantinescu 
n-a făcut decât să aplice o filosofie a unui gânditor român asupra altui autor român“ 
(Lucian Blaga, op. cit., p. 61). Se vor fi mirat şi filosofii. Totuşi, problema rămâne. 

Din delicateţe, din încântare (vanitoasă), Blaga, să recunoaştem, a exagerat; 
Pompiliu Constantinescu, critic literar cu un al şaselea simţ, al valorilor, a cam 
ratat analiza filosofică (prin filosofia lui Blaga) a poeziei lui Arghezi. Nu aceasta 
e însă problema. Nu e chiar dacă am admite că Blaga însuşi i-a sugerat lui Pompiliu 
Constantinescu să încerce ceea ce a încercat sau tocmai de aceea (în epocă, am 
mărturia unui contemporan, se insinua că aşa ar fi stat lucrurile). Chiar şi aşa, 
termenii problemei nu se schimbă. Ce este rău în faptul că un filosof vrea să-şi 
pună la încercare filosofia? Că vrea să fie altceva decât capitol într-o istorie 
evenimenţială şi carte în raft de bibliotecă? 

Este un mod de a gândi, poate, cel autentic. Sau, altfel spus, un stil, acesta 
mai mult decât dat formal. „Ideea de stil s-a desprins iniţial din consideraţiuni 
formale şi adesea exterioare asupra operelor de artă. Ideea de stil şi-a lărgit apoi, 
încetul cu încetul, sfera, asimilând conţinutului ei tot mai multe note structurale.“ 
Mereu sporită în sens, ideea de stil măsoară o carte, opera întreagă a unui autor, 
modul de a fi al unui timp şi loc. Este un stil al artei, al ştiinţei chiar, al religiei- 
religiilor; „concedem... înfăţişării stilistice unei creaţii filosofice-metafizice atâta 
importanţă, încât socotim inadmisibil ca un asemenea aspect să fie trecut cu vederea 
într-o cercetare asupra gândirii şi conştiinţei filosofice“ (Lucian Blaga, Despre 
conştiinţa filosofică, în Trilogia cunoaşterii, p. 173, 175). 

Presupunând limbajul arhitectonica reconstrucției, de stil mai ţine şi capacitatea 
unei filosofii de a spori prin ea însăşi, ca şi aceea de a trece în argumente şi metodă 
pentru reaşezări, în această ipotetică, ale lumii. Poate că, în ordinea importanţei, 
este determinaţia primă, fiind scopul şi sensul. 

În filosofia românească, Lucian Blaga este unic prin limbaj, ca şi prin „structura 
narativă“ a reconstrucției. Ce-i drept, limbajul îi individualizează filosofia până în 
pragul închiderii în sine şi, în aparenţă, al incomunicabilităţii. Ceea ce încă în 
epocă s-a perceput ca un defect: „Nu s-au găsit oare şi critici în stare să-şi exprime 
bănuiala şi neîncrederea faţă de valoarea filosofică a ideilor numai fiindcă acestea 
ar fi «prea frumos» prezentate? Cu astfel de graţiozităţi, deplora Blaga însuşi 
incomprehensiunea, se răsplăteşte efortul susţinut întru cucerirea unui stil“ 
(Diferenţialele divine, în Trilogia cosmologică, p. 53). 

Dar în discuţie nu era şi în continuare nu avea să fie stilul, pentru că, orice 
s-ar spune, acesta nu-i lipsea nici lui C. Rădulescu-Motru, nici lui P. P. Negulescu, 
nici lui D. D. Roşca, nici lui Mircea Florian, chiar dacă unii dintre ei nu scriau 
„frumos“. C. Rădulescu-Motru, de pildă, nu scria „frumos“, dar avea totuşi un 
stil, fie şi pentru faptul că limbajul său îi exprima exact filosofia. Limbajul deci 
era pe măsura acestei reconstrucţii filosofice, despre care nimeni n-ar putea spune 
fără de riscuri că este un eşec. În plus, era, mai este, tot ce se poate, operaţională. 

Lui Blaga i s-a reproşat aducerea limbajului poetic sau, mai degrabă, intens 
metaforizant în câmpul filosofiei şi, prin aceasta, săvârşirea unei substituţii (cum 
a putut să pară) nepermise. Or, „forme înrudite, dar originale, ele (filosofia şi 
poezia, n.n.), există în permanentă simultaneitate şi atingându-se în absolut, fără 
să se determine temporal, nici una, nici alta dintre ele nu este obligată să deplaseze 

şi să înlocuiască pe cealaltă“ (Tudor Vianu, Filosofie şi poezie, p. 28). Reconstrucţii 
distincte ale lumii şi ale omului, în acest fel filosofia şi poezia pot să comunice, nu 
însă şi să treacă una în câmpul şi în rolul celeilalte. Filosofia trebuie să aibă un 
limbaj propriu, specializat, ceea ce nu înseamnă că exclude diversitatea stilurilor 
(în sens restrâns, lingvistic, dar şi în altul, mai cuprinzător, în care intră şi 
modalităţile de construcţie). Dar cu o condiţie, anume ca stilul să emeargă din 
limbajul propriu, şi nu să vină, cu reguli de alcătuire şi cu semnificaţii, din afară. 

Nu încape îndoială că limbajele specializate nu sunt limbaje închise. Istoriceşte, 
mai întâi, limbajul filosofiei s-a format pe seama altor limbaje: a limbajului comun, 
a limbajului poeziei, a limbajului mitosofiei. Transferul însă va fi însemnat şi o 
transfigurare, căci primul cuvânt rostit de filosofia greacă, hydor, apa thalesiană, 
nu avea aceeaşi semnificaţie ca în limbajul comun, ca în cel poetic sau ca în cel 
mitic. Cu alte semnificaţii în funcţie de context (poetic, mitic, cel al conştiinţei 
comune), aşadar, pentru a numi în orizont filosofic, apa, ca termen, trebuia să fie 
supusă unei resemnificări. Astfel încât, cu Thales chiar, ea nu mai numeşte pe 
Okeanos şi Tethys, râul Styx sau umiditatea germinativă, ci principiul lucrurilor, 
„substanţa (care) persistă în ciuda schimbărilor suferite“ (Aristotel, Metafizica, 
I, 3, 983b). 

Dar limbajele specializate în genere, limbajul specializat al filosofiei în par- 
ticular, deschise la origini, sunt şi în continuare astfel, intercondiționându-se. 
Bunăoară, limbajul filosofiei, al ştiinţei (al matematicii şi fizicii, îndeosebi), al 
poeziei chiar, în secolul al XVII-lea ar fi de neînțeles dacă nu s-ar lua în seamă 
condiţionările reciproce şi modificările prin schimb de informaţie. La fel şi în 
veacul nostru, când „pătrunderea în noile domenii ale naturii a produs modificări 
de limbaj“ (W. Heisenberg, Pagi peste graniță, p. 167). 

Deschise fiind, prin aceasta limbajele specializate nu-şi suspendă individuali- 
tatea. Dimpotrivă, tocmai prin deschidere şi-o sporesc şi accentuează. Şi încă, 
numai prin deschidere se diversifică stilistic şi, mai departe, numai în acest fel 
limbajul specializat al filosofiei (în cazul nostru) se modifică. 

Marii creatori de filosofie au fost şi reconstructori în interiorul limbajului. 
Heraclit, Parmenides, Platon, Aristotel, Thoma, Descartes, Kant, Hegel, Husserl, 
Heidegger sunt nume nu doar ale unor noi moduri de gândire, ci şi pentru noi 
ipostaze în fenomenologia limbajului. De fapt, pentru a gândi altfel, trebuie să 
vorbim altfel. Nu am putea gândi hegelian şi vorbi aristotelic, sau invers. 

Convins de necesitatea înnoirii limbajului pentru înnoirea filosofiei, Blaga a 
vrut să „experimenteze“ el însuşi. Limbajul plăsmuit de el este nou, original, dar 
parcă prea „lipit“ de semnificaţiile pe care le poartă, într-atâta, în aparenţă, încât 
dincolo de universul său de semnificare nu pare a mai avea fie şi o minimă 
valabilitate. 

Dar, cu toate că fiecare limbaj este limbaj pentru o reconstrucție, întrucât este 
al filosofiei în această reconstrucție, trebuie să aibă valabilitate şi dincolo de 
universul său de aplicaţie. 

În ce măsură însă dogma şi metoda dogmatică, ori cunoaşterea paradisiacă 
şi cunoaşterea luciferică, censura transcendentă şi Marele Anonim sunt termeni 

operaţionali dincolo de „ţinutul“ filosofiei lui Blaga? 

Întrebarea este crucială, trimiţându-ne la „adevărul“ unui limbaj şi, prin el, la 
valabilitatea universală a acestuia din urmă. Sau, mai degrabă, la şansele de 
universalitate, ca măsură (criteriu) pentru „adevărul“ unui limbaj. Pentru că, nefiind 
o formă exterioară, indiferentă faţă de sensurile filosofice, limbajul participă la 
reconstrucţie şi, în consecinţă, se supune legilor acesteia. 

Problema, în aparenţă, este simplă, chiar simplificatoare şi, poate, provocatoare 
prin ceea ce ar putea aduce cu o punere între paranteze a filosofiei lui Blaga. În 
aparenţă simplificatoare şi provocatoare, în realitate problema este de primă 
însemnătate pentru înţelegerea filosofiei lui Blaga şi pentru integrarea ei în sistemul 
conştiinţei filosofice. Simplu formulată deci, ea este următoarea: întrucât limbajul 
filosofic al lui Blaga poate fi integrat în alte limbaje şi, prin el, filosofia sa însăşi. 
Examenul limbajului şi, astfel, al stilului, ar fi cu atât mai lămuritor cu cât s-ar 
porni şi s-ar înainta de la parte la întreg sau, în alte cuvinte, de la morfologic la 
sintactic. 

„+... Alai de infinită vrăjitorie, în care metafizica cuvintelor se uneşte cu 
metafizica realităţii, pentru a da un fel de aprindere cosmică, ce sfârşeşte prin a fi 
miracol curat“, limbajul Trilogiilor descumpăneşte într-un fel (Vasile Băncilă, 
Lucian Blaga, energie românească, p. 53). 

Poezie sau metafizică? Poezie, mai întâi poezie, şi metafizică? Din această 
„contaminare“, metafizica pierde sau câştigă? 

Pare să nu fie nici o îndoială că Blaga este stare de poeticitate unică, 
ireductibilă. Probabil, asemenea lui Eminescu, lui Arghezi, lui Ion Barbu, lui Nichita 
Stănescu. Aşa fiind, el, ca un alt rege Midas, trece în poezie tot ce atinge. O 
despărţire ca între lucruri nu se poate face: poetul şi filosoful. Când scria Poemele 
luminii era poetul, când scria Trilogiile era filosoful. Peste tot şi în toate, mai 
înainte era poetul, fie că este vorba de Eu nu strivesc corola de minuni a lumii, fie 
de Diferenţialele divine. Poet în absolut, Blaga nu avea cum să fie altul, tot în 
absolut, în filosofie. De aceea, poet într-o parte, filosof în alta, separarea este 
precarizantă. 

Dacă aşa ar sta lucrurile, nu înseamnă că Blaga e mai puţin filosof. Nu va fi 
diminuată câtuşi de puţin condiţia filosofică, dar cu siguranţă va spori statura 
poetică. Citite pentru poezie, ca poezie, ceea ce nu este greu, datorită structurii lor 
poematice, Trilogiile descoperă frumuseți nebănuite altfel. În lectură riguros 
filosofică, deci în stilul propriu filosofiei, ele îşi pot dezvălui alte sensuri, de tot 
necesare pentru imaginea operei ca întreg. Este posibilă şi chiar trebuitoare o lectură 
filosofică şi a poeziei: „şi-ntocmai cum cu razele ei albe luna / nu micşorează, ci 
tremurătoare / măreşte şi mai tare taina nopţii, / aşa îmbogăţesc şi eu întunecata 
zare / cu largi fiori de sfânt mister / şi tot ce-i ne-nţeles / se schimbă-n ne-nţelesuri 
şi mai mari / sub ochii mei“ ar putea sta ca motto la Trilogii. Numai cu o condiţie, 
anume aceea a respectării primatului poetic, aceasta şi în poezie, şi în filosofie. 
Aceasta din urmă nu pierde nimic, ba, dimpotrivă, câştigă. Ar fi diminuată, pentru 
că i s-ar nesocoti particularităţile. 

Este necesar, bănuiesc, să se admită ca primă regulă a metodei în lectură- 
interpretare supunerea la obiect. Dialogurile platonice nu pot fi citite ca summele 
lui Thoma. Dacă în acestea din urmă nu s-ar ţine seama de faptul că teologicul 
primează, filosofia ar pierde, paradoxal, prin hipertrofiere. 

Citim Trilogiile filosofic, fiind cărţi de filosofie. Dar mereu cu gândul treaz 
că primatul este al poetului, am evita asimilările forţate şi reducţionismele 
precarizante. H. H. Stahl se raporta la Spațiul mioritic ca la o carte de sociologie 
rurală sau de etnografie. Nu era, nu este. Dumitru Stăniloae citea ca teolog, ortodox, 
Religie şi spirit şi Diferenţialele divine. Când acestea nu erau cărţi de teologie. Tot 
la fel, un fizician, un matematician, un astronom, ori vreun filosof scientist ar 
putea să denunțe în Diferenţiale... o falsă cosmologie. Doar nu are a sta alături, să 
zicem, de Mecanica invariantivă şi cosmologică a lui Octav Onicescu. „Ceea ce 
deosebeşte esenţial matematica de celelalte ştiinţe, scria acesta, este metoda, căci 
metoda generează obiectele tuturor“ (Consideraţii asupra filosofiei naturii la 
Immanuel Kant, în Pe drumurile vieţii, p. 274). Ceea ce este valabil şi pentru 
filosofie. 

Dacă cineva, bunăoară, i-ar obiecta lui Blaga faptul că n-a ajuns să 
„reconstruiască“ ideea de univers ca întreg, pentru că aceasta era posibilă numai în 
cosmologia relativistă, ar măsura cu altă măsură, nepotrivită. Ca volumele cu metrul 
linear. Şi apoi, cine şi cum are dreptul să pretindă să facă treaba matematicianului 
când el este filosof, iar filosofia are alte treburi, slavă Domnului, şi încă multe? Aşa 
n-am mai scoate-o niciodată la capăt şi bieţii filosofi ar putea fi învinuiți de orice. 

Aşadar, să păstrăm măsura înseamnă să gândim cu măsură. Altminteri, 
termenii mai întâi, termenii filosofiei sale, din capul locului ar fi de denunţat din 
alte situări. Când ei, de invenţie proprie sau resemnificaţi, aparţin stilistic filosofiei. 
Dar, în cazul de faţă, filosofiei unui filosof care, în absolut, deci ca unul necompus, 
este poet. Aşa cum era şi Dante, cum era şi Goethe, cum era şi Eminescu. 

Un examen al mai tuturor termenilor ar fi cu atât mai convingător, dar, aproape 
tot atât, ar fi unul singur către care vin toţi ceilalţi sau căruia i se subsumează. 
Acesta este Marele Anonim care, părând caz limită, fiind la intersecţia poeticului, 
miticului şi filosoficului, odată ce i s-ar confirma valabilitatea, pe măsură i s-ar 
atesta şi valoarea euristică. 

Odată instituit, Marele Anonim îi producea lui Blaga însuşi o stare de 
perplexitate, dacă nu exercita chiar un anume... terorism. „Marele Anonim... pură 
divinitate sau ceva intermediar? Ne găsim aici în delta unei revărsări din ultimele 
noianuri ale problematicului — pe care braţ vom naviga?“ (Censura transcendentă, 
în Trilogia cunoaşterii, pp. 542-543). 

Divinitate sau, oricum, fiinţă înzestrată cu „atributele divine“, „trebuie să-i 
zicem şi Dumnezeu“? Dacă, totuşi, „nimic nu ne va opri să-i spunem Marelui 
Anonim şi altfel: Dumnezeu, întrucât ia măsuri preventive pentru ca omul şi creatura 
sa să nu se poată afirma decât în anumite limite“, dacă instituie „censura 
transcendentă“ menită să apere „misterele existenţiale de a fi cunoscute întocmai 
de altcineva în afară decât sine însuşi“ şi încă, în măsura în care „grija de început 


154 Neconvenţional, despre filosofia românească 


a divinității nu este creaţia, ci stăvilirea sau stingerea extremă a unui proces teogonic 
posibil“, nu este Marele Anonim un demon, ipoteticul malin génie cartezian? 
(Diferenţialele divine, p. 66 şi urm., Censura..., p. 452) 

Dar dacă nici Dumnezeu, nici demon, ci „factor metafizic central“, în faptul 
de a fi metafizic şi central totdeodată („Marele Anonim e suficient caracterizat 
prin locul central ce-l ocupă în sistemul existenţei“) nu stă o gravă aporie? 
(Censura..., p. 449) „Punct de vedere“, cel puţin în partea propedeutică, doctrina 
Marelui Anonim, prevenea Blaga, n-ar trebui pusă într-o formă „prea logicistă“ 
(Ibidem, p. 450). „N-am vrea... să se dea cuvintelor despre Marele Anonim o 
semnificaţie prea ţeapănă“ (Diferenţialele..., p. 68). 

Însă oricâtă „expansiune metodologică“ s-ar da strategiei de întemeiere a 
„viziunii metafizice“ (deci: „nu ne vom feri de a gândi «raţional», în concepte cu 
grijă elaborate când e vorba de fapte care intră în tiparele preciziei fără echivoc“, 
„nu ne vom feri de a gândi mitic când străbatem zone mai ceţoase şi mai adânci“, 
„nu ne vom feri de a gândi ecstatic când antinomiile existenţei ni se impun cu 
insistenţă de neocolit“), totuşi nu se cădea tocmai în ceea ce Blaga însuşi numea 
regretabilul „exclusivism metodologic“? (Censura..., p. 448) 

Paradoxal, „expansiunea metodologică“ experimentată de Blaga, după un 
lung ocol, util fie şi în perspectivă apofatică, părea în cele din urmă a se întâlni cu 
„exclusivismul“ în aceeaşi suspendare (ori numai limitare) a metafizicii. Căci, 
deschisă către alte „metode“ până la a-şi pierde identitatea, metafizica se vedea 
pusă într-o păgubitoare stare ancilară. Or, pentru a fi ea însăşi, metafizica trebuia 
să se construiască în conceptul ei şi numai în acesta. De aici nu rezultă inutilitatea 
altor „metode“, dar acestea pot fi operaţionale nu numai în condiţiile în care se 
supun metafizicii până la a deveni mijloace perfect integrate în sistemul ei. 
Autonomia lor, în acest caz, putea să însemne limitarea metafizicii, adică săvârşirea 
celei mai grave atingeri a acesteia. 

Platon încă stabilise limitele de valabilitate ale gândirii mitice în raport cu 
gândirea filosofică (atâta cât se putea stabili), ceea ce face cât un argument. Aceasta 
pentru faptul în sine, dar mai cu seamă datorită frecventei (metodicei chiar) reveniri 
la mit şi ataşamentului platonic faţă de gândirea mitică. Aşadar, „cazul“ este crucial. 

Distinctă de gândirea mitică, distinctă de gândirea poetică, distinctă şi de cea 
ştiinţifică, filosofia poate (chiar şi trebuie), însă în funcţie de programul şi în 
structura ei, să aducă în câmpul său alte „metode“. În acest caz, ea nu procedează 
nici mitic, nici poetic, nici ştiinţific, ci filosofic. Mai multe „metode“ (tipuri de 
„metode“) vor fi în măsură să potenţeze desprinderea şi statornicirea mai multor 
tipuri de filosofie, ceea ce ar fi un avantaj al „expansiunii metodologice“. Ar 
putea să ducă la o filosofie de tip „raţional“, la alta de tip „mitic“, la alta „ecstatică“. 
Toate acestea însă, admițând că sunt posibile, numai la nivelul secund, al filosofiei 
interpretate (sau ca interpretare). În cel formal însă, filosofia este una. 

Dacă „expansiunea metodologică“ propusă de Blaga indică o „toleranţă 
metodologică“, nu înseamnă că „pretinsa metodă pură“ presupune intoleranţă şi 
duce la exclusivism. 

O metodă „particulară“ valabilă şi perfect operaţională în câmpul ei de 
exerciţiu, instituită în metodă unică, particularizând, deci reducând totul la măsura 
sa, va fi „cunoaştere exterioară“. Or, metoda (metoda filosofică a filosofiei, 
epistemologică a ştiinţei, mitică a mitului, teologică a religiei) nu este, nu poate fi 
conceptul ei autentic „altceva decât structura întregului înfăţişat în pura sa 
esenţialitate“ (G.W.F. Hegel, Fenomenologia spiritului, p. 33). 

„Cooperarea“ (sau, dacă se poate spune aşa, complementarea) metodologică 
e şi necesară, şi posibilă, numai că, de fiecare dată, sub semnul şi supravegherea 
metodei dominante, deci a aceleia care reproduce în cea mai pură esenţialitate 
întregul, pe acest întreg. Aici nici o substituire nu va fi validă, nici cea a metodei 
mai „cuprinzătoare“ şi, deci, mai operaţională, cu alta mai particulară, nici invers. 
Nici chiar a metodei în exerciţiul cel mai restrictiv cu metoda în concept absolut, 
fiindcă ceea ce este valabil pentru cunoaşterea ca atare nu este în totul operaţional 
în câmpul cunoaşterii de tip ştiinţific, de tip artistic, de tip mitic. Principiul după 
care ceea ce este valabil pentru întreg este şi pentru parte în acest orizont nu mai 
funcţionează sau, oricum, nu poate fi aplicat mecanic. 

Autonome, gândirea ştiinţifică, gândirea filosofică, gândirea artistică, gândirea 
mitică sunt ireductibile, dar nu, prin aceasta, şi incomunicabile. Putând să se întâlnească, 
trebuind chiar, fiindcă de la filosofie la mit totul este reconstrucţie a fiinţei lumii, în 
exerciţiul lor esenţial ele lucrează în cea mai severă identitate de sine. Aceasta nu este 
lăsată de o parte nici atunci când una „împrumută“ mijloacele alteia sau, mai degrabă, 
când integrează în sistemul său un alt tip de viziune asupra lumii. 

Poezia şi ştiinţa, bunăoară, comunicând şi „împărtăşindu-se“ reciproc, n-o 
fac prin mişcări pe „diagonală“, deci în zona de atingere sau de deschidere poezia 
nu ajunge la o explicaţie ştiinţifică a lumii, nici ştiinţa nu ajunge la o reconstrucţie 
poetică a acesteia. 

Comunicând, toate formele de asumare (de reconstrucţie) a lumii, tipologic 
distincte, nu cad în sincretism. Poezia filosofică sau ceea ce se numeşte astfel nu 
este o îmbinare a poeziei cu filosofia. Ea ar pierde enorm, s-ar pierde pe sine prin 
depăşirea propriei condiţii“ (T. Vianu, op. cit., p. 47). Şi nu numai ea, ci şi filosofia, 
de îndată ce mijloacelor ei, aşa zicându-le canonice, li s-ar substitui altele. 

Poezia filosofică, oricâte ecouri ale filosofiei unei epoci s-ar putea descoperi 
în ea, adaptând o interpretare heideggeriană, îşi are originea în ea însăşi. La fel, 
filosofia în raporturile ei cu poezia şi, mai departe, cu ştiinţa, cu mitul, cu religia. 
De aceea, în construcţii în care, asemenea celei platoniciene, exemplară din acest 
punct de vedere, se „experimentează“ utilitatea altor mijloace (opţiunea pentru o 
filosofie scientistă sau mitizantă, poetică sau în concept teologic neinteresând, 
căci îi iau individualitatea), în sisteme în care fie şi ipotetic sunt convocate şi alte 
tipuri de asumare a fiinţei lumii, aşadar, judecata va trebui să ia în seamă faptul că, 
asemenea operei de artă, zicând ca Heidegger, filosofia îşi are originea în ea însăşi 
şi că este ea însăşi. Sau, altfel spus, că este ceea ce este. 

Revenind la Marele Anonim, ar rămâne de văzut în ce măsură, ori, poate, 
mai înainte, dacă punerea în termenii unui „mit metafizic“ construit cu varii 

mijloace şi „materii“ (mitice, poetice, teologice, ştiinţifice chiar) „captează“ şi 
dezvoltă semnificaţii filosofice. 

Mai întâi, din punctul de vedere al ontologiei, Marele Anonim trebuia să fie 
„factorul metafizic absolut“, acela deci căruia i s-a zis „pe rând, când substanţă, 
când eu absolut, când rațiune imanentă, când Conştiinţă etc.“ (Censura..., p. 449). 
Aşadar, era destinat să numească şi cât „mai alb“ fiinţa metafizică în sine. Făcută 
să primească, la nivelul al doilea al interpretării, atâtea semnificaţii, că unitatea 
filosofică părea compromisă începând chiar cu termenul său central, fiinţa în sine, 
ori, cum zicea Aristotel, to on he on — fiinţa ca fiinţă, dincolo de „punctele de 
vedere“ trebuia să fie „factorul metafizic absolut“. 

Cum însă valoarea de adevăr a unei interpretări stă în apropierea de planul 
formal, Marele Anonim se cuvine supus la o asemenea „verificare“. Problema, 
deci, este următoarea: în ce măsură conceptul central al ontologiei lui Blaga 
îndeplineşte condiţiile formale (de inteligibilitate) ale fiinţei în sine? Sau, în alte 
cuvinte, întrucât această ontologie (cea a lui Blaga, adică) interpretează ontologia 
ca logică, în sensul încă hegelian: „această ontologie sau, cum o numim noi, logică“ 
(Prelegeri de istorie a filosofiei, vol. 1, p. 579). 

Dacă prima propoziţie a metafizicii în ordine formală este: a gândi este totuna 
cu a fi (propoziţia încă parmenidiană), ce şanse de adevăr are a gândi (metafizic) 
este totuna cu a fi ca Mare Anonim? Optând pentru un termen „mai alb“ ca nume 
al „factorului metafizic absolut“ (adică al invariantului din planul formal al 
ontologiei ca logică), Blaga urma unei mişcări de detaşare critică faţă cu tradiţia. 
„Abuzul metaforic“ şi, odată cu el, procedarea antropomorfică, substituirea 
limbajului filosofiei cu alt sau alte limbaje puteau să ducă şi au dus fie la poetizare, 
fie la scientizare, fie la psihologizare, fie la transfigurări mitizante. 

Cât însă Marele Anonim iese din zona circumscrisă de critică? 

Întrebarea nu este simplu retorică, pentru că se ia în seamă o stare de lucruri 
dintre cele mai contradictorii, totuşi, în filosofia lui Blaga. Cine ar contesta-o nu 
ar înainta în înţelegerea tensiunilor lăuntrice ale acestei filosofii, rămânând în 
afara spaţiului ei de creaţie. Căci, gânditor autentic, Blaga pune mai presus de 
orice căutarea. Ca Lessing, ar fi ales „imboldul“, fiindcă „nu adevărul în a cărui 
posesie se află un om sau îşi închipuie că se află, ci osteneala sinceră pe care şi-a 
dat-o ca să umble după adevăr, aceasta face valoarea omului, fiindcă nu prin posesie, 
ci prin cercetare îi sporesc puterile, în care, numai în ele, stă desăvârşirea lui în 
continuă creştere“. 

Starea contradictorie a filosofiei lui Blaga, cel puţin în această secvenţă a 
scenariului ei, vine din confruntarea cu o problemă veche şi mereu nouă, deci, 
într-un fel, eternă (la scara noastră omenească, eternă). Şi încă atât de contradictorie 
în sine şi de polimorfă în profunzimile ei, încât a impus şi pare să impună mereu 
noi şi noi ipoteze. Blaga însuşi vorbea de „propoziţiile despre Marele Anonim ca 
un simplu punct de vedere“ (Censura..., p. 450). Dar ca de o ipoteză menită să 
încerce o altă cale, să „experimenteze“ alte mijloace. Nemulțumirea faţă de 
interpretările tradiţionale nu urma unui exces de orgoliu şi, mai cu seamă, nu 

pregătea afirmarea dogmatică a ipotezei formulate ca singura posibilă ca adevăr. 
Critic, în raport cu alte interpretări ale „invariantului“, Blaga este extrem de pru- 
dent, dar prudent-metodic, şi în construirea şi legitimarea propriei ipoteze. Ce-i 
drept, aceasta cu deosebire în Censura transcendentă (1934) şi în mai mică măsură 
în Diferenţialele divine (1940). 

Căutând, aşadar, să dea o interpretare mai apropiată de condiţiile formale ale 
invariantului (aceasta fiind problema), Blaga vine cu un punct de vedere a cărui 
primă mare virtute trebuia să fie esenţialitatea. „Din parte-ne îl vom indica (factorul 
metafizic absolut, n.n.) printr-un termen mai alb, mai neutru, care se raporta la toți 
aceşti termeni pestriţi şi metaforici („„substanţă“, „eu absolut“, „rațiune imanentă“, 
n.n.) ca o mărime algebrică la mărimi aritmetice“ (Censura..., p. 449). 

Numai că, la nivelul „naraţiunii“ de care mai vorbeam, lucrurile par să stea 
altfel decât le voia filosoful. Aceasta fiindcă Marele Anonim este prins într-o 
„povestire“ şi într-un limbaj care mai degrabă îl destituie decât îl instituie filosofic. 
Astfel, acest „termen alb“, prin program, într-o accepţie „mai elastică decât se 
obişnuieşte“, poate fi numit şi „Dumnezeu“ şi deci terminat „cu atributele divinității 
divine“. Trebuind să fie mai puţin antropomorf („s-a strecurat în concepţiile despre 
actele creatoare ale divinității un penibil şi stângaci antropomorfism“) 
(Diferenţialele..., p. 67), totuşi Marele Anonim pare o transfigurare metafizică a 
unui model antropologic. Bunăoară, Marele Anonim are voinţă, ceea ce, oricâte 
ar fi avertismentele lui Blaga („voinţa Marelui Anonim nu prezintă analogii cu 
voinţa omului sau cel puţin ea are alt sens: ea nu este de-a dreptul plăsmuitoare 
sau constructivă, ci categoric eliminatorie“; „voinţa Marelui Anonim nu este însă 
ca a omului, o facultate pozitiv-realizatorie, ci în primul rând una în serviciul unei 
uriaşe tăgăduiri, facultatea denaturării, facultatea suspendării unor posibilităţi gata 
de a se realiza“, Ibidem, p. 32), capătă sens numai prin analogie cu voinţa umană. 
De altfel, voinţa omului nu este „pozitiv-realizatoare“ pentru că mai întâi este „o 
uriaşă tăgăduire“? Pentru a aduce lucrurile indiferente, dacă nu ostile sieşi, din 
lumea lor în lumea sa, nu trebuie mai întâi să le „dezlege“, să le „tăgăduiască“ din 
starea şi în starea lor dintâi? Nu este umanizarea lucrurilor mai înainte de toate o 
contestare sau o suspendare a naturalităţii în sine, a naturalităţii ca naturalitate? 

Voinţă, Marele Anonim poate şi trebuie să instituie o „censură transcendentă“ 
destinată prezervării „misterelor“ existenţiale, „de a fi cunoscute întocmai de 
altcineva decât de sine însuşi“ (Censura..., p. 452). Şi încă, i s-ar mai cuveni o 
cunoaştere „absolută, pozitiv adecvată şi nelimitată“ (Ibidem, p. 529)? Dar gândire 
de sine nu este sau nu este decât „într-un fel negativ, pentru a nu se realiza“ 
(Diferenţialele..., p. 41). 

„Centru al existenţei“, Marele Anonim „creează lumea direct şi indirect“: 
direct, „cât priveşte elementele-substrat“, şi indirect, „cât priveşte substanţele şi 
formele complexe“ (Ibidem, p. 32). 

Aceasta, pe scurt, ar fi naraţiunea, deopotrivă, în condiţie de mijloc pentru o 
ontologie şi o teorie a cunoștinței sau, mai potrivit cu intenţiile lui Blaga, pentru o 
metafizică (ontologie) a cunoaşterii. 

Luată ca atare, ea nu ne spune prea multe, fiind, orice s-ar spune, 
extrafilosofică, prin limbaj şi prin construcţie. Aceasta nu înseamnă că este şi 
subfilosofică. Deci judecata este de existență, şi nu de valoare. 

De altfel, Blaga previne că Marele Anonim este „un mit metafizic“. În acelaşi 
timp însă atrage luarea aminte asupra faptului că „mitul e numai cârja presimţirilor 
noastre liminare“ (Diferenţialele..., p. 67: Censura... , p. 449). 

Aşa stând lucrurile, trebuie să identificăm sensurile filosofice pe care le poartă 
„naraţiunea“, ea însăşi o „cârjă“, un mijloc doar. În alte cuvinte, pentru o înţelegere 
exactă, ori cât mai exactă este nevoie de o lectură de al doilea grad sau, zicând 
oarecum ca Platon, de „a doua navigaţie“. Trebuie să trecem de primul limbaj, al 
„naraţiunii“, dacă vrem să ajungem la sensurile filosofice gândite de Blaga. 
Altminteri, vom lua mijlocul drept scop. 

Presupus ca „factor metafizic absolut“ din punctul de vedere al ontologiei, 
din cealaltă perspectivă — a teoriei cunoștinței — Marele Anonim trebuia să facă 
posibilă întemeierea metafizică a „actului cunoaşterii“. De fapt, „cheia“ sistemului 
lui Blaga stă în teoria cunoştinţei, căci totul, de la ontologie la filosofia culturii şi 
filosofia valorilor, mai direct sau mai prin medieri, este modelat de ea. 

„S-au scris în istoria filosofiei multe variaţii cu privire la imposibilitatea ca 
un subiect oarecare să ajungă la o cunoaştere pozitiv-adecvată a obiectului trans- 
cendent. Toate teoriile în chestiune sunt variante ale afirmației că imposibilitatea 
aceasta s-ar datora neputinței subiectului individuat. Subiectul individuat ar suferi 
de acest viciu primordial în urma faptului însuşi că e limitat... Vom vedea că 
subiectivitatea cunoaşterii nu ţine de fatalitatea individualităţii. Ea are cu totul alt 
temei, mult mai central-ontologic“ (Censura..., p. 451). 

Acesta este programul. 

Pentru realizarea lui Blaga închipuie o „poveste“, însă pe măsură ce pare tot 
mai mult un scop în sine, deci, în timp ce ea adună tot mai multe elemente şi le 
strânge în logica ei, ne apropie de sensurile pe care doar le poartă. „Povestea“, din 
acest unghi de vedere, al metafizicii (ontologiei) cunoaşterii şi cunoștinței, este 
cea a Marelui Anonim „care apără misterele existenţiale de a fi cunoscute întocmai 
de altcineva decât de sine însuşi“ (Ibidem, p. 452). 

Exercitându-se parcă antropomorf („se apără pe sine“, „a pus în noi îndemnul 
irevocabil spre adevăr“, Censura...., p. 450, 542), deci, oricum, ca o fiinţă 
intenţională în actele sale, Marele Anonim putea să aducă în câmpul filosofiei un 
motiv dintre cele mai însemnate, dacă ignorarea lui a făcut ca „o metafizică mai 
complexă a cunoaşterii“ să nu fie „scrisă“. Este vorba de supoziţia „că totul se 
petrece ca şi cum misterul existenţial n-ar fi indiferent faţă de o eventuală cuprindere 
cognitivă“ (Ibidem). 

Prin tradiţie s-a perpetuat opinia că „misterul existenţial are o atitudine 
absolut pasivă faţă de cunoaştere şi că el, prin urmare, nu poate fi pus în cauză 
când ne întrebăm despre motivele mai adânci ale subiectivităţii cunoaşterii“ 
(Censura..., p. 452). 

Dar dacă „misterul existenţial“ „s-ar manifesta activ faţă de cunoaştere“? 

Cu deosebire de la Kant încoace s-a impus conceptul subiectului activ, ceea 
ce avea să şi facă posibilă o teorie a cunoștinței şi a conştiinţei ca adevăr. Paradoxal 
însă, pe cât se valoriza mai mult subiectul ca termen activ, pe atâta realizarea unei 
metafizici a cunoaşterii era întârziată. 

Pentru aceasta era nevoie de legitimarea activităţii „factorului metafizic 
absolut“ în raport cu subiectul. 

Or, Marele Anonim, dincolo de construcţia „narativă“, tocmai un asemenea 
rol şi un asemenea rost avea. 

„Cearta“ pentru el: ca divinitate sau ca „mit“, fie şi metafizic, instructivă, 
incontestabil, nu ne trece în spaţiul „alb“ al sensului său. De aceea, acceptând 
„povestea“ ca pe un simplu mijloc, ori mai degrabă ca pe un „experiment“ pus 
sub semnul lui: „să presupunem că lucrurile stau astfel...“, este nevoie de 
„verificarea“ ipotezei şi a rezultatelor. 

Prin program, deci, Blaga întreprindea o reevaluare a „factorului metafizic“ 
pentru o mai posibilă ca adevăr ontologie a cunoștinței. Căci, zicând ca Hegel, 
„absolutul trebuie construit pentru conştiinţă, iată sarcina filosofiei“. „Procedura 
şi producerea reflexiei fiind numai limitări, acest lucru este o contradicţie“ 
(Deosebirea dintre sistemul filosofic al lui Fichte şi sistemul filosofic al lui 
Schelling, în Studii filosofice, p. 41). 

Eternă, rezolvarea ei este un „program infinit“ al minţii noastre. 

Din punctul de vedere al teoriei cunoștinței, eterna apropiere de absolut, deci 
continua ieşire din contradicţia de care vorbea Hegel este posibilă prin postularea 
(postulatul) subiectului activ. Ceea ce nefiind suficient, urmează să fie deschisă 
perspectiva complementară, a ontologiei (metafizicii) cunoaşterii (cunoştinţei), 
care vine cu teza activităţii absolutului în raport cu subiectul. 

Aici intervine Blaga, iar legitimării activităţii „factorului metafizic absolut“ 
avea a-i servi Marele Anonim. 

În sens ontologic, acesta este activ prin „posibilitatea de a reproduce ad 
indefinitum în chip identic..., fără de a se istovi şi fără a-şi asimila substanţa din 
afară“ (Diferenţialele..., p. 27). 

Un „tot suficient sieşi“, el nu are a produce sistemul „care s-ar sustrage pazei 
şi controlului central“ (Ibidem, p. 29). Sau, în alte cuvinte, aplicate sensului ascuns, 
deci Marelui Anonim ca fiinţă în sine, el nu generează prin transformare, căci în 
acest caz ar trece în altceva, nici prin adăugire, fiind perfect „autarhic“, nici chiar 
prin autodevenire, pentru că la scara absolutului conceptul devenirii nu are sens. 
Ori, mai degrabă, fiind limitativ, intră repede şi ruinător în contradicţie cu o condiţie 
de bază a inteligibilităţii principiului, anume limitarea. 

El produce totuşi, numai că prin „degradare“, ceea ce înseamnă că îşi dă 
determinaţii, nu însă în fiinţa sa, ci, heideggerian vorbind, în ek-sistența sa (ori, 
altfel spus, în ex-sistența sa, deci în ceea ce iese din...). Prin „degradarea şi 
decimarea posibilităţilor“, cum spune Blaga, sau, într-un sistem de corespondențe 
istorico-filosofice, prin stingerea heraclitică ori prin coborârea fiinţei în trepte de 
existenţă, ca în tradiţia pythagorică şi platonică, ori prin individuaţia aristotelico- 

thomistă, principiul, în sine intransformabil şi ilimitat, unul în condiţie absolută, 
face inteligibilă generarea ca întemeiere. Metafizicul, deci, se de-fineşte în sine 
în-temeind fizicul. 

Altfel decât prin degradare (ceea ce nu este totuna cu devalorizarea), generarea 
şi deci în-temeierea ar fi neinteligibile. Căci, dacă fiinţa în sine nu produce prin 
transformare, nici prin adăugire, nici, în fine, prin autodevenire, ce mai sunt formele 
de existenţă, ex-sistenţa însăşi? Ceea ce vine din... sau ceea ce iese din... (existenţă) 
nu are a trece dincolo de fiinţa însăşi, pentru că în perspectiva acesteia dincolo 
de... nu are nici un sens. Fiinţa ca fiinţă, fiinţa metafizicii: indeterminată, ilimitată, 
incondiţionată, nenăscută, nepieritoare, producând determinatul, limitatul, 
condiţionatul, ceea ce se naşte şi piere produce des-fiinţându-se. Dar, asemenea 
focului heraclitic care generează ordinea (lumea aceasta, rânduiala aceasta — 
kosmon tonde) stingându-se, fiinţa se des-fiinţează pentru a în-temeia, adică pentru 
a institui ex-sistentul. 

Degradarea (adică trecerea în sine a fiinţei din planul metafizic în cel fizic) 
fiind o în-temeire, înseamnă că este activitate. Dacă ar fi totuna cu o cădere, 
activitatea n-ar mai avea loc. Or, în-temeind, fiinţa nu cade din sine (nu decade 
din fiinţa sa) şi nu se diminuează ontologic. Ca în-temeiere, deci ca activitate, este 
o creaţie continuă. 

Aşa fiind, rezultă că „vine“ către noi, dar nu către noi instituiţi teleologic, ci 
în virtutea faptului de a fi activitate. Cam în felul în care soarele îşi trimite razele. 
„Venind“ către noi, prin aceasta, deodată, din punct de vedere ontologic, 
cunoaşterea este posibilă. Ca să ne dăm seama în condiţionarea cunoaşterii de 
activitatea fiinţei este suficientă demonstraţia apofatică: să ne închipuim numai ce 
ar însemna o lume încremenită în ipostaze umane: o asemenea lume ar fi 
imperceptibilă. Astfel că, cel puţin din punctul de vedere al unui posibil observator, 
o asemenea lume n-ar exista. 

Cu aceasta s-a şi făcut trecerea la cea de a doua perspectivă, a teoriei 
cunoştinţei, din care, cu deosebire, Blaga extrage argumente şi probe pentru 
legitimarea activităţii „factorului metafizic absolut“. 

De obicei, observa filosoful, „subiectivitatea“ este pusă în legătură cu 
„deficienţa individuaţiunii“ sau, mai lămuritor, a „cunoaşterii individuate“ (deci 
a faptului „cunoaştere, realizat de un ins existenţial oarecare“). Se admite chiar o 
„fatalitate a individuaţiunii“ (Censura..., p. 449, 450, 451). 

De aici şi reacţia subiectivistă, prin care însă nu s-a făcut altceva decât să se 
treacă în cealaltă extremă. Deci, de la postulatul „neputinței subiectului individuat“ 
la cel al puterii absolute. Dar şi de o parte, şi de alta, găseşte Blaga, s-a ignorat 
„obiectul“, căci şi „fatalismul“, şi „subiectivismul“ presupun un „obiect indiferent 
şi neutru“ faţă „de o eventuală cuprindere cognitivă din afară“ (Ibidem, p. 452). 

Or, se poate presupune o activitate pentru cunoaştere. Am văzut că „factorul 
metafizic absolut“ produce prin degradare, ceea ce înseamnă, în limbajul lui Blaga, 
o mişcare de apărare a „centralismului“ său. Iar în alte cuvinte, una de păstrare a 
identităţii de sine, mişcare de tot necesară, mişcare de nedesfăcut de condiţia fiinţei 

ca fiinţă, pentru că aceasta din urmă este de neînțeles altfel decât în absolută 
identitate de sine. Nelimitatul, necondiţionatul, absolutul, pe scurt, nu ar putea fi 
ceea ce sunt decât în condiţia identităţii, deci în aceea de a fi Unul. 

Dar degradarea este „censurată“. 

Blaga presupune că Marele Anonim „censurează“ cunoaşterea individuată 
pentru a feri „misterele existenţiale de a fi cunoscute întocmai de altcineva decât 
de sine însuşi“ (Ibidem). 

Fireşte că nu poate fi vorba de o predeterminare de tip teleologist. Deci 
„censura“ nu poate, nu trebuie înţeleasă ca o măsură de apărare luată de Marele 
Anonim, de „factorul metafizic central absolut“ într-un fel antropomorf. 

La rigoare, fiinţa în sine, fiinţa metafizicii, nu este nici indiferentă, nici 
încurajatoare faţă cu actul ulterior, în sens ontologic, al cunoaşterii. Fiinţa în sine 
este şi atâta tot. Ea este ceea ce este. 

Prin degradare (în-temeiere) însă ea se dez-văluie, numai că nu în întregime. 
În acest caz ar urma să treacă absolut în altceva. Dez-văluirea deci este restrictivă 
prin chiar condiţia fiinţei de a fi absolutul. 

Aristotel încă vorbea de fiinţa în sine ca incognoscibilă, ceea ce, fără să 
însemne agnosticism ca presupoziţie era şi este posibil ca adevăr în afară de orice 
îndoială. De o cognoscibilitate absolută nu se poate vorbi decât în cazul fiinţei 
determinate. 

Prin dez-văluire fiinţa în sine intră „în lumina cunoaşterii“. Dar disimulat. 
Altfel spus, ea nu apare în formele individuate în fiecare în parte şi în toate la un 
loc ca atare. Să ne amintim numai celebra întâmpinare platonică: Participantul 
participă la totalitatea formei sau numai la o parte a ei? 

Fiinţa în sine, deci, nu „trece“ în „întregimea“ ei nici într-o ipostază anume, 
nici în seria, fie şi nesfârşită, a ipostazelor sale fizice, dar fiecare din acestea o 
reproduce. Aşadar, dacă fiinţa în sine nu este ex-sistentul, ex-sistentul este fiinţa. 
În acest fel ex-sistentul „participă“ deopotrivă la totalitatea fiinţei şi la o parte a ei. 

Întrucât participă la totalitate, orice lucru, ca dezvăluire, vine din „misterul“ 
fiinţei, dar în măsura în care participă la o parte va fi un mister disimulat. Astfel 
că, din perspectiva unei ex-sistenţe în stare de a fi mai mult decât ex-sistenţă şi de 
a fi (sau a trăi) fiinţa altfel decât ontologic, din perspectiva omului deci, care 
revine la fiinţă prin conştiinţă, „factorul metafizic absolut“ se „censurează“ de 
două ori. O dată ontologic şi apoi în sens gnoseologic. Prima dată „descendent“, 
de la sine la lucruri, a doua oară „ascendent“, de la cunoaştere la sine. 

Cea de a doua „censură“ urmează în mod firesc celei dintii, căci „degradarea“ 
ontologică este deopotrivă şi gnoseologică. Dacă este „ascendentă“, faptul vine 
din aceeaşi poziţie, secundă, fiindcă actul cunoaşterii vrea să refacă „drumul în 
sus“ către fiinţa în sine. Dar, de bună seamă că „drumul în sus“ al conştiinţei se 
suprapune „drumului în jos“ al fiinţei care se dezvăluie. 

Cum, deci, „drumul în jos“ şi „drumul în sus“ coincid, acesta din urmă, drum 
al cunoaşterii, devine posibil prin existenţa celuilalt, adică, în cele din urmă, prin 
activitatea fiinţei. Subiectul însuşi, prin urmare, este activ pentru că obiectul este 

asemenea. Mai mult, dacă nu mai exact, subiectul este activ pentru că fiinţa instituie 
o „censură“. 

Să ne închipuim numai ce ar fi şi cum ar fi pentru conştiinţă o lume dezvăluită 
ca printr-o „iluminare“ sau printr-o intuiţie nu se ştie cum întâmplate şi ce ar mai 
fi şi cum ar mai fi conştiinţa însăşi. Probabil că lumea aceea ar fi fără de relief, iar 
conştiinţa, ca o oglindă, în cazul cel mai bun. 

Aplatizată, ea n-ar mai fi în stare să reconstruiască fiinţa şi să se reconstruiască 
pe sine în măsura însuşirii fiinţei. 

Dar omul este istorie şi istoricitate pentru că fiinţa însăşi se dezvăluie în 
„trepte“ şi în „secvenţe“. Fenomenologia umanului (în toate componentele sale) 
nu vine numai din sensul ascendent al conştiinţei, ci şi din acela descendent al 
fiinţei. Din punctul de vedere al metafizicii cunoaşterii, acesta din urmă chiar 
primează, ceea ce vrea să însemne că noi ajungem la fiinţă pentru că fiinţa ajunge 
la noi. În acest fel se şi justifică propoziţia fundamentală a metafizicii cunoaşterii, 
aceea formulată de Platon încă, interogativ: poate să ajungă la adevăr cel care nu 
ajunge la fiinţă (Theaitetos, 186, c)? 

Toate filosofiile sunt şi „naraţiune“, dând cuvântului un sens cu mult peste 
limitele sale obişnuite. Aceasta înseamnă că toate, chiar şi acelea care sunt mai 
aproape de condiţia formală pură, precum Kantianismul, sunt în logica lui ce ar fi 
dacă (şi — sau ca şi cum). În asemănare cu cliometria istoricilor, cum filosofia nu 
avea o muză, am putea vorbi de o sofiometrie al cărei rost, în logică ficţionalistă, 
dar mai altfel decât în istorie, este să presupună substructuri — interogaţii de acest 
fel: „ce ar fi dacă“ şi „ca şi cum“. Immanuel Kant, ca să impună ideea apriorismului, 
lucra cu ipoteza: ce ar fi dacă structurile apriori ar fi două ale sensibilităţii şi 
douăsprezece ale intelectului (unitate, pluralitate, totalitate, existenţă, non-existenţă, 
limitaţie, substanţă, cauzalitate, comunitate, posibilitate, realitate şi necesitate)? 
Cu acelaşi scop, de principiu, şi alţii, şi chiar de la începuturile filosofiei: Thales 
cu apa, ca să impună conceptul ființei, Heraclit cu focul, pentru devenire. 

Nu interesează „naraţiunea“ în sine. Astfel încât, de ce ne-am exprima 
nedumerirea şi am ridica obiecţiuni kantianismului că formele apriori ale 
sensibilităţii sunt doar două, şi încă, spaţiul şi timpul pe care „bunul simţ“ în 
filosofie le consideră forme de bază ale oricărei existenţe?, iar ale intelectului, 
douăsprezece, categoriile, şi ele noţiuni „care exprimă proprietăţile esenţiale şi 
legăturile cele mai generale ale entităţilor şi proceselor existenţei...“ ş.a.m.d. 

Asemenea structuri „narative“ sunt judecate numai în funcţie de rostul lor: 
cât şi cum slujesc mai bine ceea ce trebuie să slujească. Problema nu e dacă spaţiul 
şi timpul sunt sau nu forme obiective ale existenţei, ci dacă şi cât sprijină ideea 


3 „Au existat concepţii idealiste care au încercat să demonstreze non-obiectivitatea 
acestor determinaţii ale existenţei. Printre concepţiile de acest fel un loc deosebit ocupă 
apriorismul lui Kant după care spaţiul şi timpul sunt doar forme ale intuiţiei sensibile...“ 
(Dicţionar filosofic, Spaţiu, Timp). 

apriorismului. Întrucât o sprijină, „naraţiunea“ este ea însăşi „adevărată“. 

Dacă Marele Anonim ar fi cercetat în sine, s-ar putea spune orice şi din oricare 
situare: un teolog, că nu este Dumnezeu, un filosof, că nu este fiinţa metafizică. 
Dar Blaga tocmai de aceea îl şi numea cum îl numea (mai curând nu-l numea). 
Conceptul lui era „alb“, prevenind prin aceasta că el stă pentru altceva, că el poate 
să primească semnificaţii. Şi nu este doar cazul său, ci şi al cunoaşterilor: 
„paradisiacă“ şi „luciferică“, al „dogmei“, al „censurii transcendente“, al „miste- 
rului“. Blaga ţese o „poveste“ frumoasă. Poet fiind, aceasta era mai frumoasă 
decât a unui filosof cu imaginaţia îndeaproape supravegheată de logica specifică. 
Cât astfel cu şi mai multe şanse de adevăr? Iorga încheia Prefaţa la Istoriologia 
umană oftând: „Aş fi vrut, din partea mea, să am mai mult talent «poetic» pentru 
a fi mai aproape de adevăr“ (Generalităţi..., p. 348). 


În loc de încheiere. 1944-1948 


„Va urma o întrerupere în mişcarea filosofică românească. Filosofia 
care se va scrie, de acum înainte câtiva ani în România, va fi imitații şi 
compilații după lucrările socialiștilor ruşi, va fi adică o filosofie de 
gazetă, menită să întrețină agitația comunistă. “ 

(C. Rădulescu-Motru, Revizuiri şi adăugiri, 14 noiembrie 1944) 


„Armata Roşie, garanţie de ordine şi securitate în sud-estul european... 
Victorioşi, soldaţii mareşalului Stalin au găsit repede drum spre inimile noastre... 
Întreaga opinie publică românească salută sosirea armatelor dezrobitoare...“ (Salut 
Armatei Roşii, în Dreptatea, nr. 5/31 aug. 1944). 

Şi au sosit... 

23 August 1944, după manualele de istorie şi după lecţiile de socialism ştiinţific 
de odinioară, „în condiţiile favorabile create de înaintarea Armatei Sovietice“, „a 
început revoluţia populară al cărei ţel era cucerirea puterii politice de către clasa 
muncitoare, în alianţă cu țărănimea şi alte pături sociale interesate în progresul 
ţării“. „Sub conducerea Partidului Comunist Român..., milioane de oameni“ au 
înfăptuit reforma agrară, au declanşat şi susţinut „procesul democratizării aparatului 
de stat“, prin trecerea „în mâinile muncitorilor şi ţăranilor a principalelor poziţii 
în organele locale ale administraţiei de stat“ şi, „ca o încununare“, „au instaurat“, 
la 6 martie 1945, „regimul democrat-popular, formă a dictaturii revoluționar- 
democratice a proletariatului şi ţărănimii“. „În desfăşurarea acestei lupte“, partidul 
„a întreprins o vastă muncă politică şi ideologică, menită a explica maselor ţelurile 
revoluţiei populare, a demasca politica antipopulară a partidelor «istorice» şi a 
accelera, în acest fel, procesul revoluţionar.“ 

„Forţele reacționare“ (se înţelege că) se opuneau „cu înverşunare“ la nou, 
calomniind „regimul democrat“ şi luând „calea acţiunilor armate“ împotriva 
statului democrat-popular. 

Scopul fiind „cucerirea puterii politice depline de către clasa muncitoare în 
alianţă cu țărănimea muncitoare“, „întreaga activitate... era îndreptată spre acest 

țel“. Pentru aceasta trebuia să se desfăşoare şi „o intensă muncă ideologică“, menită 
să lămurească oamenii muncii de la oraşe şi sate „asupra transformărilor ce urmau 
să se realizeze“. „Acum conştiinţa socială avea un rol considerabil.“ 

Chiar dacă „pentru prima oară în istoria României, ideologia socialistă a clasei 
muncitoare devenise ideologie de stat“, nu era şi „dominantă“. În „suprastructură“, 
„ideologia burgheză“ avea încă „poziţii puternice“. „Partidele burghezo-moşiereşti 
reacționare“, între 1945 şi 1947, au avut „posibilitatea... să editeze numeroase 
ziare şi publicaţii care serveau ca mijloace de propagandă a ideologiei burgheze“. 
De asemenea, mai ales în învăţământul superior, „cea mai mare parte a corpului 
didactic, educată la şcoala concepţiei burgheze, preda în spiritul ideilor 
nemarxiste“... 

„Presa reacționară“ nega „în primul rând valabilitatea ideilor marxismului în 
România“. Dar, „cum arată tovarăşul L. Răutu“, „străin de calapoade şi scheme, 
marxism-leninismul creator luminează drumul popoarelor care merg pe această 
cale, printre care se numără şi poporul nostru, şi le ajută să găsească calea 
corespunzătoare condiţiilor specifice istorice şi naţionale ale ţării lor“ (în Scân- 
teia, nr. 979/nov. 1947). Tot asemenea, Grigore Preoteasa dădea „o strălucită replică 
acestor pigmei ai anticomunismului“. 

Publiciştii „reacţionari“ adoptau „o poziţie profund reacționară“ şi în problema 
revoluţiei, „ura faţă de revoluţie era afirmată în mod deschis“. Ca şi „faţă de 
masele populare“. 

„O înverşunată bătălie de clasă“ se dădea şi pe „frontul culturii pentru 
afirmarea şi biruinţa culturii progresiste“. În „cel puţin 4 edituri“ (a Partidului 
Comunist, a C.G.M., de Stat şi Cartea rusă) apăreau „lucrările de bază ale marxism- 
leninismului“, dar „cultura burgheză reacționară... deţinea încă mijloace puternice 
şi variate de propagandă...“ „Principala preocupare a forțelor reacționare era aceea 
de a împiedica participarea intelectualităţii la lupta revoluţionară...“, căutând „să 
sădească disprețul faţă de mase, mizând pe influenţa esteticii maioresciene şi a 
filosofiei idealiste, care cultivau izolarea creatorului de artă sau a filosofului de 
realitate“. În replică, pentru „consolidarea culturii democratice,... atragerea 
intelectualităţii, partidul comunist a folosit atât ideile clasicilor marxism- 
leninismului, cât şi experienţa pe acest tărâm a P.C.U.S... Contactul cu gândirea 
literară, artistică, filosofică sovietică a înlesnit punerea în valoare a patrimoniului 
naţional progresist, dezvoltarea culturii româneşti“ (I. Bercu, Aspecte ale luptei 
ideologice în perioada de trecere de la revoluția burghezo-democratică la revoluția 
socialistă în România, în Cercetări filosofice, nr. 6/1957, p. 21-43). 

Se publică în traducere Marx (Muncă salariată şi capital, Salariu, pret, profit, 
Manifestul..., Capitalul I), Engels (Anti Diihring, Ludwig Feuerbach şi sfirşitul 
filosofiei clasice germane, Dezvoltarea socialismului de la utopie la ştiinţă), Lenin 
(mperialismul, stadiul cel mai înalt al capitalismului, Sarcinile uniunilor 
tineretului), Stalin (Despre bazele leninismului, Marxismul şi chestiunea naţională); 
cu prilejul apariţiilor editoriale, cu alte ocazii sau fără nici una se face propaganda 
cuvenită în presa de partid (Scânteia, România liberă), la Conferinţa naţională a 

P.C.R. din 1945 se hotărăşte organizarea învăţământului de partid. Conferenţiază 
sau scriu: Lucrețiu Pătrăşcanu, Ana Pauker, Leonte Răutu, Barbu Zaharescu, Mihail 
Roller, Miron Constantinescu, Alexandru Graur, C. lonescu-Gulian, George 
Macovescu, N. Popescu-Doreanu, Ion Vitner. În 1946,L. Pătrăşcanu scoate Curente 
şi tendinţe în filosofia românească, „menită să aibă o circulaţie mai largă“, pentru 
că şi „literatura filosofică trebuie să fie la îndemâna unui număr cât mai mare de 
cititori“ (p. 15). Deşi după arestare (1948) cartea avea să fie interzisă (mai drastic 
decât oricare alta, dacă, sunt mulţi ani de atunci, numai pentru a fi fost trecută în 
bibliografia unei teze, doctoranda era scoasă din învăţământ, iar conducătorul 
ştiinţific, omul de bună amintire, prof. Tudor Bugnariu, sancţionat sever), ea s-a 
prelungit nefast, etichetările stăruind. Istoria gândirii sociale şi filosofice din 
România (1964) este doar mai voluminoasă şi mai prost scrisă; altminteri, aceleaşi 
„etichete“, pe alocuri chiar cu asupra de măsură. 

În 1946 şi în 1947, C. Ionescu-Gulian apărea cu Introducere în etica nouă şi 
Introducere în sociologia culturii, amândouă pertinente. Dacă s-ar fi continuat, 
fie şi astfel, peisajul ar fi fost altul. Dar, la câţiva ani buni de la apariţia primeia, 
încă i se mai obiecta autorului folosirea unei „anumite terminologii a şcolilor 
filosofice occidentale“. La „Universitatea Liberă Democratică“ sunt ţinute 
numeroase lecţii în seria de filosofie: în 7 iunie 1945, Ath. Joja vorbea despre 
Noţiuni de dialectică, iar în 10, despre Gândirea metafizică. Heraclit şi Parmenide, 
în 19 iunie, Zevedei Barbu discuta Despre idealism. În 21 şi 28 ale aceleiaşi luni, 
tot Ath. Joja venea cu două lecţii de logică. În 3, 10, 15 şi 26 iulie, Zevedei Barbu 
conferenţia de data aceasta Despre materialism; Ath. Joja continua lecţiile de 
logică (5, 19), iar I. T. Stoianovici, în 28 vorbea despre Filosofia istoriei. În 
periodice continuă să apară articole de analiză marxistă a unor probleme de filosofie. 
În Contemporanul, (1947), bunăoară, C. I. Gulian scrie despre Experienţa 
războiului şi problema valorilor şi despre teoria marxistă a culturii: „Teoriile 
idealiste ale culturii vin în conflict cu experienţa...“, „materialismul dialectic este 
o concepţie şi o metodă direct opuse concepţiei metafizice care izolează 
momentele“ (Marxismul şi teoria culturii, nr. 31/26 apr.). Prof. univ. Mihail 
Kernbach scria despre Materialismul dialectic — metodologie ştiinţifică generală 
(nr. 24), C. Simion, despre Aspecte ale gândirii ştiinţifice contemporane (nr. 27), 
B. Brănişteanu, despre Idealiştii materialismului istoric (nr. 21). În două numere 
succesive (30 şi 31) se publică în traducere Materialismul dialectic, explicaţie şi 
instrument al cunoaşterii, de Marcel Prenant (Franţa). 

În acelaşi timp cu operaţiunea propagandistică directă se desfăşoară, încă 
mai frenetic, şi, aceea indirectă, de „demascare“, cum se spunea, a diverselor 
„varietăţi ale idealismului propagate în lucrările unor filosofi burghezi ca 
L. Blaga, C. Rădulescu-Motru, A. Dumitriu, C. Noica, Al. Mironescu, Ion 
Zamfirescu şi alţii“, care „au primit o ripostă puternică“ (Istoria gândirii sociale 
şi filosofice din România, p. 507). Şi nu numai a lor, şi nu doar „demascarea“, ci 
şi marginalizarea sau, pur şi simplu, eliminarea. 

La început, „corul“ este alcătuit (chiar aşa!) de Scânteia, de România liberă 
şi... Dreptatea, aceasta din urmă fiind chiar mai gălăgioasă. În rubrica „Perna cu 
ace“ (Dreptatea, nr. 7), Oscar Lemnaru îi stigmatizează pe Noica şi pe Cioran, a 
doua zi şi pe Eliade. Puțin după aceea, tot în Dreptatea este atacat C. Rădulescu- 
Motru, ce-i drept, „mai puţin“; dar „cu violenţă“, I. Al. Brătescu- Voineşti 
şi Horia Hulubei (C. Rădulescu-Motru, Revizuiri şi adăugiri, 11 sept. 1944; 
vol. II, p. 275). În nr. 72 din 18 noiembrie este şi Nae Ionescu, ceva mai înainte 
fusese şi Nichifor Crainic. În Scânteia, C. Rădulescu-Motru îi apărea lui Ion 
Călugăru ca reprezentativ pentru „o seamă de profesori şi scriitori români care 
n-au ştiut să respecte oamenii şi onoarea în timpurile de verificare a caracterelor“ 
(Despre o revistă şi un personaj în cultură, Scânteia, nr. 55 din 15 nov. 1944). 
Pentru A.B. (?), Lucian Blaga era un trădător, ca şi Liviu Rebreanu, dacă nu în şi 
mai mare măsură. Romancierul a trădat după Jon şi Pădurea spânzuraților; 
„d. Lucian Blaga de la început“. Pe lângă faptul că era dintre aceia „văduviţi de 
inspiraţie“, Blaga nu şi-a aplecat „urechea la suferinţele iobagilor-fraţi, ci 
răsturnându-se narcisic în apa turbure a propriilor sale întrebări“ a căutat „întrebarea 
şi răspunsul în noaptea luciferică a marii disperări“ (Lucian Blaga şi tragicul 
metafizicii tragice, în România liberă, nr. 192/15 mart. 1945). 

„Ulysse“, în nr. 245 din 21 mai al aceleiaşi gazete, găsea că „d. Constantin 
Micu... s-a desăvârşit la garderoba d-lui Ion Petrovici“, editura „Bucovina“ a lui 
Torouţiu, unde acela publicase o carte, era „casă de propagandă fascistă“. 

În 1946, în Viaţa Românească (nr. 1), Nestor Ignat prezintă Cazul Blaga: 
„Gânditor diletant şi pentru diletanţi, L. Blaga a avut un deosebit succes în cercurile 
snobe, pentru care filosofia este o modă, printre semidocţii doritori de lustru 
filosofic, printre rataţii încântați să găsească o atât de înaltă justificare“ (p. 46). 
Publicistul întrecea în vehemenţă şi pe Pătrăşcanu, dar şi pe H. Rosenberg, care 
făcea prima execuţie marxistă (de fapt, pseudomarxistă, dacă nu chiar anti, dacă 
ne gândim la Marx) a lui Blaga cu un deceniu în urmă. „Mistică“, „fideistă“, 
„anacronică“, filosofia lui Blaga are a fi în slujba „clericalismului, a credințelor 
mistice şi religioase..., a introducerii dogmei în ştiinţă, a escamotării contradicţiilor 
sociale de astăzi, a susţinerii ideologice a formelor sociale de astăzi“. Deşi „s-a 
manifestat întrucâtva în contra teoriei rasiste“, „dl. Blaga face mici piruete pentru 
a reveni la un rasism sui generis“. Acum 2000 de ani, „lumea ignorantă a putut fi 
târâtă în întuneric, exploatare...“*; „crede dl. Blaga că mai poate fi reeditată astăzi 
această situaţie“ când „cunoaşterea ştiinţifică..., practica umană...“ ş.a.m.d. (Era 
nouă, nr. 3/1936, p. 62-66). Peste câţiva ani, Nestor Ignat se întrecea şi pe sine: 
„Întreaga operă a lui Blaga este expresia ideologiei putrede burgheze şi e sortită 
să piară o dată cu clasa pe care a slujit-o“ (Cu privire la valorificarea moştenirii 
culturale, E.S.PL.A., 1954, p. 33). 

Pentru a fi susţinut intrarea în Academie a lui Torouţiu, „tipăritor asiduu al 
mai tuturor publicaţiilor fasciste notorii“, C. Rădulescu-Motru era „un edec 
al fascismului românesc. Cine candidează la Academie! (Contemporanul, 
nr. 30/30 mai 1947). „Gândirea“ a tăiat o cale „în beznă care a dus la o rătăcire 


istorică“, Ion Călugăru, Rădăcinile artei (Contemporanul, nr. 21/14 febr. 1947). 


În loc de încheiere. 1948-1944-1948 169 


„Critica“ se extinde, trecând graniţele; îşi concentrează mai întâi atacurile 
împotriva existenţialismului: o mistică, socotea Ion Vitner, care a cuprins saloanele 
lumii elegante a Parisului şi a reuşit să inducă în eroare o minimă parte a 
intelectualităţii mic burgheze. Muncitorul francez însă, „chiar foarte ridicat, nu 
ştie ce este existenţialismul şi nu cred să-i strice acest lucru“ (Contemporanul, nr. 
30/1947). Cu câteva luni în urmă, în aceeaşi revistă (nr. 14/1946) tot Vitner explica, 
într-un fel, cauza campaniei: „Câteva sirene moderne caută să împiedice călătoria 
lui Ulysse: Heidegger, Sartre, Camus... Transplantarea în cultura românească, atât 
de primitoare, a ultimelor mânătărci... este o operaţie tactică...“. 

Deşi L 'Etre et le Neant, voluminoasă şi greoaie, „este scrisă în stilul filosofiei 
universitare germane“, „ideile existenţialismului... pot fi expuse cu uşurinţă în 
câteva rânduri...“. În „arborele genealogic“ al existenţialismului găsim 
„obscurantismul teologic al Evului Mediu“, „pe misticul danez Kierkegaard“ şi 
„pe profesorul german Heidegger, care transformase universitatea din Freiburg 
într-un cuib de tineri SS. În amfiteatrele profanate ale acestei universităţi s-a 
confecţionat suprastructura «filosofică» a cuptoarelor de la Maidanek.“ După 
Heidegger, „elementul principal din viaţa omului“ ar fi „lâncezeala dinainte de 
moarte“, omul fiind „asvârlit în viaţă“ şi „cade spre moarte“. Numai moartea are 
sens; viaţa, nu. Asemenea şi Sartre „neagă orice rațiune a vieţii omului şi a 
popoarelor“. Filosofia lui este o „doctrină a vidului sufletesc integral“. Logica 
este „inutilă“ şi „facultativă“, cunoaşterea „un fenomen bolnăvicios“. Este limpede 
de ce „burghezia reacționară îl protejează pe Sartre“. Şi nu numai aceea europeană. 
„Nu numai burghezia franceză apreciază serviciile lui Sartre. El a ştiut să atragă şi 
atenţia reacţiunii americane...“ Dar „importul nihilismului francez nu va ajuta la 
nimic... Filosofia decadenţei şi a morţii este nepuncioasă în faţa filosofiei vieţii în 
dezvoltare, în faţa puterii victorioase a înţelepciunii şi a ştiinţei“ (D. Zaslavski, 
Adoratorii de cadavre, în Contemporanul, nr. 25/14 febr. 1947). Ov. S. Crohmăl- 
niceanu, vag pamfletar, voia să atragă luarea aminte asupra ridicolului (chiar) al 
filosofiei lui Heidegger. Romanul lui Ramon Gomez de la Serna (Gustav 
LIncongruente) „ilustrează o răsturnare a conceptului heideggerian (al neantului) 
cu propriile-i arme“. „Să ne figurăm un alegoric taur-neant şi să admitem că soluţia 
lui Ramon Gomez, cel puţin tot atât de arbitrară ca cea a lui Heidegger, cu singura 
deosebire că nu aspiră a deveni filosofie“ (Ramon Gomez de la Serna contra lui 
Heidegger, în Contemporanul, nr. 23/28 febr. 1947). C.D. (?), apoi, ataca în egală 
măsură personalismul şi existenţialismul, „nişte excrescenţe ale idealismului 
filosofic care sucombă în absurditatea notorie a solipsismului“ (Existenţialismul 
şi apologia singurătăţii, în Contemporanul, nr. 36/30 mai 1947). 

Nu ştiu cât (probabil că nu) toate acestea urmau un model autohton; pentru că 
premerge întrucâtva, acesta putea fi cartea lui Pătrăşcanu, Curente şi tendințe... 
dar şi ea pare mimetică. Dacă vedem bibliografia ne dumirim în oarecare măsură. 
Pătrăşcanu citise Materialism şi empiriocriticism, un adevărat îndreptar al 
nihilismului filosofic, un sui generis „gulag“ al filosofilor şi filosofilor de opoziţie, 
citează şi Problemele leninismului, un manual, Dialecticeski i istoriceski materi- 

alism, al lui M. D. Mitin, cândva printre filosofii oficiali ai PC(b) al Uniunii 
Sovietice. Acestea şi altele asemenea erau modelele. 

Încă la începutul lui 1945, (în 18 ianuarie), Lucrețiu Pătrășcanu ţinea în Aula 
Fundaţiei Carol I (B.C.U.) o conferinţă care „a produs mare senzaţie“, dar care 
„din punct de vedere filosofic a fost pe de-a întregul lipsită de seriozitate“. „Pe 
mine m-a găsit idealist“, în cele din urmă „mistic“, pe Nae Ionescu, sceptic şi 
„Lipsit de onestitate filosofică“, „deci tot un fel de mistic, deşi în formă degradată“, 
pe Blaga, de asemenea „mistic“, pe Negulescu, inconsecvent, până în cele din 
urmă sfârşind şi el în mistică. Toate acestea pentru a dovedi existenţa opoziţiei 
misticism-materialism, ca şi a faptului că filosofia românească era mimetică, 
preluând mistica europeană. Misticii erau: „idealiştii, fenomenologiştii, 
neoidealiştii, fideiştii, finaliştii contemporani“ (C. Rădulescu-Motru, Revizuiri şi 
adăugiri, 20 ian. 1945; vol. III, p. 23). A doua zi Rădulescu-Motru îi trimitea lui 
Pătrăşcanu Personalismul energetic, „pentru a se convinge că departe de a fi o 
victimă a misticismului eu sunt un adversar hotărât al misticismului“ (Jbid.). 
Zadarnic! În Curente şi tendinţe... prin finalism, ajungea la misticism şi teologie; 
Negulescu, materialist „inconsecvent“, dădea semne că va sfârşi în mistică, Eugeniu 
Speranţia „a ajuns la un fideism fără rezervă“, Blaga era agnostic, etnicist, mistic, 
pe scurt „reprezentantul tipic al crizei“ filosofiei româneşti. Că filosofia sa a fost 
acaparată şi folosită de aceia „care au cultivat... cel mai respingător obscurantism“, 
faptul „nu este rodul unei simple întâmplări“. „Adoptarea“ sa de „tineret“, „se 
înţelege aici tineretul legionar“, este „plină de înţeles pentru întreaga lui filosofie“. 
Nae Ionescu, şi el „produsul unor condiţii care se ancorează în social mai mult 
decât în ideologic“, cultiva „un misticism comod şi maleabil, care nu cere nici un 
efort intelectual“. „Trei şcolari“ ai săi, Vasile Băncilă, Mircea Vulcănescu şi 
Constantin Noica, primii doi se apropie de misticism; ultimul „se complace într-o 
atmosferă mistică“. Emil Cioran şi Ernest Bernea reprezentau „trăirismul legionar“. 

Nicolae Balca era „apărător al existenţialismului“, „filosofia unei societăţi 
decadente“. D. D. Roşca, deşi se deosebeşte de „existenţialişti“, „are unele puncte 
comune“. Oricum, era „un idealist raţionalist“. „Logic şi natural“ ar fi fost ca 
Mircea Florian să fi ajuns „la o concepţie materialistă“. Dar „n-a depăşit cadrul 
realismului pe care încerca să-l întemeieze ontologic...“. În fine, „concepţia 
filosofică“ a lui I. D. Gherea „este, fără îndoială, idealistă“. „Conscienţialismul“ 
său era „una din formele idealismului modern“, agnostică şi subiectivistă fiind. 

Toate acestea se întâmplau într-o Europă filosofică dominată de „misticismul 
cel mai obscur“. Aşa numitul „neoidealism german“ lămurea totul. Nu e 
„întâmplător“ că „adepţi sau continuatori ai lui Husserl se găseau în primele rânduri 
ale gânditorilor şi filosofilor en titre ai Germaniei prenaziste“. Max Scheler face 
drumul „de la fenomenologie la fideism“, pentru Heidegger „finalitatea vieţii este 
moartea“. Ficţionalismul, şi el agnostic şi sceptic, se încadrează în „curentele de 
idei care dau nota caracteristică întregii gândiri contemporane“, bergsonismul era 
antiintelectualist, sceptic, mistic. Fideismul, prin Heisenberg, pătrundea şi în fizică, 
iar cu finalismul lui Cu6not, şi în biologie. Aşadar „gândirea filosofică a lumii 

burghezo-capitaliste poartă şi ca în momentul de faţă stigmatele sfârşitului de 
epocă pe care îl trăieşte societatea noastră... Misticismul, scepticismul, 
agnosticismul“ „nu sunt decât produsul istoric al sfârşitului de neam, al apusului 
regimului actual social“ (Curente şi tendințe..., p. 17 şi urm.) 

Filosofii „burghezi“, în acest timp, unii mureau (parcă la timp, vai !) în patul 
lor, alţii îşi trăiau ultimii ani de viaţă în sărăcie, uitare şi umilinţă, alţii pătimeau în 
închisori. Ziarele „n-au pomenit cu un rând măcar moartea lui Marin Ştefănescu 
(11 ian. 1945), de teamă de a nu displace comandamentului militar rus“. Marin 
Ştefănescu fusese preşedinte al Asociaţiei Cultul Patriei (C. Rădulescu-Motru, 
Revizuiri şi adăugiri, 14 ian., vol. III, p. 16). Trecuţi pe lista celor „vinovaţi de 
dezastrul ţării“, prin Hotărârea Consiliului de miniştri din 20 ian., 1945 erau 
judecaţi şi condamnaţi Ion Petrovici şi Traian Brăileanu. În 1946 este arestat şi 
Mircea Vulcănescu. Fugar o vreme, în mai 1947 era arestat şi Nichifor Crainic, 
„odiosul trădător de ţară“ (S.B., Amănuntele unei capturi senzaţionale, în Scânteia, 
nr. 833/30 mail). Lucian Blaga mai publică Discobolul (1945), în ediţie definitivă 
Trilogia valorilor (1946), poezii (dar nu în volum). Predă încă la Universitate, în 
1945 conferenţiază despre Nicolae Titulescu la Sibiu, în 1948, despre Maxim 
Gorki, la Cluj. Două cursuri: Despre conştiinţa filosofică, ţinut în anul universitar 
1946-47, şi Aspecte antropologice (1947-48) apar lito în 1947, respectiv 1948. 
În 1944 se publică două cărţi despre filosofia lui: una a Melaniei Livadă (Comentarii 
la o discuţie filosofică), alta a lui Ovidiu Drîmba (Filosofia lui Blaga). Chiar 
Pavel Apostol scria în 1945 despre Umanismul lui Lucian Blaga (Tribuna nouă, 
nr. 11/12 nov., Cluj). Încep însă şi atacurile: în Lumea (20 sept. 1945), Pătrăşcanu 
publica o schiţă, mai curând, a ceea ce avea să fie paragraful din Curente şi tendințe, 
Lucian Blaga şi criza gândirii filosofice româneşti. Se cere scoaterea din S.S.R. 
pentru a fi fost „subsecretar de stat în cabinetul Goga — Cuza“ (Epuraţia scriitorilor, 
în Scânteia, nr. 39/3 oct. 1945). Urmează Cazul Blaga: „Astăzi, când a început să 
se facă judecata criminalilor mari şi mărunți, astăzi datoria noastră e să denunță... 
Trebuie să stârpim răul din rădăcină... de aceea am deschis cazul Blaga: ca să ştie 
toţi aceia care au visat viitorul într-un anumit fel eonic sau mai puţin conic... că 
pedeapsa totuşi soseşte...“ (Nestor Ignat, în rev. cit., p. 49). Reorganizată Facultatea 
de Litere şi Filosofie (despărţindu-se) prin decizia 301520/1948, Blaga este, de 
fapt, scos. Cu data de 27 dec. 1948 este încadrat „la Institutul de Istorie şi Filosofie 
al Filialei Academiei Republicii Populare Române din Cluj“. Postul îi este păstrat 
totuşi, dar i se ia, de fapt, „dreptul să lucreze cu studenţii“ (Pavel Ţugui, Amurgul 
demiurgilor, p. 109). Referatul de scoatere/suspendare ar fi fost întocmit de Paul 
Apostol, deşi nu este sigur, documentul pur şi simplu dispărând (cf. Mihu Achim, 
Philosophia, în Tribuna, nr. 40/2 oct., 1980; Bazil Gruia, Blaga inedit, II, p. 160). 

Ce mai contează? „În ultima vreme, oraşul a fost în fierberea... numirilor 
academice... haos... Blaga a rămas în aer“ (I. Negoiţescu către Radu Stanca, în 


! S.B. „probabil Silviu Brucan“ (Ana Selejean, Reeducare şi prigoană, p. 27). 

22 dec. 1948; vd. Un roman epistolar, p. 153). Ce era de făcut? Cei tineri mai 
speră sau, dimpotrivă, din disperare vor să se adâncească tot mai mult în metafizică. 
În 7 aug. 1947, tot Negoiţescu îi scria lui Radu Stanca despre un proiect al său de 
Cercetare fenomenologică a tragicului, Radu Stanca îl citea pe Maritain, „mai 
mult de dragul sfântului Thoma...“ (Roman..., p. 100, 141). 

În proiectul său, pe care voia să-l dea şi lui Noica, Negoiţescu lua seamă: de 
istoria ideii tragicului în spiritul omului european, de tragicul individual şi tragicul 
istoric, de tragic şi moral, de tragic şi religie; nu însă şi despre tragic la Marx şi în 
marxism. Fără tema ultimă, proiectul nu avea nici o şansă. Ştiind, Negoiţescu s-a 
abținut. 

P. P. Negulescu şi C. Rădulescu-Motru erau deja puşi în retragere; nu mai era 
nevoie să fie suspendaţi, doar că avea să li se ia pensia. Primul, la început cel 
puţin, pare să fie pe plac: „omul cu cea mai uriaşă cultură dintre toţi cărturarii 
noştri...“; „este unul dintre cei mai neîmpăcaţi duşmani ai hitlerismului“ 
(Dreptatea, nr. 10/6 sept. 1944). Între 1945 şi 1947 publică ediţia a II-a, în trei 
volume, a Filosofiei Renaşterii. Pătrăşcanu este „îngăduitor“: „un materialist“, 
însă „inconsecvent“. Mai rău, „din ultima sa operă filosofică, Destinul omenirii, 
se degajează într-o formă voalată o tendinţă finalistă din ce în ce mai pronunţată. Nu 
ştiu dacă această operă nu va căpăta până la urmă şi o încheiere mistică. Sunt semne 
care îndreptăţesc o asemenea bănuială“ (Curente..., p. 105, 108). 

Dar pe lista membrilor noii Academii, a „R.P.R.“, nu mai apărea. Era scos, ca 
de altfel şi C. Rădulescu-Motru, Lucian Blaga sau, dintre corespondenţi, N. Bagda- 
sar. Ion Petrovici şi Nichifor Crainic fuseseră radiaţi deja. 

Cine nu putea fi „membru al Academiei Republicii Populare Române“? 
Statutul, noul statut, stabilea: a) cei „care au suferit o condamnare pentru activitatea 
lor fascistă, reacționară sau pentru infracţiuni de drept comun“; b) cei „cărora li 
s-a retras cetăţenia română după 6 martie 1945“; c) cei „care prin activitatea lor 
antidemocratică s-au pus în slujba reacţiunii şi fascismului, dăunând astfel 
intereselor poporului“. 

P. P. Negulescu fusese ministru în guvernul Averescu (în două rânduri), 
deputat, senator („cei ce au fost în fruntea Ministerului Învăţământului, ca 
Petrovici, P. P. Negulescu ş.a., au iniţiat anumite reforme menite să pregătească 
„„„ adevăraţi apologeţi şi propovăduitori ai misticismului şi obscurantismului“ — 
N. Bolboaşă, Filosofia burgheză din România, duşmana materialismului, în Din 
istoria filosofiei în România I, p. 260). 

C. Rădulescu-Motru, după multe tribulaţii (P. P. Negulescu râdea de 
„aviatorismul politic al d-lui Motru“), se alege senator țărănist; Blaga fusese 
„subsecretar de stat în guvernul Goga-Cuza“. Membrii cu vechime şi prestigiu 
(Negulescu şi Blaga, titulari din 1936, Rădulescu-Motru din 1923, între 
1938-1941 şi preşedinte al Academiei) erau scoşi (ei şi nu numai ei, dar şi alţii de 
la alte secţii) fără ca guvernul, el hotărând, „să consulte pe membrii Academiei“. 
„Dizolvarea“ şi reorganizarea cu noi membri s-au făcut „din ordin“, nota 
C. Rădulescu-Motru în Revizuiri şi adăugiri (11 iunie 1948), jurnalul pe care îl 

pornise din „15 februarie 1943, orele 9 dimineaţa, Bucureşti“, ziua în care împlinea 
75 de ani. Cu cinci caiete în 1943, cu trei în 1944, cu paisprezece în 1945, cu opt 
în 1946, cu zece în 1947, cu nouă în 1948, cu şase în 1949, cu trei în 1950 şi opt în 
1952, Revizuirile... impresionează, pe alocuri chiar seduc, prin rigoare, acuitate şi 
nu în ultimul rând prin dramatism. 

Principalul lor rost era să fie ca o addenda la operă, necesară, ca orice reluare 
şi orice revenire (ca, mai înainte, rediscutarea în Timp şi destin a tezei de doctorat), 
pentru „acela care va avea dorinţa să se ocupe, fără patimă, de evoluţia ideilor 
mele...“ (Revizuiri..., 1945, Al doilea caiet, 10 februarie; vol. IM, p. 57). 

Dar „caietele“ mai trebuiau să fie şi o mărturie, ceea ce şi sunt, una 
zguduitoare. În solitudinea conacului său, bătrânul filosof reflecta cu amărăciune 
şi teamă, cu revoltă şi disperare, la toate cele ce începuseră să se întâmple 
odată cu 23 august 1944. Din deznădejde şi frică, din silă şi din milă, ajunge 
câteodată să se teamă că nu mai avem ca neam nici o şansă: „În cursul zilei, am 
aflat că... prefectul judeţului Constanţa... cu de la sine putere dă ordonanţe prin 
care desfiinţează proprietatea cui vrea... Are grijă să nu semneze ordonanţele. 
Totuşi ordonanţele se execută. Blajin popor! Numai blajin? Ni se pare că mai 
drept este să zicem: popor născut pentru o veşnică iobăgie!“ „Ce popor fără vlagă! 
Românul n-are nici o încredere în el însuşi. Anii îndelungaţi de iobăgie prin care 
a trecut l-au dus să fie o turmă supusă la orice stăpân: «Țară păcătoasă», aşa cum 
şi-a intitulat ziaristul G. Panu un articol... «Sîntem păcătoşi»... Cum a zis 
Minulescu...“ (Revizuiri..., 1945, Primul caiet, 1 ianuarie; vol. III, p. 6; 1946, Al 
şaptelea caiet, 29 septembrie; vol. IV, p. 341). 

Se temea pentru soarta lor, ca şi pentru a sa, odată descoperite. „Sărmanele 
mele caiete de Revizuiri şi Adăugiri trebuie să le las să-şi ia drumul pribegiei, fiindcă 
lângă (mine) nu mai sunt în siguranţă...“ (1948, Al patrulea caiet, 31 iulie; vol. VI, 
p. 130). În urmă cu vreo doi ani mai spera să le publice, dacă nu măcar să le depună 
la Academie. „Dacă peste cei 78 de ani pe care îi împlinesc în curând D-zeu îmi va 
mai da zile şi voi mai găsi un public care să citească proza mea, le voi publica, dacă 
nu, le voi încredința Academiei pentru a fi cercetate peste 50 de ani de către vreun 
istoric oarecare, care ar avea curiozitatea să ştie ce a simţit un cărturar român, căruia 
i-a fost dat să asiste la agonia propriului său ideal de cultură naţională“ (Scrisoare 
către Mircea Vulcănescu, în Revizuiri..., 1946, Primul caiet, 20 ianuarie; în vol. IV, 
p. 80-81). Căci „peste cincizeci de ani, nu mai târziu, cele publicate sau crezute de 
mine şi de oamenii din timpul meu vor deştepta din nou interesul publicului român 
mai mult decât acum (fiindcă mai mult nu poate să dureze robia Europei centrale 
sub Rusia, decât o jumătate de secol!) şi atunci, când publicul românesc va respira 
din nou într-o atmosferă senină, va răsări în el dorinţa de a continua acele începute 
de noi şi mă va citi cu aceeaşi bunăvoință cu care am fost citit în cursul vieţii mele, 
timp de patruzeci de ani“ (Ibid., p. 105; s.n.). 

Veniseră vremuri grele şi erau de aşteptat altele încă mai grele! 

„23 august 1944. Butoeşti. Sfârşitul pe care-l aşteptam să se producă peste 
câteva săptămâni s-a produs astăzi. România a capitulat în faţa amenințărilor 
armatelor ruseşti“ (Al patrulea caiet; vol. II, p. 259). 

„O mare jale îmi cuprinde sufletul la citirea primelor ziare care-mi vin din 
Bucureşti... Ziariştii se gudură pe lângă noii stăpâni, cum se gudurau pe lângă cei 
vechi.“ Politicienii, la rândul lor aceiaşi: „ajută la prada averii statului“. „Lumea 
se schimbă, de aproape nu este de recunoscut...; numai politicianul român este 
acelaşi... El este adevăratul phoenix legendar, care renaşte din propria cenuşă...“ 
De la cei mai mici la cei mai mari, „vânătoarea după afaceri!“ şi „zor... pe viitorii 
candidaţi la primărie, la deputăţie etc. Să se înscrie în partid, pentru a-şi asigura 
un locşor“ (31 august, 1944...; vol. cit.). 

Primul semnal, în ceea ce-l priveşte, chiar dacă neinstituţional, totuşi 
îngrijorător; poate cu atât mai mult; ajungând „o brigadă motorizată rusă“ la 
Butoegti, cum „cârciumile de la gară au stat deschise din ordin superior“, „pentru 
a se recomanda probabil acestor ruşi, un cunoscut beţiv din localitate..., dându-se 
ca fost comunist, mă înjura în gura mare pe mine şi pe soţia mea ca fiind boieri“. 
Are de gând să-l înştiinţeze pe Lucrețiu Pătrăşcanu, ca acesta să-l ia sub protecţia 
sa după cum la rândul său îl luase cândva (6 septembrie 1944; vol. cit., p. 271- 
272). 

Aude că este atacat în Dreptatea, care se luase la întrecere cu România Liberă 
şi Scânteia (11 septembrie; vol. cit., p. 275). Îi este devastat conacul, ruşii luând 
„Cai, trăsură, vite“, spărgând pivnița... 

La Academie, Sadoveanu „părea să fie încântat“; deşi „jaful se întinde în 
toată țara, gazetele noastre au coloanele pline de laude la adresa Moscovei“ şi 
dacă „nu cunoşti trista realitate, ai crede că nu este popor mai fericit ca poporul 
românesc“ (15 septembrie 1944; vol. cit., p. 277). 

„Toată lumea politică este cuprinsă la noi de dorul de a se arăta că este şi a 
fost totdeauna în apele democraţiei...“, ba mai „fiecare cetăţean îşi revizuia 
amintirile pentru a vedea în ce relaţii stă cu membrii guvernului pentru a găsi în el 
câte ceva care să-l împrietenească cu bolşevismul“. Doctorul N. Lupu îşi face, 
prin Dreptatea, „un titlu de glorie“ că va fi fost „primul bolşevist în România“ 
(24 septembrie 1944; vol. cit., p. 293). 

Scânteia din 7 octombrie 1944, într-un articol Despre nişte personagii deco- 
rative şi mai puţin decorative (nesemnat), îl învinuieşte pe filosof de a se fi „pus 
în slujba legionarilor“ şi de a fi făcut „elogiul naţional-socialismului german“ 
prin Timpul. Îi sunt alăturaţi: I. Al. Brătescu- Voineşti, D. Gusti, Emil Racoviţă, 
Al. Tzigara-Samurcaş, Octavian Neamţu, Camil Petrescu, Mircea Vulcănescu, 
Radu Tudoran (vol. cit., p. 302). 

Începe să resimtă „slăbirea vederii“. Ca o tristă consolare: „prea multe cărţi de 
citit nu am“. Apar puţine cărţi, mai cu seamă de filosofie, în schimb „ziarele ca 
ciupercile“. Partidele vor, doar, „cucerire de actualitate“. Pentru aceasta au găsit că 
„un partid este cu atât mai tare, cu cât publicaţiile lui fac mai mult zgomot în atmosfera 
aşa-zişilor intelectuali ai Capitalei“ (31 octombrie, 1944; vol. cit., p. 331-332). 

În 7 noiembrie 1944 se sărbătoreşte, deocamdată cu reticenţă, cea de „a 
27 aniversare a Revoluţiei socialiste ruse“. „De la anul viitor înainte, probabil va 
fi sărbătorită prin paradă militară, mişcări de stradă...“, „bineînţeles... de oficialitate 
şi după comandă...” 

În aceeaşi lună se constituie Asociaţia pentru strângerea legăturilor cu 
Sovietele ruse (de fapt, ARLUS). Şedinţa este prezidată de C. I. Parhon. Din 
comitetul provizoriu fac parte S. Stoilov, D. Gusti, D. Danielopolu, Şt. Milcu, 
Traian Săvulescu, Miliţa Petraşcu, N. D. Cocea, Al. Rosetti ş.a. 

În Scânteia din 13 noiembrie 1944, este atacat pentru a fi fost filolegionar şi 
filohitlerist. „Am voit să trimit o notă la redacţie... dar m-am răzgândit, că nu este 
încă timpul pentru o discuţie obiectivă... M-am gândit că este mai bine să scriu un 
articol... despre Filosofii şi războiul, în care să arăt motivele care m-au făcut să 
scriu articole de lămurire, iar nu de apologie, a doctrinei naţional-socialiste ger- 
mane în ziarul Timpul“. Nu este exclus, nu exclude, de fapt, ca „prin scrierea 
Românismul“ să fi încurajat „mişcarea legionară, ca mişcare naționalistă“, dar a 
fost „departe de a-i aproba excesele“. Pe lista „acelora ce trebuiau suprimaţi, alături 
de N. Iorga şi Virgil Madgearu“, „eram pus şi eu“ (7 noiembrie; 13 noiembrie 
1944, vol. cit., p. 343; 348-349). 

Venind să-l vadă, Vasile Băncilă este „deprimat“. „,... Probabil că va avea 
neplăceri... Nu va mai putea scrie sau conferenţia... Va urma astfel o întrerupere în 
mişcarea filosofică românească. Filosofia care se va scrie de acum câţiva ani înainte 
în România va fi imitații şi compilaţii după lucrările socialiştilor ruşi; va fi adică o 
filosofie de gazetă, menită să întreţină agitația comunistă.“ P. P. Panaitescu este dus 
în lagărul de la Tg. Jiu (14 noiembrie 1944, vol. cit., p. 350). Un Comunicat al 
Ministerului Educaţiei Naţionale din 1 decembrie 1944, pentru a fi „dăunătoare 
educaţiei şcolare“, retrage manualele semnate între alţii de Ion Petrovici, Traian 
Brăileanu, D. Caracostea, Petru P. Ionescu, C. Rădulescu-Motru, S. Mehedinţi, P. 
P. Panaitescu, N. I. Herescu, Alexandru Marcu... În aceeaşi zi, fiind „sărbătoarea 
Unirii Ardealului cu Patria-mamă“, miniştrii prezenţi „radiază de fericire“. Între ei 
şi G. Vlădescu-Răcoasa, „bietul ţărănoi mehedinţean (care) nu ştie ce l-a găsit“. Dar 
„La Dumnezeu şi în Ţara Românească toate sunt cu putinţă“ (vol. cit., p. 371). 

Un ziarist, cândva de la Adevărul, Emanuel Socor, cere în Curierul din 10 
ianuarie 1945, „ca în judecarea criminalilor de război să nu se ţină seamă de lege, 
fiindcă legea cuprinde ficțiuni juridice“ ca „principiul neretroactivităţii şi 
interzicerea tribunalelor excepţionale“ (Revizuiri..., vol. III, p. 7-8). 

Începe să scrie o seamă de articole generic privitoare la Filosofia tehnicii, 
găsind că „toate metodele când sunt erijate în tehnici creatoare de realitate duc 
la... abuz“. De pildă, metoda dialectică (10 ianuarie 1945; vol. II, p. 9-11). Lucrețiu 
Pătrăşcanu ţine o conferinţă la care participă şi primul ministru, generalul Rădescu; 
amfiteatrul Fundaţiei Carol I este arhiplin. „Din punct de vedere filosofic“ însă a 
fost „pe de-a-n-tregul lipsită de seriozitate“. Ce a spus? Că „filosofii români sunt 
idealişti, finalişti, metafizicieni, sceptici... Pe mine m-a găsit idealist, în directă 
filiație cu Kant şi cu concepţii finaliste în personalism, deci mistic...“ De altfel, 
toată filosofia europeană apuseană era „mistică“, citând ca să-şi sprijine spusele 
pe Kant, pe Husserl, pe Windelband, pe Eucken, pe Max Scheler, pe Heidegger... 
(20 ianuarie, în vol. cit., p. 23). 

„În noi stă păcatul. Noi suntem incapabili să ne ridicăm deasupra intereselor 
personale... Ce vină are mareşalul Stalin când români cu situaţie bine stabilită în 
lumea culturală, ca dr. C. Parhon, Mihail Sadoveanu, D. Pompei ş.a., în mod 
inconştient servesc planurile Rusiei?“ (23 februarie; vol. cit., p. 81). Chiar şi cred 
că „lumina vine de la Răsărit“! Cel puţin în ordinea filosofiei, lucrurile stau de tot 
altfel. „În şcoala Sovietelor filosofia este înlocuită cu clişee“ care scutesc „pe 
acela care le întrebuinţează de efort intelectual“ (5 martie; vol. cit., p. 97). „Toată 
ideologia bolşevismului este o adunătură de formule vechi şi uzate“: idealismul 
reacţionar, materialismul progresist. Dar, la rigoare, „Bolşevismul nu este atât 
materialist, cât este antiidealist“ (20 iunie; în vol. cit., p. 251). 

„„Astă-seară la orele 22 s-a citit la Radio Bucureşti textul legii de Reformă 
agrară.“ Rămâne doar cu 50 ha. (22 martie; vol. cit., p. 130-131). 

Acuzat „de dezastrul ţării“, Ion Petrovici „are domiciliu forţat“. Sâcâit de 
vizitele comisarilor de poliţie, a cerut cuiva „ca semn de prietenie“ să-i procure 
otravă. Se tem că vor fi arestaţi şi membrii consiliului de administraţie de la Radio 
(Dragomir Hurmuzescu, Victor Papacostea, N. Leon, N. Bănescu, N. Bagdasar 
ş.a.), pe motivul că „Radio Bucureşti a otrăvit opinia publică cu propaganda 
fascistă“ (8 aprilie; 10 aprilie în vol. cit., p. 145, 146). 

Nemaiavând hârtie, „sunt nevoit să utilizez pentru însemnările mele... caietele 
foştilor mei auditori de la Facultatea de Filosofie şi Litere din Bucureşti. Pe verso 
paginilor următoare se cuprind astfel lucrări prezentate la diferite examene“ 
(Al cincilea caiet, 1945; în vol. cit., p. 166). 

Ion Petrovici este arestat („ieri seară mi s-a telefonat“ — 16 apr.; vol. cit., 
p. 168). P. P. Panaitescu „este închis în lagărul de la Caracal, expus să moară de 
foame, ori de tifos exantematic“ (29 apr.; vol. cit., p. 187-188). 

„Circulare peste circulare“ cer ca moşiile rămase să fie muncite în regie directă 
de proprietar. Altfel, vor fi confiscate. Nu-i rămâne decât să înceapă să vândă 
puţinele bijuterii, apoi biblioteca (20 mai; vol. cit., p. 217). Toate fiind foarte 
scumpe şi pensia mică (100.000 lei), „va trebui să pun cât de neîntârziat în executare 
planul de a vinde din bibliotecă... Mă doare în suflet să le ştiu ieşite din casă. 
Cărţile mele pe mâna anticarilor!“ (5 iunie; vol. cit., p. 235). 

Frontul Plugarilor, „o invenţie a lui Petru Groza“, organizează în 24 iunie 
Congresul: „Se vor lua rezoluţii. Se vor citi rapoarte. Ticluite toate de mai înainte 
de domnii Petru Groza, Mihail Ralea, Stanciu Stoian, C. Agiu şi alţi improvizaţi 
ţărani plugari“ (24 iunie; vol. cit., p. 257). 

Traian Brăileanu este grav bolnav într-un spital din Bucureşti, unde este păzit 
ca deţinut. Vasile Băncilă, tot mai „deprimat“, se întreabă: „cum de rusofilii noştri 
nu se gândesc că se poate întoarce roata?“. Gusti scrisese în 1920 contra 
bolşevismului; acum se entuziasmează. „Dar să nu stăruim“ (16 iulie; vol. cit., 
p. 290, 291). 

Este scos, ori, eufemistic, nu mai apare în noul Comitet de redacţie al Revistei 
Fundațiilor Regale. Directorul, Al. Rosetti, şi redactorul-şef, Camil Petrescu, 

garantează pentru menţinerea ei departe de politică. De altfel, şi oficial se promite 
respectarea libertăţii de gândire. Numai că „omul de astăzi este liber să gândească, 
dar să gândească la fel cu toată lumea“ (29 oct., 4 dec., în vol. cit., p. 409 şi 446). 

Continuă să lucreze. Proiectând o nouă ediţie a Personalismului energetic, 
vrea să-i adauge un capitol: Morala şi Metafizica Personalismului energetic sau 
numai Morala... „Voi începe chiar zilele acestea să-l scriu...“ (10 febr., 1946; 
vol. IV, p. 109). Î încheie în 28 februarie, ca în 16 mai să-i dea citire la Academie. 
Adăuga cu acest prilej, în introducere, că a fost „obligat“ să facă această 
„comunicare“, „pentru a împiedica răspândirea falsei interpretări care s-a dat de 
către unii filosofiei mele (publicul a înţeles că este vorba de Lucrețiu Pătrăşcanu) 
cum că eu aş fi un filosof mistic şi pătruns de spirit teologic“ (vol. cit., p. 204). În 
lunile iulie şi august 1946 scrie Democraţia. Prin evoluţie şi prin revoluție în 
lumina ultimelor evenimente politice. În 12 noiembrie expune celor apropiaţi 
(Eugeniu Speranţia, I. Brucăr) planul unei noi lucrări: Materialism şi Personalism 
în soluționarea problemelor actuale. Apoi, „cu toate multiplele mele necazuri şi 
suferinţe, proiectul unui studiu asupra Totalitarismului şi Individualismului sau 
Persoana colectivă şi persoana individuală nu mă părăseşte“ (10 mai 1948; 
în vol. VI, p. 89-90). În 28 martie 1947 citeşte la Academie comunicarea 
Materialismul şi Personalismul în filosofie. Nu este prea mulţumit. Mai reflectează, 
dar adăugiri nu mai poate face „întrucât manuscrisul comunicării este dat la tipar...“ 
(5 apr. 1947; în vol. V, p. 58). 

I. Brucăr îi aduce noua sa scriere, Psihologia. „Pentru a-şi descărca conştiinţa 
îmi mărturiseşte că cenzura i-a suprimat numele meu din toate citaţiile făcute în 
manuscris... Nu ştiu dacă, în adevăr, cenzura a făcut această suprimare sau dacă 
Brucăr n-a anticipat el însuşi suprimarea...“ (10 apr., în vol. cit., p. 70). 

Se schimbă toate... Până şi numele străzilor... „caracteristică documentare a 
servilismului“... Nu de ieri, de azi vechile numiri erau înlocuite „după cum la 
guvern predomina influenţa Franţei, a Germaniei, a Rusiei“... Şoseaua Jianu, în 
timpul regenței, a fost „botezată“ B-dul G. Buzdugan, apoi Hitler „şi astăzi Stalin“. 
Bulevardul Ferdinand „unde locuiesc în Bucureşti“ s-a schimbat în Gheorghe 
Dimitrof;, altele în „Tito“, „30 Decembrie“, „Republicii“. În Strehaia, o străduţă 
„purta numele meu... Sunt sigur că va fi rebotezată...“ (10 oct., în vol. cit., p. 243; 
20 ian., 1948, vol. VI, p. 11). 

„La 2 februarie stil vechi, adică peste 13 zile, împlinesc vârsta de 80 de ani...“ 
Nimic în ziare „deoarece numele este interzis să apară“ (vol. VI, p. 19-20). 

„16 aprilie 1998. Ieri am terminat micul studiu despre Comunismul rusesc“, 
cuprins în Revizuiri... (VI, p. 38 şi urm.). „20 mai 1948. Academia Română este 
amenințată cu desființarea“ (p. 95). „22 iunie 1948. Am fost la Academie... pentru 
a mă informa de dizolvare...“ (p. 103). 

Scos din Academie, la scurt timp îi este suprimată şi pensia, pentru a fi 
contribuit „la promovarea şi menţinerea guvernelor din trecut“ (4 aug., 1948, 
vol. VI, p. 131). 

Cataracta înainta; în iarna lui 1951 face o pneumonie. „După pensionare, 
ocupaţia la Academie şi proprietatea la Butoieşti mi-au susţinut moralul“. Se simţea 
încă „întreg“. Numai că exproprierea, apoi boala (pneumonia) din 1951 îl aduc la 
„conştiinţa de bătrân neputincios“. Este îngrijit la „Spitalul Endocrinologic“, 
datorându-i profesorului Parhon „în bună parte, dacă nu în total, salvarea“. Mai 
este ajutat de foştii săi elevi. Dar, peste toate, „am prins de veste că sunt bătrân“ şi 
aceasta tocmai l-a vârsta de 83 de ani. „Poate că tocmai fiindcă n-am prins de 
veste mai curând, trăiesc însă şi astăzi, spre nenorocirea mea“ (C. Rădulescu- 
Motru: Câteva date autobiografice, în Revista de filosofie, 4/1984, p. 364). 

În octombrie 1952 este din nou internat. „Doctorii țin anume să mă vadă 
întărit.“ Pentru a lăsa „profesorului Parhon un semn de recunoştinţă“ scrie un 
studiu despre bătrâneţe din punct de vedere psihologic“ (vd. E. Speranţia, Figuri 
universitare, p. 31). Adus şi el, mai cu seamă iarna, la „Spitalul Endocrinologic“ 
de către Parhon, bătrân şi bolnav, ajuns şi el la treapta cea mai de jos a sărăciei şi 
umilinţei, la 28 septembrie 1951 trecea în altă lume celălalt mare „maiorescian“, 
P. P. Negulescu. Vizitându-l în preziuă şi căutând să-l încurajeze, Aram Frenkian 
ascultă îndurerat un om care nu mai spera şi nu mai dorea nimic pe această lume: 
„Nu mai văd nici posibilitatea, nici necesitatea“ (informaţie orală). C. Rădulescu- 
Motru avea să mai reziste câţiva ani. În 6 martie 1957 se petrecea şi el. În 
Contemporanul din 8 martie, Mihai Ralea avea să publice un necrolog stupefiant. 
Trecând pe la el cu două zile înainte să se petreacă din viaţă, împreună cu Tudor 
Vianu, „ultimele cuvinte pe care mi le-a spus, mie şi lui Tudor Vianu, au fost 
acestea: «să spuneţi că n-am fost niciodată spiritualist. Am fost scientist şi prin 
urmare materialist>“. 

Să fi schimbat câte ceva Ralea, numai ca necrologul „să convină“ şi astfel să 
fie publicat? Tot ce se poate, altfel probabil că nu apărea. De altminteri, a trebuit 
să treacă două zile de la moarte. 

Au făcut cei doi bine sau rău? Situaţia este asemenea celei imaginate de un 
sofist grec: drept fiind să nu înşeli, să nu minţi, dacă tatăl bătrân şi bolnav refuză 
să ia o doctorie care i-ar face bine, dar e amară şi i-o dai într-o băutură dulce, îl 
minţi. Este bine, este rău? 

Nu încape îndoială că bătrânul filosof, nemaiavând nici ce pierde, nici ce 
câştiga, nu putea să spună ce ar fi spus, în totală desfidere a ceea ce era şi credea 
că este. Dar fără acel mic necrolog nu-i se vestea moartea, şi încă ceva: pentru că 
spusese Ralea, în complicitate cu Vianu, ceea ce spusese, poziţia faţă de 
C. Rădulescu-Motru a început încet-încet să se schimbe. Doar... era materialist şi 
operaţiunea de „valorificare“, în primul rând, avea ca scop identificarea (fie şi a) 
elementelor de materialism! 

Desființarea vechii Academii, în acel an 1848, al celei de a doua mari rupturi, 
era un eveniment grav, ca atentat la cultura de vârf, dar nu cel mai grav. 

Cum se spunea prin manuale, prin reviste şi ziare, „abolirea monarhiei şi 
instaurarea Republicii Populare Române marchează începutul revoluţiei socialiste 
în ţara noastră prin cucerirea integrală a puterii politice de către clasa muncitoare, 

prin instaurarea dictaturii proletariatului“. Aceasta a însemnat „folosirea puterii 
de stat a proletariatului pentru desfiinţarea claselor, pentru trecerea la societatea 
fără clase“. În urmare, la 11 iunie era votată legea naţionalizării „întreprinderilor 
industriale, miniere, bancare, de transport şi asigurări sociale“, crucială, ţinând 
seamă de scopurile mărturisite sau nu. Cu urmări economice şi sociale hotărâtoare 
pentru proiect, în cultură, legea a însemnat trecerea în mâinile „proletariatului“ a 
întregii baze materiale. Edituri, tipografii, presă, nu în ultimul rând finanţele, toate 
acestea etatizate, cum statul era de dictatură a proletariatului, nimic nu mai era 
posibil în afara programului ideologic al forţei conducătoare a acesteia, partidul. 

Anterior naţionalizării şi, într-un fel, în vederea ei, în 21-23 februarie avea 
loc Congresul de unificare a P.C.R. şi P.S.D. şi de creare „pe baza marxism- 
leninismului a Partidului Muncitoresc Român, partidul unic al clasei muncitoare“. 
În 28 martie au loc alegerile parlamentare: Frontul Democraţiei Populare (F.D.P.), 
o alianţă electorală, de paradă, obţine 405 mandate, P.N.L. (Bejan), şapte, iar 
Partidul "Ţărănesc-Democrat (dr. N. Lupu), două. În 13 aprilie, Marea Adunare 
Naţională votează Constituţia Republicii Populare Române. În 3 august este votată 
şi legea pentru reforma învățământului, „prin care întreg învăţământul este unificat 
şi laicizat“. Schimbările sunt majore. Nici o altă structură n-a fost însă atâta de 
atinsă ca aceea a învăţământului filosofic. Practic, acesta era reînfiinţat (desfiinţat, 
de fapt) pe alte baze, cu alt corp profesoral. Pe seama decretelor 175 şi 312 (Monitorul 
oficial, 175, din 3 aug., şi 261, din 9 nov. 1948), Ministerul Învăţământului hotăra, 
în genere, reorganizarea facultăţilor şi catedrelor, disciplinele şi numea profesorii şi 
conferenţiarii. La Facultatea de Filosofie (despărțită astfel de cea de Litere, devenită 
de Filologie), la marxism-leninism era numit conf. Ion Lungu, la economie politică 
prof. supl. Pavel Apostol, la istoria filosofiei antice şi medievale D. D. Roşca; la istoria 
filosofiei moderne şi contemporane postul de profesor era vacant. „După actele din 
arhivă rezultă că pe acest post trebuia confirmat Lucian Blaga, lucru care nu s-a mai 
întâmplat“ (P. Ţugui, op. cit., p. 107). 

La Bucureşti, catedra de marxism-leninism are ca profesori pe Leonte Răutu 
(şef de catedră), Gh. C. Stere, Sorin Toma, Constanţa Crăciun şi Constantin Nicuţă; 
Eugen Rodan, P. Niculescu-Mizil, Dinu Vasile, P. Luchian şi P. L. Penciu sunt 
conferenţiari. Catedra de economie politică avea ca profesori pe Barbu Zaharescu, 
Roman Moldovan, şi conferenţiari pe Radu Mănescu, I. Rachmuth, A. Popper şi 
Pavel Dan. Catedra de materialism dialectic şi istoric, în fine, era alcătuită din 
Miron Constantinescu, Nestor Ignat, Athanase Joja şi C. lonescu-Gulian (profesori), 
Mihail Aronovici, Ion Banu şi Constantin Dimitriu (conferenţiari). Cu statut nesigur 
rămâne Mircea Florian. În cele din urmă este înlăturat şi el, cu toate că dăduse 
semne vizibile, dacă nu de renunțare la propria filosofie, de apropiere numai în 
ordine istoriografică de „marxism“, da. În Dialectica. Sistem şi metodă de la Platon 
la Lenin (1947) începea aproape cu o profesiune de credinţă: „dialectica e legată 
de soarta filosofiei în lumea modernă care se află angajată într-o permanentă şi 
rapidă prefacere, într-o căutare febrilă de un nou şi trainic temei al vieţii“ (p. 5). Cu 
o istorie îndelungată, dialectica stă azi „la baza unei doctrine care aşază înainte, 


180 Neconvenţional, despre filosofia românească 


programatic, «practica socială», nevoia de a preface lumea potrivit cu necesitatea 
internă a cursului ei şi cu postulatele conştiinţei morale şi juridice“ (p. 6). Pentru 
antici era: discuţie, înfruntare, confruntare. Adevărul se ivea prin luptă; simbolică în 
acest sens este reprezentarea zeiţei Athena, a înţelepciunii, ieşită din capul lui Zeus 
cu arme şi scut. Dar nu numai, Proclos punând ideea de triadă: unul în sine (teza) se 
exteriorizează (antiteza) şi se întoarce la sine (sinteza). Dar îşi desăvârşeşte conceptul 
abia cu Hegel, care găsea că „în ordinea realităţii domneşte antinomia sau 
contradicţia“. Totodată, el se pronunţă energic pentru salt, în schimbare. Totuşi, la 
Hegel ea are un „fond mistic“ (p. 55, 56). 

„Devenind materialistă“, cu Marx, dialectica „nu s-a aclimatizat într-un mediu 
exotic, ci şi-a redobândit tărâmul de baştină“. Până la Marx, se credea că este 
legată numai de idealism. Marx a arătat că „materialismul îi este propriu“ (p. 99). 

C. Rădulescu-Motru vedea în gestul lui Florian simplu oportunism. Este de 
discutat dacă, totuşi, filosoful nu trecea deodată cu toate ale lui la dialectica 
materialistă (şi la materialismul dialectic). El îi refăcea cu rigoare istoria, arătând 
în ce constă specificul fiecărei forme istorice. Expunerea „dialecticii marxiste“ 
era numai corectă; nu sunt semne că era şi acceptată. De altfel, Rădulescu-Motru 
însuşi admite că „meritul lui Mircea Florian este că a insistat asupra diferenţei 
dintre dialectica lui Platon, dialectica lui Hegel şi dialectica materialismului (lui) 
Marx-Engels“ (Revizuiri şi adăugiri, vol. V, p. 31). 

Gestul nu este însă primit cum se cuvenea. În genere, nici n-a fost luat în 
seamă. Ca şi cum n-ar fi existat. Când măcar era o expunere şi justificare în stil 
filosofic, ceea ce lipsea lecţiilor de materialism dialectic care se introduc în 
învăţământul superior începând cu anul 19438, începând cu Bazele marxism- 
leninismului. „Manualul“ pentru acestea era Cursul scurt de istorie a P.C. (b), dar 
se citeau (pentru că se citeau!) şi lecţii despre „Lupta pentru industrializarea 
socialistă a ţării noastre“, „Întărirea alianţei între clasa muncitoare şi țărănimea 
muncitoare, chezăşia regimului de democraţie populară din ţara noatră“, 
„Importanţa istorică a Congresului al V-lea al P.C.R“. Aceasta până în 1957, când 
Bazele... devin „Socialism ştiinţific“ şi apare şi primul manual, coordonat de un 
„profesor“ de un dogmatism perfect, (adică feroce): Leonte Tismăneanu. Dialectica 
în „novlangue“ era, doar, revoluţionară; înveşmântată prea filosofic, trecea de 
partea cealaltă. Devenea idealistă şi speculativă. Or, „dialectica marxistă“ era „o 
metodă de transformare revoluţionară a societăţii şi gândirii..., singura metodologie 
generală corespunzătoare nivelului de dezvoltare a ştiinţei...” 

Un „eveniment“ ideologic care se întâmplă în acest timp hotărăşte pentru o 
bună bucată de vreme „mersul“ filosofiei. Contemporanul din 21 martie 1947 
anunţa apariţia „de curând“ a Istoriei filosofiei occidentale a lui G. F. Alexandrov. 
„Apariţia acestei lucrări de o importanţă covârşitoare pentru înţelegerea evoluţiei 
gândirii europene constituie un eveniment cultural de mare însemnătate.“ „Noua 
operă a lui Alexandrov tratează în mod dialectic toată filosofia europeană, de la 
naşterea gândirii filosofice din Grecia antică până la formarea celor mai moderne 
concepţii filosofice.“ 

Numai că, la puţină vreme de la apariţie, A. A. Jdanov, membru al Politbiuro, 
din însărcinarea Comitetului Central al P.C.(b) „şi a tovarăşului Stalin“, care „per- 
sonal“ a intervenit „pentru a descoperi lipsurile lucrării“, în august 1947, 
organizează o „desbatere“ la care ţine o inchizitorială Cuvântare la discuţiile în 
jurul lucrării lui G.F. Alexandrov „Istoria filosofiei occidentale“. Apărută în revista 
Bolşevic, nr. 16 din 30 aug. 1947, la Moscova, în 1948 este tipărită, în traducere, 
la Editura Partidului Muncitoresc Român. 

Pentru că „un bun manual de istorie a filosofiei“ este „o nouă şi puternică 
armă ideologică“, sunt explicabile „exigenţele accentuate“. 

Orice „bun manual“ trebuie să îndeplinească cinci condiţii: 1. obiectul istoriei 
filosofiei „ca ştiinţă“ să fie definit cu precizie; 2. să fie „ştiinţific“, „adică întemeiat 
pe realizările contemporane ale materialismului dialectic şi istoric“; 3. expunerea 
să fie „creatoare şi eficientă“; 4. „materialul citat să fie verificat şi concludent“; 
5. „stilul să fie clar, precis, convingător“. 

Ce-i drept, definiţia lui Alexandrov: „istoria filosofiei este istoria dezvoltării 
progresive, ascendente a cunoştinţelor omului despre lumea înconjurătoare“ 
(p. 22), era nepotrivită. Cea propusă de Jdanov: „Istoria ştiinţifică a filosofiei este 
istoria zămislirii, apariţiei şi evoluţiei concepţiei materialiste ştiinţifice despre lume 
şi a legilor acesteia“. Întrucât materialismul a crescut şi s-a dezvoltat în lupta 
împotriva curentelor idealiste, istoria filosofiei este prin urmare şi istoria „luptei 
dintre materialism şi idealism“, pe cât era de devastatoare prin reducționism, pe 
atâta, din păcate, avea să stăruie multă vreme (Cuvântare..., p. 7, 9). Manualul, 
apoi, nu folosea nici „realizările contemporane ale materialismului dialectic şi 
istoric“. G. F. Alexandrov făcea din marxism încununare a întregii istorii a 
cunoaşterii, relativizând însă saltul. Ceea ce era „metafizică“. Or, „apariţia 
marxismului a fost o revoluţie în filosofie“ (p. 9-10). „Autorul“ n-a înţeles nici 
„procesul istoric concret al dezvoltării filosofiei“. Bunăoară, socotea că în Grecia 
filosofia va fi ajuns să se individualizeze „ca domeniu independent al cunoaşterii“. 
Dar „grecii cunoşteau de fapt numai o singură ştiinţă indivizibilă care îngloba şi 
noţiunile filosofice“ (p. 13). 

Argumente, dovezi? „Democrit, Epicur sau Aristotel confirmă... ideea lui 
Engels că «filosofii greci antici au fost în acelaşi timp şi natualişti»“. În „istoria 
cunoaşterii“, pe măsură ce „ştiinţele pozitive se desprindeau... de filosofie“, 
„domeniul filosofiei se reducea mereu“. Numai „creatorii sistemelor... care 
pretindeau cunoaşterea adevărului absolut“ credeau că filosofia este „deasupra 
ştiinţei“. Ultimul „sistem de felul acesta a fost sistemul lui Hegel“ (p. 13-14). 

G. F. Alexandrov „nu arăta“ „că de la Marx începe o perioadă cu totul nouă 
în istoria filosofiei, care pentru prima oară devine o ştiinţă“. El „n-a înţeles“ că 
marxismul „nu este... o şcoală filosofică“; „a devenit o armă ştiinţifică în mâinile 
maselor proletare“, „mijloc de cercetare ştiinţifică“, „metodă comună tuturor 
ştiinţelor“ (p. 16). 

Toate acestea, ca mai toate „ideile“ jdanoviste, deşi Jdanov fusese uitat, aveau 
să fie mereu repetate, ani şi ani, mulţi, după tristul eveniment din 1947 care în Est 
a marcat profund destinul filosofiei. Un singur exemplu din multe. În 1970 apărea 
la Editura Ştiinţifică o carte de „confruntări de opinii“, Ce este filosofia?. Ce mai 

trebuia însă confruntat dacă „marxismul reprezintă o revoluţie...“, „o înnoire 
profundă a filosofiei în general“, dacă numai „filosofia speculativă“ era în „opoziţie 
cu ştiinţa“; „materialismul dialectic este inerent ştiinţei ca atare“, „filosofia marxistă 
este necesară ştiinţei“ (p. 46, 48, 51)? 

Alexandrov „ducea“ istoria filosofiei numai până „la ivirea filosofiei 
marxiste“. De ce n-a „înglobat“ şi „filosofia rusă“? Aceasta însemna „excluderea 
istoriei filosofiei ruse din istoria generală a filosofiei“ şi reconsacrarea „împărțirii 
burgheze“ a culturii în: apuseană şi răsăriteană (p. 17). În manual sunt citați, ce-i 
drept, Cernîşevski, Dobroliubov şi Lomonosov, dar în introducere şi, adesea, 
nepotrivit. Din Cernîşevski se citează un îndemn la „toleranţă“: filosofii nu numai 
s-au respins, dar s-au şi recunoscut. Ceea ce, dacă s-ar accepta, ar duce la 
nesocotirea „principiului de partid în filosofie“: „lupta înverşunată împotriva 
duşmanilor materialismului“ (p. 20). Exemplu „de luptă bolşevică“ este Materi- 
alism şi empiriocriticism, „unde fiecare cuvânt al lui Lenin este o sabie care loveşte 
şi distruge pe adversar“ (p. 21). Ca, după toate acestea, „tov. Alexandrov să apară 
cu propovăduitorul vegetarianismului fără colţi...“. Şi „nu s-a limitat la atât“. Înainte 
„de a critica pe vreun filosof burghez“, îl „tămâiază“ (p. 22). El „găseşte prilejul 
de a spune despre mai toţi filosofii vechi câte un cuvânt de laudă“ (p. 24). „Încă o 
observație.“ Pentru ce să mai atragă atenția „ideile filosofice de mult îngropate“? 
Ce rost, adică, mai are să vorbim despre „neokantianismul teologic“, de „edițiile 
mai vechi sau mai noi ale agnosticismului“, în genere de „arsenalul întrebuințat 
de filosofii lachei ai imperialismului pentru a sprijini pe stăpânul speriat“ (p. 26)? 

În sfârşit, „autorul formulează neclar“ şi „scopul studiului istoriei filosofiei“. 
Este doar „pedagogic-educativ“? Studiul ar fi „pasiv, contemplativ, academic“ 
(p. 33). 

„Concluzia este următoarea: manualul este prost...“ (p. 38). Reflectând într-un 
fel situaţia „frontului nostru filosofic“, „trec deci“ la această „chestiune“. 

Dacă manualul a fost scris, dacă a şi apărut, dacă a fost chiar propus pentru 
premiul „Stalin“, dacă a avut numeroase recenzii şi dacă favorabile, toate acestea 
„denotă o situaţie gravă pe frontul nostru teoretic“. A trebuit să intervină „per- 
sonal“ „tovarăşul Stalin“ „pentru a descoperi lipsurile lucrării“. Înseamnă că 
„frontul nostru filosofic este lipsit de critică şi autocritică bolşevică“. Nu s-a înţeles 
că „filosofia noastră nu este apanajul unui număr restrâns de filosofi de profesie“ 
(p. 39). Institutul de filosofie nu controlează şi nu unifică activitatea de cercetare: 
„filosofii din provincie sunt lăsaţi de capul lor“. Cineva voia să facă o teză de 
doctorat despre Erezia coperniciană în trecut şi în prezent. O „renaştere a 
scolasticii!“ (p. 41). 

Care să fie cauzele? Să fie ele obiective? Dar „condiţiile obiective sunt mai 
favorabile decât oricând“. „Cauzele rămânerii în urmă trebuie căutate în domeniul 


În 1958, un absolvent al Facultăţii de Filosofie din Bucureşti era drastic sancţionat 
pentru că a propus pentru licenţă, Nefiinţa la eleați! 

subiectivului“. „Filosofii noştri au rămas încă în urmă“; „nu observă existenţa 
servilismului în faţa filosofiei burgheze“ (p. 44). Ei însă trebuia să fie „demni de 
această epocă — epoca lui Lenin-Stalin“ (Aplauze furtunoase şi prelungite; p. 54). 

Cuvântarea cădea şi sub ochii lui Rădulescu-Motru, în sihăstria de la Butoeşti: 
„cuprinde în esenţă motivele care fac pe comuniştii bolşevici să fie intoleranţi faţă 
de filosofie“ (Revizuiri şi adăugiri, 20 nov. 1948; vol. VI, p. 188). 

Până la producerea acestor evenimente, în ţară, poate şi la Moscova, filosofii 
mai sperau. De aici încolo? Văzând cum arată catedrele de filosofie şi de psihologie, 
după „reorganizare“, Rădulescu-Motru rămânea „consternat“. „Au fost introduşi 
ca profesori tineri licenţiaţi care şi-au luat angajamentul să repete lozincile dictate 
de regimul comunist de la Moscova“ (Revizuiri..., 14 dec., 1948; vol. VI, p. 205). 

Nu avea să fie tolerat nici un gest de depărtare de canon. Nu în sensul gândirii 
libere, ci elementar, chiar al poziţiei faţă de textul lecţiei pe care profesorul trebuia 
să-l citească, iar nu să-l expună. „În cadrul catedrei Bazele marxism-leninismului 
de la Institutul Politehnic din Bucureşti există şi unele manifestări de liberalism, 
în sensul că, deşi conferenţiarii respectivi au textul lecţiei în faţă în timpul predării, 
unii dintre ei părăsesc aproape complet acest text permiţându-şi improvizări în 
care se strecoară greşeli. Nu se poate trece cu vederea obligativitatea de a urmări 
cu stricteţe textul lecţiei aprobat de conducerea catedrei, ceea ce împiedică unele 
greşeli şi confuzii în conţinut şi formă care dăunează mult calităţii lecţiei predate“ 
(Asupra activităţii Catedrei de Marxism-Leninism de la Institutul Politehnic din 
Bucureşti, în Studii..., III, anul 5, 1952, p. 114-115). 

Semne de revenire, cel puţin în primii ani ai celui de al 6-lea deceniu, nu prea 
se arată. Orice eveniment, din ţară sau din afară, socotit potrivnic „liniei“, pro- 
duce seisme care se simt mai peste tot. La Plenara C.C. a P.M.R. din 26-27 mai 
1952 este „demascată“ şi „lichidată“ activitatea „duşmănoasă şi provocatoare“ a 
„grupului fracţionist antipartinic Ana Pauker, Vasile Luca, Teohari Georgescu“. 
„După demascarea şi înlăturarea din partid a grupului fracţionist antipartinic s-a 
luat curs hotărât spre îmbunătăţirea compoziţiei sociale a partidului, a întregii sale 
munci organizatorice şi ideologice, s-au întărit disciplina şi controlul de partid 
asupra activităţii tuturor organelor de stat“ (storia gândirii sociale şi filosofice..., 
p. 558). „Contra revoluţia“ (cum i se spunea) din Ungaria (1956), avertizând parcă, 
a determinat sporirea, pe toate căile, a vigilenţei. Numai pentru că în Metodă şi 
sistem la Hegel, vol. I, C. I. Gulian îl citase pe Georg Lukacs, i-a făcut pe doi 
foarte zeloşi colaboratori ai Luptei de clasă să scrie o recenzie-(cam) denunţ. 
Proiectul de program al U.C.I. (1958), apoi, a relansat lupta împotriva 
revizionismului. „După cum se ştie, numeroase teze aflate în contradicţie cu 
principiile de bază ale marxism-leninismului, cu teoria şi practica mişcării 
comuniste mondiale şi care înseamnă de fapt revizuirea marxism-leninismului 
sunt concentrate în proiectul de program al Uniunii Comuniştilor din Iugoslavia 
examinat la cel de al VII-lea congres al U.C.I.“ În consecinţă, se impunea ca „de 
pe poziţiile marxism-leninismului“ să fie apărată „puritatea concepţiei despre lume 

a partidului proletar, împotriva acelora care urmăresc să golească de conţinutul ei 
revoluţionar nemuritoarea învăţătură...“ (Editorial, Forța invincibilă a marxismului 
creator, în Cercetări filosofice, nr. 2/1958, p 12, 17). Văzându-se în revizionismul 
în genere, care era şi o tentativă de ieşire din dogmatism, un pericol de moarte, 
critica s-a extins, bănuindu-se mai la tot pasul, fie şi unde abia dacă pâlpâia vreo 
îndrăzneală, „stafia“ revizuirii. Un „studiu“ bunăoară îi avea în vedere pe Ernst 
Bloch, pe Henri Lefebvre, pe Lukacs, care deformau, fireşte, conceptul marxist al 
„ideologiei“. ,... În textele deschis revizioniste se dezvăluie... o abandonare totală 
a marxismului, iar în practica revizionistă... o acţiune de salvgardare a 
capitalismului“ (Conceptul de ideologie la Marx şi revizionismul, în Cercetări 
filosofice, nr. 2/1958, p. 49). Altele, pe Adam Schaff, pe Zigmunt Bauman, pe 
Jerzy Viatr, pe Lucien Goldmann, pe Leszek Kolakowski, criticat de „tov. 
Gomulka“, acesta considerându-i „ca ilustrativă pentru orientarea revizioniştilor 
poziţia“ (Opoziția dintre marxismul revoluționar şi revizionism, în Cercetări 
filosofice, 1/1958, p. 25). 

Totuşi, către deceniul următor, în primii ani ai acestuia începe să se mişte 
ceva... Se traduc Aristotel, Diogenes Laertios, Sextus Empiricus, Bacon, Descartes, 
Spinoza, Locke, începe ediţia Hegel. Învăţământul filosofic se mai „dezmorţeşte“; 
în anul universitar 1959/1960, Radu Stoichiţă ţinea la Istoria logicii un curs Leibniz 
pe durata unui semestru întreg. Tot mai alături de ideologism, deci mai aplicate, 
erau şi cursurile de Istorie a filosofiei antice (Ion Banu), de Estetică (lon Ianoși), 
de Istorie a filosofiei moderne (Alex. Boboc), de Etică (Niculae Bellu); chiar (caz 
„exotic“) la Economie politică (drept e că pentru puţin timp, 2-3 ani), Corneliu 
Sabin. Depindea, prin urmare, numai de oameni ca în structurile încă rigide să se 
facă şi lucruri bune. 

Apăruseră şi unele cărţi, cum se zice, de autor. Drept este că mai ales de 
logică: Silogistica judecăților de predicaţie (încă în 1957) a lui Florea Ţuţugan; 
Studii de Logică, I (1960), de Ath. Joja, Dan Bădărău publică în Cercetări filosofice, 
în Acta Logica, savante analize, dar nu numai de logică. În 1964 Dan Bădărău 
apărea cu Filosofia lui Dimitrie Cantemir, Mihai Ralea, în 1957 şi 1958, reeditase 
trei volume de Scrieri din trecut (în literatură şi filosofie), dar împreună cu C. I. 
Botez scotea Istoria psihologiei (1958), un eveniment pentru acei ani. Alexandru 
Posescu reuşise să reimprime, în 1962, deşi cu ceva cosmetizare, Începuturi ale 
materialismului modern. Bacon şi Descartes. Un an după, Aram M. Frenkian 
apărea cu un fundamental studiu introductiv la Diogenes Laertios, Despre viețile 
şi doctrinele filosofilor (minus primele 23 de pagini, care nu-i aparţin). Astfel 
încât, chiar dacă nu se iese din inerție, ceva se mişcă. 

Anii următori, de până în decembrie '89, tensionaţi şi ei, sunt şi de o 
complexitate derutantă. Ce s-a făcut şi cum s-a făcut, pentru că numai din rea 
credinţă, din îndârjire abstractă, „robespierre-i“ pentru orice ocazie găsindu-se 


În loc de încheiere. 1948-1944-1948 185 


mai la tot pasul, sau din cine ştie ce alt motiv, se poate vorbi de un gol istoric, 
rămâne de cercetat sine ira et studio. Deocamdată este încă prea devreme. Nu 
s-au stins patimile, ţâşnesc orgoliile. Poate doar cineva, mai încolo, dincolo de 
zarva „certurilor“ dintre filosofi, va fi în măsură să privească înapoi fără mânie şi, 
ceea ce este mai important, cu speranţă. 

